उत्‍पतिको किताब

किताबको रैनपैचान

उत्‍पति भुन्‍या सुरु हो।

उत्‍पति भुन्‍या सब्‍द हिब्रु सब्‍दको “बेरेसित” बाट आया हो।

यइ किताबले धत्‍ति क्‍यारि बन्‍यो,

मान्‍ठको सुरु क्‍यारि भयो,

पापको सुरु,

धत्‍तिमै दुख्‍ख पिडाको सुरु र परमेसोरले मान्‍ठ स्‍हात गर्‍या बेबारको बारेमै लेख्‍याछ।

उत्‍पतिको किताबकन दुइ भागमै हेन्‍न स्‍हकिन्‍छः

१-११ अद्‍याय–धत्‍ति क्‍यारि बन्‍यो र मान्‍ठको सुरुको इतिहास।

यइमै आदम र हब्‍बा,

कयिन र हाबिल,

नोआ र जात्‍ति ठुलो मेग र बाबेलको धरराको बारेमै लेख्‍याछ।

२-५० अद्‍याय–इस्राएलिहरुको अद्‌द पुर्खाको इतिहास।

तिनुहरुको पैलो लोग्‌न्‍या अब्राहाम हुन्,

जैको परमेसोर स्‍हात तिनुको भोरसा र भुन्‍न्‍या मान्‍या मान्‍ठ भुनि रैइन्‍छन्।

तेइपछि तिनुका छोरा इसहाक र नाति याकुब (जैकन इस्राएल पुनि भुनिन्‍छ),

याकुबका बार छोराहरु,

जोले इस्राएलका बार कुल भया,

तिनुका सिलकहरु पाइन्‍छन्।

ति बार छोराहरुमद्‌दि योसेफ र तिनुको जिबनमै भया कुडाहरु,

जैकाबिअ याकुब र तिनुका अरु छोराहरु झान पुनि मिस्रदेसमै बसाइ स्‍हर्‍या,

यि कुडाको बिसेस बयान छ।

यइ पालाका मान्‍ठहरुको सिलक भया पुनि यइमै स्‍हबै भुन्‍दा पैला परमेसोरले क्‍या कैथो गर्‍या भुन्‍या कुडा लेख्‍याछ।

परमेसोरले धत्‍ति बुनाया भुनि ठोकुआ गरि यइ सुरु भयाछ।

छोटो सुचि

सारा धत्‍ति र मान्‍ठकन स्‍हज्‍या १:१—२:२५

पाप र दुख्‍खको सुरु ३:१-२४

आदमदेखि नोआ ४:१—५:३२

नोआ र जत्‍ति ठुलो मेग ६:१—१०:३२

बाबेलको धररा ११:१-९

सेमदेखि अब्राहाम ११:१०-३२

कुल-जिजुबोबाहरु—अब्राहाम १२:१—३५:२९

एसाबका स्‍हुन्‍तान ३६:१-४३

योसेफ र तिनुका दाजुभाइहरु ३७:१—४५:२८

इस्राएलिहरु मिस्रदेसमै ४६:१—५०:२६

उत्‍पतिको किताब

परमेसोरले धत्‍ति र सरग स्‍हज्‍या

1

1 सुरुमै परमेसोरले धत्‍ति र सरग स्‍हज्‍या।

2 धत्‍ति बिना रुपको र खालि छियो।

गैरो समुन्‍द्रकन अँद्‍यारोले ढाक्‍या छियो।

अनि पानिमाथि परमेसोरको आत्‍मा घुमिरन्‍छियो।

3 जब परमेसोरले भुन्‍या,

“उज्‍यालो होइजा।”

तब उज्‍यालो भयो।

4 परमेसोरले उज्‍यालोकन हेर्‍या र तेइकन सप्‍पा मान्‍या।

तब उज्‍यालोकन र अँद्‍यारोकन छुट्‌ छुट्‌टै गर्‍या।

5 परमेसोरले उज्‍यालाकन “दिन” र अँद्‍यारोकन “रात” भुन्‍या।

झल पड्‌यो र छकल भयो — तेइ पैलो दिन छियो।a

6-7 अनि परमेसोरले भुन्‍या,

“पानिका म्‍हाँजौनो एक खालि ठौर होस्‌ र तेइले पानिकन दुइ भाग गरोस्।”

अनि तेइथै भैगयो।

तेइथैगरि परमेसोरले तेइ खालि ठौर मुनिको र माथिको पानिकन छुट्‌टा छुट्‌टै गर्‍या।

8 परमेसोरले तेइ खालि ठौरकन “सरग” भुन्‍या।

झल पड्‌यो र छकल भयो — तेइ दोर्स्‍हो दिन छियो।

9 अनि परमेसोरले भुन्‍या,

“सरगमुनि भया पानि एकै ठौर खेडियोस र ओबानो भुँइ देखियोस।”

तब तेइथै भइगयो।

10 परमेसोरले ओबानो भुँइकन “धत्‍ति” र खेडिया पानिकन “समुन्‍द्र” भुन्‍या।

अनि परमेसोरले हेर्‍या तेइकन सप्‍पा मान्‍या।

11 अनि परमेसोरले भुन्‍या,

“भुँइले स्‍हबै किसिमका नाना ठुला रुख र आम्‍ना आम्‍ना बिउ हुन्‍या र फल फल्ल्‍या रुखहरु धत्‍तिले उमारोस्।”

तब तेइथै भइगयो।

12 यइथै गरि धत्‍तिले स्‍हबै किसिमका बिउ हुन्‍या र फल फल्‍ल्‍या बोटहरु उमार्‍यो।

अनि परमेसोरले हेर्‍या र तेइकन सप्‍पा मान्‍या।

13 झल पड्‌यो र छकल भयो — तेइ तेर्स्‍हो दिन छियो।

14 अनि परमेसोरले भुन्‍या,

“सरगमै दिन र रात छुट्‍याउन उज्‍यालो गन्‍न्‍याहरु भैजाउन् र तिनुहरुले दिनहरु,

सालहरु र धार्मिक त्‍युबार छुट्‌याउन्‍या चिनारिका रुपमै काम गरुन्।

15 धत्‍तिमै उज्‍यालो गन्‍न सरगमै तिनुहरु चम्‍कुन्।”

अनि तेइथै भैगयो।

16 अनि परमेसोरले दुइ ठुला उज्‍यालो गन्‍न्‍याहरु स्‍हज्‍या,

दिउस उज्‍यालो गन्‍न बेल र राति उज्‍यालो गन्‍न जुन र ताराहरु पुनि स्‍हज्‍या।

17 अनि परमेसोरले धत्‍तिमै उज्‍यालो गन्‍न,

18 दिन र रातकन उज्‍यालो गन्‍न,

उज्‍यालो र अँद्‍यारोकन छुट्‌याउन तिनुहरुकन सरगमै राख्‍या।

अनि परमेसोरले हेर्‍या र तेइकन सप्‍पा मान्‍या।

19 झल पर्‍यो र छकल भयो — तेइ चारौँ दिन छियो।

20 अनि परमेसोरले भुन्‍या,

“पानिउदै जिउना जन्‍तुहरुले टनक्‍कै गरि भरियोस् र चडाचुडिहरु सरगमै उडुन्।”

21 यइथैगरि परमेसोरले पानिमै बैन्‍या ठुला ठुला जन्‍तु,

पानिमै बैन्‍या स्‍हबै किसिमका जन्‍तु र स्‍हबै किसिमका चडाचुडिहरु स्‍हज्‍या।

अनि परमेसोरले हेर्‍या र तेइकन सप्‍पा मान्‍या।

22 अनि परमेसोरले तिनुहरुकन असिपात दिया,

“फल्‍दै फुल्‍दै,

मथ्‍थै हुनै र समुन्‍द्रमै भरिनै जाउन्।

अनि चडाचुडिहरु पुनि मथ्‍थै हुनैजाउन्।”

23 झल पड्‌यो र छकल भयो — तेइ पाँचौँ दिन छियो।

24 अनि परमेसोरले भुन्‍या,

“धत्‍तिमै किसिम किसिमका नाना ठुला घर पालुआ,

बन जन्‍तु र रगडि हड्‌न्‍या जिउना जन्‍तुहरु भैजाउन्‌।”

तब तेइथै भइगयो।

25 यइथैगरि परमेसोरले स्‍हबै किसिमका नाना ठुला घर पालुआ,

बन जन्‍तु र रगडि हड्‌न्‍या जन्‍तुहरु स्‍हज्‍या।

अनि परमेसोरले हेर्‍या,

तेइकन सप्‍पा मान्‍या।

26 अनि परमेसोरले भुन्‍या,

“मान्‍ठकन हामि जैथै र हाम्‍मै रुपमै स्‍हजौ।

तिनुहरुले समुन्‍द्रका माछाहरु,

सरगका चडाचुडिहरु,

धत्‍तिका स्‍हबै जन्‍तुहरुकन हुकुम गरुन्।”

27 यइबिअ परमेसोरले मान्‍ठकन आपु जैथै र परमेसोरकै रुपमै तिनुहरुकन स्‍हज्‍या।

लोग्‌न्‍या र स्‍हैनि गरि उनुले तिनुहरुकन स्‍हज्‍या।

28 परमेसोरले तिनुहरुकन असिपात दिदै भुन्‍या,

“फल्‍दै फुल्‍दै,

मथ्‍थै हुनै,

धत्‍तिमै भरिदै र तेइकन आम्‍नो कब्‍जामै पार।

समुन्‍द्रका माछाहरु,

सरगका चडाचुडिहरु,

धत्‍तिका स्‍हबै जन्‍तुहरुकन हुकुम गर।”

29 अनि परमेसोरले भुन्‍या,

“मु तुमिहरुकन धत्‍तिका स्‍हबै बिउ उम्‌रिन्‍या बोटहरु र फलमै बिउ हुन्‍या स्‍हबै फलका रुखहरु दिन्‍छु।

ति तुमिहरुकन खानाबिअ हुन्‍याछुन्।

30 अनि धत्‍तिका स्‍हबै जन्‍तुहरु,

सरगका स्‍हबै चडाचुडिहरु र भुँइमै हुन्‍या स्‍हबै जन्‍तुहरुकन मोइले खानाबिअ घाँस पात दियाछु।”

तब तेइथै भइगयो।

31 आपुले स्‍हज्‍या स्‍हबै कुडाहरु परमेसोरले हेर्‍या।

तेइकन जात्‍ति सप्‍पा मान्‍या।

अनि झल पर्‍यो र छकल भयो — तेइ छैटौँ दिन छियो।

a 

1:5 यहुदि रितिमै मान्‍ठहरुले पुरै दिन भुन्‍नाले पैलो दिनको बास्‍हा देखि आक्‍को दिनको बास्‍हा स्‍हम्‍मकन मान्‍ना छिया।

2

1 यइथैगरि सरग,

धत्‍ति र ताँइ भया स्‍हबै स्‍हजि स्‍हकिया।

2 आपुले गर्‍या काम छ दिना दिनमै परमेसोरले स्‍हक्‍या र सातौँ दिनमै आपुले गर्‍या स्‍हबै कामबाट पटेइ मार्‍या।

3 अनि परमेसोरले सातौँ दिनकन असिपात दिया र तेइकन पबित्‍त बुनाया,

क्‍यानभुन्‍या आपुले गर्‍या स्‍हबै कामबाट यइ दिनमै उनुले पट्‌याइ मार्‍या।

4 यइथैगरि परमेसोरले धत्‍ति र सरग स्‍हज्‍या।

अदन भुन्‍या फारममै पैलो लोक्‍छेरो र स्‍हैनि

5 परमप्रभु परमेसोरले धत्‍ति र सरग स्‍हज्‍या बेला धत्‍ति मै घासपात उम्‌रिया छियोन,

क्‍यानभुन्‍या तेइबेला स्‍हुम्‍म परमप्रभु परमेसोरले धत्‍तिमै पानि पार्‍या छियानुन् र जुमिन खनजोत गन्‍या कोइ मान्‍ठ छियोन।

6 तर भुइँमुनिबाटa पानि निस्‍कि आइ भुइँ रुजाउन्‍छियो।

7 तब परमप्रभु परमेसोरले भुइँको माटोबाट मान्‍ठb बुनाया,

र तेइका नाकौनो जिबन दिन्‍या स्हास फुकिदिया र मान्‍ठ जिउँदो भयो।

8 अनि परमप्रभु परमेसोरले पुर्बपट्‌टि अदन भुन्‍या ठौर एक फारम स्‍हज्‍या,

र उनुले स्‍हज्‍या मान्‍ठकन ताँइ राख्‍या।

9 अनि हेद्‌दा राम्‍मो र खान मिल्‍ल्‍या फल भया मस्‍थै किसिमका रुख परमप्रभु परमेसोरले भुइँबाट उमार्‍या।

उनुले फारमका म्‍हाँजौनो जिबनको रुख,

र राम्‍मो र नराम्‍मो ग्‍यान दिन्‍या रुख पुनि लाया।

10 फारम रुजाउन अदनमै एक खोलो बग्‍दोछियो,

र ताइँबाट निस्‍कि स्‍हक्‍या तेइ खोलो फाटि चार नदि भइ बग्‍दाछिया।

11 पैलो नदिको नाउ पिसोन हो।

यइ नदि हाबिल देसको स्‍हबै तिर बग्‍दोछ,

ताँइ सुन पाइन्‍छ।

12 (तेइ देसमै अस्‍सलि सुन र हत्‍तपत्‍त नपाइन्‍या बासआउन्‍या तेल र दामि पत्‍थरहरु पाइन्‍छन्।)

13 दोर्स्‍हो नदिको नाउ गिहोन हो।

कुस देसको स्‍हबै तिर बग्‌न्‍या नदि हो।

14 तेर्स्‍हो नदिको नाउ टाइग्रिस हो।

यइ अस्‍सुर देसको पुर्बपट्‌टि बग्‍दोछ र चारौं नदिको नाँउ युफ्रेटिस हो।

15 तब परमप्रभु परमेसोरले मान्‍ठकन अदनको फारममै ल्‍हिया तेइको गोडमेल र हेरबिचार गन्‍न राख्‍या।

16 अनि परमप्रभु परमेसोरले तेइ मान्‍ठकन आग्‍या दिया,

“फारमका स्‍हबै रुखा फल तोइले झर्को नमानि खायास्,

17 तर राम्‍मो र अराम्‍मो ग्‍यान दिन्‍या रुखा फल खानै नखायास्,

क्‍यानभुन्‍या जो दिन तोइले खान्‍छस् तेइ दिन तो पक्‍का मन्‍न्‍याछै।”

18 फेरि परमप्रभु परमेसोरले भुन्‍या,

“मान्‍ठ एक्‍लै भया राम्‍मो भयोन।

मु तेइकन एक स्‍हन्‍या स्‍हयोगि बुनाउन्‍याछु।”

19 परमप्रभु परमेसोरले स्‍हबै जन्‍तु र चडाचुडिहरुकन भुइँबाट स्‍हज्‍या छिया,

र मान्‍ठले क्‍या क्‍या नाउँ राक्‍तो रैछ भुनि हेन्‍न मान्‍ठ भया ठौर ल्‍याया,

अनि मान्‍ठले स्‍हबै जन्‍तुहरुकन ज्‍या ज्‍या नाउँ राख्‍यो तेइ तेइ नाउँ रयो।

20 यइथैगरि मान्‍ठले नै स्‍हबै घर पालुआ,

बन जन्‍तु र चडाचुडिको नाउ राख्‍यो।

तर मान्‍ठकन स्‍हन्‍या स्‍हयोगि फेला पर्‍योन।

21 तेइबिअ परमप्रभु परमेसोरले मान्‍ठकन माइमरि ढुलाइ दिया,

र तेइ ढुल्‍या बेला तेइको एक करङ कार्‍या र तेइ ठौरमै मासु भर्‍या।

22 मान्‍ठबाट कार्‍या करङबाट एक स्‍हैनिकन स्‍हज्‍या र तेइकन मान्‍ठति ल्‍याया।

23 मान्‍ठले भुन्‍यो,

“यइ त मेरै हाडको हाड र मासुको मासु हो।

तेइकन स्‍हैनि भुनिन्‍याछ।

क्‍यानभुन्‍या तेइ लोक्‍छेराबाट कार्‍यै छि।”c

24 यइबिअ मान्‍ठले आम्‍ना बा आमाकन छोड्‌छ र आम्‍नि जोइ स्‍हात मिलिरन्‍छ,

र तिनुहरु एकै हड हुन्‍छन्।

25 मान्‍ठ र तेइकि जोइ नागै छिया र स्‍हरम मान्‍ना छियानुन्।

a 

2:6 भुइँमुनिबाट कोइ कोइ किताबमै धत्‍तिबाट कुइडो उठेर भुँइकन रुजाउन्‍छियो भुनि लेख्‍या।

b 

2:7 मान्‍ठ हिब्रु भासामै मान्‍ठका ठौर “आदम” भुनि राख्‍याछ र तेइ “भुँइ” सब्‍द जैथो पुनि हो।

c 

2:23 हिब्रु भासामै लोक्‍छेरो र स्‍हैनि दुबैकन एकै सब्‍दले चिनिन्‍छ।

मान्‍ठले परमेसोरको भुन्‍या मान्‍योन

3

1 परमप्रभु परमेसोरले बुनाया बुन जन्‍तुहरु मद्‌दि स्‍हाप स्‍हबै भुन्‍दा फट्‌टि छियो।

तेइले स्‍हैनिकन भुन्‍यो,

“क्‍या परमेसोरले तुमिहरुकन स्‍हाँच्‍चि फारमका कोइ रुखा फल नखाया भुन्‍याछुन्?”

2 स्‍हैनिले स्‍हापकन भुनि,

“फारमका स्‍हबै रुखा फल हामि खान स्‍हक्‍छौं,

3 तर फारमको म्‍हाझौनो भया रुखा फलको बारेमै परमेसोरले भुन्‍याछुन्,

‘तेइ रुखा फल नखाया र नछुया,

नतर तुमिहरु मन्‍न्‍याछौ।’”

4 स्‍हापले स्‍हैनिकन भुन्‍यो,

“हैन हैन,

तुमिहरु मद्‌दैनौ।

5 क्‍यानभुन्‍या परमेसोरकन थाँ छ कि जो दिन तुमिहरु तेइ खान्‍छौ तेइ दिन तुमिहरुका आँखा उग्‌रिन्‍याछुन,

र राम्‍मो र अराम्‍मोको ग्‍यान पाइ परमेसोर जैथै हुन्‍याछौ।”

6 जब स्‍हैनिले तेइ रुखको फल खानमै राम्‍मो र हेन्‍नमा रहड् लाग्‍दो,

र बुद्‌दि पाउन तेइ रुखको फल खानु पर्‌न्‍यारैछ भुनिकन हेरि,

तब तेइले तेइ रुखा फल टिपिर खाइ,

अनि आपु स्‍हात भया आम्‍नो पोइकन पुनि दिइ,

र तेइले पुनि खायो।

7 अनि दुबैका आँखा उग्‍डिया,

र “नागै रैछौं” भुनि थाँ पाया।

अनि तिनुहरुले अन्‍जिरका पातहरु गाँसि आपुकन टाला स्‍हज्‍या।

8 अनि बास्‍हापल्‍टि परमप्रभु परमेसोर फारममै हँडि रया तिनुहरुले स्‍हुन्‍या,

र मान्‍ठ र तेइकि जोइ फारमका रुखहरुका मद्‌दिउनि परमप्रभु परमेसोरदेखि लुक्‍या।

9 तर परमप्रभु परमेसोरले मान्‍ठकन घोइराया,

“तो काँ छै?”

10 तेइले भुन्‍यो,

“मोइले तुमि फारममै हँडि रया स्‍हुन्‍या र मुइले भेइ मान्‍या,

क्‍यानभुन्‍या मु नागै छियाँ,

तेइबिअ लुक्‍याँ।”

11 परमप्रभु परमेसोरले स्होद्‍या,

“तो नागै छै भुनि कोइले भुन्‍यो?

जो रुखा फल नखाया भुनि मोइले आग्‍या दिया छिया क्‍या तोइले तेइ खाइस्?”

12 मान्‍ठले भुन्‍यो,

“जो स्‍हैनि तुमिले मु स्‍हातै बैन भुनि दियाछियौ,

तेइले मुकन तेइ रुखा फल दिइ र मोइले खायाँ।”

13 अनि परमप्रभु परमेसोरले स्‍हैनिकन भुन्‍या,

“तोइले यइ क्‍या गरिस्?”

स्‍हैनिले भुनि,

“स्‍हापले मोकन छल गर्‍यो,

र मोइले तेइ खायाँ।”

14 तब परमेसोरले स्‍हापकन भुन्‍या,

“तोइले यइथो गर्‍या हुनाले,

तो स्‍हबै पसुहरु भुन्‍दा भौति सरापिन्‍या छै।

पेटले तो हड्‌न्‍याछै र तो बाँचुन्‍जै माटो खान्‍याछै।

15 तेरो र स्‍हैनिका म्हाँजौनो,

र तेरो स्‍हुन्‍तान र स्‍हैनिका स्‍हुन्‍तानका म्हाँजौनो मु स्‍हत्‍तुर्‍याइलो हाल्‍दिन्‍याछु।

तेइले तेरो कप्‍पाल कुल्‍चुन्‍याछ,

र तोइले तेइको कुर्कुच्‍चौनि चिल्‍याछै।”

16 परमेसोरले स्‍हैनिकन भुन्‍या,

“तेरो स्‍हुत्‍केरि कैठ जात्‍ति गरि बडाइदिन्‍याछु।

दुखले तो भाउ पाउन्‍याछै।

तेरो मुन पोइतिरै हुन्‍याछ,

र तेइले तोकन कब्‍जामै राख्न्‍याछ।”

17 तेइपछि परमेसोरले आदमकन भुन्‍या,

“तोइले तेरि जोइका कुडा स्‍हुनेर मोइले नखाया भुन्‍या रुखा फल खाया हुनाले,

भुँइ तोइले गद्‌दा सरापियाछ।

तोइले बाँचुन्‍जै दुखगरि तेइको उब्‍जनि खान्‍याछै।

18 तेइले तेरा लेखि काँडा र सिउँडिहरु उमार्‌न्‍याछ,

र तो खेतको स्‍हागपात खान्‍याछै।

19 माटोमै नफर्कुन्‍जै तेरो चानौना पसिनाले कमाया खच्‍च तोइले खान्‍याछै।

क्‍यानभुन्‍या माटोबाट तोकन स्‍हज्‍या हो।

तो माटै होस्‌,

र माटोमै फर्कि जान्‍या छै।”

20 आदमले आम्‍नि जोइको नाउँ हब्‍बाa राख्‍यो,

क्‍यानभुन्‍या स्‍हबै जिउनाहरुकि आमा तेइ नै हो।

21 परमप्रभु परमेसोरले आदम र तेइकि जोइकन छालाका टाला स्‍हजि लाइदिया।

आदम र हब्‍बाकन फारमबाट निकाल्‍दिया

22 तब परमप्रभु परमेसोरले भुन्‍या,

“मान्‍ठले हामि जैथै राम्‍मो र अराम्‍मोको ग्‍यान जान्‍न्‍या भया छ।

अब तेइले जिबनको रुखा फल टिपि खान नपाओस्,

नतर भुन्‍या तेइ उकुरै जिउनो रला।”

23 यइबिअ जो भुँइबाट तेइकन स्‍हज्‍या छिया,

तेइकै खेतिपाति गन्‍न परमप्रभु परमेसोरले तेइकन अदनको फारमबाट निकाल्‍दिया।

24 परमप्रभु परमेसोरले मान्‍ठकन धपाइ स्‍हक्‍यापछि जिवनको रुखकन हेरालो लाग्‍न अदनको फारमको पुर्बपट्‌टि करुबहरुb र चारैतिर घुमिरन्‍या जलामय तरबार राखिदिया।

a 

3:20 हब्‍बा हिब्रु भासामै “हब्‍बा” भुन्‍या “जिबन दिनु” भुन्‍न्‍या भुजिन्‍छ।

b 

3:24 करुब करुब भुन्‍या सोर्गका रैबार्‍याहरुको एक किसिमको दल हो। तिनुहरुको काम रेखदेख गन्‍या देखिन्‍छ।

कयिन र हाबिल

4

1 आदमकि जोइ गुर्बेनि भइ,

र तेइले कयिनकन जुन्‍माइ,

र भुनि,

“परमप्रभुका सायताले एक भाउ पायाँ।”

2 फेरि कयिनको भाइ हाबिलकन जुन्‍माइ।

हाबिल भेडि ग्‍वालो भयो,

र कयिन खेतिपाति गन्‍न्‍या भयो।

3 एक दिन कयिनले परमप्रभुकन खेतिपातिको उब्‍जनिबाट केइ ल्‍यायो।

4 तर हाबिलले आम्‍नो भेडाको बगालबाट ब्‍याया अगेल्‍लो पाठो ल्‍यायोर मारि तेइको स्‍हबै भुन्‍दा राम्‍मो भाग ल्‍यायो।

परमप्रभुले हाबिल र तेइको भेटि ग्रहन गर्‍या,

5 तर कयिन र तेइको भेटि ग्रहन गर्‍यानन्।

यइबिअ कयिन जात्‍ति झोकायो,

र थोलो उन्‍यारो गर्‍यो।

6 तब परमप्रभुले कयिनकन भुन्‍या,

“तो क्‍यान झोकाउन्‍छै?

तेरो थोलो क्‍यान उन्‍यारो छ?

7 यति तोइले ज्‍या स्‍हइ छ तेइ गरिस् हुन्‍या तो ग्रहन गरिन्‍या लायकको हुनैनस् र?

तर यति तोइले स्‍हइ काम गरिनस् हुन्‍या पाप तेरो धेलाति ढुकिरन्‍छ।

तेइले तोकन कब्‍जामै राख्‍न खोज्‍याछ,

तर तोइले तेइकन कब्‍जामै राख्‍नै पड्‌छ।”

8 कयिनले आम्‍नो भाइ हाबिलकन भुन्‍यो,

“आ,

हामि स्‍हरातिर जाउँ।”

जब स्‍हरा तिर पुग्‍या तब कयिनले आम्‍नो भाइकन पसिलाग्‍यो र मार्‍यो।

9 तब परमप्रभुले कयिनकन स्‍होद्‌या,

“तेरो भाइ हाबिल काँ छ?”

तेइले भुन्‍यो,

“मोकन थाँ नाइ।

क्‍या मु मेरा भाइको हेरालो हुँ र?”

10 परमप्रभुले भुन्‍या,

“यइ तोइले क्‍या गरिस्?

तेरा भाइको खुनले भुँइबाट तोकन सजाय देउ भुनि मोकन पुकारा गरिरयाछ।

11 तो अब सरापियाछै यइबिअ भुँइले तोकन उब्‍जनि दिन्‍या नाइ,

भुँइले तेरा भाइको खुन तेरा हातबाट ल्‍हिन आम्‍नो थोलो उगाड्‍यो।

12 तोइले खेति गद्‌दा अब भुँइले तोकन उब्‍जनि दिन्‍यानाइ।

तो धत्‍तिमै एक बिनाचैनको रिगुआ हुन्‍याछस्।”

13 कयिनले परमप्रभुकन भुन्‍यो,

“मोइले स्‍हन नस्‍हक्‍न्‍या ठुलो दन्‍ड भयो।

14 हेर,

आज तुमिले मोकन यइ भुँइबाट निकाल्‍यौ,

र तुमि देखि लुक्‍नुपन्‍याछ।

मु धत्‍तिमै बिनाचैनको रिगुआ हुन्‍याछु,

र मोकन फेला पाड्‍न्‍या जोसुकैले मोकन मान्‍न्‍याछ।”

15 तर परमप्रभुले तेइकन भुन्‍या,

“तेइथो हुनैन,

जोले कयिनकन मार्छ तेइति सात गुना स्‍हट्‌टा ल्‍हिइन्‍याछ।”

यइबिअ तेइकन भेटाउन्‍या कोइले पुनि कयिनकन नमारोस् भुनि परमप्रभुले तेइको हड्‍मै एक चिनारि लाइदिया।

16 तब कयिन परमप्रभुको अगेडिबाट निस्‍कि अदनको पुर्बपट्‌टि भया नोदa भुन्‍या देसमै बैन लाग्‍यो।

उत्‍पति ४:१७ देखि ५:३२ सम्‍म,

आदम हब्‍बाबाट आया स्‍हुन्‍तानहरुको सुचि बाइबलमै छ।

a 

4:16 नोद यइको अत्‍थ “डुल्‍ल्‍या” हो।

5

परमेसोरले स्‍हबै मान्‍ठहरुकन नास गन्‍न्‍या निदो गर्‍या

6

1 जब मान्‍ठहरु धत्‍तिमै मथ्‍थै मथ्‍थै हुनै गया र तिनुहरुका छोरिहरु जुन्‍मिया,

2 तब परमेसोरका छोराहरुले मान्‍ठका छोरिहरुकन रुप्‍स्‍या देख्‍या र आपुकन मुन लाग्‍याइ जोइहरु ल्‍याया।

3 तब परमप्रभुले भुन्‍या,

“जिबन दिन्‍या सास मान्‍ठहरुमै मु उकुरै रनदिन्‍यानाइ,

क्‍यानभुन्‍या तेइ मरिजान्‍या हड हो।

अबदेखि पुडो कोइ पुनि एक सय बिस बर्स्‍ह भुन्‍दा भौति बाँइन्‍यानाइ।”

4 तेइबेला र तेइपछि पुनि धत्‍तिमै नेफिलिमहरु छिया।

परमेसोरका छोराहरु मान्‍ठका छोरिहरुति जान लाग्‍या र स्‍हुन्‍तान जुन्‍माया।

तिनुहरु नै उहिलेका सुरबिर र नाउँ चल्‍याका मान्‍ठहरु छिया।

5 परमप्रभुले धत्‍तिमै मान्‍ठहरु मथ्‍थै खराब भया देख्‍या र उकुरै तिनुहरुको मुनौना सोच बिचार खराब भया परमप्रभुले देख्‍या।

6 धत्‍तिमै मान्‍ठकन स्‍हज्‍या हुनाले परमप्रभुले पछुतो मान्‍या,

र सारै मुन दुखाया।

7 यइबिअ परमप्रभुले भुन्‍या,

“मोइले स्‍हज्‍या क्‍या मान्‍ठ,

क्‍या रगडि हड्‍न्‍या स्‍हबै पसुहरु,

क्‍या सरगका स्‍हबै चडाचुडिहरुकन मु धत्‍तिबाटै मेटिदिन्‍या छु क्‍यानभुन्‍या यि स्‍हज्‍यार मोकन दुख लाग्‍याछ।”

8 तर नोआ भुन्‍न्‍या मान्‍ठ स्‍हात परमप्रभु खुसि भया।

नोआ र जात्‍ति ठुलो मेग

9-10 यइ नोआको सिलक हो।

नोआका पाला तिँ निर्दोस र धर्मि मान्‍ठ छिया।

परमेसोर स्‍हातै हड्‌डा छिया।

तिनुका छोरा सेम,

हाम,

र येपेत छिया।

नोआको सुमयमै तिँ निर्दोस र धर्मि मान्‍ठ छिया।

11 तर धत्‍तिका अरु स्‍हबै मान्‍ठहरु परमेसोरका अगाडि जात्‍ति दुस्ट छिया,

र काटमार जाँकै फिँजिया छियो।

12 जब परमेसोरले धत्‍तिमै हेर्‍या तब तेइ भ्रस्‍ट देख्‍या,

क्‍यानकि धत्‍तिमै भया स्‍हबै मान्‍ठहरुले जत्‍ति भ्रस्‍ट जिबन जिरया छिया।

13 यइबिअ परमेसोरले नोआकन भुन्‍या,

“स्‍हबै मान्‍ठहरुकन नास गन्‍न्‍या निदो गर्‍याछु,

क्‍यानभुन्‍या तिनुहरुले गद्‌दा धत्‍ति भ्रस्‍ट भयाछ।

हेर,

मु धत्‍तिस्‍हातै तिनुहरुकन नास गर्न्‍याछु।

14 तोइले गोपेरa काठा एक झाँज स्‍हज।

झाँजमै कोठा कोठा स्‍हैनु र तेइकन भित्‍त बाइर कोल्‍ताराले पोत्‍नु।

15 तोइले तेइकन यइथोगरि स्‍हैनुः झाँजकन एक सय चालिस मिटर लामो,

त्‍याइस मिटर चाख्‍लो र चौद मिटर अल्‍को गन्‍नु।

16 झाँजमै उज्‍यालो आओस् भुनि छानो एक हात छोडि निम्‍ठ्‌यानु।

झाँज तिन तलाको स्‍हैनु र तेइको धेलो एकातिर राख्‍नु।

17 सरग मुनि जिउँना स्‍हबैकन मु नास गन्‍न जात्‍ति ठुलो मेग पाड्‌न्‍याछु,

र धत्‍तिमै हुन्‍या स्‍हबै मर्‌न्‍याछुन्।

18 तर तोस्‍हात मु आम्‍नो भाकल गन्‍न्‍याछु।

तो,

तेरा छोराहरु,

तेरि जोइ र बरिहरु झाँजमै आउन्‍याछुन्।

19 स्‍हबै जातका ज्‍युँदा जन्‍तुहरुमद्‌दि माउ र पुर्स्‍हा गरि एक एक जोला झाँजमै ल्‍याउनु,

र तिनुहरु तोस्‍हात बाँचिरउन्‌।

20 चडाचुडिहरु मद्‌दि तिनुहरुका जात उन्‍सार,

पसुहरुमद्‌दि तिनुहरुका जात उन्‍सार र जुमिनमै रगडि हड्‌न्‍या स्‍हबै जिउँना जन्‍तुहरुमद्‌दि तिनुहरुको जात उन्‍सार र स्‍हबै किसिमका एक एक जोला ज्‍युँदा रन तिनुहरु तोइति आउन्‍याछुन्‌।

21 तोकन र चडाचुडि र पसुकन हुन्‍या स्‍हबै किसिमका खच्‍च पुनि तोइले खेडि राख्।”

22 परमेसोरले भुन्‍या स्‍हबै कुडा नोआले गर्‍या।

a 

6:14 गोपेर एक किसिमको रुख।

7

11 नोआ छ सय बर्स्‍हका हुँदा दुइ मुइना सत्‍तर दिनमै धत्‍ति मुनिका गैरा पानिका मुलहरु फुट्‌या,

र सरगका पानिका धेलाहरु उग्‍डिया।

12 अनि चालिस दिन र चालिस रात स्हम्म धत्‍तिमै मेग पड्‌या पडेइ भयो।

13 तेइ दिन नोआ,

तिनुकि जोइ,

तिनुका छोराहरु सेम,

हाम र येपेत र तिनुकि बरिहरु झाँजभित्‍त पसिस्‍हक्‍या छिया।

14 तिनुहरु स्‍हात स्‍हबै किसिमका नाना ठुला घर पालुआ,

बुन पसुहरु,

स्‍हबै किसिमका चडाचुडिहरु पुनि झाँज भित्‍त पस्‍या।

15 स्‍हबै किसिमका पसु र चडाहरुका माउ र पुर्स्‍हा गरि एक एक जोला नोआति झाँजमै आया।

16 परमेसोरले जैथो हुकुम दिया छिया तेइथै गरि स्‍हबै झाँज भित्‍त पस्‍या।

तेइपछि परमप्रभुले झाँजको धेलो अड्‌याइदिया।

17 धत्‍तिमै चालिसदिन स्‍हम्‍म जात्‍ति ठुलो मेग आयो।

पानि मथ्‍थै हुनै गयो र झाँज पानि माथि उत्‍यो।

18 मेग मथ्‍थै पड्‌यापडेइ भयो र धत्‍ति भरिन लाग्‍यो,

झाँज माथि माथि उत्‍यो।

19 मेग माइमरि पड्‌यापडेइ भयो र सरगमुनिका स्‍हबै अल्‍का अल्‍का डाँडाहरु डुब्‍या।

20 पानि भरिनै आयो र डाँडाहरु भुन्‍दा सात मिटर माथि पुग्‍यो।

21 धत्‍तिमै भया स्‍हबै चडाचुडिहरु,

घर पालुआ पसु,

बुन पसु,

रगडि हड्‌न्‍या पसु र मान्‍ठहरु मर्‍या।

22 ओबानो भुँइमै भया स्‍हाँस हुन्‍या स्‍हबै ज्‍युँदा जन्‍तु मर्‍या।

23 धत्‍तिका स्‍हबै किसिमका चडाचुडि,

पसु,

र मान्‍ठहरु नास भया।

नोआ र तिनु स्‍हात झाँजमै भया मात्‍तै जिउना रया।

24 अनि धत्‍तिमै पानि एक सय पचास दिन स्‍हम्‍म रैरयो।

जात्‍ति ठुलो मेग थामियो

8

1 परमेसोरले नोआ र तिनु स्‍हात झाँजमै भया स्‍हबै पसुहरुकन स्‍हुम्‍जि राख्‍या छिया,

अनि परमेसोरले धत्‍तिमै बतास चलाइदिया,

र पानि घट्‌न लाग्‍यो।

2 धत्‍ति मुनिका पानिका ठुला मुलहरु स्‍हुक्‍या,

सरगका धेलाहरु थुनिया,

र मेग थामियो।

3 अनि एक सय पचास दिन भयापछि धत्‍तिमै पानि घट्‌टै गयो।

4 सातौँ मुइनाको सत्‍तर दिनमै झाँज आरारात डाँडामै अडियो।

5 दस मुइना स्‍हम्‍म पानि घट्‍टै गयो।

दस मुइनाको पैलो दिनमै डाँडाहरुका टाकुरा देखिया।

6 चालिस दिनपछि आपुले स्‍हज्‍या झाँजको झ्‍याल नोआले उगाड्‌या,

7 र एक कागकन उडाइदिया,

अनि पानि नस्‍हुकुन्‍जै काग उडिरयो।

8 तब नोआले भुँइको पानि घट्‍यो कि भुनि हेन्‍न एक ढुकुर पुनि उडाया।

9 तेइ ढुकुरले आम्‍नो खुट्‌टा टेक्‍न्‍या ठौर नपाया हुनाले तिनुति झाँजमै फर्क्‍यो।

क्‍यानभुन्‍या धत्‍तिमै अजै पानि छियो।

तब तिनुले आम्‍नो हात पस्‍हार्‍या र तेइ ढुकुरकन स्‍हुमाति आपुति झाँज भित्‍त ल्‍याया।

10 अरु सात दिन ढुक्‍या र तिनुले फेरि तेइ ढुकुरकन झाँजबाट उडाइदिया।

11 तेइ ढुकुर बास्‍हापल्‍टि तिनुति फर्कियो।

तेइले चुच्‍चौनो कौँलो जैतुनको पात टिप्‍या छियो।

तब भुँइमै पानि घटेछ भुनि नोआले थाँ पाया।

12 तब तिनुले अरु सात दिन ढुक्‍या तेइ ढुकुरकन फेरि उडाइदिया,

तर यइपालि ढुकुर तिनुति फर्कि आयोन।

13 नोआ छ सय एक बर्स्‍हका भइ पैलो मुइनाको पैलो दिनमै धत्‍तिमै पानि स्‍हुक्‍यो,

र नोआले झाँजको छानो उगाडि हेर्‍या,

धत्‍ति ओबानो हुनै गर्‍या देख्‍या।

14 अनि दोस्रो मुइनाको सत्‍ताइसौँ दिनमै भुँइ पुरै ओबायो।

15 तब परमेसोरले नोआकन भुन्‍या,

16 “तो,

तेरि जोइ र तेरा छोरा बरिहरु झाँजबाट निस्‍क।

17 तो स्‍हात भया स्‍हबै चडाचुडि र पसुहरुकन बाइर निकाल्,

र तिनुहरु धत्‍तिमै बड्‌दै र फैलिनै जाउन्‌।”

18 तब नोआ,

तिनुकि जोइ,

छोरा बरिहरु झाँजबाट निस्‍कि आया।

19 स्‍हबै किसिमका पसुहरु,

चडाचुडिहरु पुनि आम्‍ना जात उन्‍सार झाजबाट निस्‍क्‍या।

नोआले होमबलि चडाया

20 अनि नोआले परमप्रभुका निम्‍ति एउटो बेदि स्‍हज्‍या,

र चोखा पसु र चोखा चडाचुडि ल्‍हिइ होमबलि चडाया।

21 तेइको मिठो बास ल्‍हियापछि परमप्रभुले आम्‍नो मुनौनो भुन्‍या,

अब मु फेरि कैले मान्‍ठका लाग्‍दा धत्‍तिकन स्‍हराप्‌न्‍या नाइ,

अजैपुनि मान्‍ठको मुनौना बिचारहरु नानैदेखि खराब हुन्‍छ।

यइपालि गर्‍या जैथै स्‍हबै जिउना थोककन मु नास गन्‍न्‍यानाइ।

22 “धत्‍ति रहुन्‍जेल बिउ छान्‍न्‍या र बालि काट्‌न्‍या बेला,

हिउँद र बर्खा,

तातो र चिसो,

दिन र रात रैरन्‍याछुन्‌।”

परमेसोरले नोआ स्‍हात बान्‍या भाकल

9

1 तेइपछि परमेसोरले नोआ र तेइका छोराहरुकन असिपात दियार भुन्‍या,

“फलि फाप र मथ्‍थै हुनै धत्‍तिमै भरिनैजाउ।

2 धत्‍तिका स्‍हबै पसुहरु र सरगका चडाचुडि र पानिउना हुन्‍या माछाहरुले तेरो भेइ मान्‍न्‍याछन्।

ति स्‍हबै तोकन जुम्‍मा लायाछु

3 तिँ स्‍हबै तुमिहरुका लेखि खाना हुन्‍याछ।

मोइले तुमिहरुकन हरिया सागपात दिया जैथै यि स्‍हबै मोइले तुमिहरुकन दियाछु।

4 तर रगत भया मासु नखानु,

क्‍यानभुन्‍या रगतमै परान हुन्‍छ।

5 कोइले मान्‍ठको ज्‍यान ल्हियो भुन्‍या मु तेइको स्हट्‍टा ल्हिन्‍याछु।

कोइ पुनि पसुले मान्‍ठको ज्‍यान ल्‍हियो भुन्‍या मु तेइकन पुनि मान्‍न्‍याछु।

6 जोले मान्‍ठकन मार्छ,

तेइ पुनि मान्‍ठबाटै मारिन्‍याछ,

क्‍यानभुन्‍या परमेसोरले मान्‍ठकन आम्‍नै रुपमै स्‍हज्‍याछिया।

7 “तुमिहरु फलिफाप हुनै जाउ।

धत्‍तिमै मथ्‍थै छोराछोरिहरु जुन्‍माउनु,

र तिनुहरु बड्‌दै जाउन्।”

8 तब परमेसोरले नोआ र तेइका छोराहरुकन यइथो भुन्‍या,

9 “तुमिहरु र तुमिहरुका आउन्‍या स्‍हुन्‍तान स्‍हात,

10 र झाँजबाट तुमिहरु स्‍हात निक्‍लि आया स्‍हबै चडाचुडि र पसुहरु स्‍हात मु मेरो भाकल गन्‍न्‍याछु।

11 मु तुमिहरु स्‍हात मेरो यइ भाकल गन्‍न्‍याछु,

कि स्‍हबै जिउना जिब जन्‍तु फेरि कैले जात्‍ति ठुलो मेगले नास हुन्‍यानाइ,

अनि धत्‍तिकन नास गन्‍न फेरि कैले जात्‍ति ठुलो मेग आउन्‍यानाइ।”

12 अनि परमेसोरले भुन्‍या,

“जो भाकल मु र तुमिहरु,

र तुमिहरु स्हात भया स्‍हबै जिउना जिबजन्‍तुको स्‍हबै पुस्‍ताका लेखि मु यइ भाकल बान्‍नै छु।

तेइको चिनारि यइ हुन्‍याछः

13 मु बादलमै मेरो पुनेरि राख्‍तछु,

अनि मेरो र धत्‍तिको बिच तेइ भाकलको चिनारि हुन्‍याछ।

14 जैले जैले मु सरगमै बादल टनक्‍क गर्छु र बादलमै पुनेरि देखाला पड्‌न्‍याछ,

15 मेरो र तुमिहरुको अनि स्‍हबै किसिमका जिउना जिब जन्‍तुको म्हाँजौनो रया मेरो भाकल मु स्‍हुम्‍जिन्‍याछु।

फेरि कैले पुनि स्‍हबै जिब जन्‍तु नास गन्‍न मु जात्‍ति ठुलो मेग ल्‍याउन्‍न्‍या नाइ।

16 जैबेला बादलमै पुनेरि देखिन्‍छ,

मु तेइकन हेरेर आपुले धत्‍तिका स्‍हबै ज्‍युँदा जन्‍तुहरु स्‍हात उकुरैको निम्‍ति गर्‍या भाकल स्‍हुम्‍जिन्‍याछु।”

17 यइथैगरि परमेसोरले नोआकन भुन्‍या,

“मोइले धत्‍तिका स्‍हबै जिब जन्‍तु र मेरो म्हाँजौनो बान्‍या भाकलको चिनारि यइ हो।”

उत्‍पति ९:१८ देखि १०:३२ सम्‍म,

नोआ र तिनुका झानबाट आया स्‍हुन्‍तानहरुको सुचि बाइबलमै छ।

10

बाबेलको धररा

11

1 तेइबेला धत्‍तिका मान्‍ठहरु एकै भासा बोल्‍ला छिया।

2 मान्‍ठहरु पुर्बतिर स्‍हद्‌दै जाँदा सिनार देसमै एक थाइलो ठौर फेला पाड्‍या र ताँइ बस्‍या।

3 तिनुहरुले आपु आपु भुन्‍या,

“आउ,

हामिहरु इटा पोलेर स्‍हारा बुनाउ।”

तब तिनुहरुले घर बुनाउन ढुङ्‌गाको स्‍हट्‌टा इटा र गारोको स्‍हट्‌टा कोल्‍तारो चलाया।

4 तब तिनुहरुले भुन्‍या,

“लौ,

अब हामि एक सहर र सरगै स्‍हम्‍म पुग्‌न्‍या एक धररा स्‍हजौ,

अनि आम्‍नो नाउ कमाऔँ र हामि धत्‍तिभरि जाँकै नछडियौँ।”

5 मान्‍ठहरुले स्‍हजि रया सहर र धररा हेन्‍न परमप्रभु उँदा आया।

6 अनि परमप्रभुले भुन्‍या,

“यति एकै भासा बोल्‍ल्‍या एकै जातिका भइ अइले यइथो गर्‍या भुन्‍या,

अब तिनुहरुले तयारि गर्‍या र आपुले चाया स्‍हबै काम पुरा गन्‍न स्‍हक्‍छुन्।

7 आउ,

हामि उँदो आइ तिनुहरुको भासा खलबल गद्‌दिउ।

अनि तिनुहरुले एक अक्‍काको बोलि नबुजुन्।”

8 तब परमप्रभुले तिनुहरुकन धत्‍तिभरि छरिछिट्‍टान पाड्‍दिया,

र तिनुहरुले तेइ सहर स्‍हज्‍न छोड्‌या।

9 यइबिअ तेइ ठौरा नाउँ बाबेलa राख्‍या,

क्‍यानभुन्‍या परमप्रभुले ताँइ मान्‍ठहरुको भासा खलबल पारिदियाछिया।

ताँइबाट परमप्रभुले तिनुहरुकन धत्‍तिभरि छरिछिट्‍टान पाड्‍दिया।

तेरहका स्‍हुन्‍तानहरु

27 तेरहको झाना सिलक यइ हो।

तेरहका तिन जुना छोराहरु अब्राम,

नाहोर र हारान छिया।

हारानको छोरा नाउँ लोत छियो।

28 हारानका आम्‍ना बाबा तेरह जिउनै भयाबेला हारान आम्‍नै देस कल्‍दिहरुको उर भुन्‍या सहरमै मर्‍या।

29 अब्राम र नाहोरले भ्‍यागरि जोइ ल्‍याया।

अब्रामकि जोइको नाउँ साराइ र नाहोरकि जोइको नाउ मिल्‍का छियो।

मिल्‍का हारानकि छोरि छि।

हारानकि यिस्‍का भुन्‍या छोरि पुनि छि।

30 साराइ बाँझि छि,

तेइबिअ तेइका कोइ छोराछोरि छियानुन्।

31 तेरहले आम्‍नो छोरो अब्राम र बरि साराइकन र हारानको छोरो आम्‍नो नाति लोतकन ल्‍हिइ कल्‍दिहरुको उर सहरबाट कनान देसमै जान तिनुहरु स्‍हातै निस्‍क्‍या।

तर तिनुहरु हारानमै पुग्‍यापछि ताँइ बैन लाग्‍या।

32 तेरह दुइ सय पाँच सालका भयापछि ति हारानमै मर्‍या।

a 

11:9 बाबेल हिब्रु भासामै बाबेल भुन्‍या “अल्‍लमल्‍ल” हो।

परमेसोरले अब्रामकन डाक्‍या

12

1 केइ सुमयपछि परमप्रभुले अब्रामकन भुन्‍या,

“तेरो देस,

तेरो स्‍हाक स्‍हुन्‍तान र तेरा बाबाको घरa छोड्‌ र मु जो देस तोकन देखाउन्‍छु ताँइ जा।

2 मु तोबाट एक ठुलो जाति बनाउन्‍याछु,

र तोकन असिपात दिन्‍याछु।

मु तेरो नाउँ जाँकै चलाइदिन्‍याछु,

र तोबाट नै स्‍हबै मान्‍ठहरुले असिपात पाउन्‍याछुन्।

3 “तोकन असिपात दिन्‍याहरुकन मु असिपात दिन्‍याछु,

र तोकन सराप दिन्‍याहरुकन सराप दिन्‍याछु।

तोबाटै धत्‍तिका स्‍हबै कुलले असिपात पाउन्‍याछुन्।”

4 यइबिअ परमप्रभुले भुन्‍या जैथै अब्राम गया,

र लोत पुनि तिनु स्‍हात गया।

हारानबाट निस्‍कि जाँदा अब्राम पचत्‍तर सालका छिया।

5 अब्राम,

तेइकि जोइ साराइ र तेइको भतिजो लोत र हारानमै कमाया स्हबै धुन सम्‍पति र कमारा कमारिहरुकन ल्‍हि कनान देसमै जान निक्‍ल्‍या,

अनि तिनुहरु कनानमै पुग्‍या।

6 अब्राम कनान देसको सकेममै मोरेको रुख भया ठौरमै पुग्‍या।

तेइबेला तेइ ठौरमै कनानिहरु बैथाछिया।

7 परमप्रभु अब्रामति देखाला पर्‍या,

र तिनुकन भुन्‍या,

“मु तेरो स्‍हुन्‍तानकन यइ देस दिन्‍याछु।”

तब अब्रामति देखला पर्‍या परमप्रभुका लेखि तिनुले ताँइ एक बेदि स्‍हज्‍या।

8 ताइँबाट अब्राम हड्‌यार बेथेलको पुर्बपट्‌टि भया डाँडातिर स्‍हर्‍या,

बेथेलकन पच्‍छिम र ऐ सहरकन पुर्बपट्‌टि पारेर आम्‍नो पाल टाँग्‍या।

तिनुले परमप्रभुका लेखि एक बेदि स्‍हज्‍यार परमप्रभुको नाउँको पुकारा गर्‍या।

9 अनि अब्राम तेइ बाटो हुनै नेगेब भुनिन्‍या कनान देसको दच्‍छिन तिर गया।

उत्‍पति १२:१० देखि १४:२४ सम्‍म हेद्‌दा,

अब्राम र तिनुका झान मिस्रमै गइ फेरि कनानमै फर्क्‍या कुडाहरु पाउन्‍छौं।

a 

12:1 बाबाको घर अब्रामको बाबाको झानमै बैन्‍या स्‍हबै मान्‍ठहरु

13

14

परमेसोरले अब्राम स्‍हात भाकल गर्‍या

15

1 तेइपछि अब्रामले एक दर्सन पाया र परमप्रभुले यइथो भुन्‍या स्‍हुन्‍या,

“अब्राम,

तो भेइ नमान।

मु तोकन रछ्‍या गन्‍न्‍याछु,

र तेरो इनाम जात्‍ति ठुलो हुन्‍याछ।”

2 तर अब्रामले भुन्‍या,

“हे परमप्रभु परमेसोर,

तुमिले मोकन क्‍या दिन्‍छौ र?

क्‍यानभुन्‍या मु स्‍हुन्‍तान बिनाको छु,

दमस्‍कसको एलिएजर मेरो कमारो नै मु पछिको हकवालो हुन्‍याछ।”

3 फेरि अब्रामले भुन्‍या,

“हेर,

तुमिले मोकन स्‍हुन्‍तान दियानौ,

र मेरो घरको एक जुना कमारो नै मेरो हकवालो हुन्‍याछ।”

4 तब परमप्रभुको बचन फेरि अब्रामति आयो,

“यइ मान्‍ठ तेरो हकवालो हुन्‍यानाइ,

तर जो तेरो आम्‍नै छोरो हुन्‍छ तेइ नै तेरो हकवालो हुन्‍याछ।”

5 अनि परमप्रभुले तिनुकन बैर ल्‍हि भुन्‍या,

“सरगतिर हेर,

तारा गुन्‍न स्‍हक्‍तोछै कि स्‍हक्‍तैनै,

गुनिहेर।

तेरा स्‍हुन्‍तानहरु तेइथै हुन्‍याछुन्।”

6 तब तिनुले परमप्रभुमै बिसास गर्‍या,

अनि यइ बिसासले गद्‌दा तिँ परमप्रभुको अगाडि धर्मि मान्‍ठ भया।

उत्‍पति १५:७ देखि १७:१४ सम्‍म,

बाइबलले हामिकन यइ भुन्‍याछ कि परमेसोरले अब्रामकन मथ्थै स्‍हुन्‍तान हुन्‍या बाचा गर्‍यापछि,

परमेसोरले दिन्‍छु भुनि बाचा गर्‍या भुमि कनानकन क्‍यारि तिनुका स्‍हुन्‍तानहरुले पाउन्‍या छुन भुन्‍या कुडा देख्ताछौं।

अब्रामकि जोइ सारा बुढि भइस्‍हक्‍या हुनाले,

तिनुहरुले परमेसोरको बाचा पुरा नगरुन्‍जै ढुक्‍न स्‍हक्‍यानुन्।

अब्रामले साराकि कमारि हागारकन अक्‍कि जोइ बुनाउन्‍या चाँजोपाँजो मिलाया।

तेइबिअ तेइ गुर्बेनि भइ र अब्रामका लेखि पैलो छोरो इस्‍माएल जुन्‍माइ।

चौद बर्स्‍हपछि,

अद्‍याय १७ को सुरुतिर,

परमेसोरले अब्राम स्‍हात गर्‍या भाकलकन नबिकरन गर्‍या।

तेइ भाकलको चिनारि तिनुका पुरै स्‍हुन्‍तानहरुले खतना गन्‍नुपर्छ भुनि परमेसोरले तिनुकन भुन्‍या।

परमेसोरले अब्राम नाउँकन फेरेर अब्राहाम बुनाया।

16

17

15 फेरि परमेसोरले अब्राहामकन भुन्‍या,

“तेरि जोइ साराइकन अबदेखि साराइ नाउँले नघोइराउनु,

तर तेइको नाँउ सारा हुन्‍याछ।

16 मु साराकन असिपात दिन्‍याछु,

र पक्‍का तेइबाट तोकन एक छोरो दिन्‍याछु।

मु साराकन असिपात दिन्‍छु,

तेइ मथ्‍थै जातिकि आमा हुन्‍याछ।

तेइबाट जुन्‍मिया स्‍हुन्‍तानहरु जाति जातिहरुका राजाहरु पुनि हुन्‍याछुन्।”

17 तब अब्राहामले घोप्‍टो परि मुनमुनै हाँसेर भुन्‍या,

“क्‍या सय साल पुगि स्‍हक्‍या मान्‍ठले छोरा छोरि पाला?

नब्‍बे साल पुगेइ साराले भाउ पालि त?”

18 अनि अब्राहामले परमेसोरकन भुन्‍या,

“इस्‍माएलकनa असिपात देउ र तेइ नै मु पछिको हकवालो होस्‌।”

19 तब परमेसोरले भुन्‍या,

“हुनै हुनैन,

तेरि जोइ साराले नै तोकन एक छोरो जुन्‍माइदिन्‍याछ,

र तोइले तेइको नाँउ इसहाकb राख्‍न्‍याछस्।

मु तेइस्‍हात र तेइपछि हुन्‍या तेइका स्‍हुन्‍तान स्‍हात आम्‍नो भाकल राखि राखिरन्‍याछु।

20 अनि इस्‍माएलको बारेमै तोइले बिन्‍ति गर्‍या मोइले स्‍हुन्‍या।

हेर्,

मु तेइकन असिपात दिन्‍याछु,

र तेइको फलिफाप हुन्‍याछ र स्हाकस्‍हुन्‍तान मथ्‍थै गद्‌दिन्‍याछु।

तेइ बार जुना सासन गन्‍न्‍याको बाबा हुन्‍याछ,

र तेइबाट एक ठुलो जाति जुन्‍माउन्‍याछु।

21 तर मेरो भाकल त मु इसहाक स्‍हात राख्‍न्‍याछु,

तेइकन साराले आउन्‍या साल यइ बेला तोबाट जुन्‍माउन्‍याछु।”

22 यि कुडा गरिस्‍हक्‍या परमेसोर अब्राहामबाट बिदा भया।

23 तेइदिन अब्राहामले आम्‍नो छोरो इस्‍माएल र आम्‍नो घरमै जुन्‍मिया र दाम हालि किन्‍या आम्‍ना स्‍हबै कमारा,

आम्‍नो घरका स्‍हबै लोक्‍छेराहरुकन परमेसोरले भुन्‍याजैथै तिनुहरुको खतना गर्‍या।

24 आम्‍नो खतना गद्‌दा अब्राहाम उनन्‍सय बर्स्‍ह पुग्‍या छिया,

25 र तिनुका छोरा इस्‍माएलको खतना गद्‍दा तेर बर्स्हको छियो।

26 अब्राहाम र तिनुको छोरो इस्‍माएलको खतना एकै दिन गर्‍या छिया।

27 तिनुको घरमै जुन्‍मिया र बिदेसिहरुबाट दाम हालि किन्‍या स्‍हबै लोक्‍छेराहरुको खतना तिनुको खतना स्‍हात स्‍हातै भयो।

a 

17:18 इस्‍माएलकन इस्‍माएल साराकि कमारि हागारको छोरो छियो।

b 

17:19 इसहाक इसहाकको अथ्‍थ “हाँस्‍यो” हो।

18

19

20

इसहाकको जुन्‍म

21

1 परमप्रभुले भुन्‍या अनुसार साराकन असिपाद दिया,

र आम्‍नो बाचा अनुसार गर्‍या।

2 सारा गुर्बेनि भइन्‌,

र अब्राहाम बुडिया बेला,

परमेसोरले अब्राहामकन भुन्‍या बेलामै तेइले एक छोरो पाइ।

3 साराले पाया भाउको नाउँ अब्राहामले इसहाक राख्‍या।

4 अब्राहामको आम्‍नै छोरो आठ दिनको भयाबेला तिनुले परमेसोरको आग्‍या अनुसार तेइको खतना गर्‍या।

5 तिनुको छोरो इसहाक जुन्‍मिदा अब्राहाम एक सय बर्स्‍हका पुग्‍या छिया।

6 साराले भुनिन्,

“परमेसोरले मोकन एक हाँसि खुसि गन्‍या बाटो दियाछुन्।

यइ स्‍हुन्‍या जति स्‍हबै मु स्‍हातै हाँसि खुसि हुन्‍याछुन्।”

7 तिनुले फेरि भुनिन्,

“साराले भाउकन दुत ख्‍वालि भुनि कोले स्‍हुच्‍याछिया?

रपुनि अब्रामको बुडेसकालमै मोइले तिनुका लेखि एक जुना छोरो पायाँ।”

8 इसहाक ठुलो हुनै गयो,

र तेइले दुत खान छोर्‌यो।

र इसहाकले दुत खान छोर्‍या दिन अब्राहामले एक ठुलो भत्‍याड दिया।

अब्राहामको बिसासको जाँच

22

1 केइ समयपछि परमेसोरले अब्राहामकन जाँच गन्‍ना बिअ भुन्‍या,

“ए अब्राहाम।”

तिनुले भुन्‍या,

“मु न्‍यइ छु।”

2 परमेसोरले भुन्‍या,

“तेरो एकमत्‍तै छोरो इसहाक,

जैकन तो भौति माया गद्‍दोछैइ,

तेइकन मोरियाको देसमै ल्‍हिकन जा।

ताँइ मु तोकन एक डाँडो देखाउन्‍याछु र तेइ डाँडामै तो तेइकन होमबलि गर्।”

3 अब्राहाम छकलै उठि होमबलि गन्‍न दाउरा चिरि खोतामै भारि कस्‍या र आम्‍ना कमाराहरु बाट दुइ जुना र छोरो इसहाककन स्‍हातै ल्‍हि परमेसोरले भुन्‍या ठौरमै जान तिनुहरु बाटो लाग्‍या।

4 तेस्रो दिन अब्राहामले तेइ ठौरकन परैबाट देख्‍या।

5 तब अब्राहामले आम्‍ना कमाराहरुकन भुन्‍या,

“तुमिहरु नेइ खोता स्‍हात बस।

मु र यइ ठेटो पर ताँइ गइ परमेसोरकन बलि चडाइ तुमिहरुति फर्कि आउँला।”

6 अब्राहामले होमबलि गन्‍न्‍या दाउरा इसहाककन बोकाया,

अनि आगो र छुरि आपैले बोक्‍या।

7 इसहाकले आम्‍ना बाबाकन भुन्‍यो,

“बाबा।”

तिनुले भुन्‍या,

“हइ,

छोरा?”

तेइले भुन्‍यो,

“आगो र दाउरा त छुन्,

तर होमबलि गन्‍न्‍या भेडाको पाठो काँ छ?”

8 अब्राहामले भुन्‍या,

“छोरा,

होमबलि गन्‍न परमेसोरले भेडाको पाठो दिन्‍याछुन्।”

अनि ति दुबै जुना स्‍हातै गया।

9 परमेसोरले अब्राहामकन भुन्‍या ठौर पुग्‍यापछि तिनुले एक बेदि स्‍हज्‍या र ताँइमाथि दाउरा मिलाइ राख्‍या।

तेइपछि अब्राहामले आम्‍नो छोरा इसहाककन बानि बेदिको दाउरामाथि राख्‍या।

10 तब अब्राहामले आम्‍नो छोराकन बलि गन्‍न खुकुरि उठाया।

11 तर परमप्रभुका एक जुन सोर्गका रैबार्‍याले सोर्गबाट कोकाइ भुन्‍या,

“याइ अब्राहाम,

अब्राहाम!”

अब्राहामले भुन्‍या,

“मु न्‍यइ छु।”

12 सोर्गका रैबार्‍याले भुन्‍या,

“तेइ ठेटोकन हात नउठा,

र तेइकन केइ नगर्।

अब मुइले थाँ पाइल्‍या तोइले परमेसोरको भेइ मान्‍दो रैछै,

क्‍यानकि तेरो एकमात्‍तै छोराकन पुनि आपुति नराखि परमेसोरकन बलि दिन खोजिस्।”

13 अब्राहामले उभोतिर हेर्‍या र एक भेडो झ्‍याकौनो सिङ अल्‍जिया देख्‍या।

अब्राहाम गइ तेइ भेडाकन ल्‍याया र तिनुको छोरा स्‍हट्‌टा तेइकन होमबलि गर्‍या।

14 यइबिअ अब्राहामले तेइ ठौरा नाँउ “परमप्रभुले दिन्‍या छुन्” राख्‍या।

आजकल पुनि मान्‍ठहरु यइथो भुन्‍नाछुन् “परमप्रभुको डाँडामै दिन्‍याछुन्।”

15 परमप्रभुका सोर्गका रैबार्‍याले फेरि सोर्गबाट अब्राहामकन डाकिकन भुन्‍या,

16 “परमप्रभु भुन्‍नाछुन्,

‘मोइले आम्‍नो नाउँमै किरिया खायाछु,

मु तोकन मथ्‍थै असिपात दिन्‍याछु क्‍यानकि तोइले तेरो एकमत्‍तै छोराकन पुनि आपुति नराखि मोइले भुन्‍या जैथै बलि दिन राजि भइस्।

17 मु तोकन सरगका तारा र समुन्‍द्रका बालु स्‍हरि स्‍हुन्‍तान दिन्‍याछु।

तेरा स्‍हुन्‍तानले आम्‍ना सत्‍तुरहरुकन झित्‍न्‍याछुन्।

18 तेरै स्‍हुन्‍तानबाट धत्‍तिमै स्‍हबै मान्‍ठले असिपात पाउन्‍याछुन्,

क्‍यानकि तोइले मेरो भुन्‍या मानिस्।’”

19 ताँइबाट अब्राहाम आम्‍ना कमाराहरु भया ठौरमै फर्कि आया,

र तिनुहरु बेर्सेबा स्‍हुम्‍म स्‍हात स्‍हातै गया।

अब्राहाम बेर्सेबामै बसोबास गर्‍या।

उत्‍पति २२:२० देखि २५:१८ सम्‍म,

अब्राहामकि जोइ सारा मर्‍या बार्‍यामै भुन्‍याछ।

तेइपछि अब्राहामले इसहाकका लेखि जोइ खोजि ल्‍याउन आम्‍नो कमाराकन आम्‍नो देसमै पठाउँछन्।

मन्‍नु अगेडि अब्राहामले आम्‍नो सारा स्‍हुम्‍पति छोरा इसहाककन दिया।

23

24

25

एसाब र याकुबको जुन्‍म

19 अब्राहामका छोरा इसहाकका पुस्‍ताको सिलक।

20 इसहाक चालिस बर्स्‍हका भयाबेला पद्‌दन आरामका अरामि बतुएलकि छोरि लाबानकि बुइनि रिबेका स्‍हात भ्‍या गर्‍या।

21 रिबेका बाँठ्‌या भयै हुनाले इसहाकले आम्‍नि जोइका बिअ परमप्रभु स्‍हात प्रार्थना गर्‍या।

तब परमप्रभुले तेइको प्रार्थना स्‍हुन्‍या,

र रिबेका गुर्बेनि भइ।

22 कोखमै भया भाउहरु आपु आपु रारिन्‍छिया।

तेइले परमप्रभु स्‍हात स्‍होदि,

“मुकन यइथो क्या भयो?”

23 परमप्रभुले तेइकन भुन्‍या,

“तेरा कोखमै दुइ जातिहरु छुन्,

तेरा कोखबाट जुन्‍मिन्‍याबेला नै दुइ छुट्‌छुटै जाति जुन्‍मिन्‍याछुन्।

एक जुना अक्‍कोभुन्‍दा जोरिलो हुन्‍याछ,

र जेठाले कान्‍ठाको सेबा गन्‍न्‍याछ।”

24 तेइको छलि हुन्‍या बेला भयो,

र तेइले जौँल्‍या छोरा पाइ।

25 जेठो रातो र हडभरि रुगाका टाला लाया जैथै जुन्‍मियो।

तेइबिअ तेइको नाउँ एसाबa राख्‍या।

26 तेइपछि तेइको भाइले एसाबको कुर्कुच्‍चो हातले स्‍हुमाति निस्‍कियो।

तेइबिअ तेइको नाउ याकुबb राख्‍या।

रिबेकाले भाउहरु पाउँदा इसहाक साठि बर्स्‍हका छिया।

एसाबले जेठो हक बेच्‍यो

27 टटुकिहरु बाड्‍या र एसाब सिपालु सिकारि र बुनौनो डुलि हड्‌न्‍या भयो,

र याकुब पालमै बैन्‍या र सोजो मान्‍ठ भयो।

28 इसहाकले एसाबकन माया गद्‌दा छिया,

क्‍यानभुन्‍या एसाबले सिकार गरि ल्‍याया सेकार तिनुले खान पाउन्‍छिया।

तर रिबेकाले याकुबकन माया गद्‌दिछि।

29 एक चोटि याकुबले सिमिको झोल पकाइरया बेला एसाब सेकार खेल्‍लबाट आयो।

तेइकन भलै भोक लाग्‍या छियो।

30 एसाबले याकुबकन भुन्‍यो,

“मुकन भलै भोक लाग्‍याछ नापा सिमिको रातो झोल ल्‍याप।”

(यइबिअ तेइकन एदोमc पुनि भुनिन्‍छियो।)

31 याकुबले भुन्‍यो,

“पैला मुकन तुम्‍मो जेठो हकd बेच।”

32 एसाबले भुन्‍यो,

“मु भोकले मन्‍नै लाइग्‍याँ।

अब मुकन यइ जेठो हकको क्‍या काम?”

33 याकुबले भुन्‍यो,

“पैला मुकन हक दिन्‍छु भुनि किरिया खाउ।”

अनि एसाबले किरिया खायो,

र आम्‍नो जेठो हक याकुबकन बेच्‍यो।

34 तेइपछि याकुबले एसाबकन रोटो र सिमिको झोल दियो।

खच्‍चपानि गरिस्‍हक्‍या एसाब आम्‍नो बाटो लाग्‍यो।

यइथैगरि एसाबले आम्‍नो जेठो हककन लत्‍यायो।

उत्‍पति २६:१-३५ सम्‍म हामिकन परमेसोरले अब्राहाम स्‍हात गर्‍या भालक इसहाक स्‍हात पुनि नबिकरन गर्‍या भुन्‍या कुडा बाइबलमै पाउँछौँ।

परमेसोरले इसहाक र तिनुका स्‍हुन्‍तानकन असिपात दिदै कनान देस दिन्‍या बाचा गर्‍या।

a 

25:25 एसाब एसाबको नाउँको अथ्‍थ “झुसुल्‍लो” हो।

b 

25:26 याकुब याकुबको नाउँको अथ्‍थ “कुर्कुच्‍चो स्‍हुमात्‍न्‍या” हो।

c 

25:30 एदोम यइको अथ्‍थ रातो हो।

d 

25:31 जेठो हक यहुदि चलनमै पैलो जुन्‍मिया छोराले पुर्खेउलि सम्‍पतिमै ठुलो भाग पउन्‍छियो र झानको रेखदेख हेरबिचार गन्‍न्‍या जुम्‍मा पुनि पाउन्‍छियो।

26

इसहाकले याकुबकन असिपात दिया

27

1 जब इसहाक बुडियार आँखा नदेख्न्या भया,

तब तिनुले आम्नो जेठो छोरा एसाबकन घोइराया र भुन्‍या,

“याइ मेरो छोरा।”

तिनुले बाबाकन भुन्‍या,

“हइ।”

2 इसहाकले भुन्‍या,

“हेर् मु बुडो भैगयाँ।

मेरो मन्‍न्‍या दिन कैले आउँन्‍छ मु भुन्‍न स्हक्‍तैन।

3 तेइबिअ तेरा धनु काँड ल्‍हेर सेकार खेल्‍ल जा र मोकन सेकार ल्याइदे।

4 अनि मोकन मुनपन्‍न्‍या गरि सेकार पकाइ ल्याइदे मु तेइ खाइकन मन्‍नु भुन्‍दा अगेडि मु तोकन असिपात दिन्‍याछु।”

5 इसहाकले एसाब स्हात यइथोगरि कुडा गरिरया रिबेकाले स्हुन्‍यइ छि।

जब एसाब सेकार खेल्‍ल गयो,

6 तब रिबेकाले आम्‍ना छोरा याकुबकन भुनि,

“हेर्,

तेरा बाबाले तेरा दाजु एसाब स्हात यइथो भुनि कुडा गरिरया मोइले स्हुन्‍या,

7 ‘सेकार मारिकन मोइति ल्या,

मुकन मिठो सेकार बुना र तेइ खाइकन मु मन्‍नु भुन्‍दा पैला परमप्रभुको अगेडि तोकन असिपात दिन्‍याछु।’

8 यइबिअ याइ छोरा,

मोइले तोकन भुन्‍या जैथो गरि मेरो कुडा मान्।

9 बगालमै गइकन दुइटा राम्‍मा राम्‍मा पाठा ल्‍याइकन आ र तेरो बाबाकन मुन पड्‍न्‍या मिठो सेकार बुनाइदिउला।

10 अनि तोइले तेइ तेरा बाबा तिँ ल्‍हेलास,

र तिनुले यइ खाइकन आपु मन्‍नु भुन्‍दा अगेडि तोकन असिपात देनान्।”

11 याकुबले आम्नि आमा रिबेकाकन भुन्‍यो,

“तर हेर,

मेरा दाजु रुगै रुगा भया मान्‍ठ हुन्।

मेरा रुगा नाइ।

12 मेरा बाबाले मोकन छाम्‍या भुन्‍या,

बाबाको अगेडि मु छलि हुन्‍याछु।

र असिपात हैन,

तर मोइ माथि सराप आउन्‍याछ।”

13 तेइकि आमाले तेइकन भुनि,

“याइ मेरा छोरा,

तोकन दिया सराप मोइ माथि नै परोस्।

मेरो कुडा मात्‍तै मान्,

र गैइकन तिँ मोइति ल्या।”

14 तब तेइ गयोर पाठा ल्‍याइ आमाकन दियो,

र तेइले याकुबका बाबाकन मुन पड्‌न्‍या मिठो सेकार पकाइ।

15 तब घरमै भया आम्ना जेठो छोरा एसाबका राम्‍मा राम्‍मा टाला गाडिकन रिबेकाले ल्याइ,

र कान्‍ठो छोरा याकुबकन लाइदि।

16 पाठाको छाला याकुबका हात र घाँटिउनि रुगा नभया ठौरमै लाइदि।

17 अनि आपुले पकाइ राख्‍या मिठो सेकार र रोटा आम्‍ना छोरा याकुबकन दिइ।

18 याकुबले आम्ना बाबाति गइ भुन्‍यो,

“बाबा।”

इसहाकले भुन्‍या,

“हइ,

तो को होइ?”

19 याकुबले आम्‍ना बाबाकन भुन्‍यो,

“मु तुम्‍मो जेठो छोरो एसाब हुँ।

तुमिले भुन्‍या उन्‍सार मोइले गर्‍याछु।

अब उठिकन बस,

र मोइले ल्‍याया सेकार खाउ,

र मोकन असिपात देउ।”

20 इसहाकले आम्नो छोराकन भुन्‍या,

“छोरा,

तोइले क्यागरिकन यति स्‍हाँटा फेलापाड्‌न स्हकिस्?”

तेइले जबाफ दियो,

“परमप्रभु तुम्‍मा परमेसोरले मुकन सयक गर्‍या।”

21 तब इसहाकले याकुबकन भुन्‍या,

“छोरा,

नेत्‍ति आ,

तो मेरो छोरो एसाब होइ कि हैनै मु छाम्‍दोछु।”

22 याकुब आम्ना बाबाका काखति गयो,

र इसहाकले तेइकन छाम्‍यार भुन्‍या,

“डाको त याकुबको हो,

तर हातहरु त एसाबका जैथा छुन्।”

23 याकुबका हातहरु तिनुका दाजु एसावकै हात जैथा रुगा नै रुगा भया हुनाले इसहाकले तेइकन रयानुन्।

तेइबिअ इसहाकले याकुबकन असिपात दिया।

24 फेरि इसहाकले तेइकन स्होद्‍या,

“क्‍या तो स्हाँच्‍चि मेरो छोरो एसाब नै होइ त?”

याकुबले भुन्‍यो,

“मु एसाब नै हुँ।”

25 तब इसहाकले भुन्‍या,

“तोइले ल्‍याया सेकार नेत्‍ति ल्‍या,

र मु तेइ खाइकन तोकन असिपात दिउँला।”

तब याकुबले सेकार आम्ना बाबाति ल्‍यायो,

र तिनुले खाया।

अनि तेइले अंगुरको जाँड पुनि ल्हिदियो र तिनुले पिया।

26 तब तेइका बाबा इसहाकले भुन्‍या,

“मेरो काखति आएर मुकन माइ खा,

मेरा छोरा।”

27 याकुब आम्ना बाबाका काखति गैइकन माइ खायो।

अनि इसहाकले तेइका टालाको बास स्हुँग्यार यइथो भुनि असिपात दिया,

“हेर्,

मेरा छोराको बास त,

परमप्रभुले असिपात दिया खेतबारिको बास जैथो छ।

28 परमेसोरले तोकन सरगबाट सित झाड्‌दिउन् र तेरा खेतस्‍हँडाकन मलिलो बनाइदेउन्।

तिनुले तोकन एतिका अनाज र अंगुरको जाँड देउन्,

29 जाति-जातिका मान्‍ठहरु तेरा कमारा होउन् र तिनुहरुले तोकन ढोग गरुन्।

तोइले आम्ना स्हबै स्हुन्‍तानमाथि राज गरेस् र तेरि आमाका छोराहरुले पुनि ढोग गरुन्।

तोकन स्हराप्नेहरु स्हबै स्हरापित होउन्,

र असिपात दिन्‍याहरु स्हबैले असिपात पाउन्।”

एसाबले बाबा स्हात असिपात माग्‍या

30 इसहाकले असिपात दिइस्हक्या पछि याकुब आम्ना बाबाबाट जाना बित्‍तिकै तेइको दाजु एडाबाट आयो।

31 तेइले पुनि मिठो गरि सेकार पकाइकन आम्ना बाबाति ल्‍यायो।

र तेइले भुन्‍यो,

“बाबा,

उठ आम्‍ना छोराले ल्‍याया सेकार खाउ,

र मुकन असिपात देउ।”

32 तेइका बाबा इसहाकले स्होद्‍या,

“तो को होइ?”

तेइले जबाफ दियो,

“मु तुम्मो जेठो छोरो एसाब हुँ।”

33 इसहाकले माइमरि काम्दै भुन्‍या,

“तेस्‍होभया तेइ को छियो जोले सेकार मोइति ल्‍यायो,

र तो आउनु भुन्‍दा अगेडि मोइले तेइ स्हबै खायर तेइकन असिपात दिइस्हक्‍या छु?

अब तेइले नै असिपात पाउन्‍याछ।”

34 एसाबले यइ कुडा स्हुन्‍यार माइमरि दुखि भइ ठुलो डाको गाडिकन रोयो र आम्ना बाबाकन भुन्‍यो,

“बाबा मोकन पुनि असिपात देउ।”

35 तर इसहाकले भुन्‍या,

“तेरा भाइले छल गरि आयो,

र तोइले पाउन्‍या असिपात ल्हैगो।”

36 एसाबले भुन्‍यो,

“तेइको नाउँ याकुब राख्‍या स्हइ होइन?

क्‍यानभुन्‍या तेइले मोकन दुइ चोटि ठगिल्‍यो।

मेरो जेठो हक ल्हैगो,

र अइले मोइले पाउन्‍या असिपात पुनि ल्हैगो।”

तेइले फेरि भुन्‍यो,

“क्‍या तुमिले मेरा निम्‍ति एकै असिपात पुनि राखिदियानौ?”

37 इसहाकले एसावकन भुन्‍या,

“तेइकन अगि नै मोइले तेरो मालिक बुनाइल्‍याँ र तेइका स्हबै स्हुन्‍तानहरुकन तेइका कमारा बुनाइल्‍याँ।

अन्‍नबालि र अंगुरको जाँडकन पुनि असिपात दिइल्‍या।

अब तोकन दिन मोस्हात केइ पुनि नाइ छोरा!”

38 एसाबले आम्ना बाबाकन भुन्‍यो,

“तुमि स्हात एकै पुनि असिपात नाइ त बाबा?

मोकन पुनि असिपात देउ।”

अनि एसाब ठुलो डाको गाडिकन रोयो।

39 तब तेइका बाबाले भुन्‍या,

“तेरो लेखि सरगबाट सित पुनि पड्‌न्‍यानाइ,

तेरो बैन्‍या ठौरमै धत्‍तिको मलिलो माटो पुनि नाइ।

40 तो आम्नो तरबारको सक्‍तिले जिबिका चलाउन्‍या छै,

तो तेरा भाइको कमारो हुन्‍याछै।

तो तेइको हकबाट जान खोइदा,

तो आम्‍नो कानबाट तेइको जुवा फाल्‍याछै।”

41 आम्‍ना बाबाले याकुबकन दिया असिपातले गद्‍दा एसाबले तेइ स्हात सत्‍तुर्‍याइलो गन्‍न लाग्‍यो,

र एसाबले मुनमुनै यइथो स्‍हुच्‍यो,

“मेरो बाबाको मन्‍न्‍याबेला आइगो।

तेइपछि मु मेरो भाइ याकुबकन मान्‍र्याछु।”

42 तिनुका जेठो छोरा एसाबको यि कुडा रिबेकाले थाँ पाइ र आम्‍ना कान्‍ठो छोरा याकुबकन घोइराएर भुनि,

“हेर्,

तेरो दाजु एसाबले तोकन मान्‍र्या स्हुचिकन आम्‍नो मुन बुजाया छ।

43 यइबिअ याइ छोरा,

मोइले भुन्‍या कुडा मान्।

तो भागिकन हारानमै मेरा दाजु लाबानति जा,

44 तेरो दाजुको झोक नमर्‍या स्हम्‍म तिनु स्‍हातै बस्।

45 तोइले तेरो दाजुमाथि गर्‍या काम बिस्‍र्यार तोकन गर्‍या झोग मरिस्हक्‍यापछि मु तोकन ताँइबाट ल्याउन पठाउला।

एकै चोटि क्‍यान मोइले दुबै छोराहरु गुमाउनु?”a

इसहाकले याकुबकन लाबानति पठाया

46 रिबेकालले इसहाककन भुनि,

“एसाबकि हित्‍ति जोइहरुबाट मु हैरान भैग्‍याँ,

याकुबले पुनि यइ देसकि हित्‍ति टोक्‍यानि भ्‍या गर्‍यो भुन्‍या मु मर्‍या भैगो।”

a 

27:45 यति एसाबले याकुबकन मार्‍या भयालि, तेइकन ज्‍यानमारा भुनि मारिन्‍या छियो र रेबेकाले एकै दिनमै दुबै छोरा गुमाउन्‍या छि।

28

1 तब इसहाकले याकुबकन घोइरायार असिपात दिया,

र यइथो भुनि आग्‍या गर्‍या,

“तोइले कनानि टोक्‍यानि स्हात भ्‍या नगन्‍नु।

2 पद्‌दन आराम भुन्‍या ठौरमै तेरि आमाका बाबा बतुएलको घर गइ ताँइबाट तेरा मामा लाबानकि छोरिहरु मद्‌दि एकजुनि स्हात भ्‍या गर्।

3 स्हबै भुन्‍दा ठुला परमेसोरले तोकन असिपात देउन्,

र मथ्‍थै स्‍हुन्‍तानहरु देउन् तो मथ्‍थै मान्‍ठहरुको पुर्खा हुनु।

4 परमेसोरले तो र तेरा स्हुन्‍तानहरुकन अब्राहामको जैइथो आसिपात देउन्,

र तो बस्‍या देस,

जो परमेसोरले अब्राहामकन दिया हुन्,

तेइमाथि तेरो हक होस्‌।”

5 यइथैगरि इसहाकले याकुबकन पठाया।

तेइ पद्‍दन आराम भुन्‍या ठौरमै एसाब र याकुबकि आमा रिबेकाको दाजु अरामि बतुएलका छोरा लाबानति गया।

बेथेलमै याकुबले देख्या स्हुइना

10 याकुब बेर्सेबा भुन्‍या ठौर छोडि हारानतिर लाग्‍यो।

11 बेल बुड्‌यापछि याकुब एक राम्‍मो ठौरमै पुग्‍यो र तेइ रात ताँइ बास बस्‍यो।

तेइ ठौरा ढुंगाहरुमद्‍दि एउटो ढुंगा छानिकन ल्‍हियो र आम्‍नो सिरानि बुनाइ ढुल्‍यो।

12 याकुबले यइथो स्‍हुइना देख्‍यो:

धत्‍तिमै ठाडो गर्‍या नैलो रैछ,

र तेइको टुपो सरग स्हम्‍मै पुग्‍या रैछ र परमेसोरका रैबार्‍याहरु ताउनि उँदो उबो गद्‌दा छिया।

13 याकुबका काखति परमप्रभु ढुक्‍या छिया।

परमप्रभुले याकुबकन यइथो भुन्‍या,

“मु परमप्रभु अब्राहाम र इसहाकको परमेसोर हुँ।

तो ढुल्‍या यइ ठौर मोइले तो र तेरा स्‍हुन्‍तानकन दिन्‍याछु।

14 तेरा स्‍हुन्‍तान धत्‍तिका धुलोस्हरि हुन्‍याछुन्।

पुर्व,

पस्छिम उत्‍तर र दख्‍खिन स्हबै ठौरबाट मथ्थै मथ्थै हुदै जान्‍याछुन्।

तो र तेरा स्हुन्‍तानबाट नेइ धत्‍तिका स्हबै मान्‍ठहरुले असिपात पाउन्‍याछुन्।

15 हेर्,

मु तो स्हात छु,

तो जाँ गया पुनि तेरो ख्‍याल राख्‌न्‍याछु,

र यइ ठौरमै फित्‍ता ल्याउन्‍याछु।

मोइले तोकन भुन्‍या कुडा पुरा नभया स्हुम्‍म मु तोकन छोड्न्‍यानाइ।”

16 याकुब ढुल्‍याबाट बिउज्‍योर भुन्‍यो,

“स्हाँच्‍चि यइ ठौरमै परमेसोर रैछुन,

यइ मोकन थाँ छियोन।”

17 तेइले माइमरि भेइ मान्‍यो र भुन्‍यो,

“यइ ठौर त माइमरि भेइलाग्‍दो रैछ।

यइ त परमेसोरको घर मात्‍तै हो अरु केइ रैनछ।

यइ त सोर्गको धेलो रैछ।”

18 याकुब छकलै उठ्‌यो,

र आपुले सिरानि बुनाया ढुंगो ल्हियोर खामो जैथो ठाडो गरि तेइको टुपामै चोखो खुन्‍यायो।

19 याकुबले तेइ ठौरा नाँउ बेथेलa राख्‍यो।

पैला तेइ ठौरा नाँउ लुज छियो।

20 तब याकुबले यइथो भुनि भाकल गर्‍यो,

“स्हाँच्‍चि परमेसोर मु स्हात भयाँ,

र मोकन बाटोमै रछ्‍या गर्‍या,

मोकन खच्‍च खान रोटो र टाला लाउन दियौ भुन्‍या,

21 अनि मु निकै मेरा बाबाको घरमै फर्कि आउन पायाँ भुन्‍या तुमि मेरो परमेसोर हुन्‍याछौ।

22 मोइले ढुंगो ठाडो गर्‍या ठौर परमेसोरको घर हुन्‍याछ,

र तुमिले मोकन दिया स्हबै थोकको दस भागको एक भाग मु तुमिकन स्हाँच्‍चि दिन्‍याछु।”

a 

28:19 बेथेल यइको अथ्‍थ “परमेसोरको घर” हुन्‍छ।

याकुब लाबानका घर पुग्‍या

29

1 तब याकुब उठि आम्‍नो बाटो लाग्‍या,

र पुर्बपट्‌टि बैन्‍या मान्‍ठहरुका देसमै पुग्‍या।

2 ताँइ तिनुले थाइलो ठौरमै एक नाँउलो देख्‍या,

र ताँइति तिन बगाल भेडा बसिरया छिया,

क्‍यानकि तेइ नाँउलाबाट मान्‍ठहरुले भेडाकन पानि प्‍याउन्‍छिया।

नाँउलाकन ढाक्‍न्‍या एक ठुलो ढुङ्‌गो छियो।

3 जब स्‍हबै बगालहरु ताँइ जुम्‍मा हुन्‍छिया,

तब गलाहरुले नाँउलाको मुखबाट ढुङ्‌गो रडायर भेडाहरुकन पानि प्‍याउन्‍छिया।

तेइपछि तिनुहरुले नाँउलाको मुखमै फेरि तेइ ढुंगाले ढाकिदिन्‍छिया।

4 याकुबले तिनुहरुकन भुन्‍यो,

“या स्‍हात्‍यौ,

तुमिहरु काँका हौ?”

तिनुहरुले भुन्‍या,

“हामि हारानमै बैन्‍या मान्‍ठहरु हौ।”

5 याकुबले फेरि स्‍होद्‍यो,

“तुमिहरु नाहोरको नाति लाबानकन रौन्‍छौं।”

तिनुहरुले भुन्‍या,

“तिनुकन हामि रौन्‍छौँ।”

6 याकुबले फेरि स्‍होद्‍यो,

“तिँ स्‍हन्‍चै छन्‌ त?”

तिनुहरुले भुन्‍या,

“तिँ स्‍हन्‍चै छुन्‌।

हेर दि त पर,

तिनुकि छोरि राहेल भेडाहरु पानि प्‍याउन नेइ ल्‍याउदैछ।”

7 याकुबले भुन्‍यो,

“हेर,

बास्‍हा भयानाइ।

भेडाहरु खेड्‍न्‍या बेला पुनि भयानाइ।

भेडाहरुकन पानि प्‍यायर फेरि चराउन ल्‍हेउ।”

8 तिनुहरुले भुन्‍या,

“स्‍हबै बगालहरु खेडिया पछि मात्‍तै हामि यइ नाँउलाको मुखा ढुंगा रडाउन्‍छौं।

तेइपछि मात्‍तै हामि भेडाहरुकन पानि प्‍याउन्‍छौं।”

9 याकुब तिनुहरु स्‍हात कुडा गद्‌दै छियो,

राहेले भेडाहरु ल्‍याइ ताँइ पुगि,

क्‍यानकि भेडाहरु तेइ आपै चराउन्‍छि।

10 जब याकुबले आम्‍ना मामा लाबानकि छोरि राहेल र आम्‍ना मामाका भेडाहरु देख्‍यो,

तब हुइति गइ इनारको मुखको ढुङ्‌गो हटाइदियो,

र आम्‍ना मामा लाबानका भेडाहरुकन पानि प्‍यायो।

11 तब याकुबले राहेलकन माइ खायोa,

र रुन लाग्‍यो।

12 याकुबले राहेलकन भुन्‍यो,

“मु तुम्‍मा बाबाकि बुइनि रिबेकाको छोरो हुँ।”

तब राहेल दगुड्‌दै गइ र आम्‍ना बाबाकन यिँ कुडा भुनि।

13 आम्‍ना भान्‍ज याकुब आया रैबार पाउना बित्‍तिकै लाबान तिनुकन भेट्‌न दगुड्‌दै आया,

र तिनुकन अँगालो हालि माइ खाया,

अनि तिनुकन आम्‍ना घर ल्‍हिया।

14 अनि याकुबले स्‍हबै कुडा भुनि स्हक्‍या पछि,

लाबानले तिनुकन भुन्‍या,

“तुमि मेरा भान्‍ज हौ।”

याकुबले राहेल र लेआकन भ्‍या गर्‍या

15 याकुब एक मुइना ताँइ बसि स्‍हक्‍यापछि लाबानले याकुबकन भुन्‍या,

“तुमि मेरा स्‍हुन्‍पुन हुनैमा तेस्‍है मेरो काम गन्‍नु पद्‌दैन।

तुमि कति ज्‍याला ल्‍हिन्‍छौ भुन?”

16 लाबानका दुइ छोरि छिन्‌।

जेठिको नाउ लेआ र कान्‍ठिको नाउ राहेल छियो।

17 लेआको आँखा सप्‍पा छिया तर राहेल जिउ डाल मिलेइ रुप्‍स्या छि।

याकुबले राहेलकन मुन मान्‍या।

18 याकुबले भुन्‍यो,

“तुम्‍मि कान्‍ठि छोरि राहेलकन पाउन सात बर्स्‍ह काम गन्‍याछु।”

19 लाबानले भुन्‍या,

“तेइकन अरु स्‍हात भ्‍या गद्‌दिनु भुन्‍दा त तुमिकन दिनु बेस हो।

ठिक छ मु स्‍हातै बस।”

20 यइबिअ याकुबले राहेलका लेखि सात बर्स्‍ह स्‍हम्‍म काम गर्‍यो।

तेइले राहेलकन जात्‍ति मुनमान्‍या हुनाले ति बर्स्‍हहरु एकै छिन स्हकियाजो मान्‍यो।

21 तेइपछि याकुबले लाबानकन भुन्‍यो,

“मोइले तुम्‍मो काम गरिस्‍हक्‍याँ।

अब मोकन तुम्‍मि छोरि राहेल स्‍हात भ्‍या गद्‌देउ।”

22 तब लाबानले तेइ ठौरका स्‍हबै मान्‍ठहरु खेरि भत्‍याड दिया।

23 तर बास्‍हा भया पछि लाबानले आम्‍नि छोरि लेआकन याकुबति ल्‍याया,

र याकुब तेइ स्‍हात सिया।

24 लाबानले आम्‍नि कमारि जिल्‍पाकन आम्‍नि छोरि लेआकि कमारि हुन दिया।

25 याकुबले छकल हेद्‌दा त लेआ रैछ।

तब तेइले लाबानकन भुन्‍यो,

“तुमिले मुकन क्‍यान यइथो गर्‍यौ?

मोइले राहेलका लागि काम गर्‍याँ।

तुमिले मुकन क्‍यान छल गयौ?”

26 लाबानले भुन्‍या,

“हाम्‍मो देसमै जेठिको भुन्‍दा कान्‍ठिको भ्‍या अगेडि हुनैन।

27 भ्‍याको भत्‍याड सात दिन स्‍हम्‍म हुन्‍छ तेइबेला स्हम्म ढुक,

र अक्‍को सात बर्स्‍ह मेरो काम गर्‍या स्‍हट्‌टा मु तुमिकन कान्‍ठि छोरि दिन्‍याछु।”

28 लाबानले भुन्‍या जैथै याकुब सात दिन ढुक्‍या।

अनि लाबानले आम्‍नि छोरि राहेलकन पुनि याकुबकन दिया।

उत्‍पति २९:२९ देखि ३५:२२ सम्‍म क्‍यारि याकुबले आम्‍ना बराजुको लेखि काम गर्‍या भुन्‍या बारेमै बाइबलले भुन्‍याछ।

याकुबका दुइ जोइहरु बिचको लाल्‍चोले गद्‌दा,

तिनुहरुले आम्‍नि कमारिहरु याकुबकन कान्‍ठि जोइको रुपमै दिया।

राहेलले बिल्‍हा र लेआले जिल्‍पा आम्‍नि कमारि दिइन्।

यि चार जोइहरुबाट याकुबका बार स्‍हुन्‍तान भया।

a 

29:11 माइ खायोइस्राएलिहरुले ढोग गद्‍दा माइ खान्‍या चलन छियो

30

31

32

33

34

35

23 याकुबका बार जुना छोराहरु छिया।

लेआ पट्‌टिका छोराहरु जेठो रुबेन,

तेइपछि सिमियोन,

लेवि,

यहुदा,

इस्‍साखार र जबुलुन।

24 राहेल पट्‌टिका छोराहरु योसेफ र बेन्‍यामिन।

25 राहेलकि कमारि बिल्‍हा पट्‌टिका छोराहरु दान र नप्‍तालि।

26 लेआकि कमारि जिल्‍पा पट्‌टिका छोराहरु गाद र आसेर।

याकुबका यि छोराहरु पद्‌दन आराम भुन्‍या ठौरमै जुन्‍म्‍या छिया।

36

योसेफले देख्या स्‍हुइनाहरु

37

1 याकुब आम्‍नो बाबाले बसोबास गर्‍या कनान देसमै बस्‍ताछिया।

2 योसेफका झानको सिलक यइथो छ।

योसेफ सत्‍तर बर्स्‍हका भया बेला तिनुका दाजुहरु भेडाबाग्‍राहरुका गला छिया।

एक दिन तिनुले आम्‍ना बाबाकि जोइहरु बिल्‍हा र जिल्‍पाका छोराहरुको नराम्‍मो कुडाको रैबार आम्‍ना बाबाति ल्‍याया।

3 आम्‍नो बुढेस्‍कालको छोरा भयाहुनाले याकुबले अरु छोराहरु भुन्‍दा भौति योसेफकन माया गद्‌दा छिया,

र तिनुले योसेफकन राम्मा बुट्‌टाहरु भया एक लामो कोछ्‌या स्‍हजिदिया।

4 तर तिनुका बाबाले अरु दाजुभाइहरु भुन्‍दा योसेफकन भौति माया गर्‍या देखि दाजुहरुले योसेफ स्‍हात सत्‍तुर्‍याइलो गर्‍या र तिँ राम्‍मरि बोल्‍ला छियानुन्।

5 एक चोटि योसेफले एक स्‍हुइना देख्‍यो।

तेइ स्‍हुइना आम्‍ना दाजुहरुकन भुन्‍यापछि तिनुहरु योसेफस्‍हात झुन भौति स्‍हतुर्‍यालो गन्‍न लाग्‍या।

6 योसेफले दाजुहरुकन भुन्‍या,

“मोइले देख्‍या स्‍हुइना सुन।

हामिहरु खेतमै अन्‍नका बिटा कस्‍ता छियौ।

7 मेरो बिटो ठाडो भयो,

र तुमिहरुका बिटाहरु तेइका वरिपोरिउना खेडियार मेरा बिटाकन ढोग गर्‍या।”

8 तेइका दाजुहरुले भुन्‍या,

“क्‍या तो हामिमाथि सासन गन्‍न्‍या भइस्?”

अनि तेइका स्‍हुइना र कुडाहरुले गद्‌दा दाजुहरुले तेइ स्‍हात झुन भौति स्‍हतुर्‍याइलो गर्‍या।

9 तब तेइले अक्‍को स्‍हुइना देख्‍यो र तेइका दाजुहरुकन यइथो भुन्‍यो,

“स्‍हुन,

मुइले एक अक्‍को स्‍हुइना देख्‍याँ।

जुन,

बेल र एगार ताराले मुकन ढोग्‍दा छिया।”

10 जब तेइले आम्‍ना बाबा र दाजुहरुकन यइ स्‍हुइना स्‍हुनायो,

तब तेइका बाबाले हप्‍काइनै भुन्‍या,

“तोइले देख्‍या यइ स्‍हुइना कैथो हो?

क्‍या स्‍हाँच्‍चि मु,

तेरि आमा र तेरा दाजुहरु आइ भुइँ स्‍हम्‍म गोप्‍टो पडि तोकन ढोग्‍नुपड्‌न्‍या छ?”

11 तब योसेफका दाजुहरुले तेइकन रिस मान्‍न लाग्‍या।

तर तेइका बाबाले यि कुडा मुनौदो राख्‍या।

योसेफकन तेइका दाजुहरुले बेचि मिस्रमै पठाया

12 एक दिन योसेफका दाजुहरु आम्‍ना बाबाका भेडाको बगालहरु सकेममै चराउन गया छिया।

13 र याकुबले योसेफकन भुन्‍या,

“तेरा दाजुहरुले सकेममै भेडाहरु चराइरया छुन्।

तो दाजुहरुति जा।”

योसेफले भुन्‍यो,

“अँ जाँला।”

14 बाबाले तेइकन भुन्‍या,

“जा हेरिया,

तेरा दाजुहरु र भेडाबाग्‍राहरु राम्‍मा छुन् कि नाइ,

अनि मोइति रैबार ल्‍याइ आयस्।”

तब बाबाले तेइकन हेब्रोनको फाँटबाट सकेममै पठाया।

15 योसेफ ताँइ पुग्‍यापछि एक जुना मान्‍ठले तेइकन खेतमै डुलिरया फेलापार्‍यो।

तेइ मान्‍ठले योसेफकन स्‍होद्‌यो,

“कैकन खोइदाछौ?”

16 योसेफले भुन्‍यो,

“मु मेरा दाजुहरुकन खोइदैछु।

गलिगलि भुन्‍देउ प,

मेरा दाजुहरु भेडा काँ चराउन्‍छन्?”

17 तेइ मान्‍ठले भुन्‍यो,

“तिनुहरु त नेइबाट बाइग्‍या,

क्‍यानभुन्‍या तिनुहरुले दोतानतिर जाउँ भुन्‍या मोइले स्‍हुन्‍या छियाँ।”

योसेफ दाजुहरुकन खोइदै गयो र दोतानमै फेलापार्‍यो।

18 दाजुहरुले तेइकन परैबाट आया देख्‍या,

र तेइ हुइति नआउँदै तिनुहरुले तेइकन मान्‍न्‍या निदो गर्‍या।

19 तिनुहरुले स्‍हल्‍ला गर्‍या र भुन्‍या,

“स्‍हुइना देख्‍न्‍या आउँदैछ।

हामि तेइकन मारि एक खाल्‍टौनो लन्‍डाइदिउ।

20 ‘अनि बुनौना बाग भालुले खायो होला’ भुनि भुनौला,

र तेइका स्‍हुइना क्‍या हुनारैछुन्,

हेरौंला।”

21 यइ स्‍हुन्‍योर रुबेनले तिनुहरुका हातबाट जोगाउन यइथो भुन्‍यो,

“हामिले तेइको ज्‍यान त ल्‍हिनुहुन्‍न।”

22 रुबेनले तिनुहरुकन भुन्‍यो,

“नमारौं बतु यइकन रुखो गैरो खाल्‍टौनो लन्‍डाइदिउ तर यइकन नकुटौं।”

दाजुहरुको हातबाट योसेफकन जगाएर बाबाति पिर्‍याइदिन्‍या स्‍हुचि रुबेनले यइथो भुन्‍या छियो।

23 यइबिअ जब योसेफ दाजुहरुति पुग्‍यो तब तेइले लाया राम्‍मा बुट्‌टा गर्‍या तेइ लामो कोच्‍छ्‌या दाजुहरुले उच्‍याड्‌या।

24 अनि तिनुहरुले तेइकन स्‍हुमाति एक गैरै खाल्‍टोनो लन्‍डाइदिया।

तेइ खाल्‍टो ओबानो छियो।

25 तेइपछि तिनुहरु खच्‍च खान बस्‍या,

तिनुहरुले उभो हेर्‍या र इस्‍माएलि हटारुहरुले बास आउन्‍या तेल,

धुप र बास आउन्‍या चिजहरु उँटहरुमै जकाइ मिस्रतिर जानै गर्‍या देख्‍या।

26 तब यहुदाले आम्‍ना दाजुहरुकन भुन्‍यो,

“हामिले भाइकन मारि ढाक्‍छोप गर्‍या क्‍या पाउँला?

27 बतु तेइकन इस्‍माएलिहरुका हातमै बेचिदिउ।

हामि तेइकन हात नहाल्‍यौं।

क्‍यानकि तेइ हाम्‍मो भाइ,

हामि जैइथै हो।”

तेइका दाजुहरुले तेइको कुडा मान्‍या।

28 यइबिअ मिद्‌दानि बेपारिहरु तेइ बाटो भइ आया,

तब योसेफका दाजुहरुले तेइकन खाल्‍टोबाट काड्‍या र इस्‍माएलिहरुका हातमै चाँदिका बिस रुडामै बेचिदिया।

अनि तिनुहरुले योसेफकन मिस्रमै ल्‍हिया।

29 जब रुबेनले योसेफकन खाल्‍टोमै देख्‍योन र सोक गद्‍दै आम्‍ना टाला च्‍यात्‍यो,

30 र भाइहरुति गइ भुन्‍यो,

“भाइ नाइ त?

अब मु क्‍या गरु?”

31 तब तिनुहरुले एक बोका मारि तेइको खुनमै योसेफको कोछ्‌या चोप्‍या।

32 अनि तेइ राम्‍मा बुट्‌टा गर्‍या कोछ्‌या तिनुहरुले आम्‍ना बाबाति ल्‍यायार भुन्‍या,

“यइ कोछ्‍या हामिले फेला पार्‍यौं।

हेर यइ तुम्‍मो छोराको कोछ्‍या हो कि हैन?”

33 याकुबले तेइ टाला रयार भुन्‍या,

“यइ त मेरो छोराकै कोछ्‌या हो।

बुना बाग भालुले तेइकन खायो होला!

मेरो छोराकन ल्‍हरिबिरि पार्‍यो होला।”

34 तब याकुबले आम्‍ना टाला च्‍यात्‍या,

र तिनुले आम्‍नो ढाडमै भाङ्‌ग्रा लायार आम्‍नो छोराको लेखि मथ्‍थै दिन सोक गर्‍या।

35 तिनुका स्‍हबै छोराछोरिहरुले तिनुकन स्‍हुम्‍जाउन खोज्‍या,

तर तिनुले मान्‍यानुन्।

तिनुले भुन्‍या,

“मु मेरा छोराका बिअ सोक गद्‍दै मर्छु।”

यइथैगरि योसेफका बाबाले तेइका लेखि सोक गर्‍या।

36 तेइबेला मिद्‌दानिहरुले योसेफकन मिस्रमै राजाका एक जुना हाकिम पोतिफरको हातमै बेचिदिया।

उत्‍पति ३८:१ देखि ४०:२३ सम्‍म,

योसेफ पोतिफरका हातमै बेचिया र अद्‍याय ४१ मै परमेसोरले फारोकन दिया दुइटा स्‍हुइनाहरुबिच तेर बर्स्‍हको सुमय बित्‍या कुडा बाइबलले भुन्‍याछ।

योसेफ आम्‍नो मालिक पोतिफरका इमानदार कमारो हुन्‍छ र योसेफ स्‍हात पोथिफरको भरोसा बड्‍दै गयो।

तेइबिअ पोतिफरले आम्‍नो घरमै भया स्‍हबै कुडाको सासन गन्‍या जुम्‍मा योसेफकन दिन्‍छुन् र यइथै गरि परमेसोरले पुनि योसेफले गद्‌दा पोतिफरकन मस्‍थै असिपात दिन्‍छुन्।

तर पोतिफरकि जोइले योसेफ आपु स्‍हात सिन आयो भुनि बदिलाइ।

तेइबिअ पोतिफरले योसेफकन झ्‍यालखानामै थुनि राख्‍ताछुन्।

थुनामै पुनि योसेफले राम्‍मो बानि देखाया हुनाले,

योसेफकन झ्‍यालखानामै पुनि नाइके बुनाइदिन्‍छुन् र परमेसोरले फेरि योसेफकन असिपात दिन्‍छुन्।

तेइ बेला,

राजा आपुकन जाँड प्‍याउन्‍या र खच्‍च दिन्‍या नोकर स्‍हात झोकाउन्‍छन् र राजाले ति दुबैकन झ्‍यालखानामै थुन्‍नाछन्।

यइथै गरि झ्‍यालखानमै योसेफले चलाया बेला,

परमेसोरले ति दुबैकन स्‍हुइनाहरु दिया तेइ स्‍हुइनामै तिनुहरुको पछिहुन्‍या कुडाको बारेमै छियो।

परमेसोरले योसेफकन स्‍हुइनाको अथ्‍थ दिया र तेइबिअ योसेफले ति दुइजुनाकन पछि क्‍या हुन्‍या हो स्‍हबै भुनिदिया।

योसेफले भुन्‍या जैथै खच्‍च दिन्‍या कमारो मारियो र जाँड प्‍याउन्‍याले फेरि तेइ काम पायो र अँज ठुलो पदमै काम गन्‍या मौका पायो।

आपुकन झ्‍याखानबाट निकाल्‍न सयोक गरिदेउ भुनि योसेफले जाँड प्‍याउन्‍या कमाराकन बिन्‍ति गर्‍यो,

तर तेइले बिर्स्‍यो।

यइथै गरि जाँड प्‍याउन्‍या थुनाबाट निस्‍किया दुइ सालपछि,

परमेसोरले राजा फारोकन दुइ स्‍हुइनाहरु दिया।

अनि तेइ सुमय तेइ जाँड प्‍याउन्‍याले योसेफकन स्‍हुम्ज्‍यो।

38

39

40

फारो राजाले देख्‍या स्‍हुइनाहरु र तेइको अथ्‍थ

41

1 यइको दुइ सालपछि फारो राजाले एक स्‍हुइना देख्‍या।

स्‍हुइनामै ति निल नदिको छाइलति ढुकिरया छिया।

2 निल नदिबाट सात मोटा घाटा गाइहरु निस्‍क्‍या र घाँस खान लाग्‍या।

3 तेइपछि अरु सात हाड र छाला मात्‍तै भया झुरा झुरा गाइहरु निल नदिबाट पैलाका गाइ स्‍हात ढुक्‍या।

4 ति हाड र छाला मात्‍तै भया झुरा झुरा गाइहरुले अरु सात मोटा घाटा गाइहरुकन खाइदिया।

अनि राजा ब्‍युँझ्‍या।

5 राजा फेरि ढुल्‍या,

र अक्‍को स्‍हुइना देख्‍या।

सात पोटिला बालाहरु एकै बोटौनो पसाया छिया।

6 तेइपछि रुखो ठौराको बतेसले ओलाया अरु सात चिम्‍सा बालाहरु पुनि पसाया।

7 अनि ति चिम्‍सा बालाले ति सात पोटिला बालाहरुकन निल्‍या।

अनि राजा फेरि ब्‍युँझ्‍या।

तेइ त स्‍हुइना रैछ भुनि थाँ पाया।

8 छकल तिनुको मुनौनो ठुलो चिन्‍ता पड्‍यो,

अनि तिनुले मिस्रका स्‍हबै जादु गन्‍या र ताँइ भया बुद्‌दिमानि लोक्‍छेराहरुकन घोइराया।

राजाले तिनुहरुकन आम्‍नो स्‍हुइना स्‍हुनाया।

तर राजाकन स्‍हुइनाको अथ्‍थ खोल्‍ल्‍या कोइ भयानुन्।

9 तब जाँड प्‍याउन्‍याको मुख्‍य मान्‍ठले राजाकन भुन्‍यो,

“मोइले भुल गर्‍याँ,

अइले थाँ पायाँ।

10 मु र मुख्‍या खाना पकाउन्‍या स्‍हात तुमि झोकाया छियौ र चौकिदार्‍याका हाकिमको घरमै भया झ्‍यालखानमै थुन्‍यौ।

11 एकै रात तेइले र मोइले स्‍हुइना देख्‍यौं।

स्‍हुइनाको अथ्‍थ छुट्‍ छुट्‍टै छियो।

12 ताँइ एक जुना हिब्रु ठेटो हामि स्‍हातै छियो।

तेइ चौकिदार्‍याहरुका हाकिमको कमारो छियो।

हामिले तेइकन हाम्‍मा स्‍हुइना स्‍हुनायौं र तेइले हामिकन अथ्‍थ खोलिदियो।

13 तेइले हामिकन जैथो अथ्‍थ खोल्‍ल्‍या छियो,

तेइथै भयो।

मोइले फेरि तेइ मेरो पैलाकै काम पायाँ,

तर तेइ मुख्‍या खच्‍च पकाउन्‍याकन झुडाएर मार्‍या।”

14 यइबिअ राजाले योसेफकन घोइराउन पठाया,

र योसेफकन थुनाबाट निकालि ल्‍याया।

योसेफले दाडि फाल्‍या,

र कपाल खौर्‍या,

र टाला फेर्‍या।

अनि योसेफ राजाको अगाडि आया।

15 राजाले योसेफकन भुन्‍या,

“मोइले एक स्‍हुइना देख्‍याँ।

तर न्‍या कोइले पुनि तेइको अथ्‍थ लाउन स्हक्‍यानुन्।

मैले तेरो बारेमै स्‍हुन्‍याँ,

कि स्‍हुइना स्‍हुनायापछि अथ्‍थ लाउन स्‍हक्‍तो छै रे।”

16 योसेफले राजाकन भुन्‍या,

“यइथो ग्‍यान त मोइति नाइ।

तर परमेसोरले तुम्‍मो स्हुइनाको मिल्‍ल्‍या अथ्‍थ खुलाइ दिन्‍याछुन्।”

25 तब योसेफले राजाकन भुन्‍यो,

“तुम्‍मा दुबै स्हुइनाहरुको अथ्‍थ एकै हो।

परमेसोरले ज्‍या गन्‍न लाग्‍याछुन् तेइ तुमिकन जुनेस दिया हुन्।

26 ति सात मोटा घाटा गाइहरु सात बर्स्‍ह,

र ति सात पोटिला बालाहरु पुनि सात बर्स्‍ह हुन्।

दुबै स्‍हुइनाको अथ्‍थ एकै हो।

27 तिनुका पछाडि आउन्‍या ति हाड र छाला मात्‍तै भया झुरा झुरा गाइहरु सात बर्स्‍ह हुन्।

र रुखो ठौरको बतेसले ओलाया अरु सात चिम्‍सा बालाहरु पुनि उनिकालका सात बर्स्‍ह हुन्।

28 मोइले भुन्‍या उन्‍सार यइ हुन्‍याछ।

क्‍यानभुन्‍या परमेसोरले क्‍या गन्‍न लाग्‍याछुन् तेइ तुमिकन देखायाछुन्।

29 मिस्रदेसभरि जाँकै सात साल स्‍हुम्‍म खान टनक्‍कै अनाज हुन्‍याछ,

30 तर तेइपछिका सात साल उनिकाल पड्‌न्‍याछ,

र मिस्रभरि तेइ अनाज भया सात सालकन बिर्सिन्‍याछन्,

र उनिकालले देस खतम पाड्‌न्‍याछ।

31 पछि आउन्‍या उनिकालले गद्‌दा अनाज भया सात सालकन बिर्सिन्‍याछन् क्‍यानभुन्‍या तेइ उनिकाल भयङ्‌कर भेइलाग्‍दो हुन्‍याछ।

32 तुम्‍मो यइ स्‍हुइना धोरिनुको अथ्‍थ परमेसोरले पक्‍का गरि स्‍हक्‍या,

र परमेसोरले स्‍हाँटै नै पुरा गन्‍न्‍याछुन्।

33 “यइबिअ अब तुमिले एक जुन ग्‍यानि र बुद्‌दिमानि मान्‍ठ छान र सारा मिस्रदेसकन चलाउन लाउ।

34 अरु काम गन्‍न्‍याहरुकन पुनि पठाउ र अनाज हुन्‍या सात सालभरि उब्‍जनिको पाँच भागको एक भाग खेडि राखनान्।

35 तिनुहरुले अनाज हुन्‍या सात सालहरुमै अनाज खेडि राखुन्,

अनि स्‍हबै सहरमै भया तुम्‍मा भुनारहरुमै अन्‍न भुनार गन्‍न र हेरालो लाग्‌न्‍या हक तिनुहरुकनै देउन्।

36 उनिकालले गद्‌दा देसमै आपत्‍ति नआओस् भुनि मिस्रभरि आउन्‍या सात साल अन्‍न खेडि राखियोस्।”

योसेफ मिस्रभरिको सासक भया

37 यइ स्‍हल्‍ला राजा र तिनुका अदिकारिहरुकन मुन पर्‍यो।

38 अनि राजाले तिनुहरुकन भुन्‍या,

“यिनु जैथै परमेसोरका आत्‍मा भया अक्‍को मान्‍ठ हामि को पाउँला?”

39 तब राजाले योसेफकन भुन्‍या,

“परमेसोरले तुमिकन स्‍हबै कुडा देखाइदियाछुन्,

र तुमिजा ग्‍यानि र बुद्‌दिमानि मान्‍ठ कोइ नाइ।

40 यइबिअ मेरा देसकन सासन गन्‍न्‍या तुमि नै भयौ,

र मेरा जुन्‍ताले तुम्‍मो भुन्‍या मान्‍याछुन्।

मेरो पछि दोस्‍र्हो हक तुम्‍मो हुन्‍याछ।”

41 राजाले योसेफकन भुन्‍या,

“हेर,

मुइले मिस्रदेस चलाउन्‍या स्‍हबै हक तुमिकन दियाछु।”

45-46 मिस्रको राजा फारोको सेबामै काम गन्‍न छान्‍दा योसेफ तिस बर्स्‍हका छिया।

अनि योसेफ राजदरबारबाट निस्‍कि मिस्रदेस भरि डुल्‍या।

47 अनाज हुन्‍या सात साल स्‍हम्‍म उब्‍जनि मथ्‍थै भयो।

48 तिनुले अनाज हुन्‍या सात साल स्‍हम्‍म मिस्रका स्‍हबै अन्‍न खेडि राख्‍या,

र सहर सहरमै अनाज थुन्‍क्‍याया।

तिनुले स्‍हबै सहरमै खेतका अनाज खेड्‌या।

49 योसेफले समुन्‍द्रका बालुस्‍हरि मथ्‍थै अनाज खेडि राख्‍या,

न्‍या स्‍हम्‍म कि तिनुले हिसाब गन्‍न छोड्‌या।

53 मिस्रमै अनाज हुन्‍या सात साल स्‍हकियो।

54 अब योसेफले भुन्‍याजो उनिकालका सात साल सुरु भयो।

स्‍हबै देस देसमै उनिकाल पड्‌यो,

तर मिस्रभरि अन्‍न छियो।

55 जब मिस्रमै पुनि उनिकाल पड्‌यो,

तब मिस्रका मान्‍ठहरुले राजा स्‍हात अनाज माग्‍न लाग्‍या।

राजाले स्‍हबै मिस्रिहरुकन भुन्‍या,

“योसेफति जाउ र तिनुले ज्‍या भुन्‍नाछन् तेइ गर।”

56 जब देसभरि उनिकाल पर्‍यो,

तब योसेफले स्‍हबै भुनारहरु उगाड्‌या र बेच्‍न सुरु गर्‍या,

क्‍यानभुन्‍या सारा मिस्रभरि ठुलो उनिकाल पर्‍या छियो।

57 तेइबिअ स्‍हबै देसका मान्‍ठहरु मिस्रमै योसेफति अनाज किन्‍न आया क्‍यानभुन्‍या सारा सुन्‍सारभरि भयङ्‌कर उनिकाल पर्‍या छियो।

उत्‍पति ४२:१ देखि ४५:२८ सम्‍म,

याकुब र तिनुका झान बस्‍या देस कनानमै उनिकाल पड्‌या कुडा बाइबलले भुन्‍नोछ।

तेइबिअ याकुबले मिस्रबाट अन्‍न किनि ल्‍याउन आम्‍ना दस छोराहरुकन पठाया।

योसेफ मिस्रको सासन गन्‍या हाकिम हुन् भुन्‍या कुडा तिनुहरुकन थाँ छियोन।

योसेफका अगेडि ति याकुबका छोराहरु आउँदा योसेफले त रया,

तर तिनुहरुले रौन स्‍हक्‍यानुन्।

योसेफले तिनुहरु काँइ जासजुसि गन्‍न आया त होइनुन् भुनि उनुले जाँच गर्‍या।

तिनुहरुको कान्‍ठो भाइ (योसेफको आम्‍नै भाइ बेन्‍यामिन) कन घोइर्‍याइ नल्‍याया सम्‍म मिस्र छोडि जान नपाउन्‍या कुडा योसेफले तिनुहरुकन स्‍हुनाया।

यइथैगरि आखिरि कनानमै अनाज स्‍हकिदैछियो र याकुबले बेन्‍यामिनकन तिनुहरु स्‍हात पठाउन कर लायो।

फेरि योसेफले तिनुहरुको जाँच गर्‍या र अन्‍तिममै तिनुहरुकन आपु को हुँ भुनि भुन्‍या।

आपुहरुले बेचिदिया हुनाले काँइ भाइले बदला ल्‍हिन्‍या हो कि भुनि भेइ मान्‍या छिया,

तर योसेफले यइथो भुन्‍या,

“जिबन बचाउनका निम्‍ति नै परमेसोरले मुकन तुमिहरु भुन्‍दा पैला पठाया।”

योसेफले आम्‍ना बाबाकन तेइथो भेइलाग्‍दो उनिकाल पड्‌या बेलामै हेरबिचार गन्‍न स्‍हकियोस् भुनि स्‍हबै झानकन कनानबाट मिस्रतिर आउ भुनि दाजुहरुकन पठाया।

42

43

44

45

आम्‍नो झान स्‍हात याकुब मिस्रमै गया

46

1 तब याकुब आपुति भया स्‍हबै मालसामान ल्‍हि हड्‌या,

र बेर्सेबा भुन्‍या ठौरमै आइ आम्‍ना बाबा इसहाकका परमेसोरको निम्‍ति बलिदान चढाया।

2 अनि राति स्‍हुइनामै परमेसोरले याकुब स्‍हात बोल्‍या,

“याकुब!

याइ याकुब!”

तिनुले भुन्‍या,

“मु न्‍यइ छु।”

3 परमेसोरले भुन्‍या,

“मु परमेसोर,

तेरा बाबाका परमेसोर हुँ।

मिस्रमै जान भेइ नमान,

क्‍यानभुन्‍या ताँइ मु तोबाट एक ठुलो जाति बुनाउन्‍याछु।

4 मु तो स्‍हातै मिस्रमै जान्‍या छु,

र मु तोकन पक्‍का फेरि फर्काइ ल्‍याउन्‍याछु,

तो मर्‌न्‍या बेला योसेफ तो स्‍हातै हुन्‍याछ।”

5 तेइपछि याकुब बेर्सेबाबाट हड्‌या।

याकुबका छोराहरुले आम्‍ना बाबा,

आम्‍ना छोराछोरि र आम्‍नो झानकन राजाले तिनुकन ल्‍याउन पठाया गाडाहरुमै चडाइ ल्‍हिया।

6 आम्‍ना पसुहरु कनान देसमै जुम्‍मा गर्‍या मालसामानहरु ल्‍याइ याकुब र तिनुका स्‍हबै झान मिस्र गया।

7 याकुबले आपु स्‍हातै आम्‍ना छोराहरु छोरिहरु,

नातिहरु,

र नातिनिहरु,

तिनुका स्‍हबै स्‍हुन्‍तानकन मिस्रमै ल्‍हिया।

47

याकुबको उन्‍तिम बिन्‍ति

27 अब मिस्र देसको गोसेन भुन्‍या ठौरमै इस्रएलिहरुलेa बसोबास गर्‍या,

र तिनुहरुले ताँइको जग्‍गाजुमिन आम्‍नो बुनाया।

अनि ताँइ तिनुको फलिफाप भयोर झान बड्‍दै गया।

28 याकुब मिस्रमै सत्‍तर बर्स्‍ह बाच्‍या।

याकुबको जुम्‍मा उमेर एक सय सट्‌चालिस बर्स्‍ह भयो।

उत्‍पति ४७:२९ देखि ४९:२८ सम्‍म,

याकुबले मन्‍नु अगेडि आम्‍नो अस्‍तुकन फर्काइ आम्‍नो पुर्खा स्‍हातै कनान देसमै गाड्‍नु भुनि योसेफकन किरिया खान लाया।

यइथैगरि आम्‍नो बार छोराहरुकन पुनि असिपात दिया र तिनुहरु नै इस्राएलका बार कुलहरु बन्‍या।

a 

47:27 इस्रएलिहरुले याकुबका झान हुन्।

48

49

याकुब बित्‍या

29 याकुबले आम्ना छोराहरुकन यइथो भुन्‍यो,

“अब मेरो मन्‍न्या बेला भैगो।

हित्‍ति एप्रोनको खेतमै भया ओडारमै मेरो बाबाका पुर्खाहरु स्हात मोकन गाड्‍नु।

30 तेइ ओडार कनान देसको मम्रेको नजिकै मक्‍पेला भुन्‍या ठौरमै छ।

तेइ ओडार अब्राहामले च्‍यान बुनाउन हित्‍ति एप्रोनबाट किन्‍या छिया।

31 अब्रहाम र तिनुकि जोइ साराकन पुनि ताँइ गाड्‍या छिया।

ताँइ इसहाक र तेइकि जोइ रिबेकाकन पुनि तिनुहरुले गाड्‍या।

ताँइ मोइले लेआकन पुनि गाड्‍याँ।

32 तेइ खेत र ताँइ भया ओडार हित्‍तिहरुको हातबाटै किन्‍या हो।”

33 याकुबले छोराहरुकन स्हबै कुडा भुनि स्हक्‍या पछि ओछ्‍यानमै खुट्‍टा पस्‍हार्या र मर्‍या।

50

1 योसेफ आम्‍ना बाबामाथि घोप्‍टो परि रोयो,

र तिनुकन माइ खायो।

2 तब योसेफले आपुकन ओक्‍तो गन्‍न्‍या बैध्‍याहरुकन आम्‍ना बाबाको मडोमै बास आउन्‍या तेल घइन लायो।

तेइबिअ ति बैध्‍याहरुले इस्राएलको मडोमै बास आउन्‍या तेल घस्‍या।

3 मडोमै बास आउन्‍या तेल घइन चालिस दिन लाग्‍यो,

क्‍यानकि बास आउन्‍या तेल घइन यति नै दिन लाग्‍दोछियो।

तिनुको निम्‍ति मिस्रिहरुले पुनि सत्‍तरि दिन सोक गर्‍या।

4 सोक गन्‍याया दिन स्‍हकियापछि योसेफले राजाका काम गन्‍न्‍याहरुकन भुन्‍यो,

“मोकन दया गद्‍दाछौ भुन्‍या बिन्‍ति छ यइ मेरो कुडा राजाकन भुनिदेउ।

5 मेरा बाबाले मोकन यइथो भुनि किरिया खान लायाछुन,

‘मु मन्‍न लाइग्‍याँ।

कनान देसमै मु आपैले खुनि बुनाया च्‍यानमै मोकन गाड्‍यास्।’

यइबिअ मु मेरा बाबाको मडो ताँइ गाडिकन आउन पाउँ।”

6 राजाले भुन्‍यो,

“तुमिकन तुम्‍मा बाबाले किरिया खान लाया जैथै गयर तुम्‍मो बाबाको मडो गाड।”

7 योसेफले आम्‍ना बाबाको मडो गाड्‍न गयो।

अनि तिनु स्हात राजाका काम गन्‍न्‍याहरु र दरबारका ठुला मान्‍ठहरु र मिस्रका स्हबै मुख्‍या मान्‍ठहरु योसेफ स्हात गया।

8 योसेफका झानहरु,

तिनुका दाजुभाइहरु र याकुबका अरु झानहरु तिनु स्हात गया।

तर तिनुका छोराछोरि र भेडा बाग्‍रा र गाइ बस्‍तुहरु गोसेन भुन्‍न्‍या ठौरमै छोड्‍या।

9 योसेफ स्हात मथ्‍थै मान्‍ठहरु रत र घोडामै चडि गया।

तेइ मलामि जान्‍याहरुको ठुलो भिड छियो।

10 जब तिनुहरु यर्दन नदिको पुर्बपट्‌टि आताद भुन्‍न्‍या ठौरको अनाज चुट्‍न्‍या खलामै पुग्‍या,

तब तिनुहरुले माइमरि रुआबासि गर्‍या।

अनि ताँइ योसेफले सात दिन स्हम्म आम्ना बाबाको निम्‍ति सोक गर्‍या।

11 तेइ देसका रैथान्‍या कनानिहरुले आतादको खलामै मिस्रिहरुले गर्‍या सोक देख्‍यार भुन्‍या,

“यइ त मिस्रिहरुको ठुलै सोक रैछ।”

यइबिअ यर्दननेरको तेइ ठौरको नाउ हाबिल मिस्रइमa राख्‍या।

12 यइथै गरि याकुबका छोराहरुले आमा बाबाले भुन्‍या जैथै गर्‍या।

13 याकुबका छोराहरुले तिनुकन कनान स्‍हम्‍मै पिर्‍याया,

र मम्रेति अब्राहामले च्‍यान स्‍हैन हित्‍ति एप्रोन स्‍हात किन्‍या खेतमै भया मक्‍पेलाको ओडारमै तिनुकन गाड्‍या।

14 योसेफले आम्‍ना बाबाकन गाडि स्‍हक्‍यापछि आम्‍ना दाजुहरु र तिनु स्‍हात आया मलामि स्‍हबैस्‍हात योसेफ मिस्र देसमै फर्क्‍या।

योसेफले आम्‍ना दाजुहरुकन स्‍हुम्‍जाया

15 बाबा मर्‍या पछि योसेफका दाजुहरुले आपु आपु कुडा गर्‍या,

“अब योसेफ हामिकन खुसि मान्‍नैन होला,

र हामिले तेइकन नराम्‍मो गर्‍या स्‍हट्‍टा फिर्‍याला।”

16 यइबिअ तिनुहरुले यइथो भुनि योसेफति रैबर हाल्‍या,

“बाबा आपु मन्‍नु भुन्‍दा अगेडि यइथो भुन्‍या छिया,

17 तुमिहरुले योसेफकन यइथो भुन्‍नु,

‘तेरा दाजुहरुले तोकन नराम्‍मो गर्‍या,

अब तेरा दाजुहरुकन माप गर्‍यास्।’

हामि तुम्‍मा बाबाका परमेसोरका कमाराहरुकन माप गर।”

दाजुहरुको रैबर स्‍हुन्‍या र योसेफ रोया।

18 तेइपछि दाजुहरु पुनि आया र तिनुको अगाडि घोप्‍टो पडि भुन्‍या,

“हेर,

हामि तुम्‍मा कमाराहरु हौं।”

19 तर योसेफले तिनुहरुकन भुन्‍या,

“भेइ नमान,

मु परमेसोर हैन।

20 तुमिहरुले मुकन जात्‍ति नराम्‍मो गन्‍न खोज्‍यौ,

तर परमेसोरले तेइ कामबाट भलो गन्‍न्‍या स्‍हुच्‍या छिया,

ज्‍या कामबाट परमेसोरले मथ्‍थै मान्‍ठहरुकन बचाया,

आज तिनुहरु बाँचिरयाछन्।

21 यइबिअ भेइ नमान,

मु तुमिहरुकन र तुमिहरुका छोराछोरिहरुकन पालपोस गन्‍याछु।”

यइथैगरि योसेफले तिनुहरुकन स्‍हुम्‍जाया।

योसेफ मर्‍या

22 योसेफ र तिनुका बाबाका झानहरु मिस्रमै बस्‍या,

र योसेफ एक सय दस बर्स्‍ह स्‍हम्‍म बाँच्‍या।

23 योसेफले एफ्राइमको पलाति स्‍हम्‍म देख्‍या।

मनस्‍सेका छोरा माकिरका भख्‍खर जुन्‍मिया छोराछोरि पुनि देख्‍न पाया।

24 तब योसेफले आम्‍ना दाजुभाइहरुकन भुन्‍या,

“मु मन्‍न्या बेला भैगो,

तर परमेसोरले पक्‍का नै तुमिहरुको हेर बिचार गन्‍याछुन्,

र परमेसोरले अब्राहाम,

इसहाक र याकुब स्‍हात किरिया खाइ भाकल गर्‍या देसमै यइ देसबाट तुमिहरुकन ल्हैजान्‍याछुन्।”

25 अनि योसेफले आम्ना मान्‍ठहरुकन किरिया खान लाया,

“परमेसोरले तुमिहरुकन तेइ देसमै ल्हैजाँदा,

तेइबेला तुमिहरुले मेरो हाड नेइबाट ल्‍हिल्‍लु।”

26 यइथैगरि योसेफ एक सय दस बर्स्‍हको भइ मर्‍या,

र तिनुहरुले योसेफको मडोमै बास आउन्‍या तेल घसि बाकसमै हालि मिस्र देसमै राख्‍या।

a 

50:11 हाबिल मिस्रइम यइको अथ्‍थ मिस्रिहरुको सोक हो।

लुकाले लेख्‍या

राम्‍मो रैबार

किताबको राइपैचान

यइ राम्‍मो रैबारको किताब लुका भुन्‍या मान्‍ठले लेख्‍या हो।

यइ किताबमै इसु इस्राएलिहरुति आउन्‍याछुन् भुनि बाचा गरिया मुक्‍ति दिन्‍या ख्रिस्‍ट र स्‍हबै मान्‍ठहरुकन बचाउन्‍या तिँ यौं हुन् भुनि लेखियाछ।

स्‍हबै मान्‍ठहरुकन राम्‍मो रैबार स्‍हुनाउन परमेसोर बाबाले इसुकन सुन्‍सारमै पठायाहुन्।

यइ राम्‍मो रैबार स्‍हबै किसिमका खाँचोमै पड्‌या मान्‍ठहरुको ख्‍याल राखि लेख्‍याछ।

यइ किताबमै राम्‍मो रैबारको अथ्‍थ छर्‌लंगै पाड्‌याछ।

यइ किताबको पैलाका अध्‍यायहरुमै इसु आया कुडा र फेरि पछ्‍याल्‍ला भागमै इसु सोर्गमै उचालि गया कुडा भुन्‍याछ।

इसु सोर्ग गयापछि ख्रिस्‍टिय बिसास बडेको र फिजिया कुडा लुकाले “प्रेरितहरुका काम” भुन्‍या किताबमै लेख्‍या छुन्।

अरु राम्‍मो रैबारको किताबमै नभया केइ कुडाहरु लुकाको राम्‍मो रैबारको किताबमै मात्‍तै पाइन्‍छुन् जस्‍तैः सोर्गका रैबार्‍याले गाया गुनगान,

इसु जुन्‍मुदा गलाहरुले उनुको भेट्‌न आया,

इसु भाउ भयाकै बेला मुन्‍दिरमै गयाका,

भलो सामरि र हराया छोराको उखान।

यइ किताब भरि बिसेस गरि यस्‍ता बिसयहरुकन जोड दियाछ जस्‍तैः प्रार्थना,

पबित्‍तर आत्‍मा,

इसुको सेबामै स्‍हैनिहरुको कामको जुम्‍मारि र परमेसोरले मान्‍ठहरुको पापकन माफ दिन्‍या।

छोटो सुचि

राइपैचान १:१-४

बप्‍तिस्‍मा दिन्‍या युहन्‍ना र इसुको जुन्‍म र भाउ छन्‍जा १:५—२:५२

बप्‍तिस्‍मा दिन्‍या युहन्‍नाको सेबाको काम ३:१-२०

इसुको बप्‍तिस्‍मा र जाँच ३:२१—४:१३

गालिलमै इसुका सेबाको काम ४:१४—९:५०

गालिलदेखि यरुसलेम स्‍हम्‍म ९:५१—१९:२७

यरुसलेममै आखिरि हप्‍ता १९:२८—२३:५६

इसु मर्‍याबाट ज्‍युँदियर सोर्गमै गया २४:१-५३

लुकाले लेख्‍या

राम्‍मो रैबार

राइन पैचान

1

1 मान्‍यागुन्न्‍या थियोफिलस,

हाम्‍मा म्‍हाँजौनो इसुको बारेमै भया कुडा मस्‍तै जुनले लेख्‍या छुन्।

2 पैलैदेखि भया कुडा तिनुहरुले ज्‍या देख्‍याछिया तेइ तिनुले हामिकन स्‍हुनाया।

यइथै गरि तिनुहरुले ज्‍या भुन्‍या,

जो अरुहरुले यि कुडा लेख्‍या छुन्।

3 अनि मोइले पैलैदेखि ध्‍यान दियर स्‍हबै कुडा खोजि गर्‍याछु,

र यि कुडा धारैलाइ तुम्‍मो निम्‍ति लेख्‍न मुन लाग्‍यो।

4 क्‍यानभुन्‍या तुमिकन भुन्‍या कुडा स्‍हबै स्‍हाँचा हुन भुनि तुमिकन थाँ होस्‌।

बप्‍तिस्‍मा दिन्‍या युहन्‍नाको जुन्‍मको भबिस्‍यबानि

5 यहुदियाका राजा,

हेरोदको पालामै,

अबिया दलका जकरिया नाउँ भया एक जुन पुजारि छिया।

तिनुकि जोइ हारुन बुंसकि छिन्‌।

तिनुको नाउँ एलिसिबा छियो।

6 तिँ दुबै परमेसोरको अगेडि धर्मि छिया र परमप्रभुका हुकुम र धार्मिक नियमहरुमै बिनागल्‍ति हड्‌डाछिया।

7 तर तिनुहरुका स्‍हुन्‍तान कोइ छियानुन्,

क्‍यानभुन्‍या एलिसिबा बाँठ्‌या छिन्‌ र तिँ दुबै बुडा भैग्‍या छिया।

8 एक दिन जकरिया परमेसोरको अगेडि आम्‍ना दलको पालामै पुजारिको काम गद्‌दै छिया।

9 पुजारिका रिति उन्‍सार चिट्‌टा हाल्‍दा परमप्रभुको मुन्‍दिरभित्‍त पसि धुप बाल्‍ल्‍या काम जकरियाकन पड्‌यो।

10 धुप बाल्‍ल्‍या बेला मान्‍ठहरुको सारा भिडले बाइर प्रार्थना गरिरया छियो।

11 परमप्रभुका एक जुन सोर्गका रैबार्‍या धुप बाल्‍ल्‍या बेदिको दाइन्‍या तिर एक्‍कासि देखिया।

12 जकरियाले तिनुकन देख्‍यार आत्‍तिया अनि भेइ मान्‍या।

13 तर सोर्गका रैबार्‍याले तिनुकन भुन्‍या,

“भेइ नमान जकरिया,

क्‍यानभुन्‍या तुम्‍मो प्रार्थना परमेसोरले स्‍हुन्‍याछुन्।

अब तुम्‍मि जोइ एलिसिबाले एक छोरो पाउन्‍या छुन्,

र तुमिले तेइको नाउँ युहन्‍ना राख्‍नु।

14 तुमि मस्‍तै खुसि हुन्‍याछौ,

र मस्‍तै जुनले तिनुको जुन्‍ममै रड गन्‍न्‍याछुन्।

15 क्‍यानभुन्‍या तिँ परमप्रभुका नजरमै ठुला मानिन्‍याछुन।

तिनुले अंगुरको जाँड र अरु केइ पुनि मात्‍तिन्‍या चिज कैले पिन मिल्‍लैन,

र आमाको कोखदेखि नै तिँ पबित्‍तर आत्‍माले भरिन्‍याछुन्।

16 तिनुले मस्‍तै इस्राएलिहरुकन प्रभुपरमेसोर तिर फर्काउन्‍याछुन्।

17 परमेसोरका रैबार दिन्‍या एलिया जैथै तिँ पुनि आत्‍मा र बलले भरिकन प्रभुका निम्‍ति एक जाति तयार पाड्‌न प्रभुका अगेडि जान्‍याछुन्।

तिनुले बाबाआमा र टटुकिका बिचौनो राम्‍मो सम्‍बन्‍द गद्‌दिन्‍याछन् र धर्मिहरुका जस्‍तै बाइन अटेरिहरुकन लाउन्‍याछुन्।”

18 अनि जकरियाले सोर्गका रैबार्‍याकन भुन्‍या,

“यो स्‍हाँचो हो भुनि मोइले क्‍यारि थाँ पाउन्‍या?

मु बुडो भैग्‍या र मेरि जोइ पुनि बुडिगै।”

19 सोर्गका रैबार्‍याले तिनुकन भुन्‍या,

“मु गब्रिएल हुँ,

परमेसोरको अगेडि उबिरदोछु।

तुमि स्‍हात कुडा गन्‍न र यइ खुसिको रैबार स्‍हुनाउन मुकन पठायाहुन्।

20 ध्‍यान दिइकन स्‍हुन,

तेइ बचन आम्‍नो बेलामै पुरा हुन्‍याछुन।

क्‍यानभुन्‍या तुमिले परमेसोरका बचनमै बिसास मान्‍यानौ,

जो दिन स्‍हुम्‍म यिँ कुडा पुरा हुनैन,

तेइबेला स्‍हुम्‍म तुमि लाटो हुन्‍याछौ र बोल्‍न स्‍हक्‍न्‍यानाइ।”

21 जकरियाकन ढुकिरया मान्‍ठहरुले आपु आपु भुन्‍न लाग्‍या,

“जकरियाले क्‍यान बार गर्‍या?”

22 तिँ बाइर निक्‍लि आयार मान्‍ठहरु स्‍हात बोल्‍लै स्‍हक्‍यानुन् र तिनुले मुन्‍दिरमै दर्सन पाया भुन्‍न्‍या कुडा थाँ पाया।

तिनुले स्‍हान गन्‍न लाग्‍या,

अनि तिँ लाटा भइरया।

23 तिनुको सेबा गन्‍न्‍या दिन स्‍हकिया पछि तिँ आम्‍ना घर गया।

24 तेइपछि तिनुकि जोइ एलिसिबा गुर्बिनि भइन् र पाँच मुइना स्‍हम्‍म लुकि बसिन्।

25 तिनुले यइथो भुनिन्,

“मान्‍ठहरुका म्‍हाँजौदो मेरो अप्‍जस हटाउन अब परमप्रभुले मु माथि यस्‍हरि कृपा गर्‍याछुन्।”

इसुको जुन्‍मको भबिस्‍यबानि

26 एलिसिबा गुर्बिनि भया छ मुइनामै परमेसोरले गब्रिएल सोर्गका रैबार्‍याकन गालिलको नासरत नाउको गाउँमै पठाया।

27 तिँ एक कन्‍या टोक्‍यानिति गया,

तेइकन राजा दाउद बुंसका योसेफ भुन्‍न्‍या मान्‍ठका मागियाइ छि तेइको नाउँ मरियम छियो।

28 सोर्गका रैबार्‍याले तिनुति गैकन भुन्‍या,

“परमेसोरको अनुग्र पायै स्‍हैनि,

तुमिकन मेरो जदेउ,

परमप्रभु तुमि स्‍हात छुन्।”

29 तर तिँ यइ कुडाले जात्‍ति बिचल्‍लित भइन् र यइ कइथो जदेउ हो भुनि मुनौनो स्‍हुइन लागिन्।

30 सोर्गका रैबार्‍याले तिनुकन भुन्‍या,

“भेइ नमान,

मरियम,

क्‍यानभुन्‍या तुमिले परमेसोरबाट कृपा पायाइछौ।

31 अब हेर तुमि गुर्बिनि हुन्‍याछौ,

र एक छोरो पाउन्‍याछौ,

तेइको नाउँ इसु राख्‍नु।

32 तिँ स्‍हबै भुन्‍दा ठुला हुन्‍याछुन् र स्‍हबै भुन्‍दा ठुला परमेसोरका छोरा भुनिन्‍याछुन्,

र प्रभु परमेसोरले तिनुकन तिनुकै पुर्खा दाउदको राजगद्‌दि दिन्‍याछुन।

33 तिनुले याकुबको बुंसमैa जैलेपुनि राज्‍या गन्‍न्‍याछुन्,

र उनुको राज्‍या कैलै स्‍हकिन्‍यानाइ।”

34 मरियामले सोर्गका रैबार्‍याकन भुनिन्,

“यो क्‍यारि हुन स्‍हक्‍छ?

मु कन्‍या हुँ।”

35 सोर्गका रैबार्‍याले तिनुकन भुन्‍या,

“पबित्‍तर आत्‍मा तुमिति आउन्‍याछुन्,

स्‍हबै भुन्‍दा ठुला परमेसोरको सक्‍ति तुमिति आउन्‍याछ।

यइबिअ तुमिबाट जुन्‍मिन्‍या भाउ पबित्‍तर हुन्‍याछुन र परमेसोरका छोरा भुनिन्‍याछुन्।

36 हेर,

तुम्‍मा स्‍हुन्‌पुनकि एलिसिबाले पुनि छोरो पाउन्‍या भयाइछुन्।

तिनुकन मान्‍ठहरुले बाँठ्‌या भुन्‍नाछिया,

तर अइले तिँ बुडि भयै पुनि तिनुका कोखौदो छ मुइनाको भाउ छ।

37 क्‍यानकि परमेसोरले गन्‍न नस्‍हक्‍न्‍या कुडा केइनाइ।”

38 अनि मरियमले भुनिन्,

“हेर मु परमप्रभुकि कमारि,

मुकन तुम्‍मो बचन उन्‍सार होस्‌।”

तब सोर्गका रैबार्‍या ताँइबाट गया।

मरियम एलिसिबाकन भेट्‌न गइन्

39 केइ दिनपछि मरियम तापाताप गरि यहुदिया ठौरको एक पाहाडि गाउँमै गइन्।

40 तिँ जकरियाका घरमै पुगिन् र एलिसिबाकन जदेउ भुनिन्।

41 अनि मरियमले जदेउ भुन्‍या एलिसिबाले स्‍हुन्‍ना बित्‍तिकै तिनुका कोखौदो भाउ खेल्‍यो,

र एलिसिबा पबित्‍तर आत्‍माले भरिन्,

42 अनि एलिसिबाले ठुल्‍लै डाको गाडि भुनिन्,

“स्‍हैनिहरु मद्‌दि तुमि कति धन्‍याकि होउ,

र तुम्‍मा कोखौदो भया भाउ धन्‍याको हो।

43 क्‍यारि मु मै यइथो कृपा भयो मेरा प्रभुकि आमा मुकन भेट्‌न आइन्।

44 हेर,

तुमिले जदेउ भुन्‍या मैले स्‍हुन्‍ना बित्‍तिकै भाउ मेरा कोखौदै आनन्‍दले खेल्‍यो।

45 तिँ धन्‍याकि हुन् जैकन परमप्रभु परमेसोरले तिनुकन भुन्‍या कुडा पुरा हुन्‍याछ भुनि बिसास गरिन्।”

मरियमले गाया स्‍तुति गान

46 अनि मरियमले भुनिन्,

“मेरो हिर्‌दयले परमप्रभुको गुनगान गर्छ

47 र मेरो आत्‍माले मुकन मुक्‍ति दिन्‍या परमेसोरमै रड् गर्छ,

48 क्‍यानभुन्‍या उनुले मु जैथि हेला पायइकन टिठाया छुन्,

अबदेखि पुडो स्‍हबैले जैलेपुनि मुकन धन्‍यकि भुन्‍न्‍याछुन्,

49 क्‍यानभुन्‍या सक्‍तिसालि परमेसोरले मेरोलेखि ठुला काम गर्‍या।

उनुको नाउँ पबित्‍तर छ

50 र उनुको मान गन्‍न्‍याहरुकन

उनुको दया पुस्‍तादेखि पुस्‍तौँसम्‍म रैरन्‍याछ।

51 उनुले आम्‍नो सक्‍ति देखाया,

अनि जोले मुनौनो घमन्‍ड गद्‌दोछ तेइकन छरिछिट्‌टन गद्‌दिया।

52 उनुले राजाहरुकन राज्‌गद्‌दिबाट हटायाछुन्

र नागाहरुकन उठायाछुन्।

53 भोकायाहरुकन उनुले धिताउन्‍जेल ख्‍वाया,

स्‍हाउहरुकन रित्‍तै हात पठाया।

54 उनुले आम्‍नो दया स्‍हुम्‍जि

आम्‍ना जाति इस्राएलिकन सयोग गर्‍या

55 र हाम्‍मा जिजु बाज्‍याहरुकन भुन्‍याजैथै,

अब्राहाम र तिनुका आउन्‍या पुस्‍ताकन जैलेपुनि दया देखाया।”

56 मरियम एलिसिबा स्‍हात तिन मुइना बसिन् र आम्‍ना घर आइन्।

बप्‍तिस्‍मा दिन्‍या युहन्‍नाको जुन्‍म

57 अनि एलिसिबा स्‍हुत्‍क्‍यारि हुन्‍या बेला आयो र तिनुले छोरो पाइन्।

58 परमप्रभुले तिनुकन यति ठुलो दया गर्‍या छुन् भुन्‍न्‍या स्‍हुन्‍यार तिनुका स्‍हुनपुनहरु र गाउँल्‍याहरुले तिनु स्‍हात रड् गर्‍या।

59 आठ दिन पुगि स्‍हक्‍यापछि तिनुहरुले भाउकन खतना गन्‍न ल्‍याया,

र तेइ भाउको नाउँ आम्‍ना बाबा जकरियाको जैथै राख्‍न लाग्‍या छिया।

60 तर भाउकि आमाले भुनिन्,

“होइन,

यइको नाउँ युहन्‍ना राख्‍नु पड्‌छ।”

61 तिनुहरुले भाउकि आमाकन भुन्‍या,

“तुम्‍मा स्‍हुनपुनमै यइथो नाउँ भया कोइ पुनि नाइ।”

62 अनि तिनुहरुले भाउका बाबाकन स्‍हान गरि स्‍होद्‌या,

“तुमिले यइको नाउँ क्‍या राख्‍न्‍याउ?”

63 जकरियाले लेख्‍न्‍या पाटि माग्‍यार “तेइको नाउँ युहन्‍ना हो” भुनि लेख्‍या।

तेइ देखेर तिनुहरु स्‍हबैले अचुम्‍म मान्‍या।

64 एक्‍कासि तिनुको मुख खुल्‍यो र बोलि फुट्‌यो र तिँ परमेसोरको गुनगान गन्‍न लाग्‍या।

65 यि स्‍हबै कुडा देख्‍यार गाउँल्‍याले अचुम्‍म मान्‍या।

यहुदियाको जुम्‍मै पहाडि ठौरका मान्‍ठहरुले यइ कुडाको चर्चा गर्‍या।

66 यि कुडा स्‍हुन्‍याहरु स्‍हबैले यइ भाउ पछि कइथो हुन्‍या होला भुनि आम्‍ना मुनौदा कुडा खेलाया।

क्‍यानभुन्‍या परमप्रभुको सक्‍ति तेइ भाउमाथि छियो।

जकरियाले गाया स्‍तुति गाना

67 युहन्‍नाका बाबा जकरिया पबित्‍तर आत्‍माले भरियार परमेसोरको रैबार बोल्‍ल लाग्‍या,

68 “इस्राएलका प्रभु परमेसोरको गुनगान होस,

क्‍यानभुन्‍या उनुले आम्‍ना मान्‍ठहरुकन छुट्‌करा दिन आया हुन्।

69 उनुले हाम्‍मा निम्‍ति आम्‍ना सेबक दाउदका बुंसमै

एक साक्‍तिसालि मुक्‍ति दिन्‍याकन उब्‍याया।

70 ज्‍यागरि प्रभु परमेसोरले पैलैदेखि आम्‍ना पबित्‍तर रैबार्‍याहरुका मुखबाट बोल्‍या,

71 हाम्‍मा सत्‍तुरहरुबाट र हामिकन घिन गन्‍न्‍याहरु

स्‍हबैका हातबाट उनुले हामिकन छुटकरा दिया।

72 उनुले हाम्‍मा पुर्खाहरुकन कृपा देखाउन अनि

आम्‍नो पबित्‍तर बाचा स्‍हुम्‍जुन

73-74 ज्‍या कबुल उनुले हाम्‍मा पुर्खा अब्राहाम स्‍हात खाया छिया,

कि हाम्‍मा सत्‍तुरहरुका हातबाट छुटाउन्‍याछुन्।

र भेइ नमानि ढुक्‍क स्‍हात

75 हाम्‍मो पुरै जिबन भरि धार्मिक र पबित्‍तर भइकन

उनुको सेबा गन्‍न पाउ।

76 “ए मेरा छोरा,

तुमि स्‍हबै भुन्‍दा ठुला परमेसोरका रैबार्‍या भुनिन्‍याछौ

क्‍यानकि तुमि प्रभुको अग्‍यार अग्‍यार

उनुको बाटो बुनाउन्‍याछौ,

77 उनुका मान्‍ठहरुकन पापबाट माफ र

मुक्‍तिको ग्‍यान दिन।

78 क्‍यानभुन्‍या हाम्‍मा परमेसोरको दया र कृपाले,

सोर्गबाट छकल्‍याको घाम हामिमै पड्‌न आँट्‌याछ,

79 अनि उद्‌यारो र कालको छाइलमै बैन्‍याहरुकन उज्‍यालो मिल्‍याछ,

र हाम्‍मा गोडा सान्‍तिको बाटोतिर डोर्‍याउन्‍याछुन।”

80 अनि भाउ युहन्‍ना बड्‌डै र आत्‍मामै जोरिला हुदै गया,

र इस्राएलिहरुति देखाला नपरुन्‍जै तिँ उराठ ठाउँमै बस्‍या।

a 

१:३३ याकुबको बुंसमै यिनिहरु इस्राएलि हुन्।

इसुको जुन्‍म

(मत्‍ति १:१८-२५)

2

1 तेइबेला रोमिका म्‍हाँराजा अगस्‍टसले स्‍हबै राज्‍यभरिका मान्‍ठहरुको गन्‍ति गन्‍नुपड्‍छ भुनि हुकुम दिया।a

2 कुरेनियस सिरियाका ठुला हाकिम भया बेला पैलो जुनगनना छियो।

3 तेइबिअ स्‍हबै जुन नाउँ दत्‍ता गराउन आम्‍ना,

आम्‍ना जुन्‍म्‍याथला गया।

4 तेइबेला योसेफ पुनि नाउँ दत्‍ता गन्‍न गालिलको नासरतबाट यहुदियाको बेथलेहेम भुन्‍या राजा दाउदको गाउँमै गया,

क्‍यानभुन्‍या तिँ दाउदका स्‍हुन्‍तान छिया।

5 नाउँ दत्‍ता गराउन आपुकन मागियाइ मरियमकन स्‍हातै ल्‍हिकन गया,

तेइबेला मरियाम गुर्बिनि छिन्‌।

6 तिनुहरु बेथलेहेममै भयाकै बेला स्‍हुत्‍केरि हुन्‍या बेला आयो।

7 तिनुले आम्‍नो जेठो भाउ जुन्‍माइन् र उनुकन टालाले बेडिकन डुँठोमै राखिन्,

क्‍यानभुन्‍या तिनुका निम्‍ति धरमसालामै बइन्‍या ठाउँ छियोन।

परमेसोरका रैबार्‍या र भेडिगला

8 बेथलेहेम गाउँति भेडिगला चउरौनि रातभरि आम्‍ना भेडाका हेरबिचार गद्‌दा छिया।

9 प्रभुका रैबार्‍या भेडिगलाति देखिया,

र प्रभुको महिमाको उज्‍यालो तिनुका वरिपोरि चुम्‍क्‍यो,

अनि तिनुले जात्‍तिगरि भेइ मान्‍या।

10 तर प्रभुका रैबार्‍याले तिनुकन भुन्‍या,

“भेइ नमान!

मु तुमिहरुकन खुबै राम्‍मो रैबार स्‍हुनाउछु,

यइ रैबार स्‍हुन्‍यापछि स्‍हबै मान्‍ठ आनन्‍दित हुन्‍याछुन।

11 आज दाउदको सहरमै तुमिहरुका बिअ एक जुन मुक्‍तिदिन्‍याको जुन्‍म भयाछ,

तिँ ख्रिस्‍ट प्रभु हुन।

12 तुमिहरुकन चिनारि यइ हुन्‍याछ,

तुमिहरुले भाउकन टालाले बेडिकन डुँठोमै स्‍याइराख्‍या देख्‍न्‍याछौ।”

13 तेइबेला अरु मथ्‍थै परमेसोरका रैबार्‍याहरु देखिया अनि परमेसोरको गुनगान गद्‌दै गाना गाउन लाग्‍या,

14 “सोर्गमा बइन्‍या परमेसोरको जयजयकार होस्‌,

अनि धत्‍तिका जो मान्‍ठहरु स्‍हात परमेसोर खुसि छुन तिनुकन सान्‍ति होस्‌!”

15 अनि प्रभुका रैबार्‍याहरु तिनुहरुबाट बिदा भइ सोर्ग तिर गइस्‍हक्‍यापछि भेडिगलाहरुले भुन्‍या,

“आउ हामि बेथलेहेम स्‍हम्‍म जाउ,

र ताँइ क्‍या भयाछ र परमेसोरले हामिकन भुन्‍या कुडा गइकन हेरौँ।”

16 तिनुहरु तापाताप गरिगया,

र मरियम र योसेफ दुबैकन,

र भाउकन पुनि डुँठोमै ढुलिराख्‍या फेला पार्‌या।

17 जब तिनुहरुले तेइ देख्‍या,

गलाहरुले भाउको बारेमै प्रभुका रैबार्‍याले भुन्‍या कुडा स्‍हबैकन भुनिदिया।

18 यि कुडा स्‍हुन्‍याजति स्‍हबैले अचुम्‍म मान्‍या।

19 तर मरियमले यि स्‍हबै कुडा स्‍हुम्‍जुदै मुनौदा राखिन्।

20 जैथो प्रभुका रैबार्‍याले तिनुहरुकन भुन्‍याछिया तेइथै भेडिगलाहरुले स्‍हुन्‍यार देख्‍याहुनाले,

परमेसोरको महिमा र गुनगान गद्‌दै फर्क्‍या।

भाउको नाउँ इसु राख्‍या

21 आठ दिन पुगि स्‍हक्‍या भाउकन इस्राएलि अइन उन्‍सारको खतना गद्‌दा तिनुको नाउँ इसु राख्‍या,

यइ नाउँ परमेसोरका रैबार्‍याबाट आमाका कोखौनो आउनुभुन्‍दा पैला दिया छियो।

परमेसोरको मुन्‍दिरमै इसुकन स्‍हुम्‍प्‍या

22 मोसाको अइन उन्‍सार मरियम चोखिन्‍या दिन पुरा भयापछि,

योसेफ र मारियमले भाउकन यरुसलेममै परमेसोरकन स्‍हुम्‍पिन परमेसोरको मुन्‍दिरमै ल्‍याया।b

23 ज्‍या परमप्रभुको अइनमै लेख्‍या छ,

“पैला जुन्‍मन्‍या स्‍हबै छोरा परमप्रभुको निम्‍ति पबित्‍तर मानिन्‍याछ।”

24 अनि परमप्रभुको अइनमै भुन्‍याजैथै ढुकुर या परेउका एक जोला चल्‍ला पुनि चढाउनु पड्‌डो छियो।

25 तेइबेला यरुसलेममै एक जुन सिमियोन नाउँ गर्‍या मान्‍ठ छिया।

तिँ इस्राएलका धर्मि र भक्‍तजन भया हुनाले,

तिँ इस्राएलिहरुकन बचाउन्‍या मान्‍ठको बाटो ढुकि बस्‍या छिया।

परमेसोरको आत्‍मा तिनुति छियो।

26 परमेसोरको आत्‍माबाट तिनुले थाँ पाया “जैबेला स्‍हुम्‍म परमप्रभुले पठाउन्‍या भुन्‍या मुक्‍ति दिन्‍याकन नदेख्‍या स्‍हम्‍म तुमि मन्‍यानाइ।”

27 परमेसोरको आत्‍माले सिमियोनकन डोराइकन परमेसोरको मुन्‍दिरभित्‍त ल्‍हिया।

तेइबेला योसेफ र मरियमले पुनि अइन उन्‍सार इसुकन स्‍हुम्‍पिन परमेसोरको मुन्‍दिरभित्‍त ल्‍हिया।

28 अनि सिमियोनले भाउकन आम्‍नो काखौनो ल्‍हियार परमेसोरकन धन्‍यबाद दिदै भुन्‍या,

29 “हे प्रभु तुमिले आम्‍नो भाकल पुरा गर्‍याउ,

अब आम्‍ना कमाराकन पठारो गरि मन्‍नदेउ।

30 क्‍यानभुन्‍या तुमिले पठाया मुक्‍तिदाताकन मेरा आँखाले देख्‍न पायाँ।

31 तुमिले उनुकन स्‍हबै जातिका मान्‍ठहरुले देखुन् भुनि पठाया हौ।

32 उनु नै अरु जातिका मान्‍ठहरुकन तुम्‍मो बाटो देखाउन्‍या जोति,

र इस्राएलिहरुको महिमा हुन।”

33 भाउको बारेमै सिमियोनले भुन्‍या कुडा स्‍हुन्‍यार उनुका आमा र बाबाले अचुम्‍म मान्‍या।

34 अनि सिमियोनले तिनुहरुकन असिपात दिदै भाउकि आमा मरियमकन भुन्‍या,

“यइ भाउ इस्राएलिका मथ्‍थै मान्‍ठहरुका निम्‍ति नास गन्‍न्‍या र बचाउन्‍याको चिनारि होस्‌ भुनि परमेसोरले छान्‍या छुन,

अनि मथ्‍थै मान्‍ठहरुले तिनुको बिरुद्‌द बोल्‍न्‍या छुन्।

35 यइबिअ हिर्‌दयका मथ्‍थै विचारहरु देखिउन् अनि तुम्‍मो हिर्‌दय धारिलो तरबारले छेक्‍या जैथै दुखले छियाछिया हुन्‍याछ।”

36 अनि ताँइ परमेसोरको मुन्‍दिरमै आसेरको कुलकि फनुएलकि छोरि हन्‍ना नाउँ भयाइ एक जुनि बड्‌डि भबिस्‍याका कुडा थाँ पाउँदि छिन्‌।

भ्‍या भया सात बर्‌स पछि तिनुको पोइ मर्‍यो र तिँ एक्‍लै भइन,

37 र अइले तिँ चौरासि बर्‌सकि भयाइ छुन्‌।

तिँ परमेसोरको मुन्‍दिर छोड्‌डि छिनुन्,

तर बत्‍त र प्रार्थना गद्‌दै रातदिन परमेसोरको ध्‍यान गद्‌दिछिन्।

38 तेइबेला तिनुले पुनि योसेफ र मरियमका काखति आइकन परमेसोरकन धन्‍याबाद दिइन्,

र यरुसलेमको छुट्‌कराको बाटो हेरि बैन्‍याहरुकन इसुको बारेमै भुनिन्।

योसेफ र मरियम नासरत फर्‌क्‍या

39 परमप्रभुको अइनले भुन्‍या उन्‍सार गन्‍नु पड्‌न्‍या जत्‍ति स्‍हबै काम गरि स्‍हक्‍यापछि,

योसेफ र मरियमले भाउकन ल्‍याइ आम्‍नै सहर नासरतको गालिलमै फर्‌क्‍या।

40 भाउ बुद्‌दिले बड्‌दै र जोरले भरिदै गया,

र परमेसोरको अनुग्र तिँ स्‍हात छियो।

छोट्‌या इसु परमेसोरको मुन्‍दिरमै

41 इसुका आमा बाबा बर्स्‍ह बर्स्‍ह मुक्‍तिको त्‍युबार मान्‍न यरुसलेममै जाँन्‍छिया।

42 जब इसु बार बर्स्‍हका भयाछिया तिनुका बा आमाले इसुकन ल्‍हिइ रिति उन्‍सार त्‍युबार मान्‍न यरुसलेम गया।c

43 त्‍युबार स्‍हकि स्‍हक्‍या स्‍हबै घर फर्किन लाग्‍या।

इसु ताँइ यरुसलेममै रया,

तर तिनुका आमा बाबाले थाँहै पायानुन्।

44 इसु अरु स्‍हात्‍या स्‍हात हुनान स्‍हुचि तिनुहरु दिनभरि हँड्‌या।

बास्‍हा भयापछि स्‍हात्‍या र स्‍हागका म्‍हाँजौदै तिनुकन खोइन लाग्‍या।

45 इसुकन काँइपुनि पायानुन् र फेरि खोइन यरुसलेम फर्क्‍या।

46 खोज्‍या तिन दिनपछि धौधौगरि परमेसोरको मुन्‍दिरमै फेला पाड्‌या।

इसु धर्मगुरुहरु स्‍हात बसि तिनुका कुडा स्‍हुन्‍दै पुडामुखि स्‍होद्‌दा छिया।

47 इसुको कुडा स्‍हुन्‍याजति स्‍हबैले ग्‍यान बुद्‌दि र जबाक दिया देख्‍यार अच्‍चुम्‍म मान्‍या।

48 इसुले यइथो गर्‍या आमा बाबाले ताँइ देख्‍यार अचुम्‍म मान्‍या।

मरियमले स्‍होदिन्,

“भाउअ तोइले हामिकन यइथो क्‍यान गरिस्?

हेर,

तेरा बाबा र मु भलै आत्‍तिकन खोइदैछियाउँ!”

49 इसुले भुन्‍या,

“तुमिहरुले मुकन क्‍यान खोज्‍यौ?

मु आम्‍ना बाबाको घरमै हुनु पड्‌डोछ भुनि तुमिहरुकन थाँ छियोन?”

50 तर इसुले भुन्‍या कुडा योसेफ र मरियमले बुज्‍यानुन्।

51 अनि इसु आम्‍ना आमा बाबा स्‍हात नासरतमै फर्क्‍या र तिनुहरुको हुकुम मानिकन बस्‍या।

इसुकि आमाले यि स्‍हबै कुडा नबिर्सिकन मुनौदा राखिन्।

52 इसुले परमेसोरको अनुग्र र मान्‍ठको कृपा पायार हड र बुद्‌दिमै बड्‌डै बड्‌डै गया।

a 

2:1 रोमि राजाकन स्‍हबै मान्‍ठले तिरो तिरुन् भुनि गन्‍ति गर्‍या हो।

b 

2:22 यहुदि स्‍हैनिले भाउ पाइन् भुन्‍या चालिस दिनपछि मात्‍तै मोसाका अइन उनुसार मुन्‍दिरभित्‍त पसि बलि चडाउन पाउन्‍छिन्।

c 

२:४२ यहुदिका चलन अनुसार १२ बर्स्‍हका छोट्‍याहरु टटुकि नभइ अबदेखि पुडो तन्‍नेरि भया मान्‍नाछुन्।

बप्‍तिस्‍मा दिन्‍या युहन्‍ना

(मत्‍ति ३:१-१२; मर्कुस १:१-८; युहन्‍ना १:१९-२८)

3

1 रोमि म्‍हाँराजा तिबेरिअसले राज्‍या चलाया पुन्‍न बर्‌स भैगो छियो।

तेइबेला पन्‍तियस पिलातस यहुदिया ठौरका ठुला हाकिम छिया।

हेरोद एन्‍टिपासलेa गालिल र तिनुका भाइ फिलिपले इतुरिया र तारकोनितिसमै सासन गद्‌दा छिया,

अनि लुसानियास अबिलेनेका सासक छिया।

2 स्‍हबै भुन्‍दा ठुला पुजारिहरु हन्‍नास र कैयाफा भया बेला रुखो ठाउँमै परमेसोरको बचन जकरियाका छोरा युहन्‍नाति आयो।

3 युहन्‍नाले यर्दन गाड्‌का स्‍हबैतिर गइ मान्‍ठहरुकन भुन्‍या,

“आम्‍ना पाप छोडिकन बप्‍तिस्‍मा ल्‍हेउ अनि परमेसोरले तुम्‍मा पाप कट्‍टा गन्‌न्‍या छुन।”

4 यइथैगरि परमेसोरको रैबार ल्‍याउन्‍या यसैयाले धर्मसास्‍त्‌रमै युहन्‍नाको बारेमै लेख्‍याछ,

“रुखो ठाउँमै एक जुनले ठुलो डाको गाड्‌डै भुन्‍यो,

‘परमप्रभुको बाटो स्‍हपाड,

उनुको हड्‌न्‍या बाटो स्‍होज्‍याउ।

5 स्‍हबै खाल्‍टा-खुल्‍टि पुरिन्‍याछ,

डाँडा-काँडा स्‍हुम्‍याउन्‍याछ,

घुमाउटो बाटो स्‍होज्‍याइन्‍याछन्,

र अप्‍ठारा बाटा स्‍हजिलो हुन्‍याछन्।

6 अनि स्‍हबै मान्‍ठले परमेसोरको मुक्‍ति देख्‍न्‍या छुन्।’”

7 मस्‍थै मान्‍ठहरु बप्‍तिस्‍मा ल्‍हिन युहन्‍नाति आया।

तर युहन्‍नाले मान्‍ठहरुकन भुन्‍या,

“ए स्‍हापका स्‍हुन्‍तनौ,

परमेसोरले गन्‍न्‍या सजायबाट उम्‍किन स्‍हकौला भुनि तुमिहरुकन कोइले सिकायो?

8 स्‍हाँच्‍चि तुमिहरुले आपु पापि हुँ भुनि आम्‍नो मुन परमेसोर तिर फर्कायौ भुन्‍या तेइ उन्‍सार चल्‍न्‍या गर।

तर ‘हामि अब्राहामका स्‍हुन्‍तान हौ’ भुन्‍नैमा तुमिहरु उम्‍कन्‍छौ भुनि नस्‍हुच।

मु तुमिहरुकन भुन्‍नाछु,

परमेसोरले ढुंगाबाट अब्राहामका स्‍हुन्‍तानहरु जुन्‍माउन पुनि स्‍हक्‍ताछुन्।

9 रुखहरुका जडामै बुन्‍चरो पडि स्‍हक्‍याछ।

यइबिअ राम्‍मो फल नदिन्‍या स्‍हबै रुख ढालिन्‍याछुन्,

र आगामै फालिन्‍या छुन्।”

10 मान्‍ठहरुले युहन्‍नाकन स्‍होद्‍या,

“यइथो भया हामिले क्‍या गन्‍नु पड्‌दोछ?”

11 युहन्‍नाले भुन्‍या,

“जो स्‍हत दुइ जोड टाला छुन् नहुन्‍याकन एक जोड देओस्।

जो स्‍हत अनाज छ नहुन्‍याकन नाप्‍नापा देओस्।”

12 तिरो उठाउन्‍याहरु पुनि बप्‍तिस्‍मा ल्‍हिन आया र युहन्‍नाकन स्‍होद्‍या,

“गुरुज्‍यु,

हामिले क्‍या गन्‍नु पड्‌न्‍या हो?”

13 युहन्‍नाले तिनुकन भुन्‍या,

“सरकारले तोक्‍या भुन्‍दा भौति नउठाउ।”

14 सिपाइले पुनि स्‍होद्‍या,

“हामिले क्‍या गन्‍नु पड्‌यो?”

युहन्‍नाले भुन्‍या,

“बलगरि गरि झुटा दोस लाइकन रुपिँया नल्‍हेउ।

बतु आम्‍नै तनखामै सन्‍तुस होउ।”

15 मान्‍ठहरु मुक्‍ति दिन्‍या ख्रिस्‍टको आसामै छिया,

अनि तिनुहरुले मुनमुनै “युहन्‍ना नै मुक्‍ति दिन्‍या ख्रिस्‍ट हुन् कि?”

भुनि स्‍हुइन लाग्‍या।

16 तेस्‍हो भया हुनाले युहन्‍नाले स्‍हबैकन भुन्‍या,

“मु त तुमिहरुकन पानिले बप्‍तिस्‍मा दिन्‍छु।

तर मुभुन्‍दा ठुला एक जुना आउँदैछुन्।

मु त तिनुका पौलाका तुना फुकाउन्‍या जैइथै पुनि नाइ।

उनुले तुमिहरुकन पबित्‍तर आत्‍मा र आगाले बप्‍तिस्‍मा दिन्‍याछन्।

17 अनाज निफन्‍या स्‍हुपो तिनुका हातमै छ,

तिनुले निफनिकन अनाज भकारिमै हाल्‌न्‍या छन,

तर भुसकन कैले ननिभ्‌न्‍या आगामै पोल्‍दिन्‍या छुन्।”

18 युहन्‍नाले यइथैगरि अरु मथ्‍थै अत्‍तो दिनै मान्‍ठहरुकन राम्‍मो रैबार स्‍हुनाया।

19 तेइबेला राजा हेरोदले आम्‍नो भाइकि जोइ हेरोदियास स्‍हात भ्‍या गर्‍या हुनाले युहन्‍नाले तेइकन हप्‍काया,

क्‍यानभुन्‍या तेइले अरु मस्‍थै दुस्‍ट कामहरु पुनि गर्‍या छियो।

20 तब हेरोदले युहन्‍नाकन झ्‍यालखानमै थुन्‍यो र अँजै ठुलो अराम्‍मो काम गर्‍यो।

इसुले बप्‍तिस्‍मा ल्‍हिया

(मत्‍ति ३:१३-१७; मर्कुस १:९-११; युहन्‍ना १:३२-३४)

21 एक दिन स्‍हबै मान्‍ठहरुले बप्‍तिस्‍मा ल्‍हिनैछिया इसुले पुनि बप्‍तिस्‍मा लिया र तिनुले प्रार्थना गरिरया छिया तेइबेला सोर्ग उग्‌रियो,

22 र पबित्‍तर आत्‍मा ढुकुरको रुप ल्‍हि उनु माथि आयो अनि सोर्गबाट यइथो डाको आयो,

“तुमि मेरा प्‍यारा छोरा हौ,

तुमि स्‍हात मु मस्‍थै खुसि छु।”

इसुका पुर्खाहरु

(मत्‍ति १:१-१७)

23 इसु पुग्‍नपुग् तिस बर्‌स जतिका भइ स्‍हक्‍या परमेसोरको काम गन्‍न लाग्‍या।

मान्‍ठहरुले त इसु योसेफका छोरा हुन् स्‍हुच्‍या छिया।

योसेफ एलिका छोरा छिया,

24 एलि मत्‍तातका छोरा,

मत्‍तात लेबिका छोरा,

लेबि मल्‍किका छोरा,

मल्‍कि यान्‍नाका छोरा,

यान्‍ना योसेफका छोरा,

25 योसेफ मत्‍ताथियासका छोरा,

मत्‍ताथियास आमोसका छोरा,

आमोस नहुमका छोरा,

नहुम इसलिका छोरा,

इसलि नग्‍गैका छोरा,

26 नग्‍गै माथका छोरा,

माथ मत्‍ताथियास छोरा,

मत्‍ताथियास सेमैनका छोरा,

सेमैन योसेखका छोरा,

योसेख योदाका छोरा,

27 योदा योआननका छोरा,

योआनन रेसाका छोरा,

रेसा यरुबाबेलका छोरा,

यरुबाबेल सालतिएलका छोरा,

सालतिएल नेरिका छोरा,

28 नेरि मल्‍किका छोरा,

मल्‍कि अद्‌दिका छोरा,

अद्‌दि कोसामका छोरा,

कोसाम एलमादमका छोरा,

एलमादम एर्‌का छोरा,

29 एर् यहोसुका छोरा,

यहोसु एलिएजरका छोरा,

एलिएजर योरिमका छोरा,

योरिम मत्‍तातका छोरा,

मत्‍तात लेबिका छोरा,

30 लेबि सिमियोनका छोरा,

सिमियोन यहुदाका छोरा,

यहुदा योसेफका छोरा,

योसेफ योनानका छोरा,

योनान एल्याकिमका छोरा,

31 एल्याकिमि मलेआका छोरा,

मलेआ मिन्‍नाका छोरा,

मिन्‍ना मत्‍ताथाका छोरा,

मत्‍ताथा नातानका छोरा,

नातान दाउदका छोरा,

32 दाउद यिसैका छोरा,

यिसै ओबेदका छोरा,

ओबेद बोअजका छोरा,

बोअज सल्‍मोनका छोरा,

सल्‍मोन नहसोनका छोरा,

33 नहसोन आम्‍मिनादाबका छोरा,

आम्‍मिनादाब आरामका छोरा,

आराम हेसोरोनका छोरा,

हेसोरोन फारेसका छोरा,

फारेस यहुदाका छोरा,

34 यहुदा याकुबका छोरा,

याकुब इसहाकका छोरा,

इसहाक अब्राहामका छोरा,

अब्राहाम तेरहका छोरा,

तेरह नाहोरका छोरा,

35 नाहोर सरुगका छोरा,

सरुग रउका छोरा,

रउ पेलेगका छोरा,

पेलेग एबेरका छोरा,

एबेर सेलेहका छोरा,

36 सेलेह केनानका छोरा,

केनान अर्पछेदका छोरा,

अर्पछेद सेमका छोरा,

सेम नोआका छोरा,

नोआ लेमेखका छोरा,

37 लेमेखक मतुसेलहका छोरा,

मतुसेलह हनोकका छोरा,

हनोक येरेदका छोरा,

येरेद महलालेलका छोरा,

महलालेल केनानका छोरा,

38 केनान एनोसका छोरा,

एनोस सेतका छोरा,

सेत आदमका छोरा आदम परमेसोरका छोरा छिया।

a 

३:१ हेरोद एन्‍टिपासले इसु जुन्‍मियाबेला राजा हेरोदका छोरा हेरोद एन्‍टिपास तिँ यहुदाका सासक छिया

इसुको जाँच

(मत्‍ति ४:१-११; मर्कुस १:१२-१३)

4

1 इसु पबित्‍तर आत्‍माले भरियार यर्दन गाड्‌बाट फर्क्‍या।

पबित्‍तर आत्‍माले तिनुकन रुखो ठौर ल्‍हिया।

2 ताँइ ठुल्‍लै सैतानले इसुकन चालिस दिन स्‍हम्‍म जाँचमै पाडिकन फसाउन खोज्‍यो।

इसुले चालिस दिन स्‍हम्‍म केइ पुनि खाया छियानुन्,

तेइ स्‍हकि स्‍हक्‍या उनुकन जात्‍ति भोक लाग्‍या छियो।

3 तेइबेला सैतानले इसुकन भुन्‍यो,

“स्‍हाँच्‍चि तुमि परमेसोरका छोरा होउभुन्‍या यइ ढुंगाकन रोटो हो भुनि हुकुम गर।”

4 इसुले तेइकन भुन्‍या,

“धर्मसास्‍त्‌रमै लेख्‍या छ,

‘मान्‍ठ रोटाले मात्‍तै बाँइतैनुन्।’”

5 तेइपछि सैतानले इसुकन अल्‍का डाँडामै ल्‍हियोर एकैचोटि सुन्‍सारका स्‍हबै राज्‍या देखायो

6 सैतानले इसुकन भुन्‍यो,

“मु यइ सुन्‍सारको स्‍हबै धुन सुम्‍पति र हक तुमिकन दिउँला क्‍यानभुन्‍या मुकन यइ स्‍हबैको जुम्‍मा लायाछ,

र मु जैकन मुन लाग्‍या छ तेइकन दिन स्‍हक्‍छु।

7 मुकन ढोग्‍यौँ भुन्‍या यिँ स्‍हबै तुमिकन दिन्‍याछु।”

8 इसुले तेइकन भुन्‍या,

“धर्मसास्‍त्‌रमै लेख्‍याछ,

‘तोइले परमप्रभु आम्‍ना परमेसोरकन ढोग्‍नु,

र तिनुको मत्‍तै सेबा गन्‍नु।’”

9 अनि सैतानले इसुकन यरुसलेम मुन्‍दिरको अल्‍का टुप्‍पामै ल्‍हिकन भुन्‍यो,

“स्‍हाँच्‍चि तुमि परमेसोरकै छोरो होउभुन्‍या नेइबाट फट्‌याकहाल।

10 क्‍यानभुन्‍या धर्मसास्‍त्‌रमै यइथो लेख्‍या छ,

‘तुमिकन चोट नलाग्‍न परमेसोरले आम्‍ना रैबार्‍याहरुकन पठाउन्‍याछुन्।’

11 र ‘तुम्‍मा खुट्‌टा ढुंगाउनि नठोकिओस भुनि तिनुहरुले हातहातै थाम्न्‍याछुन्।’”

12 इसुले तेइकन भुन्‍या,

“धर्मसास्‍त्‌रमै यइथो भुन्‍याछ,

‘तोइले परमप्रभु आम्‍ना परमेसोरको जाँच नगन्‍नु।’”

13 सैतानले इसुकन स्‍हबै जाँच गरिस्‍हक्‍या अक्‍को मौका नपाउन्‍जै छोडि गयो।

इसुले गालिलबाट परमेसोरको काम सुरु गर्‍या

(मत्‍ति ४:१२-१७; मर्कुस १:१४-१५)

14 इसु गालिलमै फर्क्‍या र तिनु स्‍हात पबित्‍तर आत्‍माको सक्‍ति छियो।

तिनुको बारेमै जाँकै हल्‍ला फिजियो।

15 तिनुले सभाघरहरुमै अत्‍तो दिनै गया,

र स्‍हबैले तिनुको गुनगान गर्‍या।

इसुकन नासरतका मान्‍ठहरुले स्‍हइ मान्‍यानुन्

(मत्‍ति १३:५३-५८; मर्कुस ६:१-६)

16 इसु आपु हुर्क्‍या बड्‌या ठौर नासरतमै आया।

उकुरिका जन इसुले गलेइ मान्‍या दिन सभाघरमै गइ धर्मसास्‍त्‌र पढ्‌न उबिया।

17 तिनुकन परमेसोरको रैबार्‍या यसैयाले लेख्‍या किताब पढ्‌न दिया र किताब उगाडि तिनुले यइथो लेख्‍या ठाँउ फेला पाडि पढ्‌या,a

18 “परमप्रभुको आत्‍मा मु माथि छ,

क्‍यानभुन्‍या नागाकन राम्‍मो रैबार स्‍हुनाउन मुकन छानेर पठायाछुन्।

थुनियाकन फुकाउन,

कान्‍याहरुकन देख्‍न्‍या बुनाउन,

हेला भया मान्‍ठहरुकन छुटाउन,

19 र आम्‍ना मान्‍ठहरुकन मुक्‍ति दिन्‍या बेला आयाछ भुनि भुन्‍न

परमप्रभुले मुकन पठायाहुन्।”

20 तेइपछि इसुले किताब बुन्‍द गरि एक जुन मान्‍ठकन फित्‍ता दियार बस्‍या।b

सभाघरमै भया स्‍हबै मक्‍ख परि तिनुकन हेर्‍याहेरै गर्‍या।

21 अनि इसुले तिनुहरुकन भुन्‍या,

“धर्मसास्‍त्‌रको यिँ कुडा आज तुमिहरुले स्‍हुन्‍ना स्‍हुन्‍नै पुरा भयाछ।”

22 स्‍हबै मान्‍ठहरुले तिनुको गुनगान गर्‍या।

अनुग्रले भरिया इसुका कुडा स्‍हुनेर स्‍हबै छक्‍क पड्‌या र भुन्‍या,

“क्‍या यि योसेफका छोरा हैनुन्?”

23 इसुले भुन्‍या,

“अब पक्‍का तुमिहरुले मुकन यइ उक्‍खान भुन्‍याछौ,

‘यइ बैद्‌या!

तो आपैकन निको पार।’

र यइ पुनि भुन,

‘कफर्नहुममै तुमिले ज्‍या ज्‍या गर्‍यौ तेइ हामिले स्‍हुन्‍यौ,

तेइथै आम्‍ना ठौर पुनि गर।’”

24 अनि इसुले भुन्‍या,

“स्‍हाँच्‍चि मु तुमिकन भुन्‍दोछु,

कोइ पुनि परमेसोरका रैबार्‍याकन तिनुको आम्‍नै गाउँका मान्‍ठले भलो मान्‍नैनुन्।

25 अक्‍को एक कुडा मु तुमिहरुकन भुन्‍नाछु,

परमेसोरको रैबार ल्‍याउन्‍या एलियाका पालामै तिनैन अद्‌द बर्‌स पानि नपड्‌या हुनाले तेइ देसको स्‍हबै ठौरमै ठुलो उनिकाल पड्‌या छियो।

तेइबेला इस्राएलमै मथ्‍थै राँडिपुडि स्‍हैनि छिन्‌।

26 तर परमेसोरले एलियाकन इस्राएलमै अरु कोइति पठायानुन्।

सिदोन ठौरमै पड्‌न्‍या सारपत गाउँकि राँडि स्‍हैनिति परमेसोरले एलियाकन पठाया,

तेइ स्‍हैनि इस्राएलि छिइन।c

27 तेइथै परमेसोरको रैबार ल्‍याउन्‍या एलिसा भया बेला इस्राएलमै मथ्‍थै कोडिहरु छिया।

तर सिरिया देसको नामान भुन्‍या मान्‍ठ मात्‍तै भलो भयो,

तिँ इस्राएलि छियानुन्।”d

28 यिँ कुडा स्‍हुन्‍यार सभाघरका स्‍हबै मान्‍ठहरु झोकले चुर भया।

29 स्‍हाँटा स्‍हाँटा उठ्‌यार तिनुहरुले इसुकन घुच्‍चाउनै सहरबाट बैर निकाल्‍या।

तिनुहरुको सहर डाँडामै पड्‌डो छियो र तिनुहरुले इसुकन भिरबाट घुच्‍चाउन खोज्‍या।

30 तर इसु मान्‍ठका म्‍हाँजौनोबाट छिरिकन आम्‍नो बाटो लाग्‍या।

भुत लाग्‍या मान्‍ठ भलो भयो

(मर्कुस १:२१-२८)

31 तेइपछि इसु गालिल ठौरको कफर्हुम भुन्‍या सहरमै आया।

गलेइ मान्‍या दिनमै इसु मान्‍ठहरुकन अत्‍तो दिन्‍छिया।

32 इसुको अत्‍तो स्‍हुनेर तिनुहरुले अच्‍चुम्‍म मान्‍या क्‍यानभुन्‍या उनुले तिनुहरुकन हक स्‍हात अत्‍तो दिन्‍छिया।

33 सभाघरमै एक जुना भुत लाग्‍या मान्‍ठ छियो।

तेइले किक्‌क्‍याउदै भुन्‍यो,

34 “हे नासरतका इसु,

तुमिले हामिकन क्‍या गन्‍न लाग्‍यौ?

क्‍या तुमि हामिकन नास पान्‍न आयौ?

तुमि परमेसोरले पठाया पबित्‍तर मान्‍ठ हौ भुनि रौदोछु।”

35 यइ स्‍हुन्‍यार इसुले भुतकन हप्‍काउदै भुन्‍या,

“छुबुक्‍क लाग् र यइ मान्‍ठबाट निस्‍किजा!”

तेइ मान्‍ठकन भुँइदो लछारपछार पारि स्‍हबै मान्‍ठका अगेडिबाट गयो,

र तेइ मान्‍ठकन काँइ चोट लाग्‍योन।

36 स्‍हबै जुनाले अच्‍चुम्‍म मान्‍या र कुडा गन्‍न लाग्‍या,

“यइ मान्‍ठको बोलिमै कइथो हक र सक्‍ति रैछ,

यिनुले हप्‍काउन्‍या बित्‍तिकै भुतहरु पुनि भाग्‍दा रैछुन्!”

37 अनि कफर्नहुम सहरका अरु वरिपोरिका स्‍हबै ठौर इसुको बयान फिजियो।

इसुले मथ्‍थै मान्‍ठहरुकन भलो गर्‍या

(मत्‍ति ८:१४-१७; मर्कुस १:२९-३४)

38 सभाघरबाट निस्‍किकन इसु सिमोनका घरमै गया।

तेइबेला सिमोनकि स्‍हासु माइमरि जराले थलियाइ छिन्‌।

घरा मान्‍ठले,

“तिनुकन भलो गरिदेउ” भुनि इसुकन बिन्‍ति गर्‍या।

39 इसुले तिनुका काखैति गइकन जराकन हप्‍काया र जराले छोड्‌यो अनि तिँ जुरुक्‍कै उठिकन तिनुहरुको सेबा गरिन्।

40 बेल बुडिस्‍हक्‍या पछि मान्‍ठहरुले मथ्‍थै मुदौरुहरुकन इसुति ल्‍याया।

तिनुले मुदौरुहरुकन हात राखि स्‍हबैकन भलो गर्‍या।e

41 मथ्‍थै मान्‍ठबाट भुत पुनि किक्‌क्‍याउदै यइथो भुन्‍दै गया,

“तुमि परमेसोरका छोरा हौ!”

तर इसुले भुतहरुकन पटक्‍कै बोल्‍न दियानुन् क्‍यानभुन्‍या तिँ मुक्‍ति दिन्‍या राजा ख्रिस्‍ट हुन् भुनि तिनुहरु रौंउदा छिया।f

इसुले प्रचार गर्‍या

(मर्कुस १:३५-३९)

42 उज्‍यालो हुना बित्‍तिकै इसु कोइ नभया ठौर गया।

मान्‍ठहरु इसुकन खोइदै गया।

उनुकन भेटायापछि तिनुहरुले भुन्‍या,

“हामिकन छोडेर नजाउ।”

43 तर इसुले तिनुहरुकन भुन्‍या,

“मुइले परमेसोरको राज्‍याको राम्‍मो रैबार अरु ठौरमै पुनि स्‍हुनाउनै पड्‌छ,

क्‍यानभुन्‍या परमेसोरले मुकन यइ काम गन्‍न पठाया हुन्।”

44 यइगरि इसुले पुरै यहुदिया ठौरका सभाघरहरुमै गया र बयान गन्‍न लाग्‍या।

a 

4:17 तेइबेला यहुदिहरुले लामा लामा पानौनो लेखिकन बेडि राख्‍ता छिया।

b 

4:20 तेइबेला मान्‍ठहरुकन गुरुले बसिकन सिकाउन्‍या चलन छियो।

c 

4:26 सिदोन ठौरमै पन्‍या सारपत गाउँ इस्राएलमै पड्‌डो छियोन। तेइबिअ तेइ ठौर बैन्‍या मान्‍ठहरु यहुदि छियानुन्।

d 

4:27 नामान यहुदि छियोन तर सिरियाको छियो।

e 

४:४० यहुदिहरु पटेइमान्‍नया दिन केइ पुनि काम गद्‌दाछियानन्, तर बेलबुडि स्‍हक्‍या ज्‍या काम पुनि गन्‍न पाउन्‍छिया, तेइ बिअ मान्‍ठहरुले बेल बुडिस्‍हक्‍या मुदौरुहरुकन इसुति ल्‍याया।

f 

४:४१ भुतहरुले मान्‍ठहरुका अगेडि मु को हुँ भुनि नभुन्‍दियालि स्‍हुच्‍या छिया।

इसुले छान्‍या अग्‍याल्‍ला चेलाहरु

(मत्‍ति ४:१८-२२; मर्कुस १:१६-२०; युहन्‍ना १:४०-४२)

5

1 एक दिन इसु गालिलa तालका छाइलति ढुक्‍या छिया मथ्‍थै मान्‍ठहरु परमेसोरको बचन स्‍हुन्‍न टनक्‍कै खेडिनै छिया।

2 इसुले तालका छाइलति दुइ नाउ देख्‍या।

जालखेल्‍ल्‍या मान्‍ठहरु नाउका काखैति जाल धुदै छिया।

3 तिँ दुइ नाउ मद्‌दि एक सिमोनको छियो।

इसु तेइ नाउमै चढेर सिमोनकन भुन्‍या,

“नाउकन छाइलबाट थोक्‍कै पुड्‌डो ल्‍हेउ।”

अनि नाउमै बसि मान्‍ठहरुकन अत्‍तो दिन लाग्‍या।

4 अत्‍तो दिइ स्‍हकि स्‍हक्‍या इसुले सिमोनकन भुन्‍या,

“गैराति ल्‍हि जाल हान।”

5 सिमोनले भुन्‍यो,

“गुरुज्‍यु,

हामिले रातभरि जाल हान्‍यौ केइ पुनि पढ्‌यानुन्,

तर तुमि भुन्‍नाछौ भुन्‍या मु जाल हानुला।”

6 तेइथै गर्‍यार तिनुहरुले मथ्‍थै माछा पाड्‌या र तेइ जाल चिरिन्‍या जैथो भयो।

7 तिनुहरुले अक्‍का नाउमै भया स्‍हात्‍याहरुकन इसारा गरि घोइराया,

तिनुहरु आयार दुबै नाउ माछाले भर्‍या न्‍यास्‍हम्‍मकि नाउ डुब्‍न्‍याजा भया।

8 तब यइ देख्‍यार इसुका खुट्‍टामै घोप्‍टो पडिकन सिमोन पत्‍तुरुसले भुन्‍या,

“हे प्रभु तुमि मुबाट जाउपुडा,

क्‍यानभुन्‍या मु पापि मान्‍ठ हुँ।”

9 मथ्‍थै माछा पड्‌या देख्‍यार तिँ र तिनुका स्‍हात्‍याहरुले अच्‍चुम्‍म मान्‍या।

10 यइथैगरि जब्‍दियाका छोरा याकुब र युहन्‍नाले पुनि अच्‍चुम्‍म मान्‍या।

तिनुहरु सिमोन पत्‍तुरुस स्‍हात स्‍हाजो गद्‌दा छिया।

इसुले सिमोनकन भुन्‍या,

“भेइ नमान अबदेखि तुमिले माछा छोप्‍न्‍यानाइ तर मान्‍ठकन परमेसोरको राज्‍यामै ल्‍याउन्‍याछौ।”

11 तिनुहरुले आम्‍ना नाउ छाइलति तान्‍यार ल्‍याया,

अनि स्‍हबै कुडा छोडिकन इसुका पछि लाग्‍या।

इसुले कोडिकन भलो गर्‍या

(मत्‍ति ८:१-४; मर्कुस १:४०-४५)

12 इसु कोइ एक सहरमै छिया,

तेइबेला पुरै हड कोडिया मान्‍ठले देख्‍योर इसुका गोडामै पडिकन भुन्‍यो,

“हे प्रभु तुम्‍मो इच्‍छा भयापछि मुकन निको पाड्‌न स्‍हक्‍न्‍याछौ।”

13 इसुले कोडिकामै हात राखि भुन्‍या,

“मु इच्‍छा गद्‌दोछु,

तुमि भलो होइजाउ।”

अनि तेइ कोडि झट्‌टै भलो भयो।

14 इसुले तिनुकन हुकुम दियार भुन्‍या,

“यिँ कुडा कैकन पुनि नभुन्‍नु!

तर पुजारि तिँ गइ आपुकन देखाउ र मोसाले हुकुम गर्‍या उन्‍सार मान्‍ठहरुकन तुमि भलो भया प्रमानको निउति भेटि देउ।”b

15 तर इसुको बयान झन बडि स्‍हबैतिर फिँजिदै गयो,

अनि मथ्‍थै मान्‍ठहरु उनुका कुडा स्‍हुन्‍न र आम्‍ना कैठबाट भलो हुन जुम्‍मा हुन्‍छिया।

16 तर इसु कोइ नभया ठौर गइ घरि घरि प्रार्थना गद्‌दा छिया।

इसुले कुज्‍याकन भलो गद्‌दिया

(मत्‍ति ९:१-८; मर्कुस २:१-१२)

17 एक दिन इसु मान्‍ठहरुकन अत्‍तोदिदै छिया।

गालिल र यहुदियाका स्‍हबै गाउँ र यरुसलेमबाट आया फरिसि र धर्मगुरुहरु इसुका काखति बस्‍या छिया।

परमप्रभुको भलो गन्‍न्‍या सक्‍ति इसु स्‍हात छियो।

18 केइ मान्‍ठहरुले एक जुन कुज्‍याकन ओछ्‍यान स्‍हातै ल्‍याया,

र तिनुहरुले तेइकन भित्‍त इसुका अगेडि राख्‍न खोज्‍या।

19 तर मान्‍ठहरुको घुचाघुच भया हुनाले,

तेइकन भित्‍त ल्‍हिन्‍या ठाउँ नपाइ तिनुहरु थाडामै गया र तिनुहरुले थाडो कानो पाडि,

तेइकन खाटस्‍हातै इसुका अगेडि ओराल्‍या।

20 अनि इसुले तिनुहरुको बिसास देखिकन भुन्‍या,

“याइ मान्‍ठ तेरा पाप माफ भया।”

21 अनि धर्मगुरुहरु र फरिसिहरुले आपु आपु भुन्‍न लाग्‍या,

“परमेसोरको खिसि गन्‍न्‍या यइ को हो?

पाप त परमेसोरले मात्‍तै माप गन्‍न स्‍हक्‍ताछुन्!”

22 तर तिनुहरुका मुनौदा कुडा इसुले बुज्‍यार तिनुकन भुन्‍या,

“तुमिहरु आम्‍ना मुनौदो क्‍यान यइथो स्‍हुइताछौ?

23 ‘तुम्‍मा पाप माप भया भुन्‍न’ कि ‘उठेर हुँड’ भुन्‍न,

को स्‍हजिलो छ?

24 तर मान्‍ठका छोराकन धत्‍तिमै पाप माप गन्‍न्‍या हक छ भुन्‍न्‍या कुडाको प्रमान तुमिहरुकन दिन्‍छु।”

तेइपछि इसुले तेइ कुज्‍याकन भुन्‍या,

“मु तोकन भुन्‍दोछु,

उठ् र आम्‍नो ओछ्‌यान बोकि घर जा।”

25 तेइ झट्‌टै तिनुहरुकै अगेडि उठ्‌यो,

अनि जो खाटमै आपु पड्‌या छियो तेइ खाट उठायोर परमेसोरको गुनगान गद्‌दै आम्‍ना घर गयो।

26 स्‍हबै जुनले अच्‍चुम्‍म मान्‍या,

र तिनुहरुले परमेसोरको महिमा गर्‍या,

र भेइमान्‍दै यइथो भुन्‍या,

“आज हामिले अच्‍चुम्‍मका कुडा देख्‍यौ!”

इसुले लेबिकन चेला हुन घोइराया

(मत्‍ति ९:९-१३; मर्कुस २:१३-१७)

27 तेइपछि ताँइबाट इसु बाइर गया,

र एक जुन लेबिc नाउँ गर्‍या तिरो उठाउन्‍या मान्‍ठकन तिरो अड्‌डामै बस्‍या देख्‍या,

र तिनुकन भुन्‍या,

“मेरा पछि लाग।”

28 तब लेबि उठ्‌यो र स्‍हबै कुडा छोड्‌योर इसुका पछि लाग्‍यो।

29 लेबिले आम्‍ना घरमै इसुका निम्‍ति ठुल्‍लै भोज भत्‍याड्दिया।

ताँइ मथ्‍थै तिरो उठाउन्‍याहरु र अरु मान्‍ठहरु खान बस्‍या छिया।

30 फरिसि र तिनुहरुका धर्मगुरुहरुले इसुका चेलाहरुकन किच्‌किच् गद्‌दै भुन्‍या,

“तुमिहरु तिरो उठाउन्‍या र अरु पापि स्‍हात क्‍यान खानपिन गद्‌दाछौ?”d

31 इसुले तिनुकन भुन्‍या,

“स्‍हद्‌याकन बैद्‌याको खाँचो पड्‌दैन,

तर मुदौरुकन मात्‍तै।

32 तेइ बिअ मु धर्मिहरुकन होइन,

तर पापिहरुकन आम्‍नो पाप छोडिकन परमेसोरति फर्क भुनि घोइराउन आया हुँ।”

बत्‍तका बारेमै स्‍होद्‌नु

(मत्‍ति ९:१४-१७; मर्कुस २:१८-२२)

33 केइ मान्‍ठले इसुकन भुन्‍या,

“बप्‍तिस्‍मा दिन्‍या युहन्‍नाका चेलाहरु भौति बत्‍त बैथाछुन् र प्रार्थना गद्‌दाछुन।

फरिसिका चेलाहरु पुनि तेइथै गद्‌दाछुन,

तर तुम्‍मा चेलाहरु त खाँदाछुन पिदाछुन।”

34 इसुले भुन्‍या,

“क्‍या ब्‍याउला स्‍हात हुन्‍जै जुन्‍तिहरुकन बत्‍त बइन लाउन स्‍हक्‍छौ?

35 तर यस्‍ता दिन आउन्‍याछुन्,

जैबेला ब्‍याउला तिनुहरुबाट छुटिन्‍याछुन् तब तिनुहरु ति दिनमै बत्‍त बइन्‍याछुन्।”

36 इसुले तिनुहरुकन एक उक्‍खान पुनि भुन्‍या,

“कोइ एक मान्‍ठले नौलो टालो फाटो टालामै टाल्‍दैन,

नतर तेइले नौलो टालाकन फटाल्‍दोछ,

र नौलो टालो फाटो टालो स्‍हात पुनि मिल्‍लैन।

37 र कोइ मान्‍ठले नौलो अंगुरको जाँड फाटो छालाको थैलामै हाल्‍दैन,

नतर नौलो जाँडले फाटो छालाको थैलो फटाल्‍दोछ,

र जाँड पोखिन्‍छ,

र छालाको थैलो पुनि नास हुन्‍छ।

38 तर नौलो अंगुरको जाँड नौलो छालाको थैलौदै हाल्‍नुपड्‌छ।

39 कोइ मान्‍ठले पुरानो जाँड पियर नौलो जाँडको इच्‍छ्‌या गद्‌दैन,

क्‍यानभुन्‍या तेइले भुन्‍यो ‘पुरानै मिठो छ।’”

a 

5:1 गालिल गालिल तालको अक्‍को नाउ गनेसरतको ताल छियो।

b 

5:14 यहुदिहरुको चलन उन्‍सार पुजारिले मत्‍तै कोडिकन भलो भया नभया निदो गन्‍न स्‍हक्‍ताछिया।

c 

5:27 लेबि लेबिकन मत्‍ति भुनि रौन्‍छिया।

d 

5:30 यहुदि धर्मगुरुहरुले इसु स्‍हात बसि खान्‍या मान्‍ठहरुकन अस्‍हुद्‌दा पापिहरु स्‍हुइताछिया।

इसुले पट्‌याइ मान्‍या दिनको बारेमै भुन्‍या

(मत्‍ति १२:१-८; मर्कुस २:२३-२८)

6

1 इसु पट्‌याइ मान्‍या दिन गउँका खेतबाट जाँदैछिया।

उनुका चेलाहरुले गउँका बाला टिप्‍तै माडेर खान लाग्‍या।a

2 तेइ देख्‍यार फरिसिहरु मद्‌दि कोइ कोइले इसुका चेलाहरुकन भुन्‍या,

“पट्‌याइ मान्‍या दिनमै गउँका बाला चुड्‌नु अइनमै राम्‍मो नाइ भुन्‍याछ तेइ तुमिहरु क्‍यान गद्‌दाछौ?”

3 इसुले तिनुहरुकन भुन्‍या,

“क्‍या तुमिहरुले यइ पुनि पड्‌या नाइ,

राजा दाउद र तिनुका स्‍हात्‍याहरु भोकाया छिया,

तेइबेला तिनुले क्‍या गर्‍या?

4 क्‍यागरि परमेसोरको घरमै पसि परमेसोरकन स्‍हुम्‍पिया रोटो गाडि तिनुले खाया,

र तिनु स्‍हात भयाकन पुनि दिया,

तेइ अइन उन्‍सार पुजारिहरुकन मात्‍तै खान मिल्‍लो छियो।”

5 अनि इसुले तिनुहरुकन भुन्‍या,

“मान्‍ठको छोरो पट्‌याइका प्रभु हुन्।”

हात स्‍हुक्‍या मान्‍ठकन भलो भयो

(मत्‍ति १२:९-१४; मर्कुस ३:१-६)

6 अक्‍को पट्‌याइ मान्‍या दिन सभाघरभित्‍त पसेर इसुले अत्‍तो दिदैछिया ताँइ एक जुन दाइन्‍या हात स्‍हुक्‍या मान्‍ठ छियो।

7 धर्मगुरु र फरिसिहरुले इसुकन दोस लाउन खोजिरया छिया।

तेइबिअ इसुले पट्‌याइका दिन भलो पाड्‌न्‍या काम गद्‌दाछुन् कि भुनि तिनुहरुले हेरिरया।

8 तर इसुले तिनुहरुको सोच थाँ पाया,

र हात स्‍हुक्‍या मान्‍ठकन भुन्‍या,

“नेइआ र उबियु।”

अनि तेइ उठ्‌योर स्‍हबैका अगेडि ढुक्‍यो।

9 इसुले तिनुहरुकन भुन्‍या,

“मु तुमिहरुकन स्‍होद्‌दोछु,

अइन उन्‍सार पट्‌याइका दिनमै भलो गन्‍नु कि फुच्‍चो गन्‍नु,

परान बचाउनु कि नास गन्‍नु,

क्‍या गन्‍नु राम्‍मो हो?”

10 अनि इसुले स्‍हबैकन चारैतिर हेर्‍यार तेइ मान्‍ठकन भुन्‍या,

“तुम्‍मो हात पस्‍हार।”

तेइले तेइथै गर्‍यो,

र तेइको हात भलो भयो।

11 तर धर्मगुरु र फरिसिहरु जात्‍तिगरि झोकाया र इसुकन क्‍या गरौँ भुनि आपु आपु स्‍हल्‍ला गन्‍न लाग्‍या।

इसुले बार मुख्‍या चेलाकन छान्‍या

(मत्‍ति १०:१-४; मर्कुस ३:१३-१९)

12 एक दिन इसु डाँडामै प्रार्थना गन्‍न गया र परमेसोर स्‍हात प्रार्थना गद्‌दै पुरै रात काट्‌या।

13 छकल्‍या भयापछि इसुले आम्‍ना चेलाहरुकन आपुति घोइराया र तिनुहरु मद्‌दि बार जुन चेलाकन छान्‍या,

र इसुले तिनुहरुकन मुख्‍या चेलाको नाउँ दिया।

14 तिनुहरुमद्‌दे सिमोनकन,

(इसुले पत्‍तुरुस नाउँ राखिदिया),

तिनुका भाइ अन्‍द्रियास,

याकुब र युहन्‍ना,

फिलिप,

बारथोलोमाइ,

15 मत्‍ति,

थोमा,

अल्‍फयसका छोरा याकुब,

र सिमोनकन (देसभक्‍त भुन्‍दाछिया),

16 याकुबका छोरा यहुदा,

र यहुदा इस्‍करियोतले पछि गयर धोकेबाजि गर्‍यो।

इसुले मथ्‍थै मान्‍ठकन भलो गर्‍या

(मत्‍ति ४:२३-२५)

17 इसु मुख्‍य चेलाहरु स्‍हात तल ओल्‍लिकन थाइला ठौरमै आया।

ताँइ मथ्‍थै चेला र अरु मान्‍ठहरुको ठुल्‍लै घुइचो लाग्‍या छिया,

यहुदियाको स्‍हबै ठाँउ र यरुसलेमबाट र समुन्‍द्रका छाइलमै पड्‌न्‍या टुरोस र सिदोनबाट मथ्‍थै मान्‍ठ आया छिया।

18 इसुको बचन स्‍हुन्‍न र आम्‍नो कैठहरुबाट भलो हुन आया छिया।

ताँइ भुत लागेर दुख पाया मान्‍ठहरु पुनि भला भया।

19 स्‍हबै मान्‍ठहरुले इसुकन छुनखोज्‍या,

क्‍यानभुन्‍या उनुबाट आया सक्‍तिले स्‍हबै जुन भलो हुन्‍छिया।

धन्‍य र धिक्‍कार

(मत्‍ति ५:१-१२)

20 इसुले आम्‍ना चेलाहरुकन हेरि भुन्‍या,

धन्‍य तुमि जो नागा हुन्‍याहरु,

क्‍यानभुन्‍या परमेसोरको राज्‍य तुमिहरुकै हो।

21 धन्‍य तुमि अइले भोकाउन्‍याहरु,

क्‍यानभुन्‍या तुमिहरु,

अगाउन्‍याछौ।

धन्‍य तुमि अइले रुन्‍याहरु,

क्‍यानभुन्‍या तुमिहरु हाँइन्‍याछौ!

22 “धन्‍य तुमिहरु,

जब मान्‍ठहरुले तुमिहरुकन घिन मान्‍याछुन क्‍यानकि तुमिहरुले मान्‍ठका छोराकन बिसास मान्‍या हुनाले,

धपाइ दिन्‍याछन्,

खिसि गन्‍न्‍याछुन्,

र दुस्‍ट मानि तुमिहरुका नाउको हेला गन्‍न्‍याछुन्।

23 तेइ दिन हाँस,

र खुसिले नाच,

क्‍यानभुन्‍या सोर्गमा तुमिहरुको इनाम ठुल्‍लै हुन्‍याछ।

क्‍यानभुन्‍या तिनुहरुका पुर्खाहरुले परमेसोरको रैबार ल्‍याउन्‍याकन तेइथै गर्‍या छिया।

24 “तर धिक्‍कार तुमि स्‍हाउहरु,

क्‍यानभुन्‍या तुमिहरुले आम्‍नो सुखचैन पाइस्‍हक्‍याछौ।

25 धिक्‍कार तुमि अइले अगायकाहरु,

क्‍यानभुन्‍या तुमि भोकाउन्‍याछौ।

धिक्‍कार तुमिहरु अइले हाँइन्‍याहरु,

क्‍यानभुन्‍या तुमिहरु पिरपरि रुन्‍याछौ!

26 “धिक्‍कार तुमिकन जब स्‍हबै मान्‍ठहरुले तुमिहरुको गुनगान गन्‍न्‍याछुन्!

क्‍यानभुन्‍या तिनुहरुका पुर्खाहरुले परमेसोरको रैबर टोट्‌उन्‍याकन पुनि तेइथै गर्‍या छिया।

सत्‍तुरकन माया गन्‍नु

(मत्‍ति ५:३८-४८)

27 “तर तुमि स्‍हुन्‍याहरुकन मु भुन्‍दोछु,

आम्‍ना सत्‍तुरकन माया गर,

अनि हेला गन्‍न्‍याकन भलो गर।

28 स्‍हराप्‍न्‍याकन असिपात देउ,

नराम्‍मो गन्‍याहरुका निम्‍ति प्रार्थना गर।

29 यति कोइले तुमिकन एक गालामै हान्‍यो भुन्‍या अक्‍को गाला थाप,

यति कोइले तुम्‍मो कोट ल्‍हिन खोज्‍यो भुन्‍या तेइकन कुमेज पुनि देउ।

30 तुमि स्‍हात माग्‍न्‍याकन देउ,

र तुम्‍मो माल स्‍हमाल ल्‍हिन्‍याकन फेरि नमाग।

31 मान्‍ठहरुले तुमिहरु स्‍हात ज्‍या गरुन् भुन्‍न्‍या तुमिहरु इच्‍छा गद्‌दाछौ,

तुमिहरुले पुनि तिनुहरु स्‍हात तेइथै गर।

32 “तुमिहरुकन माया गन्‍न्‍याहरु स्‍हात माया गद्‌दाछौ भुन्‍या,

तुमिहरुकन क्‍या फाइदा भयो?

क्‍यानभुन्‍या पापिहरुले पुनि आपुकन माया गन्‍न्‍याहरु स्‍हात माया गद्‌दाछुन्।

33 तुमिहरुको भलो गन्‍न्‍याहरुकन भलो गद्‌दाछौ भुन्‍या,

तुमिहरुकन क्‍या फाइदा भयो र?

क्‍यानभुन्‍या पापिहरुले पुनि तेइथै गद्‌दाछुन्।

34 यति फित्‍ता पाउन्‍या आस राखि कोइकन जोखो दिन्‍छौ भुन्‍या,

तुमिहरुकन क्‍या फाइदा भयो र?

क्‍यानभुन्‍या फेरि उत्‍ति पाउन्‍या आस राखि पापिहरुले पापिहरुकन जोखो दिन्‍छुन्।

35 तर आम्‍ना सत्‍तुरहरुकन माया गर,

र तिनुहरुको भलो गर।

र फेरि पाउन्‍या आस नराखि जोखो देउ।

तब तुमिहरुको इनाम ठुल्‍लै हुन्‍याछ,

अनि तुमिहरु ठुला परमेसोरका स्‍हुन्‍तान ठरिन्‍याछौ,

क्‍यानभुन्‍या परमेसोर त बैगुनि र सर्थिमाथि टिठालु छन।

36 तुमिहरुका परमेसोर बाबा टिठालु भया जैथै तुमिहरु पुनि होउ।

अरुको निसाप नगर

(मत्‍ति ७:१-५)

37 “अरुको निसाप नगर र परमेसोरले तुमिहरुको पुनि निसाप गन्‍न्‍यानाइ।

अरुकन दोसि नठराउ,

र परमेसोरले तुमिहरुकन पुनि दोसि ठर्‍याउन्‍या नाइ।

अरुकन माफ गर,

र परमेसोरले तुमिहरुकन पुनि माफ गन्‍न्‍याछुन्।

38 अरुकन देउ,

र परमेसोरले तुमिहरुकन पुनि दिन्‍याछुन्।

मान्‍ठहरुले मथ्‍थैगरि किलिकिलि माइमरि हल्‍लाइकन,

पोखिन्‍या गरि तुमिहरुको पोल्‍ठामै हाल्‍दिन्‍याछुन्।

क्‍यानभुन्‍या जत्‍ति तुमिहरु दिन्‍छौ,

तेत्‍ति तुमिहरुले पुनि फित्‍ता पाउन्‍याछौ।”

39 अनि इसुले तिनुहरुकन एक उखान पुनि भुन्‍या “क्‍या कान्‍याले कान्‍याकन डोर्‍याउन स्‍हक्‍छ?

क्‍या तिनुहरु दुबै खाल्‍टौदो पड्‌डैनुन् र?

40 कोइ चेला आम्‍नो गुरुभुन्‍दा ठुलो हुदैन,

तर स्‍हबै सिकि स्‍हक्‍यापछि तेइ गुरु जैथै हुन्‍याछ।

41 “आम्‍नो भाइको आँखौदो भया छारो तुमि क्‍यान देख्ताछौ,

तर आम्‍नै आँखौदो भया मुडाकन देख्‍तैनौ?

42 तुमि आम्‍नो आँखौदो भया मुडा देख्‍तैनौ भुन्‍या,

आम्‍नो भाइकन ‘ए भाइ,

तेरा आँखौदो भया छारो मुकन गाड्‌न दे’ भुनि तुमि क्‍यागरि भुन्‍न स्‍हक्‍छौ?

ए कुइपाजि,

अगेडि आम्‍नै आँखाबाट मुडो गाड्,

अनि तुमिले भाइका आँखौदो भया छारो गाड्‌न टाँठै देख्‍न्‍याछौ।

रुख र तेइको फल

(मत्‍ति ७:१६-२०; १२:३३-३५)

43 “कोइ राम्‍मो रुखले अराम्‍मो फल फलाउँदैन,

न त अराम्‍मो रुखले राम्‍मो फल फलाउँछ।

44 स्‍हबै रुख तेइको फलबाट रइन्‍छ।

काँडाका झ्‍याँकबाट कोइले स्‍याउ खेड्‌दैन,

न त अंगुर खेड्‌डोछ।

45 राम्‍मो मान्‍ठले आम्‍नो हिर्‌दयको राम्‍मो भुडारबाट राम्‍मै चिज गाड्‌डोछ,

र खराब मान्‍ठले आम्‍नो हिर्‌दयको खराब भुडारबाट खराबै चिज गाड्‌डोछ।

क्‍यानभुन्‍या ज्‍या कुडाले हिर्‌दया भरियाहुन्‍छ,

मान्‍ठको मुखबाट तेइ आउँदोछ।

दुइ किसिमका जग

(मत्‍ति ७:२४-२७)

46 “मुइले भुन्‍या कुडा मान्‍दैनौ भुन्‍या क्‍यान मुकन ‘प्रभु,

प्रभु’ भुन्‍दाछौ?

47 जो मोइति आउँदोछ,

मेरो बचन स्‍हुन्‍छ र तेइ उन्‍सार गद्‌दोछ,

तेइ कइथो मान्‍ठ हो,

मु तुमिहरुकन भुन्‍दोछु।

48 तेइ एक जुन घर बुनाउन्‍या मान्‍ठजैथै हो,

जोले गैरो खुनि पडामै घरको जग बसाल्‍यो।

अनि ठुलै भल आयोर तेइ घरमै ठोकियो,

तर तेइ घरकन हल्‍लाउन स्‍हकेन,

क्‍यानभुन्‍या तेइ घर पक्‍का बुनाया छियो।

49 तर जोले स्‍हुन्‍छ र पुनि तेइ उन्‍सार गद्‌दैन,

तेइ एक जुन यइथो मान्‍ठ हो,

जोले जग्‍गामै बिनाजगको घर बुनायो।

तब तेइ घरमाथि ठुलो भल आयर ठोकियो,

अनि घर झट्‌टै ढल्‍यो,

तेइ घरको स्‍हबै नासभयो।”

a 

6:1 अइन उन्‍सार यहुदिहरुले खेतहुदै जान्‍याबेला गउँका बाला टिप्‍तै खाया तेइकन चोर्‍या मानिन्‍छियोन। तर फरिसिहरुले चेलाहरुकन अइन तोड्‌या भुनि बदि लाउदैछिया क्‍यानभुन्‍या बाला टिपेर माड्‌या तिनुहरुका उन्‍सार पट्‌याइ मान्‍या दिनमै काम गर्‍या मानिन्‍छियो।

कप्‍तानको बिसास

(मत्‍ति ८:५-१३)

7

1 आम्‍ना स्‍हबै कुडा मान्‍ठहरुकन स्‍हुनाइ स्‍हक्‍यापछि इसु कफर्नहुममै गया।

2 कोइ एक जुन रोमि कप्‍तानको एक जुन प्‍यारो कमारो छियो,

तेइ कैठपडि मन्‍नै लाग्‍या छियो।

3 इसुको बारेमै कप्‍तानले स्‍हुन्‍या,

र तिनुको कुमाराकन भलो गरिदेउ भुनि तिनुले यहुदि अगुआहरुकन बिन्‍ति गन्‍न पठाया।

4-5 तिनुहरु इसुति आयार यइथो भुनि उनुकन हात्‍या बिन्‍ति गर्‍या,

“कप्‍तानले यहुदि जातिकन माया गद्‌दाछुन्,

र तिनुले नै हाम्‍मो सभाघर बुनाइदिया हुन् तेइबिअ तिँ तुम्‍मो दया पाउन्‍या लायकका छुन्।”

6 इसु तिनुहरु स्‍हात गया।

कप्‍तानको घरैति इसु भया बेला,

कप्‍तानले तिनुका स्‍हात्‍याहरुकन इसुति यइथो भुन्‍न पठाया,

“ए प्रभु दुख नगर क्‍यानभुन्‍या तुमिकन मेरो घरभित्‍त ल्‍याउन्‍या लाएकको मु नाइ।a

7 मुइले आपैकन पुनि तुमिति आउन्‍या लाएकको ठराइन।

तर बचन भुनिदेउ,

र मेरो कमारो भलो हुन्‍याछ।

8 क्‍यानभुन्‍या मु पुनि ठुला हाकिमहरुको अदिनमै बइन्‍या मान्‍ठ हु,

अनि मेरा अदिनमै पुलिसहरु छुन्।

मु एकाकन ‘जा’ भुन्‍छु,

अनि तेइ जान्‍छ,

र अक्‍काकन ‘आइजा’ भुन्‍छु,

अनि तेइ आउन्‍छ।

मेरो कमाराकन ‘ज्‍या गर्’ भुन्‍छु,

अनि तेइले गर्छ।”

9 यि कुडा स्‍हुन्‍यार इसु तिनु स्‍हात अचुम्‍मित भया।

र फर्केर आपुपछि आउन्‍या भिडकन भुन्‍या,

“मु तुमिहरुकन भुन्‍छु,

मोइले इस्राएलमै पुनि यइथो ठुलो बिसास देख्‍यानाइ।”

10 अनि पठाया मान्‍ठहरु कप्‍तानका घर फर्क्‍या,

र तिनुहरुले तेइ कमाराकन भलो भया भेटाया।

राडिपुडि स्‍हैनिका छोराकन इसुले जिउद्‌याया

11 केइ दिनपछि इसु नाइन नाउँको गाउँमै गया,

र उनुका चेलाहरु र अरु मथ्‍थै मान्‍ठहरु पुनि उनुको पछि गया।

12 इसु गाउँको मुखति पुग्‍याछिया,

मथ्‍थै मलामिहरुले मडो ल्‍हिदैछिया,

तेइ राडिपुडि स्‍हैनिको एक मात्‍तै छोरा छियो।

गाउँका मथ्‍थै मान्‍ठहरु तिँ स्‍हात छिया।

13 प्रभुले तिनुकन देख्‍या,

अनि टिठायार भुन्‍या,

“नरोउ।”

14 अनि हुँइति गयर उनुले चौपाल छुइया,

र बोक्‍न्‍या मान्‍ठहरु ढुक्‍या।

उनुले भुन्‍या,

“यइ ठेटा,

मु तुमिकन भुन्‍दोछु,

उठ!”

15 तेइबेला मर्‍या ठेटो उठेर कुडा गन्‍न लाग्‍यो।

इसुले तेइकन आमाको जुम्‍मा दिया।

16 अनि स्‍हबैले भेइ मान्‍या,

र परमेसोरको महिमा गर्‍या,

र भुन्‍या,

“एक जुन ठुला परमेसोरको रैबार ल्‍याउन्‍या हाम्‍मा म्‍हाँजौदो देखाला पड्‌याछुन्!

परमेसोर आम्‍ना जनहरुकन बचाउन आयाछुन्!”

17 इसुले ठेटोकन भलो गर्‍या हल्‍ला सारा यहुदिया र वरिपोरिका स्‍हबै ठाउँहरुमै फिजियो।

बप्‍तिस्‍मा दिन्‍या युहन्‍नाले इसुकन स्‍होद्‌न पठाया

(मत्‍ति ११:२-१९)

18 बप्‍तिस्‍मा दिन्‍या युहन्‍नाका चेलाहरुले इसुले गर्‍या स्‍हबै कुडा तिनुकन भुनिदिया।

युहन्‍नाले आम्‍ना दुइ चेलाकन घोइराया

19 तिनुहरुकन प्रभुति यइ कुडा स्‍होद्‌न पठाया,

“जो आउन्‍या भुन्‍या मुक्‍ति दिन्‍या ख्रिस्‍ट,

क्‍या तुमि नै होउ?

कि हामि अरु कनै हेरौँ?”

20 तब तिँ मान्‍ठहरु इसुति आयार भुन्‍या,

“बप्‍तिस्‍मा दिन्‍या युहन्‍नाले हामिकन यइ स्‍होद्‌न तुमिति पठायाहुन्,

‘जो आउन्‍या भुन्‍या मुक्‍ति दिन्‍या ख्रिस्‍ट,

क्‍या तुमि नै होउ?

कि हामि अरु कनै हेरौँ?’”

21 तेइबेला इसुले मथ्‍थै कैठ,

ब्‍याथा र खराब आत्‍माहरुबाट छुटाया,

र मथ्‍थै कान्‍याकन आँखा देख्‍न्‍या गर्‍या।

22 तब उनुले युहन्‍नाका चेलाहरुकन भुन्‍या,

“जाउ र ज्‍या तुमिहरुले देख्‍यौ र स्‍हुन्‍यौ गइ युहन्‍नाकन भुन्‍देउ।

अनि कान्‍याहरु देख्‍न्‍या भया,

डुड्‌याहरु हड्‌या,

कोडिहरु भलो भया,

कानगाड्‌याले स्‍हुन्‍या,

मडाहरु ज्‍युदिया,

नागाहरुले राम्‍मो रैबार स्‍हुन्‍या।

23 तेइ धन्‍यको हो,

जोले मुकन संका गद्‌दैनुन्।”

24 युहन्‍नाले पठाया चेलाहरु गइस्‍हक्‍यापछि इसुले युहन्‍नाका बारेमै भिडहरुकन भुन्‍या,

“तुमिहरु रुखोठौरमै क्‍या हेर्न गयौ?

क्‍या बयालले हल्‍लिया निगालाकन?

25 अनि तुमिहरु क्‍या हेर्न गयौ?

क्‍या राम्‍मा राम्‍मा टाला लाया मान्‍ठकन हेर्न?

अँह,

म्‍हंगा टाला लाउन्‍या र मोज मज्‍जामै बइन्‍याहरु त राजाका दरबारमै हुन्‍छुन्।

26 तर तुमिहरु क्‍या हेर्न गयौ?

क्‍या परमेसोरको रैबार ल्‍याउन्‍याकन?

हो,

मु भुन्‍दोछु,

तुमिहरुले परमेसोरको रैबर ल्‍याउन्‍याभुन्‍दा पुनि ठुलाकन देख्‍यौ।

27 क्‍यानकि परमेसोरले युहन्‍नाको बारेमै भुन्‍या जो सास्‍त्‌रमै लेख्‍या छ,

‘हेर मु मेरो रैबार्‍याकन तुम्‍मा अगेडि अगेडि पठाउन्‍याछु,

जोले तुम्‍मा अगेडि तुम्‍मो बाटो स्‍हपाड्‌न्‍याछ।’

28 मु तुमिहरुकन भुन्‍दोछु,

स्‍हैनिहरुबाट जुन्‍मियामद्‌दि युहन्‍नाभुन्‍दा ठुलो कोइ नाइ,

तर जो परमेसोरको राज्‍यामै नानो छ,

तेइ तिनुभुन्‍दा अझ ठुलो हुन्‍छ।”

29 अनि स्‍हबै मान्‍ठहरु र तिरो उठाउन्‍याहरुले पुनि यइ स्‍हुन्‍यार परमेसोरको सत्‍तेताकन मान्‍या,

क्‍यानभुन्‍या तिनुहरुले युहन्‍नाबाट बप्‍तिस्‍मा ल्‍हिया छिया।

30 तर फरिसिहरु र धार्मिक अइनका गुरुहरुले युहन्‍नाबाट बप्‍तिस्‍मा नल्‍हिया हुनाले परमेसोरले स्‍हुच्‍याजो आम्‍ना निउति गर्‍यानुन्।

31 इसुले भुन्‍या,

“यइ पुस्‍ताका मान्‍ठहरुकन मु क्‍या स्‍हात दाँजु?

तिनुहरु क्‍या जैथा छुन्?

32 तिनुहरु त सहरमै बइन्‍या ट्‌वाटिकिहरु जैथै छुन्,

जोले आपु आपु यइथो भुनि कोक्‍काया,

‘हामिले तुमिहरुका निउति बाँसुल्‍लि बजाइदियौ,

र तुमिहरु नाच्‍यानौ!

हामिले सोकका गाना गायौ,

र तुमिहरु रोयानौ!’

33 बप्‍तिस्‍मा दिन्‍या युहन्‍ना आया,

अनि तिनुले न त रोटा खान्‍छिया न अंगुरको जाँड पिन्‍छिया।

तुमिहरुले ‘तिनुकन भुत लाग्‍या छ’ भुन्‍दाछौ।

34 मान्‍ठको छोरो आयो,

अनि तेइले खायो र पियो,

अनि तुमिहरु भुन्‍दाछौ,

‘हेर एक दुनखान्‍या र जँड्‌या,

तिरो उठाउन्‍याहरु र पापिहरुको स्‍हात्‍या!’

35 तर बुद्‌दि स्‍हइ हो भुन्‍न्‍या कुडा बुद्‌दि उन्‍सार हड्‌न्‍याहरुले छर्‌लंगै पाड्‌न्‍याछुन्।”

पापि स्‍हैनिकन माफ

36 फरिसिहरुको एक जुनले इसुकन बाहापल्‍टिको खच्‍च खान निउतो दियो,

र इसु तेइ फरिसिका घरमै गयर खच्‍च खान बस्‍या।

37 तेइ सहरमै एक पापि स्‍हैनि छि।

फरिसिका घरमै इसु खच्‍च खान बस्‍याछुन भुन्‍न्‍या स्‍हुनिर एक म्‍हंगो बास आउन्‍या तेल एउटो भाँडोमैb ल्‍याइकन आइ,

38 र पछाडिबाट इसुका गोडाति ढुकि,

रुँदै उनुका गोडा आँसुले रुजाइ,

र आम्‍नो कपालका रुँआले पोइथै उनुका गोडाकन माइखाइc र ताउनो तेइ बास आउन्‍या तेल खुन्‍याइदि।

39 उनुकन निउतो गन्‍न्‍या फरिसिले यइ देख्‍यार मुनमुनै यइथो भुन्‍न लाग्‍या,

“यि परमेसोरको रैबार ल्‍याउन्‍या भैदिया भयालि यिनुकन छुन्‍या कैथि स्‍हैनि हो भुनि यिँनुले थाँ पाउन्‍याछिया,

क्‍यानभुन्‍या यइ त पापिनि हो।”

40 इसुले तेइ फरिसिकन भुन्‍या,

“ए सिमोन,

मुइले तुमिकन केइ भुन्‍नुपड्‌न्‍याछ।”

तेइले भुन्‍यो “गुरुज्‍यु भुन।”

41 “कोइ स्‍हाउका दुइ जोखारि छिया,

एकाले पान्‍सय चाँदिका रुडा र अक्‍काले पचास चाँदिका रुडा जोखो ल्‍हिया छियो।

42 तर तिनुहरु स्‍हात तिर्न्‍या केइ नभया हुनाले दुबैकन माफ दिया।

यइबिअ भुन त यि दुइ मद्‌दि कोले स्‍हाउकन भौति माया गन्‍न्‍याछ?”

43 सिमोनले भुन्‍या,

“मु ठान्‍छु,

जोले भौति माफ पायो।”

इसुले भुन्‍या,

“तुमिले स्‍हइ स्‍हुच्‍यौ।”

44 अनि तेइ स्‍हैनिति फर्कि इसुले सिमोनकन भुन्‍या,

“यइ स्‍हैनिकन देख्‍यौ?

मु तुम्‍मा घरभित्‍त आयाँ,

तर तुमिले मुकन गोडा धुन्‍या पानि दियानौ,

तर यइले मेरा गोडा आँसुले रुजाइ,

र आम्‍ना रुँआले पोछि।

45 तुम्‍मा घर पैन्‍याबेला तुमिले मुकन माइखाइ सुम्‍मान गर्‍यानौ,

तर यइले त नेइ मु आयादेखि,

मेरा गोडामै माइ खान छोड्‌याइ नाइ।

46 तुमिले मेरो कपालमै तेल घसिदियानौ,

तर यइले त मेरा गोडामै बास आउन्‍या तेल खुन्‍याइदि।d

47 यइबिअ मु तुमिहरुकन भुन्‍दोछु,

यइका पाप मथ्‍थै छुन्,

तिँ माफ भयाछुन्,

तेइबिअ यइ स्‍हैनिले भौति माया देखाइ।

तर जैकन नापा माफ गरिन्‍छ,

तेइले नापा माया गद्‌दोछ।”

48 अनि उनुले तेइ स्‍हैनिकन भुन्‍या,

“तुम्‍मा पाप माफ भयाछुन्।”

49 खान बस्‍याहरुले मुनौदो यइथो स्‍हुइन लाग्‍या,

“पाप माफ गन्‍न्‍या यिँ को हुन्?”

50 तर उनुले तेइ स्‍हैनिकन भुन्‍या,

“तुम्‍मा बिसासले तुमिकन बचायाछ,

सान्‍तिले जाउ।”

a 

7:6 यहुदिहरु यहुदि बाएक अरुहरुका घरमै कैलेपुनि पैताछियानुन् भुन्‍न्‍या कुडा सिपाइहरुकन थाँ हुनुपन्‍या क्‍यानकि तेइले गद्‌दा यहुदिहरु अस्‍हुद्‌दा हुदा छिया।

b 

७:३७ भाँडोयइ भाँडो एक किसिमको ढुंगाबाट स्‍हज्‍या हो जैकन अलबास्‍टर भुनिन्‍छ।

c 

7:38 गोडाकन माइखाइ यहुदिहरुका चलन उन्‍सार गोडामै माइखाइ मानसुम्‍मान गद्‌दा छिया।

d 

7:46 यहुदिहरुले आम्‍ना पाउनाकन मानसुम्‍मान गन्‍न गोडा धुन्‍या पानि दिन्‍छिया र ताउनि माइखान्‍छिया र कपालौनो चोखो खन्‍याउन्‍या गद्‌दा छिया।

इसुकन सयोग गन्‌न्‍या स्‍हैनिहरु

8

1 तेइपछि,

इसु परमेसोरको राज्‍याको राम्‍मो रैबर स्‍हुनाउनै एक गाउँ-सहरबाट अक्‍का गाउँ-सहर स्‍हुम्‍म गया।

बार चेला तिनुस्‍हातै छिया।

2 भुतआत्‍मा र कैठहरुबाट भलो भयइ स्‍हैनिहरु पुनि इसु स्‍हातै छिन्‌।

तिँ मद्‌दि मग्‍दलिनि भुन्‍न्‍या मरियम,

तेइबाट सातओटा भुतआत्‍माहरु पुनि निक्‍लिया छिया।

3 योअन्‍नाको पोइ खुजास हेरोदकाँ काम गन्‍न्‍या,

र सुसन्‍ना स्‍हातै अरु स्‍हैनि पुनि छिन्‌।

तिनुहरुले आम्‍नो धुनले इसु र तिनुका चेलाहरुकन सयोग गद्‌दिछिन्।

बिउ छड्‌न्‍याको उखान

(मत्‍ति १३:१-९; मर्कुस ४:१-९)

4 जब मथ्‍थै मान्‍ठहरु खेडिया र सहरहरुबाट इसुति आया,

इसुले तिनुहरुकन एक उखान भुन्‍या।

5 “एक हलि बिउ छड्‌न गयो।

बिउ छड्‌न्‍याबेला केइ बिउ बाटौनो पर्‍यो र तेइ बिउ मान्‍ठले कुल्‍चिया अनि चराहरुले खाइदिया।

6 नाप्‍नापा बिउ ढाँरौनि पर्‍या,

र उम्‍रिन्‍या बित्‍तिकै स्‍हुक्‍या,

क्‍यानभुन्‍या ओबानो भुँइ छियो।

7 नाप्‍नापा बिउ काँडाका झ्‍ँयाकौदो पर्‍यो,

बिउ स्‍हात काँडा झ्‍ँयाक पुनि बड्‌या,

र बिउकन बड्‌न दियानुन्।

8 केइ बिउ राम्‍मो माटौउनि पर्‍यो,

उम्‍रिकन सय गुना फल फलायो।”

यति भुनि स्‍हक्‍याछि इसुले भुन्‍या,

“जैको स्‍हुन्‍न्‍या कान छ,

तेइले स्‍हुनोस्।”

इसुले उखान क्‍यान भुन्‍या हुन्

(मत्‍ति १३:१०-१७; मर्कुस ४:१०-१२)

9 इसुका चेलाले यइ उखानको अथ्‍थ क्‍या हो भुनि स्‍होद्‍या,

10 तिनुले भुन्‍या,

“तुमिहरुकन त परमेसोरको राज्‍याको गोप्‍या कुडा थाँ पाउन्‍या ग्‍यान दियाछ,

तर मु अरुकन उक्‍खानबाट भुन्‍नाछु,

तेइबिअ ‘तिनुहरुले हेरिकन पुनि देख्‍न्‍या नाइ,

र स्‍हुनिकन पुनि बुइन्‍यानाइ।’

इसुले बिउ छड्‌न्‍याको अथ्‍थ भुन्‍या

(मत्‍ति १३:१८-२३; मर्कुस ४:१३-२०)

11 “यइ उखानको अथ्‍थ यइ हो बिउ परमेसोरको बचन हो।

12 बाटौनो पर्‍या बिउ भुन्‍नाले जो बचन स्‍हुन्‍छ,

तर बचन स्‍हुनि बिसास नमानोस् र नबाँचुन् भुनि सैतान आइकन तिनुको मुनौदो भया बचन ल्‍हिल्‍लोछ।

13 ढाँरौनि पर्‍या बिउ तिँ हुन्,

जोले बचन स्‍हुनि खुसि मान्‍नाछुन्।

तर तिनुको जराहुनैनुन्,

र तिनुहरुको बिसास केइ बेला स्‍हम्‍म हुन्‍छ,

तेइबिअ जाँचको बेलामै तिनुको पतन हुन्‍छ।

14 काँडौदो पर्‍या बिउ तिँ हुन्,

जोले बचन स्‍हुन्‍छ,

तर जुनिको चिन्‍ता,

धुन-सुम्‍पति,

सुख-चैनमै पडि बड्‌न पाउनैनुन्,

र तेइको फल पाक्‍तैन।

15 तर राम्‍मो मोटौनो पर्‍या बिउ तिँ हुन्,

जोले बचन स्‍हुनि राम्‍मोबिचार र भलो कुडा हिर्‌दयउदो राख्‍तोछ र बचन मान्‍नाछुन्,

र धिरगरि फल फल्‍लाउँछुन्।

टुक्‍किको उज्‍यालो

(मर्कुस ४:२१-२५)

16 “कोइ पुनि टुक्‍कि बालि भाँडाले ढाक्‍तैनुन्,

न खाटमुनि राख्‍ताछुन्,

तर भित्‍त आउन्‍याकन उज्‍यालो गन्‍न अल्‍कौमै राख्‍ताछुन्।

17 “यइगरि लुकाइ राख्‍या ज्‍या जति छुन् ति उगाडो पारिन्‍याछ,

ज्‍या जति बुइन स्‍हकिदैन छर्लङग देखिन्‍या छुन्।

18 “यइबिअ सचेत रौ,

क्‍यारि स्‍हुन्‍नाछौ,

क्‍यानभुन्‍या जो स्‍हात छ,

तेइकन अझ दिइन्‍याछ,

र जो स्‍हात हुनैन,

तेइले आपुति ज्‍याछ भुनि स्‍हुइतोछ,

तेइ पुनि तेइबाट उच्‍याडिन्‍याछ।”

इसुका आमा र भाइहरु

(मत्‍ति १२:४६-५०; मर्कुस ३:३१-३५)

19 इसुका आमा र भाइहरु तिनुति आया,

तर मथ्‍थै मान्‍ठ भया हुनाले तिनुका काखति जान स्‍हक्‍यानुन्।

20 इसुकन कोइ एकाले भुन्‍यो,

“तुम्‍मि आमा र भाइहरु तुमिकन भेट्‌न्‍याभुनि बाइर ढुक्‍याछुन्।”

21 इसुले तिनुहरुकन भुन्‍या,

“मेरि आमा र मेरा भाइहरु तिँ हुन्,

जोले परमेसोरको बचन स्‍हुन्‍दाछुन्,

र तेइ मान्‍दाछुन्।”

इसुले आँधिबेरि थाम्‍या

(मत्‍ति ८:२३-२७; मर्कुस ४:३५-४१)

22 एक दिन इसुले आम्‍ना चेलाहरुकन भुन्‍या,

“हामि तालपारि जाउ।”

र तिनुहरु नाउ चडि गया।

23 जानैछिया ताउनि इसु ढुल्‍या।

अनि तालमै आँधिबेरि आउन लाग्‍यो,

नाउ पानिले भरिन लाग्‍यो,

र तिनुहरुकन आपत पर्‍यो।

24 चेलाहरु इसुका काखैति गइ उठाउनै भुन्‍या,

“गुरुज्‍यु,

गुरुज्‍यु,

हामि डुब्‍नलाइग्‍यौ!”

तिँ उठ्‌यार आँधिबेरिकन हप्‍काया,

र तेइबेलै आँधि थामियो र सान्‍त भयो।

25 इसुले चेलाहरुकन भुन्‍या,

“काँगो तुमिहरुको बिसास?”

चेलाहरु अच्‍चुम्‍म मान्‍या र भेइमान्‍दै आपु-आपु कुडा गन्‍न लाग्‍या,

“यिँ को हुन्?

यिँनुले आँधिबेरिकन पुनि आग्‍या गर्‍यार,

तेइले पुनि यिनुको भुन्‍या मान्‍यो।”

मान्‍ठबाट भुतहरुकन निकाल्‍दिया

(मत्‍ति ८:२८-३४; मर्कुस ५:१-२०)

26 इसु चेलाहरु स्‍हात गेरासेनसको मुलुकमै गया,

जाँ गालिल तालको पारि छियो।

27 तब नाउबाट इसु छाइलति ओल्‍ल्‍या,

ताँइ इसुले भुतहरु लाग्‍या मान्‍ठकन भेट्‌या।

तेइ मथ्‍थै दिन देखि टाला लाउदैन छियो,

अनि घर बैथैनछियो तर च्‍यानौनोa बैथो छियो।

28 तेइले इसुकन देख्‍यो,

र किक्‍क्‍याउनै तिनुका अगेडि घोप्‍टो परि ठुलो डाको गाडि भुन्‍यो,

“स्‍हबै भुन्‍दा ठुला परमेसोरका छोरा इसु,

मोइति तुम्‍मो क्‍या काम?

गलि गलि मुकन दुख नदेउ।”

29 नराम्‍मो आत्‍माले यइ भुन्‍यो क्‍यानभुन्‍या इसुले नराम्‍मो आत्‍माकन तेइ मान्‍ठबाट निक्‍लि जा भुनि हुकुम दिया छिया।

तेइ मान्‍ठकन नराम्‍मो आत्‍माले मथ्‍थै दुख दिया छियो।

तेइकन स्‍हाङ्‌लाले हात गोडा बानि मान्‍ठहरु थुनि राख्‍ताछिया,

तर स्‍हाङ्‌ला चुडिल्‍लो छियो अनि नराम्‍मो आत्‍माले तेइकन रुखाठौरमै ल्‍हिन्‍छियो।

30 इसुले तेइकन स्‍होद्‍या,

“तेरो नाउँ क्‍या हो?”

तेइले भुन्‍यो,

“फौजb” क्‍यानभुन्‍या तेइकाउनि मथ्‍थै भुत पस्‍याछिया।

31 भुतहरुले इसुति भुन्‍या,

“गलि गलि हामिकन ठुलो खाल्‍टौनो नपठाउ।”

32 ताँइति पाखौनि स्‍हुँगुरको बगाल चद्‌दाछिया।

अनि तिनुहरुले स्‍हुँगुरौनि पैन देउ भुनि इसुति बिन्‍ति गर्‍या,

इसुले तिनुहरुकन जान्‍दिया।

33 तिँ भुतहरु तेइ मान्‍ठबाट निक्‍लि स्‍हुँगुरमै पस्‍या,

तेइ बगाल भिरबाट लोटि तालौनि पर्‍या र डुबिकन मर्‍या।

34 यइ देख्‍यार स्‍हुँगुर चराउन्‍याहरु भाग्‍यार,

गइकन गाउँ र सहरमै यइ कुडाको हल्‍ला फिजाया।

35 अनि ताँइ क्‍या भयो भुनि हेन्‍न मान्‍ठहरु खेडिया र इसु भया ठौर पुग्‍या,

तेइ भुत लाग्‍या मान्‍ठ भलो भइ,

टाला लाइ इसुका गोडाति बस्‍या देख्‍या,

र तिनुहरुले अच्‍चुम्‍म मान्‍या।

36 तेइ देख्‍न्‍याहरुले भुत लाग्‍या मान्‍ठ क्‍यारि भलो भयो भुनि अरुकन स्‍हुनाया।

37 गेरासेनस मुलुकका स्‍हबै मान्‍ठहरुले तेइ ठाउँ छोडिबाइजाउ भुन्‍या,

क्‍यानभुन्‍या तिनुहरुले जात्‍ति भेइ मान्‍या।

यइबिअ इसु नाउ चडि फर्किन लाग्‍या छिया।

38 तेइबेला भुतबाट भलो भया मान्‍ठले इसुकन बिन्‍ति गर्‍यो,

“मुकन पुनि तुमिस्‍हत ल्‍हैजाउ।”

तर इसुले पठाउनै तेइकन भुन्‍या,

39 “तुमि आम्‍ना घर जाउ,

र परमेसोरले तुमिकन क्‍या गर्‍या,

तेइ कुडा स्‍हबैकन भुन।”

अनि तेइ गइकन पुरै सहरभरि इसुले गर्‍या काम स्‍हबैकन जुनायो।

इसुले मर्‍याइ टोक्‍यानि र स्‍हैनिकन भलो गर्‍या

(मत्‍ति ९:१८-२६; मर्कुस ५:२१-४३)

40 इसु फर्कि तालको आरिपट्‍टि आयापछि मान्‍ठहरुले सुम्‍मान गर्‍या,

क्‍यानभुन्‍या तिनुहरुले इसुकन ढुकि बस्‍या छिया।

41 सभाघरमै सासन गन्‌न्‍या,

याइरस नाउँ गर्‍या मान्‍ठ आयोर इसुका गोडा परि भुन्‍यो,

“मेरा घर आइदेउ,

42 क्‍यानभुन्‍या मेरि भयाइ एक बार बर्‌सकि छोरि मर्न लाग्‍याइछ।”

इसुले तेइको बिन्‍ति स्‍हुनिकन तेइका घर जानैगद्‌दा मान्‍ठहरु ठेलाठेल गरिरया छिया।

43 मान्‍ठहरुका म्‍हाँजबाट,

बार बर्स्‍हदेखि रगत बग्‍न्‍या एक स्‍हैनि,

तेइकन कोइले पुनि भलो पाड्‌न स्‍हक्‍या छियानुन्।

44 तेइले पछाडिबाट इसुको टाला टुपो छोइ,

झट्‌टै तेइको रगत बग्‍न थामियो।

45 इसुले स्‍होद्‍या,

“मुकन छुन्‍या को हो?”

स्‍हबैले भुन्‍या,

“मु हैन” अनि पत्‍तरुसले भुन्‍या,

“गुरुजिउ,

तुम्‍मा ओरिपोरिउनि मान्‍ठ ठेल्‍लै छुन्।”

46 तर इसुले भुन्‍या,

“कोइले त मुकन छुइया हो,

क्‍यानभुन्‍या मुबाट सक्‍ति निस्‍किगया पत्‍तापायाँ।”

47 तेइ स्‍हैनि लुक्‍न नस्‍हकिन्‍या रैछभुनि भेइले काम्‍दै आइ र इसुका अगेडि घोप्‍टो परि।

क्‍यान तिनुकन छुइ,

क्‍यारि स्‍हँट्‌टै भलो भइ स्‍हबैका अगेडि भुनि।

48 इसुले स्‍हैनिकन भुन्‍या,

“तेरा बिसासले तोकन भलो गर्‍याछ,

सान्‍ति स्‍हात जा।”

49 इसु बोल्‍लैछिया,

याइरसका घरबाट एक जुन मान्‍ठ आयो र याइरसकन भुन्‍यो,

“तुम्‍मि छोरि मरिगै।

अब गुरुकन दुख नदेउ।”

50 तर इसुले यइ स्‍हुनेर याइरसकन भुन्‍या,

“ह्‍याँस नखा,

बिसास मात्‍तै गर,

तेरि छोरि भलो हुन्‍याछ।”

51 इसु घर पुगि स्‍हक्‍या,

तिनुले पत्‍तुरुस,

याकुब,

युहन्‍ना र तेइ टोक्‍यानिका आमा बाबाकन मत्‍तै आपु स्‍हात भित्‍त पैनदिया।

52 स्‍हबै जुना रुनैछिया र सोक गरिरया छिया,

इसुले भुन्‍या,

“नरोउ,

मर्‍याइ नाइ,

तर तेइ सियाइ छ।”

53 इसुका कुडा स्‍हुनि हाँसोमै उडाया,

क्‍यानभुन्‍या तिनुहरुले तेइ मरिगै भुनि थाँ पायाछिया।

54 तर इसुले टोक्‍यानिको हात स्‍हामाति भुन्‍या,

“भाउअ,

उठ।”

55 अनि तेइको परान आयो,

र जुरुक्‍कै उठि।

इसुले तेइकन केइ खान्‍या कुडा देउ भुन्‍या।

56 तेइका आमा-बाबाले अच्‍चुम्‍म मान्‍या,

तर इसुले ताँइ भया कुडा कैकन पुनि नभुन्‍नु भुनि हुकुम दिया।

a 

8:27 च्‍यानौनो यहुदिहरुका च्‍यान ओडारहरुमै हुन्‍छिया।

b 

८:३० फौज ग्रिकमै बथान भुन्‍या छ तेइको मत्‍लब ६,००० सिपाइ हो भुन्‍या बुजिन्‍छ।

इसुले बारै मुख्‍या चेलाकन पठाया

(मत्‍ति १०:५-१५; मर्कुस ६:७-१३)

9

1 इसुले बारै मुख्‍या चेलाकन घोइराया,

र तिनुहरुकन स्‍हबै भुतहरु धपाउन्‍या र कैठहरु भलो गन्‍या सक्‍ति र हक दिया।

2 इसुले तिनुहरुकन परमेसोरको राज्‍य आइगो भुन्‍न र कैठ लाग्‍याहरुकन भलो गन्‍न पठायाहुन्।

3 इसुले तिनुहरुकन भुन्‍या,

“तुमिहरुले बाटाका निम्‍ति आपु स्‍हात लट्‌ठि,

थैलो,

रोटा,

रुपिँया र फेर्‌न्‍या टाला केइ पुनि नल्‍हेउ।

4 जो घरमै तुमिहरु जानास्‍हौ ताँइ बस,

र तेइ गाउँबाट बिदा नहुदा स्‍हम्‍म तेइ घरमै बस।

5 जाँ तुमिहरुको स्‍हुम्‍मान हुनैन तुमिहरु तेइ ठौरबाट निक्‍लुदा परमेसोरको निसापको बयानकालेखि आम्‍ना पैत्‍यालाको धुलेउटो टकटुक्‍याइदेउ।”a

6 तब तिनुहरु गाउँ गाउँमै गयर राम्‍मो रैबार स्‍हुनाउनै र स्‍हबैतिर मुदौरुकन भलो गद्‌दै गया।

हेरोद अलमल्‍लियका

(मत्‍ति १४:१-१२; मर्कुस ६:१४-२९)

7 सासन गन्‍या हेरोद एन्‍टिपासले यि स्‍हबै कुडा स्‍हुन्‍यार अल्‍मलिया,

क्‍यानभुन्‍या “युहन्‍ना मर्‍याबाट ज्‍युँदा भइ उठ्‌या छुन” भुनि कोइ कोइले भुन्‍नाछिया।

8 र कोइ भुन्‍दाछिया,

“एलिया देखियाछुन्” अनि अरुहरुले भुन्‍दाछिया,

“उइलेका परमेसोरको रैबार ल्‍याउन्‍याहरु मद्‍दि एक जुन उठ्‌याछुन्।”

9 तब हेरोदले भुन्‍या,

“युहन्‍नाको मुन्‍टो मोइले काट्‍न लायाँ,

तेस्‍होभुन्‍या यिँ को हुन् जैको बारेमै मु यस्‍ता कुडा स्‍हुन्‍दैछु?”

अनि तिनुले इसुकन भेट्‌न्‍या मुन गर्‍या।

इसुले पाँच हजारकन ख्‍वाया

(मत्‍ति १४:१३-२१; मर्कुस ६:३०-४४; युहन्‍ना ६:१-१४)

10 अनि मुख्‍या चेलाहरु फर्क्‍या र तिनुहरुले गर्‍या स्‍हबै काम इसुकन स्‍हुनाया।

उनुले तिनुहरुकन स्‍हातै ल्‍हिइ बेथसेदा सहरमै आपुहरु मात्‍तै छुट्‌टै गया।

11 तर यइ थाँ पायार मस्‍तै मान्‍ठहरु इसुका पछि पछि लाग्‍या।

उनुले तिनुहरुकन स्‍हुम्‍मान गर्‍या र परमेसोरका राज्‍यको बारेमै स्‍हुनाया,

र जै जैकन भलो हुन खाँचो छियो तिनुहरुकन भलो गर्‍या।

12 बेल बुड्‌नै आँट्‌या बेला मुख्‍या चेलाहरु आयार इसुकन भुन्‍या,

“भिडकन छुट्‌टि देउ,

र तिनुहरु गइकन ओड्‌डा पुड्‌डा गाउँहरुमै बास बसुन्,

र खच्‍चको जुगाड गरनान्,

क्‍यानभुन्‍या हामि केइ नभया ठौरमै छौँ।”

13 तर इसुले तिनुहरुकन भुन्‍या,

“तुमिहरुले नै तिनुहरुकन खच्‍च देउ।”

तब तिनुहरुले भुन्‍या,

“हामिहरु स्‍हात पाँच रोटा र दुइ माछा मात्‍तै छुन्,

नभया हामि गइकन यिँ स्‍हबै मान्‍ठहरुका बिअ किनौला।”

14 तिनुहरुका म्‍हाँजौनो पाँच हजार जत्‍ति लोग्‍न्‍या मान्‍ठहरु मात्‍तै छिया।

तब इसुले आम्‍ना चेलाहरुकन भुन्‍या,

“तिनुहरुकन पचास पचास जुन गरि बसाल।”

15 अनि तिनुहरुले तेइथै गर्‍या,

र स्‍हबैकन बसाल्‍या।

16 तब इसुले ति पाँच रोटा र दुइ माछा ल्‍हि सोर्गतिर हेरि परमेसोरकन धन्‍याबाद दिया,

अनि ति भाँच्‍यर मान्‍ठहरुकन बाँडिदेउ भुनि चेलाहरुकन दिया।

17 अनि स्‍हबैले खाया,

अगाया र चेलाहरुले उब्रिया छेउला छाउलिहरुले बार छाब्रि भर्‍या।

इसुनै ख्रिस्‍ट हुन्

(मत्‍ति १६:१३-२८; मर्कुस ८:२७—९:१)

18 एक चोटि इसु एक्‍लै प्रार्थना गरिरया बेला,

चेलाहरु तिनु स्‍हात छिया,

इसुले तिनुहरुकन स्‍होद्‍या,

“मान्‍ठहरुले मुकन को हो भुन्‍दाछुन्?”

19 तिनुहरुले भुन्‍या,

“कोइले बप्‍तिस्‍मा दिन्‍या युहन्‍ना भुन्‍दाछुन्,

कोइले एलिया,

र अरुले भुन्‍दाछुन्,

पैलाका परमेसोरको रैबार ल्‍याउन्‍याहरु मद्‌दिका एक जुन फेरि ब्‍युत्‍याछुन्।”

20 इसुले तिनुहरुकन भुन्‍या,

“तर तुमिहरु क्‍या भुन्‍दाछौ मु को हुँ?”

पत्‍तुरुसले जबाक दियार भुन्‍या,

“तुमि परमेसोरले पठाया ख्रिस्‍ट होउ!”

21 अनि इसुले तिनुहरुकन आग्‍या दियार भुन्‍या,

“यइ कुडा कोइकन नभुन्‍नु।”

22 अनि इसुले भुन्‍या,

“मान्‍ठका छोराले मस्‍तै दुख उठाउनु पड्‌छ,

र यहुदि अगुआहरु,

ठुलो पुजारिहरु र धर्मगुरुहरुबाट तेइ हेला हुन्‍याछ,

मारिन्‍याछ र तिन दिना दिन मर्‍याबाट जिउँदिन्‍याछ।”

23 तब इसुले स्‍हबैकन भुन्‍या,

“कोइ मेरा पछि आउन्‍या मुन गर्छ भुन्‍या तेइले आम्‍ना इच्‍छ्‌या मारोस्,

र बादै आम्‍नो क्रुस बोकिb मेरा पछि हँडोस्।

24 क्‍यानभुन्‍या जोले आम्‍नो परान बचाउन्‍या इच्‍छ्‌या गर्छ तेइ मन्‍याछ।

तर जोले मेरा निउति आम्‍नो परान हाल्‍दोछ,

तेइ बाँइन्‍याछ।

25 क्‍यानभुन्‍या सारा सुन्‍सार आम्‍नो गरि आपुकन नास गद्‌दोछ भुन्‍या तेइ मान्‍ठकन क्‍या फाइदा भयो र?

26 तर कोइ मुदेखि र मेरा बचनदेखि स्‍हरम मान्‍नोछ भुन्‍या मान्‍ठको छोरो पुनि आम्‍नो महिमामै र बाबाको र पबित्‍तर रैबार्‍याको महिमामै आउँदा तेइस्‍हात स्‍हर्माउन्‍याछ।

27 तर स्‍हाँच्‍चि मु तुमिहरुकन भुन्‍नाछु,

नेइ उबिन्‍याहरु कोइ कोइ छुन्,

जोले परमेसोरको सासन नदेख्‍या स्‍हम्‍म मन्‍यानाइ।”

इसुको रुप फेरियो

(मत्‍ति १७:१-८; मर्कुस ९:२-८)

28 यि कुडा भया लग्‍बक आठ दिनपछि पत्‍तुरुस,

युहन्‍ना र याकुबकन आपु स्‍हात ल्‍हियार प्रार्थना गन्‍न इसु डाँडामै गया।

29 इसुले प्रार्थना गरिरया छिया उनुको उनुहार फेरियो,

र उनुका टाला बिजुल्‍लि चुम्‍क्‍या जैथै स्‍हुकिल्‍ला भया।

30 अचानक इसु स्‍हात दुइ जुना मान्‍ठ कुडा गरिरया छिया,

तिँ मोसा र एलिया छिया।c

31 तिनुहरु सोर्गको उज्‍यालोको महिमामै देखाला पड्‌या,

इसु मन्‍न्‍या बारेमै कुडा गरिरया छिया।

यइ कुडा इसुले यरुसलेममै पुरा गन्‍नु पड्‌न्‍याछियो।

32 पत्‍तुरुस र उनुका स्‍हात्‍याहरु लुटुकै ढुल्‍या छिया।

तिँ ब्‍युज्‍यापछि इसुको महिमा र उनु स्‍हात दुइ जुना मान्‍ठकन उबिया देख्‍या।

33 तिँ दुइ जुना इसु स्‍हात छुट्‌न्‍या बेला पत्‍तुरुसले इसुकन भुन्‍या,

“गुरुज्‍यु,

हामिकन नेइ बइन राम्‍मो रैछ।

हामि तिनटा बइन्‍या ठाउँ स्‍हपाडौ,

एक तुम्‍मा बिअ,

एक मोसाका बिअ र एलियाका बिअ।”

आपुले बोल्‍या कुडा तिनुकन थाँहै छियोन।

34 पत्‍तुरुसले यिँ कुडा भुन्‍दाभुन्‍दै बादल आयोर तिनुहरुकन ढाक्‍यो,

र बादल भित्‍त पैन लाग्‍या देख्‍यार तिनुहरुले जात्‍तिगरि भेइ मान्‍या।

35 अनि बादलबाट यइथो भुन्‍या एक डाको आयो,

“यिँ मेरा छोरा हुन्,

जैकन मोइले छान्‍या हुँ।

यिनुको बचन स्‍हुन।”

36 यइ डाको रोखिया पछि चेलाहरुले इसुकन मात्‍तै देख्‍या।

तिनुहरु छुपुक्‍क बस्‍या,

र आपुले देख्‍या कुडा तेइबेला कोइकन पुनि भुन्‍यानुन्।

इसुले भुत लाग्‍या ठेटाकन भलो गर्‍या

(मत्‍ति १७:१४-१८; मर्कुस ९:१४-२७)

37 भोलिपल्‍ट इसु र चेलाहरु डाँडाबाट ओल्‍या,

मस्‍तै मान्‍ठहरु इसुकन भेट्‌न आया।

38 भिडबाट एक जुन मान्‍ठले किक्‍याउदै भुन्‍यो,

“गुरुज्‍यु!

मु तुमि स्‍हात बिन्‍ति गद्‌दोछु,

मेरो छोराकन हेरिदेउ।

क्‍यानभुन्‍या तेइ मेरो एकै छोरो हो।

39 हेर,

एक भुतात्‍माले तेइकन बारबार स्‍हमात्‍तोछ,

र तेइ एक्‍कासि किक्‍याउँछ,

तेइकन ऐँठ्‌याउँछ र तेइले फिन गाड्‌डोछ।

तेइकन धद्‌धगरि छोड्‌डोछियो र मर्‍या जो हुन्‍छियो।

40 तेइ छाकन धपाइदेउ भुनि मैले तुम्‍मा चेलाहरु स्‍हात बिन्‍ति गर्‍या,

तर तिनुहरुले स्‍हक्‍यानुन्।”

41 तब इसुले भुन्‍या,

“ए बिसास नमान्‍या र मुर्ख पुस्‍ता,

मु कैले स्‍हम्‍म तुमिहरु स्‍हात रौला,

र तुमिहरुकन कति स्‍हम्‍म स्‍हौँला?

तेरो छोराकन नेइ ल्‍या।”

42 तर तेइ छोराकन ल्‍याउँदा ल्‍याउदै भुतात्‍माले तेइकन पछाड्‌यो,

र ऐँठ्‌याउन लाग्‍यो।

तर इसुले तेइ भुतात्‍माकन हप्‍काया,

र भाउकन भलो गरि तेइका बाबाकन जुम्‍मालाया।

43 परमेसोरको यइथो ठुलो सक्‍ति देख्‍यार तिनुहरु स्‍हबैले अच्‍चुम्‍म मान्‍या।

इसुले आपु मन्‍या बारेमै फेरि भुन्‍या

(मत्‍ति १७:२२-२३; मर्कुस ९:३०-३२)

इसुले गर्‍या स्‍हबै काममै स्‍हबै जुनाले अच्‍चुम्‍म मान्‍या देख्‍यार, उनुले आम्‍ना चेलाहरुकन भुन्‍या,

44 “यि कुडा तुमिहरुले स्‍हुमजि राख,

क्‍यानभुन्‍या मान्‍ठको छोराकन पक्डुन मान्‍ठहरुका हातमै जुम्‍मा लाइदिन्‍या छुन्।”

45 तर चेलाहरुले यइ कुडा बुज्‍यानुन्,

क्‍यानभुन्‍या यइ तिनुहरुले नबुइन्‍यागरि तिनुहरुबाट गुप्‍तमै राख्‍या छियो।

यइको बारेमै इसुकन स्‍होद्‌न भेइ मान्‍दाछिया।

स्‍हबै भुन्‍दा ठुलो को हो

(मत्‍ति १८:१-५; मर्कुस ९:३३-४०)

46 तेइबेला चेलाहरु मद्‌दि ठुलो को हो भुन्‌न्‍या बारेमै खल भयो।

47 तर तिनुहरुका मुनको बिचार थाँ पायार एक भाउकन आम्‍ना काखति ल्‍याइकन ढुकाया,

48 अनि इसुले तिनुहरुकन भुन्‍या,

“जोले मेरो नाउमै यइ भाउकन ग्रहन गद्‌दोछ,

तेइले मुकन ग्रहन गद्‌दोछ,

र जोले मुकन ग्रहन गद्‌दोछ,

तेइले मुकन पठाउन्‍याकन पुनि ग्रहन गद्‌दोछ।

क्‍यानभुन्‍या तुमिहरु मद्‌दि जो स्‍हबै भुन्‍दा नानो छ,

तेइ स्‍हबै भुन्‍दा ठुलो हुन्‍छ।”

49 तब युहन्‍नाले भुन्‍या,

“गुरुज्‍यु,

एक जुनले तुम्‍मो नाउँमै छा धपाया हामिले देख्‍यौं,

र हामिले तेइकन यस्‍तो गन्‍न दियानौं क्‍यानभुन्‍या तेइ हामि स्‍हात हड्‌न्‍या मान्‍ठ हैन।”

50 तर इसुले तिनुकन भुन्‍या,

“तेइकन नरोख।

क्‍यानभुन्‍या जो तुम्‍मो बिरुद्‌दमै नाइ,

तेइ तुम्‍मो पछ्‍यमै हुन्‍छ।”

सामरिहरुले इसुकन सुम्‍मान गर्‍यानन्

51 इसुको सोर्ग जान्‍या दिन आउनै लाग्‍दा इसुले यरुसलेमतिरै जान्‍या पक्‍का गर्‍या।

52 अनि इसुले रैबार ल्‍हिन्‍या मान्‍ठहरुकन अगेडिबाट पठाया छिया।

तिनुहरु गया,

र इसुको निम्‍ति स्‍हबै कुडा तयारि गन्‍न सामरियाको एक गाउँमै पस्‍या।

53 तर यरुसलेमतिर जान्‍या इसुको पक्‍का बिचार थाँ पायार,

तिनुहरुले उनुकन स्‍हुम्‍मान गर्‍यानुन्।d

54 तब यइ देख्‍यार इसुका चेलाहरु याकुब र युहन्‍नाले भुन्‍या,

“प्रभुज्‍यु,

क्‍या तुमि चाहान्‍छौ कि सोर्गबाट आगो झाडि यिनुहरु नास हुन भुनि हामि आग्‍या गरौँ?”

55 तर फर्क्‍यार इसुले तिनुहरुकन हप्‍काया।e

56 अनि उनुहरु अक्‍को गाउँतिर गया।

इसुका पछाडि लाग्‍दा तिन्‍नुपड्‍न्‍या मोल

(मत्‍ति ८:१९-२२)

57 तिनुहरु बाटोमै जाँदैगद्‍दा,

एक जुन मान्‍ठले इसुकन भुन्‍यो,

“हे प्रभु,

तुमि जाँ जाँदाछौ मु तुम्‍मो पछि लाग्‍न्‍याछु।”

58 तब इसुले तेइकन भुन्‍या,

“स्‍यालका दुलाछन्,

सर्गका चडाचुडिहरुका खोल्‍लेस छुन्,

तर मान्‍ठको छोराको त कप्‍पाल राख्‍न्‍या ठाउँ पुनि नाइ।”

59 इसुले अक्‍काकन भुन्‍या,

“मेरा पछि आ।”

तर तेइले भुन्‍यो,

“प्रभु,

पैला मेरा बाबाकन दाब्‍न जानदेउ।”

60 इसुले तेइकन भुन्‍या,

“मडाहरुकन आम्‍नै मडा दाब्‍न देउ,

तर तुमि गइकन परमेसोरको राज्‍य आइगो भुन।”f

61 अक्‍काले पुनि भुन्‍यो,

“प्रभु,

मु तुम्‍मो पछि लाग्‍न्‍याछु,

तर पैला मेरा घरमै भया झान स्‍हात बिदा हुन देउ।”

62 तर इसुले तेइकन भुन्‍या,

“आम्‍नो हातले हलो स्‍हुमाति पछाडितिर हेर्न्‍या कोइ पुनि परमेसोरका राज्‍यको लाएकको हुँदैन।”

a 

9:5 पैत्‍याला धुलेउटो टकटुक्‍याउन्‍या भुन्‍या इसुका बारेमै स्‍हुन्‍न नमान्‍या मान्‍ठहरुकन तुमिहरुले पुनि तेइकन मन्‍जुरि नदिनु हो अबदेखि पुडो तिनुहरु र तुम्‍मो बिच केइ मत्‍लब हुनैन।

b 

९:२३ आम्‍नो क्रुस बोकि जो इसुका पछि लाग्‍छ तेइले बाद्‌दिनैको दुख स्‍हन र इसु जैथै मर्न तयरि हुनुपड्‌छ।

c 

9:30 परमेसोरले मोसाकन अइन दिया र स्‍हबै परमेसोरका रैबार्‍या मद्‌दि स्‍हबैभुन्दा ठुला एलिया मानिन्‍छिया। तेइबिअ परमेसोरले यहुदिहरु स्‍हात गर्‍या पैलो भाकलको प्रतिनिधित्व/अगुवाइ ति दुइ जुनाले गर्‍या।

d 

9:53 सामरियाको गेरासिम डाँडामै परमेसोरको आराधना गन्‍नुपर्छ भुनि सामरिहरुले विसास गद्‌दा छिया। तेइबिअ यरुसलेमको मुन्‍दिरमै आराधना गन्‍न सामरिहरु आम्‍नो बाटोमै यहुदिहरुले हड्‌या राम्‍मो मान्‍नाछियानन्।

e 

९:५५ केइ पुराना किताबमै यइथो भुन्‍याछ, “तुमिस्‍हात कइथो खालको मुन हुनुपर्छ, तेइ तुमिले बुझ्‍या रैनछौ। मान्‍ठको छोरो मान्‍ठहरुकन नास गन्‍न होइन, तर मु तिनुहरुकन बचाउन आया हुँ।”

f 

9:60 मडो दाब्‍न्‍या कुडाकन यहुदिहरु जात्‍ति महत्‍व मान्‍ना छिया। तर मडो दाब्‍न भुन्‍दा ठुलो कुडा इसुका पछि लाग्‍नु हो।

इसुले बत्‍तर चेलाहरु पठाया

10

1 यइपछि प्रभुले अरु बत्‍तरa जुना चेलाहरुकन छान्‍या,

र आपु जान आँट्‍या स्‍हबै सहर र गाउँमै आपुभुन्‍दा अगेडि तिनुहरुकन दुइ दुइ जुन गरि पठाया।

2 इसुले तिनुहरुकन भुन्‍या,

“बालि त मस्‍थै छ,

तर खेतालाहरु नापा छुन्।

यइबिअ बालिका मालिककन बिन्‍ति गर,

र उनुले आम्‍नो बालि काट्‌न खेतालाहरुकन पठाइदेउन्।

3 अब जाउ,

हेर मु तुमिहरुकन ब्‍वाँसाहरुका म्‍हाँजौदो भेडाको पाठाहरु जैथै पठाउन्‍याछु।

4 तुमिहरु रुपियाँको थैलो,

झोला,

पौला नल्‍हेउ,

र बाटोनो कैकन पुनि नढोग्‍या।

5 अनि जो घरमै तुमिहरु पैथाछौ पैलै भुन,

‘तेइका झानकन सान्‍ति होस!’

6 यति ताँइ सान्‍ति मुन पराउन्‍या मान्‍ठ रैछ भुन्‍या तुमिहरुको सान्‍ति तेइस्‍हात रन्‍याछ,

तर रैनछ भुन्‍या तेइ सान्‍ति तुमिहरु स्‍हातै फर्कि आउन्‍याछ।

7 तिनुहरुले दिया चिजहरु खाउ पेउ र तेइ घरमै बस।

क्‍यानभुन्‍या खेतालाहरु आम्‍नो जेलाको लायक हुन्‍छ।

घर घर बास नगरि हड।

8 जब तुमिहरु कोइ सहरमै जान्‍छौ र तिनुहरुले तुमिहरुकन स्‍हुम्‍मान गर्छन्,

तब तुमिहरुका अगेडि राखिदिया खच्‍च खाउ,

9 ताँइ भया मुदैरुहरुकन भलो गर,

र सहरका मान्‍ठहरुकन भुन,

‘परमेसोरको राज्‍य तुमिहरुको नजिकै आइपुग्‍याछ।’

10 तर जब तुमिहरु कोइ सहरमै जान्‍छौ र तिनुहरुले तुमिहरुकन सुम्‍मान गद्‌दैनुन्,

तब निस्‍केर तेइ सहरका मुल बाटाहरुमै गइ यइथो भुन,

11 ‘हाम्‍मा खुट्‍टामै टाँसिया तुमिहरुका सहरको धुलौटोसमेत हामि तुमिहरुका बिरुद्‌दमै परमेसोरको निसापको चिनारिका बिअ टकटक्‍याउँछौं।

तर पुनि यइ जान,

कि परमेसोरको राज्‍य नजिकै आयाछ।’

12 मु तुमिकन भुन्‍दछु,

निसापको दिन तेइ सहरको भुन्‍दा सदोम सहरको हालत स्‍हन स्‍हकिन्‍या हुन्‍याछ।”

बिसास नगन्‍या सहरहरु

(मत्‍ति ११:२०-२४)

13 इसुले भुन्‍या,

“धिक्‍कार तोकन,

खोराजिन र बेथसेदाका मान्‍ठहरु!

क्‍यानभुन्‍या तुमिहरुका म्‍हाझौनो भया अच्‍चुम्‍मका काम टुरोस र सिदोनमै गर्‍या भया तिनुहरुले पैलै भाङ्‍ग्रा लाइ स्‍हाजिमै बसि पछताप गन्‍न्‍याछिया।

14 तर निसापको दिनमै तुमिहरुको भुन्‍दा त टुरोस र सिदोनको हालत स्‍हन स्‍हकिन्‍या हुन्‍याछ।

15 अनि कफर्नहुमका मान्‍ठहरु!

क्‍या सोर्गमै जाउँला स्‍हुच्‍याछौ?

तो नर्गमै फालिन्‍याछै।

16 “जोले तुमिहरुका कुडा स्‍हुन्‍छ,

तेइले मेरा कुडा स्‍हुन्‍छ।

जोले तुमिहरुकन पत्‍याउदैन,

तेइले मुकन पत्‍याउदैन र जोले मुकन पत्‍याउदैन,

तेइले मुकन पठाउन्‍याकन पत्‍याउदैन।”

बत्‍तर चेलाहरु फर्कि आया

17 तिँ बत्‍तर जुना आनन्‍द स्‍हात फर्केर आइ यइथो भुन्‍या,

“प्रभुज्‍यु,

तुम्‍मो नाउँमै भुतहरु पुनि हाम्‍मा कब्‍जामै आउन्‍छुन्।”

18 इसुले तिनुहरुकन भुन्‍या,

“मोइले सैतानकन सोर्गबाट बिजुल्‍लि जैथै छत्‍तिरया देख्‍याँ।

19 स्‍हुन,

मैले तुमिहरुकन स्‍हापहरु र बिच्‍छिहरु कुल्‍चुन्‍या,

र सत्‍तुरको सक्‍तिमाथि तुमिहरुकन झित्‍न्‍या हक दियाछु।

कोइ कुडाले पुनि तुमिहरुकन हानि गन्‍न्‍यानाइ।

20 रपुनि भुतात्‍माहरु तुमिहरुको कब्‍जामै छुन् भुनेर खुसि नहोउ,

तर तुमिहरुका नाउँ सोर्गमै लेखियाछुन् भुनेर खुसि होउ।”

इसुले आम्‍ना बाबाकन धन्‍याबाद दिया

(मत्‍ति ११:२५-२७; १३:१६-१७)

21 तेइबेला इसु पबित्‍तर आत्‍माले आनन्‍द भइकन भुन्‍या,

“हे बाबा,

सोर्ग र धत्‍तिका परमप्रभु,

मु तुमिकन धन्‍यबाद दिन्‍छु क्‍यानभुन्‍या तुमिले यिँ कुडा बुद्‌दिमान् र टाठा बाठाहरुदेखि लुकाइ राख्‍या कुडा भाउहरु जैथाकन बुजाइदियौ!

क्‍यानभुन्‍या,

बाबा तुमिकन यइ राम्‍मो लाग्‍यो।

22 “मेरा बाबाले स्‍हबै चिज मुकन स्‍हुम्‍पिदियाछुन्।

छोरो को हो भुनि बाबा बाएक अरु कोइ रौनैनुन्।

बाबा को हुन भुनि छोराले बाएक अरु कोइ रौनैनुन्,

तर तिनुहरुले मत्‍तै बाबाकन रौन्‍याछुन् छोराले जैकन इच्‍छा गद्‌दाछुन्।”

23 चेलाहरुति फर्‌क्‍यार इसुले तिनुहरुकन सुटुक्‍कै भुन्‍या,

“धन्‍य हुन् तिँ आँखा जोले तुमिहरुले देख्‍या यिँ कुडाहरु देख्ताछुन्।

24 क्‍यानभुन्‍या मु तुमिहरुकन भुन्‍दछु,

मस्‍थै परमेसोरको रैबार ल्‍याउन्‍याहरु र राजाहरुले तिँ देख्‍न्‍या इच्‍छ्‌या गर्‍या छिया ज्‍या तुमिहरुले देख्‍ताछौ,

तर देख्‍यानुन् र ज्‍या तुमिहरुले स्‍हुन्‍दाछौ तिँ स्‍हुन्‍न्‍या इच्‍छ्‌या गर्‍या छिया,

तर स्‍हुन्‍यानुन्।”

भलो सामरिको उखान

25 इसुकन जाँइन,

एक जुना धर्मगुरु धार्मिक अइनका कुडा जान्‍या छियो र उबिकन स्‍होद्‍यो,

“गुरुज्‍यु,

अजम्‍बरि जुनि पाउन मोइले क्‍या गन्‍नु पड्‌दोछ?”

26 इसुले भुन्‍या,

“धार्मिक अइनमै क्‍या लेख्‍या छ?

तुमिले क्‍या बुज्‍यौ?”

27 तेइले भुन्‍यो,

“‘तोइले परमप्रभु आम्‍ना परमेसोरकन आम्‍नो सारा हिर्‌दयले,

सारा परानले,

सारा तागत र सारा मुनले माया गर्’ र ‘आम्‍ना घर वरिपोरि बैन्‍याकन पुनि आपु जैथै माया गर।’”

28 इसुले भुन्‍या,

“तुमिले स्‍हइ भुन्‍यौ,

तेइथै गर र तुमि अजम्‍बरि बाँइन्या छौ।”

29 तर तेइले आपुकन धर्मि ठर्‌याउन,

इसुकन फेरि स्‍होद्‍यो,

“तेस्‍हो भया मेरो घर वरिपोरि बैन्‍या को हो त?”

30 इसुले उखानबाट भुन्‍या,

“एउटो मान्‍ठ यरुसलेमबाट यरिहो जानै छियो।

तेइकन डाँकुले फेला पाड्‌या र नागै पाडि कुट्‌या,

अदमरो गरि छोडि गया।

31 सन्‍जोकले तेइ बाटोहुँदै एउटो पुजारि जानै छियो अदमरो मान्‍ठकन देख्‍यो र नदेख्‍याजुन गरि थोक्‍कै पुड्‌डोबाट गयो।

32 तेइथै गरि पुजारिकन सयोग गन्‍न्‍या एक जुना लेबि पुनि तेइ ठौर आयो।

तेइ अदमरो मान्‍ठकन देख्‍यो र नदेख्‍याजुन गरि थोक्‍कै पुड्‌डोबाट गयो।

33 तर एक जुन सामरियाको मान्‍ठb तेइ बाटो भैकन जानै छियो अदमरो मान्‍ठकन देख्‍यो,

र तेइकन टिठ् लाग्‍यो।

34 तेइ मान्‍ठा काखैति गइ घाउहरुमै ओक्‍तोमुलोc लाइदियो,

र आम्‍नै गधामै चडाइ तेइकन धरमसालामै ल्‍हि स्‍हुचा स्‍हुम्‍मार गर्‍यो।

35 भोलिपल्‍ट धरमसालाको मालिककन चाँदिका दुइ रुडाd दिइकन भुन्‍यो,

‘यइ मान्‍ठको हेरविचर गद्‌दिया,

अझ मस्‍थै खर्च लाग्‍या मु फर्कि आउन्‍या बेला तिद्‌दिन्‍याछु।’”

36 तेइपछि धर्मगुरुकन इसुले स्‍होद्‍या,

“डाँकुले फेला पाड्‌या मान्‍ठका तिँ तिन जुना मान्‍ठ मद्‌दि घर वरिपोरि बैन्‍या भलो मान्‍ठ को हो त?”

37 तेइले भुन्‍यो,

“जोले तेइ मान्‍ठकन टिठ मान्‍यो।”

तब इसुले भुन्‍या,

“गइकन तुमि पुनि तेइथै गर।”

इसुले मार्था र मरियमकन भेट्‌या

38 इसु र उनुका चेलाहरु जाँदैछिया,

इसु कोइ एक गाउँमै पस्‍या,

र मार्था नाउँ भयाइ एक स्‍हैनिले उनुकन आम्‍ना घरमै घोइराइन्।

39 मरियाम नाउँ भयाइ तिनुकि एक बुइनि छिन्‌।

तिँ इसुप्रभुका खुट्‌टाति बसि उनुको बचन स्‍हुन्‍दिछिन्।

40 तर मार्था सेबा र स्‍हुम्‍मानको मस्‍तै काममै अल्‍जेइछिन् तिनुले इसुप्रभुति आइकन भुनिन्,

“प्रभुज्‍यु,

मेरि बुइनिले सेबा र स्‍हुम्‍मानको काममै मुकन एक्‍लै पाड्‌याइछ,

तुमि गुन्‍ति गद्‌दैनौ?

तेइकन भुनिदेउ,

र तेइले मुकन सगाओस्।”

41 तर प्रभुले तिनुकन भुन्‍या,

“मार्था,

तुमि मस्‍तै कुडाका बारेमै चिन्‍ता गद्‌दिछौ,

र दुखित हुन्‍छौ।

42 “तर खाँचो एक्‍कै कुडाको छ,

तेइ राम्‍मो कुडा मरियामले छान्‍याइछ,

तेइबाट उच्‍याडिन्‍यानाइ।”

a 

१०:१ बत्‍तर केइ पुराना किताबमै सत्‍तरि भुन्‍याछ।

b 

१०:३३ इस्राएलिहरुले सामारिहरुकन हेला गद्‌दा छिया

c 

१०:३४ ओक्‍तोमुलो इस्राएलिहरु चोखो र अंगुरको जाँड घामै लाउन्‍छिया

d 

१०:३५ चाँदिका दुइ रुडा यइकन दुइ दिनको ढ्‌यारि बराबर मानिन्‍छियो

प्रार्थनाबारे इसुको सिछ्‌या

(मत्‍ति ६:९-१३; ७:७-११)

11

1 एक दिन इसु कोइ एक ठौरमै प्रार्थना गरिरया छिया।

तिनुले प्रार्थना गरि स्‍हक्‍यापछि तिनुका चेलाहरु मद्‌दि एक चेलाले भुन्‍यो,

“हे प्रभु,

युहन्‍नाले आम्‍ना चेलाहरुकन सिकाया जैथो हामिकन पुनि प्रार्थना गन्‍न सिकाउ।”

2 इसुले तिनुहरुकन भुन्‍या,

“तुमिहरु प्रार्थना गन्‍न्‍याबेला यस्‍तो भुन्‍नु,

“‘हे बाबा,

स्‍हबैले तुम्‍मो पबित्‍तर नाउको सुम्‍मान गरुन्,

राजा जस्‍तै तुम्‍मो सासन चलोस्।

3 दिनदिनैको खच्‍च हामिकन देउ।

4 हाम्‍मा पापहरु माफ गद्‌देउ

क्‍यानभुन्‍या हामि पुनि हाम्‍मा बिरोदमै नराम्‍मो गन्‍न्‍याकन माफ गद्‌दाछौ।

हामिकन जाँचमै पड्‌न नदेउ।’”

5 अनि इसुले तिनुहरुकन भुन्‍या,

“मानौ,

तुमिहरुमद्‌दि एक जुनाको स्‍हात्‍या छ।

मद्‌दिरात तेइति गइकन भुन्‍नोछ,

‘स्‍हात्‍या,

मुकन तिन रोटा पुँइचो दे।

6 क्‍यानकि मेरो एक स्‍हात्‍या टाडाबाट हुडिकन मोइति आयाछ,

र तेइकन खान दिन्‍या मोइति केइनाइ।’

7 तेइ स्‍हात्‍याले भित्‍तैबाट भुन्‍यो,

‘मुकन भुटो नगर।

धेलो अड्‌याइल्‍या,

र मेरा छाचुरि मु स्‍हातै ओछ्‌यानमै छुन्।

मु उठि तुमिकन केइ दिन स्‍हक्‍तैन।’”

8 यति भुनि स्‍हक्‍या इसुले तिनुहरुकन भुन्‍या,

“मु तुमिकन भुन्‍नाछु,

स्‍हात्‍याको नाताले तेइ उठि तेइकन केइ नदेला,

तर तेइले एकुरै माग्‍यो भुन्‍या तेइ उठि तेइकन खाँचो पर्‍या जति तेइकन दिन्‍याछ।

9 तेइबिअ मु तुमिहरुकन भुन्‍छु,

माग,

अनि तुमिहरुकन दिन्‍याछ।

खोज,

अनि तुमिहरुले फेला पाड्‌न्‍याछौ।

ढकढक्‍याउ,

अनि तुमिहरुका लेखि परमेसोरले धेलो उगाडि दिन्‍याछुन्।

10 क्‍यानकि जोले माग्‍दोछ तेइले पाउन्‍याछ,

जोले खोइदोछ तेइले फेला पाड्‌न्‍याछ र जोले ढकढक्‍याउन्‍छ तेइकालेखि परमेसोरले उगाडि दिन्‍याछुन्।

11 तुमिहरु मद्‌दि कैको बाबा होला,

जैको छोराले रोटो माग्‍या तेइकन ढुङ्‌गो देलाa,

या माछा माग्‍या माछा स्‍हट्‌टा स्‍हाप देला?

12 या अन्‍डा माग्‍या तेइकन बिच्‍छि देला?

13 तुमिहरु खराब भइकन आम्‍ना टटुकिहरुकन राम्‍मो कुडाहरुदिन जान्‍याछौ भुन्‍या,

तब तुमिहरुका सोर्गका बाबाति माग्‍न्‍याहरुकन पक्‍का पबित्‍तर आत्‍मा दिन्‍छुन्।”

इसु र बालजिबुल

(मत्‍ति १२:२२-३०; मर्कुस ३:२०-२७)

14 इसुले एक मान्‍ठबाट भुत निकालि रयाछिया तेइ मान्‍ठ लाटो छियो।

भुत निस्‍क्‍यापछि लाटो मान्‍ठ बोल्‍न लाग्‍यो,

र तेइ देख्‍यार मान्‍ठहरुले अचुम्‍म मान्‍या।

15 तर तिनुहरु मद्‌दि कोइ कोइले भुन्‍या,

“भुतहरुको मालिक बालजिबुलबाट तेइले भुतहरु निकाल्‍लोछ।”b

16 अरुहरुले इसुको जाँच गन्‍नाबिअ स्‍होद्‍या तुमि सोर्गबाट आया हौ भुन्‍या एक चिनारि देउ।

17 तर तिनुहरुका बिचार थाँ पायार इसुले तिनुहरुकन भुन्‍या,

“जो राज्‍यामै राडो हुन्‍छ,

तेइ बाँजो हुन्‍छ।

जो घरमै राडो हुन्‍छ,

तेइ नास हुन्‍छ।

18 तुमिहरु भुन्‍दाछौ मु बालजिबुलबाट भुतहरु धपाउँछु।

यति सैतानको पुनि आपु स्‍हात राडो पाड्‌यो भुन्‍या,

तेइको राज्‍या क्‍यागरि टेकला?

19 मु बालजिबुलबाट भुतहरु निकाल्‍दोछु भुन्‍या,

तुमिहरुका चेलाहरुले कैको सक्‍तिले तिनुहरुकन निकाल्‍दाछुन्?

तुमिहरुका चेलाहरुले नै तुमिहरुको गल्‍ति देखाउन्‍याछुन्।

20 तर परमेसोरको सक्‍तिले मु भुतहरु निकाल्‍छु भुन्‍या,

परमेसोरको राज्‍या तुमिहरुति आइस्‍हक्‍याछ।”

21 इसुले भुन्‍या,

“स्‍हुन,

एउटो जोरिलो मान्‍ठले हतियार बोकिकन आम्‍नो घरको हेरबिचार गर्छ भुन्‍या,

तेइको माल सुम्‍मानहरु जोगाउन्‍छ।

22 तर तेइभुन्‍दा जोरिलो मान्‍ठ आइ तेइस्‍हात पसिलाग्‍यो र तेइकन झित्‍यो भुन्‍या,

तेइले भर मान्‍या तेइका जुम्‍मै हतियारहरु उचेडि ल्‍हैजान्‍छ,

र तेइका माल सुम्‍मानहरु उचेडेर बाँड्‌छ।c

23 “जो मेरो पट्‌टि नाइ,

तेइ मेरो बिरोदि हुन्‍छ,

र जोले मु स्‍हात खेड्‌दैन,

तेइले छरिछिट्‌टान पाड्‌छ।”

भुतआत्‍मा फर्कि आयो

(मत्‍ति १२:४३-४५)

24 “जैबेला भुतआत्‍मा मान्‍ठबाट निक्‍लुन्‍छ,

तेइबेला तेइ भुत बैन ओबानो ठाँउ खोइदोछ र काँइ ठाँउ पाउनैन।

तेइ भुन्‍नोछ,

‘मु निस्‍किया मेरै घरमै फित्‍ता जान्‍छु।’

25 जैबेला तेइ फर्कि आउनोछ,

तेइले तेइ घर झारिकन सप्‍पा र स्‍हपाडि राख्‍या फेला पार्‍यो।

26 तब तेइ गयो र आपुभुन्‍दा जात्‍ति अराम्‍मा अरु सात आत्‍माहरुकन स्‍हातै ल्‍याउन्‍छ,

र तिनुहरु भित्‍त पस्‍ताछुन र ताँइ बैताछुन्।

तेइ मान्‍ठको पैलाको भुन्‍दा अइलेको दसा झन अप्‍ठारो हुन्‍छ।”

स्‍हाँचो सुख्

27 इसुले यिँ कुडा बोल्‍दैछिया,

भिडबाट कोइ एक स्‍हैनिले किक्‍काउदै भुनि,

“धन्‍या तेइ स्‍हैनि जोले तुमिकन कोखौनि राखिन् र आम्‍ना दुत ख्‍वाइन्।”

28 तर इसुले भुन्‍या,

“बतु तिनुहरु धन्‍या हुन्,

जोले परमेसोरको बचन स्‍हुन्‍नोछ र मान्‍नोछ।”

योनाको चिनारि

(मत्‍ति १२:३८-४२)

29 मान्‍ठहरु खेडिदै छिया इसुले भुन्‍या,

“यइ खराब पुस्‍ता हो।

मुकन सोर्गबाट आया हौ भुनि मान्‍ठहरु चिनारि खोइदाछुन्,

तर योनाको चिनारिबिना यइकन अरु चिनारि दिन्‍यानाइ।

30 क्‍यानकि जो हिसाबले योना निनबेका मान्‍ठहरुका बिअ चिनारि भयाछियो,

तेइ हिसाबले मान्‍ठको छोरो पुनि यइ पुस्‍ताका निम्‍ति चिनारि हुन्‍याछ।

31 निसापको दिनमै तेइ पुस्‍ताका मान्‍ठहरु स्‍हात दख्‍खिन देसकि रानिले उबियर यइ पुस्‍ताका मान्‍ठहरुकन बद्‌दि लाउन्‍याछ,

क्‍यानकि तिँ धत्‍तिका पल्‍ला कुनाबाट सोलोमनको बुद्‌दिका कुडा स्‍हुन्‍न आयइछि।

तर हेर,

नेइ एक जुन छ,

जो सोलोमनभुन्‍दा ठुलो छ।

32 निनबेका मान्‍ठहरुले निसापमै यइ पुस्‍ता स्‍हात ढुकेर यइ पुस्‍ताकन बद्‌दि लाउन्‍याछुन्,

क्‍यानकि तिनुहरुले योनाको प्रचारमै पछताप गर्‍या छिया,

र हेर,

नेइ एक जुन छ,

तेइ योनाभुन्‍दा ठुलो छ।

हड्‌को बत्‍ति

(मत्‍ति ६:२२-२३)

33 “कोइले बत्‍ति बालि लुकाइ या भाँडोमुनि राख्‍तैनुन्,

तर भित्‍त पइन्‍याहरु स्‍हबैले उज्‍यालो देख्‍न्‍या गरि अल्‍कामै राख्‍ताछुन्।

34 तुम्‍मा आँखा हडको बत्‍ति जैथा हुन।

तुम्‍मो आँखा ठिक छ भुन्‍या,

तुम्‍मा स्‍हक्‍लै हड उज्‍यालो हुन्‍छ।

तर तेइ अराम्‍मो छ भुन्‍या तुम्‍मो हड पुनि उद्‍यारो हुन्‍छ।

35 यइबिअ चुनाखा होउ,

तुमिति भया उज्‍यालो उद्‍यारो नहोस्।d

36 यति तुमिहरुको स्‍हक्‍लै हड उज्‍यालोले भरियाछ भुन्‍या,

या कोइ भाग उद्‍यारो नाइ भुन्‍या,

तेइ स्‍हक्‍लै उज्‍यालो हुन्‍छ,

ज्‍यागरि बत्‍तिले तुमिहरुकन उज्‍यालो गद्‌दोछ।”

फरिसिहरुकन धिक्‍कार

(मत्‍ति २३:१-३६)

37 इसुले बोलि स्‍हकि स्‍हक्‍या एक जुन फरिसिले उनुकन खच्‍च खान निम्‍तो दिया।

इसु घरभित्‍त पसि खान बस्‍या।

38 इसुले रितिथिति उनुसार खान अगेडि हात नधोया देख्‍यार तिँ फरिसिले अचुम्‍म मान्‍या।

39 तर प्रभु इसुले तिनुकन भुन्‍या,

“तुमि फरिसिहरु बटुको र थालको बाइरपट्‌टि माइदाछौ,

तर तुमिहरुको भित्‍त लोभ र खराबले भरिया छ।

40 मुर्ख मान्‍ठौ,

क्‍या तुमिहरुकन थाँ नाइ?

परमेसोरले बाइरपट्‌टि स्‍हपाड्‌दा छुन् भुन्‍या तिनुले नै भित्‍तको पुनि स्‍हपाड्‌दा छुन्।

41 तर तुम्‍मो हिर्दया देखि नागाकन देउ ज्‍या तुमि स्‍हात छ,

र तुम्‍मो निम्‍ति स्‍हबै कुडा स्‍हुद्‌दिन्‍याछ।

42 “तर तुमि फरिसिहरुकन धिक्‍कार!

क्‍यानकि तुमिहरु पुतिनो,

आरुद र स्‍हबै उब्‍जनिको दसांस दिन्‍छौ,

तर निसाप र परमेसोरको प्रेमको लापरबाइ गर्‍यौ।

तर अरु कामको पुनि लापरबाइ नगरि यिँ काम पुनि तुमिहरुले गन्‍नु पड्‌न्‍याछियो।”

43 “तुमि फरिसिहरुकन धिक्‍कार!

क्‍यानकि तुमिहरु सभाघरहरुका मुख्‍या मुख्‍या बैन्‍या ठाउँमै बैन मुन पराउनाछौ र सहरहरुमै मान गरि ढोग गर्‍यालि स्‍हुइताछौ।”

44 “तुमिहरुकन धिक्‍कार!

क्‍यानकि तुमिहरु ति च्‍यानहरु जैथा छौ,

जो देखिनैन,

अनि थाँ नुपाइ मान्‍ठहरु ताँइमै हुँड्‌डा छुन्।”e

45 धार्मिक अइनका गुरुहरु मद्‌दि एक जुनाले इसुकन भुन्‍या,

“गुरुज्‍यु,

तुमिले त यि कुडा गरि हाम्‍मो पुनि लाज गद्‌दाछौ।”

46 इसुले भुन्‍या,

“तुमि धार्मिक अइनका गुरुहरुकन पुनि धिक्‍कार!

क्‍यानकि बोक्‍न नसक्‍न्‍या भारि मान्‍ठहरुकन तुमिहरु जकाउदाछौ,

तर तुमिहरु सयोग गन्‍न एक आँङ्‌लाले पुनि ति भारिहरु छुनैनौ।

47 “तुमिहरुकन धिक्‍कार!

क्‍यानकि तुमिहरुका पुर्खाहरुले मार्‍या परमेसोरको रैबार ल्‍याउन्‍याहरुका च्‍यान तुमिहरु स्‍हपाड्‌छौ।

48 तिनुहरुले परमेसोरको रैबार ल्‍याउन्‍याहरुको हत्‍या गर्‍या,

र तुमिहरु उनुहरुका च्‍यान स्‍हपाड्‌छौ।

यइगरि तुमिहरु आम्‍ना पुर्खाहरुका काममै स्‍हाँचि छौ,

र तिनुहरु स्‍हात मन्‍जुर हुन्‍छौ,

49 तेइबिअ स्‍हबै कुडा जान्‍या परमेसोर भुन्‍नाछुन्,

‘मु तिनुहरुति मेरा रैबार्‍याहरु र अगमबक्‍ताहरु पठाउन्‍याछु।

उनुहरु मद्‌दि कोइकन तिनुहरुले मार्‌न्‍या छुन् र कोइकन दुख दिन्‍याछुन्।’

50 यइबिअ सुन्‍सारको सुरुबाटै स्‍हबै परमेसोरको रैबार ल्‍याउन्‍याहरुका रगतको लेखा यइ पुस्‍ता स्‍हात ल्‍हिन्‍याछ।

51 हो,

मु तुमिहरुकन भुन्‍दछु,

हाबिलको रगतदेखि,

बेदि र मुन्‍दिरको पबित्‍तर ठाउँको म्‍हाँजौदो मार्‍या जकरिया स्‍हम्‍मका रगतको लेखा यइ पुस्‍ता स्‍हात ल्‍हिन्‍याछ।f

52 “तुमि धार्मिक अइनका गुरुहरुकन धिक्‍कार!

क्‍यानकि तुमिहरुले धेलो उगाड्‌न्‍या परमेसोरको ग्‍यानको चापि ल्‍हियौ,

तर तुमिहरु आपै पुनि भित्‍त गयानौ,

अनि अरुकन पुनि पैन दियानौ।”

53 जब इसु ताँइबाट निस्‍क्‍या,

तब धर्मगुरुहरुले र फरिसिहरुले उनुको ठुलो बिरोद गद्‌दै मस्‍थै कुडाहरुमै इसुकन स्‍होद्‍न लाग्‍या,

54 र इसुले बोल्‍या कुडामै उनुकन पक्‍डन्‍या दाउमै बस्‍या।

a 

११:११ जैको छोराले रोटो माग्‍या तेइकन ढुङ्‌गो देला केइ पुराना किताबमै यि सब्‍द नाइ।

b 

11:15 सैतानकन दिया अक्‍को नाउँ बालजिबुल हो।

c 

११:२१-२२ यइ उक्‍खानमै, जोरिलो मान्‍ठ सैतान हो भुन्‍या तेइभुन्‍दा जोरिलो मान्‍ठ इसु हुन्। सैतानकन इसुले झित्‍या र सैतानका कब्‍जामै पर्‍याकन छुटाया।

d 

११:३३-३५ हाम्‍मो आँखा टुक्‍कि जैथै हो ज्‍यागरि टुक्‍किले घरकन उज्‍यालो गद्‌दोछ। राम्‍मा आँखा गर्‍याले परमेसोरको राम्‍मो कुडा देख्‍छ, परमेसोर जैथै स्‍हुइतोछ। अराम्‍मा आँखा गर्‍याले सन्‍सारका कुडा देख्‍तोछ, सन्‍सारका मान्‍ठजैथै स्‍हुइतोछ। तेइबिअ सचेत बस परमेसोरको कुरामै ध्‍यान देउ र परमेसोर जैथै स्‍हुच। तब तुमिहरुको जिबन पुरै उज्‍यालो हुन्‍छ।

e 

11:44 यहुदिहरुले च्‍यानौदो चिन्‍न बनाउन्‍छिया क्‍यानकि कोइले ताउनि कुल्‍चियो भुन्‍या अस्‍हुद्‌द मानिन्‍छियो। यहुदि जोलेपुनि च्‍यान छुइयो भुन्‍या सात दिन स्‍हम्‍म अस्‍हुद्‌द हुन्‍या हुन्‍छियो। (गन्ति १९:१६)

f 

11:51 पुरानो नियममै मारिया पैलो मान्‍ठ हाबिल छियो भुन्‍या जकरिया आखिरिको छियो (उत्‍पति ४:८ र २ इतिहास २४:२०-२२)। (हिब्रु बाइबलमै इतिहासका किताबहरुकन आखिरि खुट्‌किलोमै राख्‍याछ भुन्‍न्‍या नबिस्‍सिया।)

इसुले कुइपाजिहरुकन चेताउनि दिया

(मत्‍ति १०:२६-२७)

12

1 ताँइ हजारौँ मान्‍ठको भिड खेडिया,

न्‍यास्‍हम्‍मकि एक अक्‍काकन कुल्‍चिन लाग्‍या।

अरु मान्‍ठहरुकन भुन्‍नुभुन्‍दा पैला इसुले आम्‍ना चेलाहरुकन भुन्‍न लाग्‍या,

“तुमिहरु फरिसिहरुको खमिरबाट सचेत रौ।

तेइ खमिर तिनुहरुको कुइपाजिa बिचार हो।

2 ढाकिया कुडा ज्‍या जति छुन्,

ति स्‍हबै उगाडिन्‍याछुन्,

र लुक्‍या कुडा ज्‍या जति छुन्,

ति स्‍हबै थाँ पाइन्‍याछ।

3 यइबिअ ज्‍या तुमिहरुले उद्‍यारोमै भुन्‍याछौ,

तेइ उजिलाउनि स्‍हुनिन्‍याछ।

घरभित्‍त कान्‍याखुसि गर्‍या कुडा थारामाथिबाट स्‍हबैले स्‍हुन्‍यागरि भुनिन्‍याछ।”

कैको भेइ मान्‍न्‍या

(मत्‍ति १०:१९-२०,२८-३३; १२:३२)

4 इसुले मान्‍ठहरुकन भुन्‍या,

“मेरा स्‍हात्‍यौ,

मु तुमिहरुकन भुन्‍दछु,

तिनुहरुदेखि भेइ नमान जोले हडकन मात्‍तै माद्‌दाछुन तर तेइपछि अरु केइ बिगार गन्‍न स्‍हक्‍तैनुन्।

5 तर कोदेखि भेइ मान्‍न्‍या,

मु तुमिहरुकन चेताउनि दिन्‍याछु,

ति स्‍हात भेइमान्‍नु पड्‌डोछ जैति हडकन मारि स्‍हक्‍या नर्गमै लन्‍डाइदिन्‍या तागत छ।

मु तुमिहरुकन भुन्‍दोछु,

ति स्‍हात नै भेइ मान।

6 “क्‍या दुइ पुइसामै पाँच ओटा भुगेरा बिक्‍तैनुन्?

तर पुनि तिँ मद्‌दि कैकन पुनि परमेसोरले बिर्सिन्‍या नाइ।

7 तर तुमिहरुका त कपालौना रुआँ पुनि गनि राख्‍या छुन्,

यइबिअ भेइ नमान,

तुमिहरु मस्‍तै भुगेराभुन्‍दा भौति मोलका छौ।

8 “मु तुमिहरुकन भुन्‍दोछु,

एक एक जोले मुकन मान्‍ठहरुका अगेडि मेरो प्रभु भुनि मन्‍जुरि गर्छ,

तेइकन मान्‍ठको छोराले पुनि परमेसोरका रैबार्‍याहरुका अगेडि मन्‍जुरि गन्‍न्‍याछ।

9 तर जोले मुकन मान्‍ठहरुका अगेडि रौनैनुन्,

परमेसोरका रैबार्‍याका अगेडि तेइकन पुनि रौन्‍यानाइ।

10 “अनि जोले मान्‍ठको छोराको बिरुद्‌दमै बोल्‍छ,

तेइकन माफ हुन्‍याछ,

तर जोले पबित्‍तर आत्‍माको बिरुद्‌दमै खिसि गद्‌दोछ,

तेइकन माफ हुन्‍यानाइ।

11 “जब तिनुहरुले तुमिहरुकन सभाघरहरुमै,

सासन गन्‍न्‍याहरु र हाकिमहरुका अगेडि ल्‍याउन्‍छुन्,

तब तुमिहरुले क्‍यारि र क्‍या जबाक दिन्‍या,

या क्‍या भुन्‍नुपर्न्‍या हो,

झर्को नमान,

12 क्‍यानभुन्‍या तेइबेला तुमिहरुले क्‍या भुन्‍नुपर्न्‍या हो पबित्‍तर आत्‍माले तुमिहरुकन सिकाउन्‍याछुन्।”

मुर्ख स्‍हाउ मान्‍ठको उक्‍खान

13 भिडबाट एक जुनाले इसुकन भुन्‍यो,

“गुरुज्‍यु,

मेरा दाजुकन भुनिदेउ,

र तिनुले भाग बाडिदिनान्।”

14 तर इसुले तेइकन भुन्‍या,

“स्‍हात्‍यौ,

कोइले मुकन तुमिहरुको सुम्‍पति भाग लाउन्‍या हक दियो?”

15 अनि इसुले स्‍हबै मान्‍ठहरुकन भुन्‍या,

“चनाखो हउ,

स्‍हबै किसिमका लाल्‍चोबाट बैन्‍या काम गर,

क्‍यानकि मान्‍ठको जुनि मस्‍तै धुन सुम्‍पति भुन्‍दा ठुलो छ।”

16 तेइपछि इसुले तिनुहरुकन एउटो उक्‍खान भुन्‍या,

“कोइ एक जुना स्‍हाउ मान्‍ठको जग्‍गामै मस्‍तै उब्‍जनि भयो।

17 तेइले मुनौनो कुडा खेलाउन लाग्‍यो,

‘मेरो अनाज राख्‍न्‍या मोइति ठाँउ नाइ,

अब मु क्‍या गरुला?’

18 तब तेइले भुन्‍यो,

‘मु यस्‍तो गन्‍न्‍याछु,

मेरा नाना भकारि ओजाडिकन झुन ठुला ठुला स्‍हैन्‍याछु,

र मेरा स्‍हबै उनाज र मालसुम्‍मान ताउनि राख्‍न्‍याछु।

19 अनि मु आपैकन भुन्‍न्‍याछु,

“मस्‍तै बर्स्‍ह स्‍हम्‍म पुग्‍न्‍या मस्‍तै स्‍हुम्‍पति तेरालागि थुप्‍रियाछ।

सुकचैन गरि बस्।

खा,

पे,

र मोज गर्।”’

20 तर परमेसोरले तेइकन भुन्‍या,

‘याइ मुर्ख,

आज रातै भित्‍त तेरो परान तोबाट ल्‍हिन्‍याछ,

र ज्‍या कुडाहरु तोइले आम्‍नो निम्‍ति थुप्‍राया छै,

ति स्‍हबै कैका हुनान्?’”

21 इसुले भुन्‍या,

“आम्‍ना बिअ धुन सुम्‍पति जुम्‍मा गन्‍न्‍या,

तर परमेसोरको हेराइमै स्‍हाउ नहुन्‍या मान्‍ठको अबस्‍ता यस्‍तै हुन्‍छ।”

झर्को नमान्‍नु

(मत्‍ति ६:१९-२१,२५-३४)

22 इसुले आम्‍ना चेलाहरुकन भुन्‍या,

“यइबिअ मु तुमिहरुकन भुन्‍छु,

बाँइना निम्‍ति क्‍या खाउला र क्‍या लाउला भुनि झर्को नमान।

23 क्‍यानभुन्‍या बाइन खाना भुन्‍दा ठुलो र हड टाला भुन्‍दा ठुलो हो।

24 कागहरुकन हेर तिहरु बुँदैनुन्,

नखेड्‌डाछुन्,

नभुनार गरि राख्‍ताछुन्,

तर पुनि परमेसोरले तिकन खौनास्‍हान् र तुमिहरु चडाचुडि भुन्‍दा भौति मोलका छौ।

25 तुमिहरु मद्‌दि कोइले झर्को मानि आम्‍नो आयु बडाउन सक्‍छ?

26 यइबिअ तुमिहरु तेति नानो काम पुनि गन्‍न स्‍हक्‍तैनौ भुन्‍या,

अरु कुडाको झर्को क्‍यान गद्‌दाछौ?

27 फुलकन हेर,

तिहरु न त म्‍हिनेत गद्‌दाछुन न कात्‍ताछुन्,

तर मु तुमिहरुकन भुन्‍दोछु,

सोलोमन राजा पुनि आम्‍नो धुन सुम्‍पति हुँदाहुँदै पुनि तिँ त फुल जैथै स्‍हब्‍डिन् छियानुन्।

28 तर आज हुन्‍या र भोलि ओइलाइ पोलिन्‍या झाडकन पुनि परमेसोरले यस्‍तै गरि स्‍हपाड्‌डा छुन् भुन्‍या,

याइ बिसास नगन्‍याहरु,

क्‍या परमेसोरले तुमिहरुकन झुन भौति स्‍हपाड्‌दैनुन् र?

29 “क्‍या खाउला क्‍या पिउला भुनि तुमिहरु झर्को नमान।

30 क्‍यानभुन्‍या तुमिहरुका बाबाले थाँ पायाछुन् कि तुमिहरुकन ज्‍या कुडाको खाँचो छ र सुन्‍सारका स्‍हबै मान्‍ठहरु यिँ कुडाहरु खोइदाछुन्।

31 तर परमेसोरकन आम्‍नो राजा बुनाउ,

र यि स्‍हबै कुडाहरु पुनि तुमिहरुकन दिन्‍याछुन्।”

32 “नानो बगाल,

भेइ नमान!

क्‍यानभुन्‍या तुमिहरुकन आम्‍नो राज्‍याका मान्‍ठ बुनाउन परमेसोर बाबा खुसि छुन्।

33 तुमिहरुको सुम्‍पति बेचि नागाकन दान गर।

आम्‍नो निम्‍ति नफाट्‌न्‍या थैलाहरु बुनाउ।

सोर्गमै कैले ननेठिन्‍या धुन खेडि राख।

ताँइ चोद्‌दैनुन् र किडा पुनि लाग्‍दैनुन्।

34 क्‍यानकि जाँ तुम्‍मो धुन छ,

ताँइ तुम्‍मो मुन पुनि हुन्‍याछ।

चुनाखा भइ बस

35 “तुमिहरुका आम्‍नो कम्‍मर कस र बत्‍ति बालि राख।b

36 तुमिहरु तिँ मान्‍ठहरु जैथा होउ,

जोले आम्‍नो मालिक भ्‍याको भत्‍यारबाट फर्कि आइ ढक्ढक्‍याउदा तिनुका निम्‍ति स्‍हाट्‌टै धेलो उगाडि दिन्‍छुन्।

37 तिँ कमाराहरु धन्‍याका हुन्,

जैको मालिक घर आउँदा तिनुहरुकन ब्‍युजिरया फेला पाड्‌न्‍याछुन्।

स्‍हाँच्‍चि मु तुमिहरुकन भुन्‍नाछु,

तिनुले आम्‍नो पाउरो कसि तिनुहरुकन खान बसाल्‌ल्‍याछुन्,

र आइकन तिनुहरुको सेबा गन्‍न्‍याछुन्।

38 यति तिँ मद्‌दिरात या तेइभुन्‍दा अझ बार आया पुनि कमाराहरुकन जागै रया फेला पाड्‌या भुन्‍या,

तिनुहरु धन्‍याका हुन्।

39 तर यइ थाँ पाइ राख,

चोर कैबेला आउन्‍छ भुनि घरको मालिकले थाँ पाया भया तिँ जागै बइन्‍याछिया,

र चोरकन घर फुटालि पैन दिन्‍याछियानुन्।

40 तुमिहरु पुनि चनाखो हुनु,

क्‍यानकि तुमिहरुले नस्‍हुच्‍या बेला मान्‍ठको छोरो आउन्‍याछ।”

इमानि र बिमानि कमाराको उखान

(मत्‍ति २४:४५-५१)

41 तब पत्‍तरुसले भुन्‍या,

“हे प्रभु,

क्‍या यइ उक्‍खान हाम्‍मै निम्‍ति मात्‍तै भुन्‍या हौ,

कि अरु स्‍हबैका निम्‍ति?”

42 इसु प्रभुले भुन्‍या,

“तेइ बिसासि र बुद्‌दिमानि कमारो को हो?

जैकन तेइका मालिकले आम्‍नो झानकन ठिक्‍क सुमयमै तिनुहरुका भागमै पड्‌न्‍या खच्‍च दिन अडाउन्‍याछुन्।

43 तेइ कमारो धन्‍याको हो,

जैकन तेइका मालिक आउन्‍या बेला तेइथै गरिरया फेला पाड्‌न्‍याछुन्।

44 स्‍हाँच्‍चि मु तुमिहरुकन भुन्‍दछु,

तिनुले तेइकन आम्‍नो सारा सुम्‍पतिको हक दिन्‍याछुन्।

45 तर तेइ कमाराले आम्‍नो मुनौदा ‘मेरा मालिक आउन बार गन्‍याछुन्’ भुनि कमारा र कमारिहरुकन कुट्‌न लाग्‍यो,

र तेइ खान,

पिन र मात्‍तिन लाग्‍यो भुन्‍या,

46 तेइले आस् नगर्‍या दिन र नचिताया सुमयमै तेइको मालिक आउन्‍याछुन्,

र तेइकन ठुलै सजाया दिन्‍याछुन्,

र तेइको दसा मालिकको भुन्‍या नमान्‍या कमाराहरुको जैथै हुन्‍याछ।

47 “आम्‍नो मालिकको इच्‍छा थाँ पाइ पाइकन पुनि नस्‍हतिन्‍या र तिनुको इच्‍छा अनुसार नगन्‍या कमाराले भौति कुटाइ खान्‍याछ।

48 तर मालिकको इच्‍छ्‌या नथाँपाइ कुटाइ खान्‍या लाएकको काम गन्‍न्‍याले नापा कुटाइ पाउन्‍याछ।

जैकन मस्‍तै दियाछ,

तेइकन मस्‍तै मागिन्‍याछ,

र जैकन मस्‍तै जुम्‍मा लायाछ,

तेइबाट अझ भौति ल्‍हिन्‍याछ।

समयकन बुज

(मत्‍ति ५:२५-२६; १०:३४-३६; १६:२-३)

49 “मु धत्‍तिमै आगो खुन्‍याउन आया हुँ,

तेइ त बतु पैलैबाट स्‍हल्‍किस्‍हक्‍या भया हुन्‍याछियो!

50 एक बप्‍तिस्‍माc छ,

जो मुइले ल्‍हिनु पड्‌न्‍याछ।

तेइ पुरा नहुदा स्‍हुम्‍म मु माइमरि आतियाछु!

51 तुमिहरु क्‍या स्‍हुम्‍जुदाछौ कि मु धत्‍तिमै सान्‍ति ल्‍याउन आयाँ?

होइन,

मु तुमिहरुकन भुन्‍दोछु,

बतु मु फाटो ल्‍याउन आयाँ।

52 अबदेखि एक झानका पाँच जुना आपु आपु फाट्‌न्‍याछुन्,

तिन जुनाका बिरुद्‌द दुइ,

र दुइ जुनाका बिरुद्‌दमै तिन।

53 तिनुहरुमै फाटो हुन्‍याछ,

बाबाको बिरुद्‌दमै छोरो,

र छोरोको बिरुद्‌दमै बाबा,

आमा छोरिको बिरुद्‌दमै र छोरि आमाको बिरुद्‌दमै,

स्‍हासु आम्‍नि बरिको बिरुद्‌दमै,

र बरि तेइकि स्‍हासुको बिरुद्‌दमै।”

54 इसुले भिडकन पुनि भुन्‍या,

“तुमिहरु पछ्‌छिम तिर बादल उडिरया देख्‍यापछि भुन्‍दाछौ,

‘मेग आउन्‍या रैछ’ र तेइथै हुन्‍छ।

55 जब दख्‍खिन तिर बयाल चल्‍छ तब तुमिहरु भुन्‍छौ,

‘घाम हुन्‍याछ,

र तेइथै हुन्‍छ।’

56 याइ कुइपाजि औ!

तुमिहरु सरग र धत्‍तिका लच्‍छिन भुन्‍न स्‍हक्‍किल्‍लाछौ,

तर भइरया सुमयको अथ्‍थ लाउन क्‍यान जान्‍नैनौ?

57 “क्‍या कुडा स्‍हइ हो भुनि तुमिहरु आपै क्‍यान छुट्‌याउन स्‍हक्‍तैनौ?

58 तुमिहरुकन उजुरि हाल्‍या स्‍हात अदालत जाँदा,

बाटमै तेइस्‍हात मिलाप गर,

नतर तेइले तुमिकन न्‍यायादिसति तानेर ल्‍हैजान्‍याछ,

र न्‍यायादिसले तुमिकन हाकिमका हातमै जुम्‍मा दिन्‍याछ,

र हाकिमले तुमिकन झ्‍यालखानमै हाल्‍दिन्‍याछ।

59 मु तुमिकन भुन्‍दोछु,

तुमिले एक एक रुपियाँ नतिर्‍या स्‍हुम्‍म तेइबाट छुट्‌न्‍यानाइ।”

a 

१२:१ कुइपाजि तिनुहरु बाइरबाट राम्‍मा देखाउन्‍छुन्, तर भित्‍त मुन नराम्‍मो हुन्‍छ।

b 

१२:३५ आम्‍नो कम्‍मर कस र बत्‍ति बालि राख। यइको मतलब परमेसोरको काम गन्‍न हामि बादै स्‍हतिरनुपर्छ।

c 

१२:५० बप्‍तिस्‍मा आपुकन हुन्‍या दुख नजिकै आउनै लाग्‍याछ भुनि दुखि भइ इसु भुन्‍नाछिया।

पछताप या बिनास

13

1 तेइबेला ताँइ नाप्‍नापा मान्‍ठहरु खेडिया छिया,

जोले तिँ गालिलिहरुका बारेमै इसुकन भुन्‍या,

जैकन पिलातसले हत्‍या गरि तिनुहरुको रगत बलि भया पसुको रगत स्‍हात मिसाइदिया।

2 तब इसुले तिनुहरुकन भुन्‍या,

“तिनुहरुले यस्‍हरि दुख पाया भुन्‍दैमै क्‍या तुमिहरुले यिँ गालिलिहरु अरु स्‍हबै भुन्‍दा भौति पापि छन भुनि ठराउँदाछौ?

3 मु तुमिहरुकन भुन्‍दछु,

तेसो होइन,

तर तुमिहरुले पछताप गर्‍यानौ भुन्‍या तुमिहरु स्‍हबै तेइथै गरि नै नास हुन्‍याछौ।

4 अनि क्‍या तुमिहरु तिँ अठार जुन तेइ सिलोआमको धररा ओद्‌दिकन मर्‍या छिया कि तिनुहरु स्‍हबै यरुसलेममै बइन्‍या मद्‍दि भौति अपरादि छिया भुनि ठान्‍छौ?

5 तेसो होइन तर मु तुमिहरुकन भुन्‍छु,

तुमिहरुले पुनि पछताप गर्‍यानौ भुन्‍या,

तुमिहरु स्‍हबै तेइथै गरि नै नास हुन्‍याछौ।”

फलै नफल्‍या रुख

6 तेइपछि इसुले एक उखान भुन्‍या,

“एक मान्‍ठले आम्‍ना अंगुर बाडिमै एक नेभाराको बुटो लायाछियो।

तेइ बुटामै फल फल्‍योकि भुनि हेन्‍न आयो।

7 तेइले कामदारकन भुन्‍यो,

‘तिन बर्स्‍हदेखि मुइले नेभाराको रुखमै फल फल्‍छकि भुनि हेर्‍याँ,

तर फलै फल्‍योन।

यइकन ढालिदे क्‍यानभुन्‍या यइले मथ्‍थै ठाउँ स्‍हाँगुडो गर्‍याछ।’

8 तर कमाराले भुन्‍यो,

‘मालिक यइकन अँजै एक बर्स्‍ह रनदेउ,

मु यइको वरिपोरि खुनि पर्स्‍हो हालुला,

9 र तेइपछि फल फल्‍यो भुन्‍या ठिकै छ,

नतर तेइकन तुमिले ढालिदिया।’”

पट्‌याइ मान्‍या दिनमै इसुले भलो गर्‍या

10 एक पट्‌याइ मान्‍या दिन इसुले सभाघरमै सिच्‍छ्‌या दिइ रयाछिया।

11 ताँइ एक स्‍हैनि छि तेइकन अठार बर्स्‍हदेखि भुतआत्‍मा लागेर कुम्‍र्‌या भयाइछि,

र स्‍होज्‍जै हुन स्‍हक्‍तिछिन।

12 इसुले तेइकन देख्‍यापछि डाक्‍यार भुन्‍या,

“यइ स्‍हैनि,

अब तुमि आम्‍ना कैठबाट भलो भयौ।”

13 अनि इसुले तेइमाथि आम्‍ना हात राख्‍या,

तेइ एक्‍कासि उठि र परमेसोरकन गुनगान गन्‍न्‍न लागि।

14 तेइ देख्‍यार सभाघरका सासन गन्‍न्‍या जात्‍तिगरि झोकाया,

क्‍यानकि इसुले पट्‌याइ मान्‍या दिनमै निको पाड्‌या छिया,

र तिनुले मान्‍ठहरुकन भुन्‍या,

“काम गन्‍न्‍या छ दिन छुदैछुन,

यइबिअ यिँ छ दिन भित्‍तै भलो हुन आउ,

तर पट्‌याइ मान्‍या दिनमै हैन।”

15 तर इसु प्रभुले तिनुकन भुन्‍या,

“ए कुइपाजिहरु हो!

तुमिहरु मद्‌दि कोइले पट्‌याइ मान्‍या दिनमै गोठबाट गाइ गोरु र गदा मुल्‍केर पानि प्‍याउन ल्‍हिदैन?

16 यइ अब्राहामका बुंसकि छोरि अठार बर्स्‍ह स्‍हुम्‍म सैतानको कब्‍जामै छि,

पट्‌याइका दिनमै यइ कब्‍जाबाट छुट्‌करा हुनुपड्‌न्‍या हैन र?”

17 इसुले यिँ कुडा भुनि स्‍हक्‍यापछि उनुका बिरोदिहरु लाजमै पड्‌या,

तर उनुका स्‍हबै कामहरुमै मान्‍ठहरु खुसि भया।

रायोको बिउ र खमिरको उखान

(मत्‍ति १३:३१-३३; मर्कुस ४:३०-३२)

18 अनि इसुले भुन्‍या,

“परमेसोरको राज्‍य क्‍या जैथो छ?

तेइकन मु क्‍या स्‍हात तौलु?

19 तेइ त रायोको बिउ जैथो हो,

तेइ एक जुन मान्‍ठले आम्‍ना बाँडिमै छड्‌यो,

र उम्‌र्‍योर बड्‌डै नान्‍नानो रुख जैथैभयो अनि सर्गका चडाचुडिहरुले हाँगामै खोल्‍लेस लाया।”

20 इसुले फेरि भुन्‍या,

“परमेसोरको राज्‍यकन मु क्‍या स्‍हात तौलु?

21 तेइ त खमिर जैथै हो,

जो एक स्‍हैनिले तिन डालो धुलामै मिसाइ र स्‍हबै धुलो बड्‌यो।”

स्‍हाँगुरो धेलो

(मत्‍ति ७:१३-१४)

22 इसु सहर र गाउँ गाउँमै पसि मान्‍ठहरुकन सिच्‍छ्‌या दिदै यरुसलेमतिर गया।

23 तेइबेला एकजुना मान्‍ठले इसुकन स्‍होद्‌यो,

“प्रभु क्‍या नापाले मुक्‍ति पाउन्‍या छुन्?”

24 तर इसुले तिनुहरुकन भुन्‍या,

“परमेसोरको राज्‍यामै जान्‍या बाटो स्‍हाँगुरो धेलो जैथै हो र तेइ धेलाबाट पैन कोसित गर।

क्‍यानकि मु तुमिहरुकन भुन्‍दछु,

मथ्‍थै जुन स्‍हाँगुरो धेलाबाट पैन खोइदाछुन्,

तर स्‍हकन्‍यानाइ।

25 अनि घरका मालिकले उठिकन तेइ धेलो अड्‌याइ स्‍हक्‍यापछि,

तुमिहरुले बाइरबाट ढुकि यइथो भुन्‍दै धेलो ढक्‍ढुक्‍याउदै भुन्‍न्‍याछौ ‘प्रभु,

हाम्‍मा निम्‍ति धेलो उगाडिदेउ।”

“अनि तिनुले भुन्‍न्‍याछुन्,

‘तुमिहरु को हौ र काँबाट आयौँ मु रौँदैन।’

26 “अनि तुमिहरुले फेरि भुन्‍न्‍याछौ,

‘हामिले तुमि स्‍हात बसिकन खायौ र पियौ,

अनि हाम्‍मा गल्‍लिहरुमै तुमिले सिच्‍छ्‌या सिकाउदा छियौ।’

27 “तिनुले भुन्‍न्‍याछुन्,

‘मु तुमिहरुकन भुन्‍दछु,

तुमिहरु काँबाट आयौ मु रौँदैन।

खराब काम गन्‍न्‍यौ मुबाट जाउपुडा।’

28 “तेइबेला तुमिहरुले अब्राहाम,

इसहाक,

याकुब र स्‍हबै परमेसोरका रैबार्‍याकन उनुका राज्‍यामै देख्‍न्‍याछौ,

तर तुमिहरु आपै बाइर फालिदा,

तुमिहरु रुन्‍याछौ र दारा किट्‌न्‍याछौ।

29 मान्‍ठहरु पुर्ब,

पच्‍छिम,

उत्‍तर र दख्‍खिन स्‍हबै तिरबाट आइकन परमेसोरको राज्‍यामै खान बैन्‍याछुन्।

30 तर अइले पछाडि हुन्‍या अगेडि हुन्‍याछुन्,

र अगेडि भया पछाडि हुन्‍याछुन्।”

इसुले यरुसलेमकन स्‍हुम्‍जि दुखि भया

(मत्‍ति २३:३७-३९)

31 तेइबेला कोइ कोइ फरिसिहरुले आइकन भुन्‍या,

“ताँइबाट निस्‍केर जाउपुडा,

क्‍यानभुन्‍या हेरोदले तुमिकन मान्‍न खोज्‍याछ।”

32 इसुले तिनुहरुकन भुन्‍या,

“छट्‌टु हेरोदति गइकन भुन,

‘हेर,

आज र भोलि मु भुतहरु धपायर भलो गन्‍न्‍या काम गर्छु,

अनि पर्सि स्‍हुम्‍म मेरो काम स्‍हकिन्‍याछ।’

33 तर पुनि आज,

भोलि र पर्सि मु हुडिरनु पड्‌छ,

क्‍यानभुन्‍या यरुसलेम बाइर अरु कोइ ठौरमै परमेसोरका रैबार्‍याकन माद्‌दैनुन्।

34 “यरुसलेम ए यरुसलेम!

तो परमेसोरका रैबार्‍याकन माद्‌दोछै,

र तोइति पठायाहरुकन ढुंगाले हान्‍दोछै!

ज्‍यारि माउले चल्‍लाहरुकन पाखले ढाक्‍छ,

तेइथै गरि नै मथ्‍थै चोटि तेरा छोरा छोरिकन खेड्‌न्‍या इच्‍छ्‌या गर्‍या तर तोइले मानिनै।

35 मु तोकन भुन्‍दोछु,

हेर तेरो घरa सत्‍यानास भयाछ।

जैबेला स्‍हुम्‍म तेइले ‘परमप्रभुको नाउमै आउन्‍या धन्‍याका’ हुन् भुन्‍दैनै तेइबेला स्‍हम्‍म मुकन देख्‍न्‍या नाइ।”

a 

१३:३५ तेरो घर यइ भुन्‍नाले यरुसलेम मुन्‍दिर, या स्‍हक्‍लै सहर।

इसु एक फरिसिका घरमै

14

1 इसु एक पट्‌याइका दिनमै फरिसिहरुका कोइ एक जुन अगुआका घरमै खच्‍च खान गया।

ताँइ भया मान्‍ठहरुले इसुको चियो गरिरया छिया।

2 अनि तेइ ठौर एक जुन हात गोडा स्‍हुनिया मुदौरु इसुको अगेडि छियो।

3 इसुले धार्मिक अइनका गुरुहरु र फरिसिहरुकन स्‍होद्‌या,

“अइन उन्‍सार पट्‌याइ मान्‍न्‍या दिन मुदौरुकन भलो गन्‍न ठिक छ कि नाइ?”

4 तर तिनुहरु छुबुक्‍कै भया,

अनि इसुले तेइ मुदौरुका हडमै हात राखि भलो गरि पठाइदिया।

5 अनि इसुले तिनुहरुकन भुन्‍या,

“तुमिहरु कोइको छोराछोरिa या गाइ बल्‍ल पट्‌याइका दिनमै गैरा नाउलाउदो छत्‍तियो भुन्‍या तेइकन स्‍हाँटै गाड्‌डैनौ र?”

6 अनि तिनुहरुले यइ कुडाको जबाक दिन स्‍हक्‍यानुन्।

आपैकन ठुलो नठान

7 अनि भत्‍याडमै आया पाउनाहरुले मान गन्‍या ठाउँ छानि बस्‍या देख्‍यार इसुले तिनुहरुकन एक उखान भुन्‍या,

8 “भ्‍याको भत्‍याडमै कोइले तुमिकन निउतो दियोभुन्‍या मान हुन्‍या ठाउँमै नबस।

क्‍यानभुन्‍या तुमिहरु भुन्‍दा ठुला मान्‍ठहरुले ताँइ निउतो पाया हुनान्।

9 अनि तुमिहरुकन र तिनुकन निउतो दिन्‍या घरिनाb आइकन तुमिकन भुन्‍न्‍याछ,

‘यइकन बइन्‍या ठाउँ देउ’ तेइबेला तुमि लाजमै पडि स्‍हबै भुन्‍दा तल बइन्‍याछौ।

10 जब तुमिले निउतो पाउँछौ,

गइकन भुइमै बस,

र घरिना आइकन भुन्‍न्‍याछ,

‘ए स्‍हात्‍या माथिमै बस’ तेइबेला तुमि स्‍हात खान बस्‍याहरुको भुन्‍दा तुम्‍मो इज्‍यत ठुलो हुन्‍याछ।

11 क्‍यानभुन्‍या जोले आपुकन ठुलो ठान्‍दोछ,

तेइ नानो पारिन्‍याछ,

र आपुकन नानो पान्‍या ठुलो पारिन्‍याछ।”

12 अनि इसुले निउतो दिन्‍याकन भुन्‍या,

“तुमिले यस्‍हरि भोज भत्‍याड् लाउँदा,

आम्‍ना स्‍हात्‍याहरुकन,

आम्‍ना दाजुभाइकन या तुम्‍मा कुटुम्‍बहरुकन या स्‍हाउ गाउँल्‍याहरुकन निउतो नदेउ,

नतर तिनुहरुले तुमिकन निउतो दियर तुम्‍मा गुन फित्‍ता दिन्‍याछुन्।

13 तर तुमिले भत्‍याड् लाउँदा नागाहरु,

डुड्‌याहरु,

लुलाहरु र कान्‍याहरुकन घोइराउ,

14 र तेइथै गर्‍याउ भुन्‍या फलिफाप हुन्‍याछौ,

क्‍यानभुन्‍या तिनुहरुले तुम्‍मा गुन फर्काउन स्‍हक्‍तैनुन्।

तर धर्मि मर्‍याबाट फेरि ज्‍युँदिदा परमेसोरले तुमिकन इनाम दिन्‍याछुन।”

ठुलो भत्‍याड्को उखान

(मत्‍ति २२:१-१४)

15 इसु स्‍हात खान बस्‍या एक जुनले यि कुडा स्‍हुन्‍योर उनुकन भुन्‍यो,

“तेइ धन्‍यको हो,

जोले परमेसोरको राज्‍यामै भत्‍याड् खान्‍याछ!”

16 तर इसुले तेइकन भुन्‍या,

“कोइ एक जुन मान्‍ठले ठुलो भत्‍याड् लायो,

र मथ्‍थैकन निउतो दियो।

17 तेइले आम्‍ना कमाराकन खच्‍च तयार भयो भुनि पाउनाकन खान ‘आउ भुन्‍न पठायो।’

18 तर तिनुहरु स्‍हबैले नखरा गन्‍न लाग्‍या।

पैलो एकाले भुन्‍यो,

‘मुइले एक खेत किन्‍याछु,

तेइ हेन्‍न जानुछ।

तेबिअ मुकन माफ गद्‌देउ भत्‍याडमै आउन स्‍हक्‍तैन।’

19 अनि अक्‍काले भुन्‍यो,

‘मुइले पाँच हल बल्‍ल किन्‍याछु,

मु ति बल्‍ल जोति हेर्न जानुछ।

मुकन माफ गद्‌देउ,

आउन पाउँदैन।’

20 अक्‍काले भुन्‍यो,

‘मुइले भख्‍खर भ्‍या गर्‍याछु।

तेइबिअ मु आउन स्‍हक्‍तैन।’

21 “अनि कमाराले आइकन आम्‍ना मालिकति यिँ स्‍हबै कुडा भुनिदियो।

तब मालिक झोकाएर आम्‍ना कमाराकन भुन्‍यो,

‘सहरका स्‍हबै बाटाहरु र गल्‍लि गल्‍लिहरुमै स्‍हाँटा जा र नाँगाहरु,

लुलाहरु,

कान्‍याहरु,

र डुड्‌याहरुकन डाकेर भित्‍त ल्‍या।’

22 केइ समयपछि कमारो आइकन मालिककन भुन्‍यो,

‘तुमिले भुन्‍या जैथो मुइले गर्‍या तर अजैपुनि ठाउँ रित्‍तै छ।’

23 फेरि मालिकले कुमाराकन भुन्‍यो,

‘सहर भुन्‍दा बाइरका मुल बाटाहरु र गल्‍लिहरु हुदै गइ मान्‍ठहरुकन भत्‍याड् खान आउनै पड्‌छ भुनि कर ला र मेरो घर भरियोस्।

24 क्‍यानभुन्‍या मु तुमिहरुकन भुन्‍दछु,

निउतो दिया पाउनाहरु मद्‌दि कोइले पुनि मेरो भत्‍याड् चाक्‍न पाउन्‍यानाइ!’”

चेलाहरुले तिर्नु पड्‌न्‍या मोल

(मत्‍ति १०:३७-३८)

25 मान्‍ठहरुको ठुलो घुँइचो इसु स्‍हात जाँदैछियो,

र इसुले फर्क्‍यार तिनुहरुकन भुन्‍या,

26 “यति कोइ मुइति आउन्‍छ,

र आम्‍ना बाबा,

आमा,

जोइ,

छोरा छोरिहरु र दाजुभाइ,

दिदिबुइनिहरुकन र आपुकन भुन्‍दा भौति मुकन माया गन्‍नैपड्‌छ नतर तेइ मेरो चेला हुन स्‍हक्‍तैन।

27 जो आम्‍नो क्रुस बोकिc मेरा पछि लाग्‍दैन,

तेइ मेरो चेला हुन स्‍हक्‍तैन।

28 “तुमिहरु मद्‌दि कोइले एक धररा बनाउन्‍या इच्‍छा गर्छ भुन्‍या,

तेइ धररा बुनाइ स्‍हक्‍न्‍या खर्च आपु स्‍हात छ कि नाइ भुनि तेइले पैलै बसेर हिसाब गद्‌दैन् र?

29 नतर भुन्‍या तेइले धरराको जग बसालेर सिद्‌द्‍याउन स्‍हकेन भुन्‍या,

देख्‍न्‍याहरु स्‍हबैले यइथो भुन्‍यार तेइको खिसि गन्‍न्‍याछन।

30 ‘तेइ मान्‍ठले बुनाउन खोज्‍यो तर सिद्‌दयाउन स्‍हक्‍योन!’

31 “को राजा होला जोले अक्‍को राजा स्‍हात लडाइ गन्‍न जाँदा आपु स्‍हात भया दस हजारले तेइको बिरुद्‌दमै आउन्‍या बिस हजार स्‍हात लड्‌न स्‍हक्‍छुकि स्‍हक्‍तैन भुनि पैलै बसेर स्‍हल्‍ला गद्‌दैन?

32 तेइले नस्‍हक्‍न्‍या भयो भुन्‍या,

तेइ अक्‍को राजा टाडै हुदा मिलाप गरौँ भुनि स्‍होद्‌न राजाका रैबार्‍या पठाउन्‍याछ।

33 “तेइबिअ,

बिचार गर!

तुमिहरु मद्‌दि जोले आपु स्‍हात भया स्‍हबै कुडा मेरालेखि छोड्‌दैन,

तेइ मेरो चेला हुन स्‍हक्‍तैन।

34 नुन त राम्‍मै हुन्‍छ,

तर नुन निस्‍याइलो भयो भुन्‍या क्‍याले नुन्‍याइलो गन्‍न्‍या?d

35 यइ त न जुमिनको निउति न पर्स्‍होको निउति काम लाग्‍न्‍या हुन्‍छ।

मान्‍ठहरुले तेइकन मिल्‍काइदिन्‍छुन्।

जैको कान छ तेइले स्‍हुनोस र बुजोस्।”

a 

१४:५ छोराछोरि केइ पुराना कितबमै गदा भुन्‍याछ।

b 

14:9 घरिना स्‍हुडार्‍या, रस्‍याउडा

c 

१४:२७ आम्‍नो क्रुस बोकि जो मु स्‍हात आम्‍नो दुख बोकि हड्‌दैन र मर्न तयारि हुनैन तेइ मेरो चेलो हुन स्‍हक्‍तैन।

d 

१४:३४ इसुकन पछ्‌याउन्‍या कोइ छोडिकन गयो भुन्‍या तेइ निसैलो नुनजो हुन्‍छ। तेइ मान्‍ठ परमेसोरको लायकको हुनैन। मत्‍ति ५:१३; मर्कुस ९:५०

हराया भेडाको उखान

(मत्‍ति १८:१२-१४)

15

1 तिरो उठाउन्‍याहरु र पापिहरु स्‍हबै इसुको बचन स्‍हुन्‍नका बिअ इसुति आयाछिया।

2 फरिसि र धर्मगुरुहरुले गुनगुन गर्दै यइथो भुन्‍या,

“यइ मान्‍ठले त पापिहरुकन मान गद्‌दोछ र तिनुहरु स्‍हातै बसेर खान्‍छ।”a

3 तब इसुले तिनुहरुकन यइ उखान भुन्‍या,

4 “तुमिहरु मद्‌दि कोइका एक सय भेडा हुनान् तिँ मद्‌दि एक हराउदा उन्‍न्‌सयकन बुनमै छोडि हराया भेडो नपाउन्‍जै तेइकन खोइदैन र?

5 तेइले हरायको भेडो फेला पाड्‌या पछि खुसि हुदै तेइकन काँदमै हाल्‍छ।

6 र घरमै आइ तेइले आम्‍ना स्‍हात्‍याहरु र गाउँल्‍याहरुकन डाकि भुन्‍छ,

‘मु स्‍हात खुसि होउ,

क्‍यानभुन्‍या मोइले हराया भेडो पायाछु।’

7 मु तुमिहरुकन भुन्‍दछु,

यइथैगरि पछताप गर्नु नपड्‌न्‍या उन्‍नसय धर्मिहरुका निम्‍ति भुन्‍दा पछताप गन्‍या एक जुन पापिको निम्‍ति सोर्गमै अँज भैति आनन्‍द हुन्‍याछ।”

हराया रुडाको उखान

8 इसुले तिनुहरुकन अक्‍को उखान भुन्‍या,

“कोइ स्‍हैनिका दस चाँदिका रुडा मद्‌दि एक हराइ भुन्‍या तेइले बत्‍ति बालेर तेइ नपाउदा स्‍हुम्‍म घर झाडि म्‍हिनेतगरि खोइदिन र?

9 हरायको रुडा पायापछि तेइले आम्‍ना स्‍हात्‍याहरु र गाउँल्‍याहरुकन डाकेर यइथो भुन्‍छ,

‘मु स्‍हात खुसि होउ,

क्‍यानभुन्‍या मैले मेरो हराया रुडा पायाइछु।’

10 मु तुमिहरुकन भुन्‍दछु,

यइथैगरि पछताप गन्‍या एक जुन पापिका निम्‍ति परमेसोरका सोर्गका रैबार्‍याहरु आनन्‍दित हुन्‍याछुन।”

हराया छोराको उखान

11 तेइपछि इसुले भुन्‍या,

“कोइ मान्‍ठका दुइ छोरा छिया।

12 कान्‍ठो छोराले बाबाकन भुन्‍यो,

‘बाबा मेरा भागमै पड्‌न्‍या धुन स्‍हुम्‍पतिको भाग मुकन अल्‍लै देउ।’

तब तेइ मान्‍ठले आम्‍नो स्‍हुम्‍पति तिनुकन बाँडिदिया।

13 केइ दिनपछि,

आम्‍ना भागमै पड्‌या स्‍हबै धुन सुम्‍पतिबाटको रुपियाँ ल्हिएर कान्‍ठो छोरो टाडा देसमै गयो,

र ताँइ आम्‍नो रुपियाँ मोज मज्‍जामै उडायो।

14 अनि तेइले स्‍हबै धुन खर्च गरिस्‍हक्‍या छियो।

तेइबेला तेइ देसमै ठुलो उनिकाल पड्‌यो,

र तेइले खान्‍या पिन्‍या केइ पुनि पायन।

15 तेइबिअ ताँइ देसका एक जुन मान्‍ठति गइ तेइले काम माग्‍यो।

तेइले आम्‍नो खेतमै सुँगुरकन चराउन काममै पठायो।

16 अनि कोइले पुनि तेइकन खान नदिदा तेइले सुँगुरले खान्‍या दाना खान मुन गर्‍यो।

17 “तेइबेला तेइको चेत खुल्‍यो र भुन्‍यो,

‘मेरा बाबाका मथ्‍थै कमाराहरु अगान्‍जि खाइकन उबाद्‌दाछुन,

तर मु नेइ भोकले मर्न आट्‌याछु।

18 मु अब मेरा बाबाति गइकन भुन्‍न्‍याछु,

“बाबा मोइले सोर्गका परमेसोर र तुम्‍मा बिरुद्‌दमै पाप गर्‍याछु।

19 अबदेखि मु तुम्‍मो छोरो भुनिन्‍या लाएकको नाइ।

मुकन तुम्‍मा कमाराहरु मद्‌दिको एक कमारा जैथै मान।”’

20 अनि तेइ उठेर आम्‍ना बाबाति गयो।

“तर तेइकन परैबाट आया तेइका बाबाले देख्‍या,

अनि तिनुको हिर्दया मायाले भरियर आयो,

र दगुडेर गइ छोराकन उँगालो हालि माइ खाया।

21 छोराले तिनुकन भुन्‍यो,

‘बाबा,

मोइले सोर्गका परमेसोरको र तुम्‍मो बिरुद्‌दमै पाप गर्‍याछु,

मु फेरि तुम्‍मो छोरो भुनिन्‍या लाएकको नाइ।’

22 “तर बाबाले ताँइ भया आम्‍ना कमाराहरुकन भुन्‍या,

‘तुरुन्‍तै गैकन स्‍हबै भुन्‍दा राम्‍मा टाला ल्‍याइकन लाइदेउ र तेइका हाता आङ्‌लौनो मुन्‍नो,

र खुट्‌टामै पौला लाइदेउ,

23 र मोटो पसु bल्‍याइ काट,

र हामि खायर खुसियालि मनाऔं।

24 क्‍यानभुन्‍या मेरो छोरो मर्‍या छियो,

फेरि बाँचेर आयाछ,

हराया छियो,

अइले फेला पर्‍याछ।’

तब तिनुहरु आनन्‍द मुनाउन लाग्‍या।

25 “तेइबेला तिनुको जेठो छोरो खेतमै काम गद्‌दै छियो,

तेइ फर्केर घर आउँदा तेइले घरमै बाजा बजाउदै र नाचगान गर्‍या स्‍हुन्‍यो।

26 अनि तेइले ‘नेइ क्‍या हुँदैछ?’

भुनि एक जुन कुमाराकन डाकेर स्‍होद्‌यो।

27 “कमाराले भुन्‍यो,

‘तुम्‍मा भाइ सकुसल र निकै फर्कि आयाछुन्,

तेइ बिअ तुम्‍मा बाबाले मोटो पसु काटि खुसियालि मुनाउन लाग्‍याछुन।’

28 “यि कुडा स्‍हुनेर तेइ झोकायो,

र भित्‍त जान मान्‍योन,

तेइबिअ तेइका बाबाले बाइर आइ भित्‍त जाउँ भुनि बिन्‍ति गद्‌दै फकाउन लाग्‍या।

29 तर तेइले बाबाकन भुन्‍यो,

‘हेर,

यतिका बर्स्‍ह मैले तुम्‍मो सेबा गर्‍या,

अनि तुम्‍मो आग्‍या मान्‍या,

तर पुनि मोइले आम्‍ना स्‍हात्‍याहरु स्‍हात आनन्‍द मुनाउन तुमिले मुकन एक भेडो पुनि कैलै दियानौ।

30 तर तुम्‍मो स्‍हबै स्‍हुम्‍पति बेस्‍याहरु स्‍हात उडाउन्‍या तुम्‍मो यइ छोरो आउँदा तुमिले पालि राख्‍या मोटो पसु तेइका निम्‍ति काट्‌यौँ।’

31 “तब बाबाले तेइकन भुन्‍या,

‘हेर छोरा,

तो त जैलेपुनि मु स्‍हातै छै,

मु स्‍हात भया स्‍हबै तेरै हो।

32 तर हामिले त आनन्‍द मान्‍नु र खुसि हुनुपड्‌न्‍या छियो,

क्‍यानभुन्‍या तेरो भाइ मर्‍या छियो,

फेरि बाँचि आयाछ,

हराया छियो,

फेला पड्‌याछ।’”

a 

15:2 इसु स्‍हात खानपिन गन्‍न्‍या मान्‍ठहरुकन यहुदि धर्मगुरुहरुले अस्‍हुद्‌द मान्‍ना छिया र यइथो गरि तेइथाहरु स्‍हात खानपिन गन्‍न्‍या पुनि तेइथै हुन् स्‍हुइता छिया।

b 

१५:२३ मोटो पसुयहुदि रितिथितिमै बाछो काटि भत्‍याड् खान्‍छिया।

चनाखो नाइक्‍या

16

1 इसुले आम्‍ना चेलाहरुकन भुन्‍या,

“कोइ स्‍हाउ मान्‍ठका काम गन्‍याहरु मद्‌दि एक जुन नाइक्‍या छियो।

तेइले आम्‍ना मालिकको धुन सुम्‍पति उडाउँदैछ भुन्‍न्‍या कुडा मान्‍ठहरुले स्‍हाउकन भुनिदिया।

2 तब मालिकले डाकेर भुन्‍यो,

‘मोइले तेरो बारेमै क्‍या स्‍हुन्‍दैछु तेइ क्‍या हो?

तेरो नाइक्‍या कामको हिसाब मुकन दे।

अबदेखि तो नाइक्‍या हुन पाउँदैनै।’

3 “अनि नाइक्‍याले मुनमुनै यइथो स्‍हुइन लाग्‍यो,

‘अब मु क्‍या गरुला?

क्‍यानभुन्‍या,

मालिकले मुकन नाइक्‍या कामबाट हटाउन लाग्‍याछुन्।

खुनजोत गन्‍न्‍या बल पुनि नाइ,

भिक माग्‍न स्‍हरम लाग्‍दोछ।

4 अब मोइले क्‍या गन्‍नु पड्‌न्‍या हो स्‍हुचिस्‍हक्‍याछु।

नाइक्‍या कामबाट निकालिया पछि मुकन मान्‍ठले तिनुहरुका घरमै कस्‍हरि मान गन्‍न्‍याछुन् तेइ पक्‍का गर्‍याछु।’

5 अनि तेइले मालिकका जोखारिहरुकन एक एक गरि डाक्‍यो,

अनि पैलोकन स्‍होद्‌यो,

‘तुमि स्‍हात मेरा मालिकको जोखो कति छ?’

6 “तेइले भुन्‍यो,

‘तिन हजार लिटर चोखो छ।’

“तब नाइक्‍याले तेइकन भुन्‍यो,

‘तुमसुक ल्‍हेउ र तुरुन्‍तै बसेर पुन्‍न सय लिटर लेख।’

7 “तेइपछि अक्‍काकन स्‍होद्‌यो,

‘तुम्‍मो जोखो कति छ?’

“तेइले भुन्‍यो ‘एक हजार बोरा गौउँ तिन्‍नुछ।’

“नाइक्‍याले तेइकन भुन्‍यो,

‘तुम्‍मो तुमसुक ल्‍हेउ र स्‍हाट्‌टै आठ सय बोरा गौउँ लेख।’

8 “तब तेइको मालिकले तेइ बेइमानि नाइक्‍याको तारिप गर्‍यो क्‍यानभुन्‍या तेइले आम्‍नो काम चतुर्‍याइ स्‍हात गर्‍यो।”

इसुले तिनुहरुकन भुन्‍या,

“यइ सुन्‍सारका मान्‍ठ आम्‍ना मान्‍ठहरु स्‍हात बेबार गद्‌दा उज्‍यालाका स्‍हुन्‍तान भुन्‍दा अँज भौति बाठो हुन्‍छुन्।

9 मु तुमिहरुकन भुन्‍दछु,

आम्‍नो निम्‍ति सुन्‍सारको धुनले स्‍हात्‍याहरु बुनाओ,

जैबेला तेइधुन स्‍हकिन्‍छ,

तब तिनुहरुले तुमिहरुकन अजम्‍बरिका घरमै सुम्‍मान गन्‍न्‍याछन।a

10 “जो नापा कुडामै बिसासिलो हुन्‍छ तेइ मथ्‍थै कुडामै पुनि बिसासिलो हुन्‍छ,

र जो नानो कुडामै बेइमान हुन्‍छ तेइ मथ्‍थै पुनि बेइमान हुन्‍छ।

11 यति तुमिहरु सन्‍सारको धुनमै बिसासिला भयानौ भुन्‍या,

तुमिहरुकन स्‍हाँचो धुनको जुम्‍मा कोइले देला?

12 यति तुमिहरु अक्‍का धुनमै बिसासिला भयानौ भुन्‍या,

तुमिहरुको आम्‍नै धुन तुमिहरुकन कोइले देला र?

13 “कोइ कमाराले दुइ मालिकको सेबा गन्‍न स्‍हक्‍तैन,

क्‍यानभुन्‍या तेइले एककन घिन मान्‍यर अक्‍काकन माया गद्‌दोछ,

या एकाको भुन्‍या मान्‍नोछ अक्‍काको भुन्‍या मान्‍नैन।

तुमिहरु परमेसोर र धुन दुबैको सेबा गन्‍न सक्‍तैनौ।”

इसुका अरु सिछ्‌याहरु

(मत्‍ति ११:१२-१३)

14 धुनकन माया गन्‍न्‍या फरिसिहरुले यि कुडा स्‍हुनेर इसुकन ठट्‌टामै उडाया।

15 तब इसुले तिनुहरुकन भुन्‍या,

“मान्‍ठहरुका अगेडि आपुकन धर्मि ठर्‌याउन्‍या तुमिहरु नै हौ,

तर परमेसोरले तुमिहरुका हिद्‌या बुइदाछुन।

मान्‍ठहरुका म्‍हाँजौनो ज्‍या ठुलो हुन्‍छ,

परमेसोरको हेराइमै तेइ घिन लाग्‍दो मानिन्‍छ।

16 “बप्‍तिस्‍मा दिन्‍या युहन्‍नाको सुमयसम्‍म मोसाको अइन र परमेसोरका रैबार्‍याहरुको हुकुम चल्‍दै आयाछियो।

तेइबेला देखि परमेसोरका राज्‍यको राम्‍मो रैबार प्रचार गरियाछ र स्‍हबै जुन तेइ राज्‍य भित्‍त पैन्‍या जात्‍ति मुन गद्‌दाछुन्।

17 तर सोर्ग र धत्‍ति बिलाइकन जान स्‍हक्‍छ तर धर्मसास्‍त्‌रमै भया नानो कुडा पुनि हरिन्‍यानाइ।

18 “जोले आम्‍नि जोइकन छोडि अक्‍किकन भ्‍या गद्‌दोछ तेइले रन्‍डिबाजि गद्‌दोछ,

र पोइबाट छोड्‌याइ स्‍हैनिकन भ्‍या गन्‍न्‍या मान्‍ठले पुनि रन्‍डिबाजि गद्‌दोछ।”

स्‍हाउ मान्‍ठ र लाजरस

19 इसुले भुन्‍या,

“एक जुन स्‍हाउ मान्‍ठ छियो तेइ म्‍हंगा म्‍हंगा टाला लाउँदोछियो र दिनदिनै मोज मजामै बस्‍तोछियो।

20 तेइका धेलाति लाजरस नाउँ भया एक जुन नागा मान्‍ठकन ल्‍याइ राखिदिन्‍छिया।

तेइका हड भरि घा ऐ घा छिया।

21 तेइ स्‍हाउ मान्‍ठका खान्‍या टेबुलबाट छत्‍तिया छेउला छाउलि खाइ लाजरसले पेट भन्‍न्‍या इच्‍छ्‌या गद्‍दोछियो।

अनि कुकुरले तेइका घा चाटि दिन्‍छिया।

22 “तेइ नागो लाजरस मर्‍यो र सोर्गका रैबार्‍याहरुले तेइकन ल्‍हियार अब्राहामका काखति राख्‍या।

तेइ स्‍हाउ मान्‍ठ पुनि मर्‍यो र गडालियो।

23 अनि तेइ नर्गमै जत्‍ति दुख पाइरया बेला तेइले माथि हेर्‍यो र अब्राहामका काखति लाजरसकन देख्‍यो।

24 स्‍हाउ मान्‍ठले कोक्‍काउदै भुन्‍यो,

‘ए अब्राहाम बाबा,

मुकन दया गरि लाजरसकन मोइति पठाइदेउ,

र तेइले आम्‍नो आँग्‍लाको टुपो पानिमै डोबि मेरो जिब्‍राकन सिग्‍रो पाडिदेला,

क्‍यानभुन्‍या मु यइ आगाका रापमै फडिजडि गद्‌दोछु।’

25 “तर अब्राहामले भुन्‍या,

‘छोरा,

याद गर,

तो आम्‍नो जुनिभरि सुखमै छिस्,

अनि यइ लाजरसले दुखै दुख पायो।

तेइ अब नेइ सुखमै छ र तो ताँइ दुख्‍खमै छै।

26 यि कुडा बाएक,

ताँइबाट नेइ आउन र नेइबाट ताँइ आउन नस्‍हकुन् भुनि हाम्‍मो र तेरो म्‍हाँजौदो गैरो खाल्‍टोछ।’

27 “अनि स्‍हाउ मान्‍ठले भुन्‍यो,

‘अब्राहाम बाबा,

यइबिअ मु तुमिकन बिन्‍ति गद्‌दोछु,

तुमिले लाजरसकन मेरा बाबाका घरमै पठाइदेउ,

28 क्‍यानभुन्‍या मेरा पाँच भाइछुन्।

तेइले तिनुहरुकन स्‍हुम्‍जाइ देला,

नतर तिनुहरु पुनि यइ दुखका ठौरमै आइजानान्।’

29 तर अब्राहामले तेइकन भुन्‍या,

‘तिनुहरु स्‍हात मोसा र परमेसोरका रैबार्‍याहरुका किताब छुन् तिनुहरुले ति स्‍हुनुन्।’

30 “तर स्‍हाउ मान्‍ठले भुन्‍यो,

‘होइन,

अब्राहाम बाबा,

मर्‍याबाट कोइ एक जुन तिनुहरुति गयो भुन्‍या त तिनुहरुले पछताप गन्‍न्‍याछुन्।’

31 “अब्राहामले तेइकन भुन्‍या,

‘मोसा र परमेसोरका रैबार्‍याहरुका कुडा तिनुहरुले स्‍हुन्‍दैनुन् भुन्‍या,

मर्‍याबाट कोइ ज्‍युँदिया पुनि तिनुहरुले बिसास गन्‍न्‍यानाइ।’”

a 

१६:८-९ इसुले आम्‍ना चेलाहरुकन यइ कथाको भुन्‍या नमान्‍या मान्‍ठ जस्‍तै हउ भुन्‍या होइनुन्। उनुले तिनुहरुकन यइ भुन्‍या कि तिनु स्‍हात भया धुनले परमेसोरको काम गर तेइबिअ परमेसोर तिनुहरुकन अजम्‍बरिको घर सोर्गमै सुम्‍मान गन्‍न्‍याछुन्।

मान्‍ठहरुकन ठेसलाग्‍न नदेउ

(मत्‍ति १८:६,७,२१,२२; मर्कुस ९:४२)

17

1 इसुले आम्‍ना चेलाहरुकन भुन्‍या,

“ठेस लाग्‌न्‍या ठाँउa अबस्‍य आउँछुन्,

तर धिक्‍कार तेइकन जैको कारन ठेस लाग्‌न्‍या ठाँउ आउन्‍छन्।

2 जो मान्‍ठले यिँ नान्‍नानाहरुकन ठेस लाउन्‍छ तेइ मान्‍ठका घिच्‍चामै जाँतो झुडाइ समुन्‍द्रमै फालिदिनु तेइको निम्‍ति राम्‍मो हुन्‍याछ।

3 आम्‍ना बारेमै चेत गरि बस।

“तुम्‍मा भाइले पाप गर्‍यो भुन्‍या तेइकन हप्‍काउ,

अनि तेइले पछताप गर्‍यो भुन्‍या,

तेइकन माप गर।

4 यति तुम्‍मा भाइले दिनमै सात चोटि तुम्‍मा बिरुद्‌दमै पाप गर्‍यो भुन्‍या र सातै चोटि तुमिति फर्किआयर,

‘पछताप गर्छु’ भुन्‍यो भुन्‍या तेइकन माप गन्‍नु।”

बिसास

5 मुख्‍या चेलाहरुले इसु प्रभुकन भुन्‍या,

“हामिहरुको बिसास बडाइदेउ।”

6 इसु प्रभुले भुन्‍या,

“तुमिहरुति रायोको गेडा जत्‍ति पुनि बिसास भयपुनि तुमिहरुले यइ किम्‍बुको रुखकन,

‘तो उक्‍कियर समुन्‍द्रमै रोपिन जा’ भुन्‍यौ भुन्‍या तेइले मान्‍न्‍याछ।

बिसासिलो कमारो

7 “तुमिहरुमद्‌दि कोइको कमारो खेत जोति या भेडा चराइ आयो भुन्‍या,

तेइले आम्‍ना कुमाराकन,

‘स्‍हाँट्‌टै आयर खान बस्’ भुन्‍छ र?

8 तेइकन बरु यइथो भुन्‍न्‍याछ,

‘तयारि हो,

मेरा निम्‍ति खच्‍च बुना,

र मोइले खाइ पिइ नगद्‌दा स्‍हम्‍म मेरो सेबा गर्।

तेइपछि तोइले खानपिन गर्।’

9 आपुले अडाया उन्‍सारको काम गर्‍यो भुन्‍या क्‍या तेइले कुमाराकन धन्‍याबाद दिन्‍छ र?

दिदैन।

10 तेइबिअ तुमिहरुकन अडाया स्‍हबै काम पुरा गर्‍यापछि तुमिहरुले पुनि यइथो भुन,

‘हामि काम नलाग्‍न्‍या कमारा हौ,

हामिले त हाम्‍मो जुम्‍मेबारि मात्‍तै पुरा गर्‍याछौँ।’”

इसुले दस कोडिकन निको पाड्‌या

11 इसु यरुसलेमतिर जान्‍याबेला सामरिया र गालिलको सिमाना भइकन गया।

12 इसु एक गाउँमै पस्‍ता दस जुन कोडि स्‍हात उनुको भेट भयो।

टाडैबाट उठेर तिनुहरुले

13 ठुल्‍लै डाको गाडि भुन्‍या,

“हे इसु गुरुज्‍यु,

हामिकन दया गरिदेउ।”

14 जब इसुले तिनुहरुकन देखेर भुन्‍या,

पुजारिति जाउ र आपैकन देखाउ अनि तिनुहरु जाँदैगद्‍दा भलो भया।

15 तिनुहरु मद्‌दि एक जुनले आपु भलो भया देख्‍यो र तेइले ठुल्‍लै डाकाले परमेसोरको गुनगान गद्‌दै फर्क्‍यो।

16 अनि इसुका गोडामै घोप्‍ट्‌या पडि धन्‍याबाद दियो।

तेइ एक सामरि छियो।

17 इसुले भुन्‍या,

“क्‍या दस जुन भलो भया होइनुन् र,

अरु नौ जुन काँ छुन्?

18 यइ बिदेसि बाएक परमेसोरकन प्रसंसा गन्‍न्‍या अरु कोइ भयानुन्?”

19 अनि इसुले तेइकन भुन्‍या,

“उठ र जाउ,

तुम्‍मा बिसासले तुमिकन भलो गर्‍याछ।”

परमेसोरको राज्‍या आउँदैछ

(मत्‍ति २४:२३-२८,३७-४१)

20 परमेसोरले सासन गन्‍न्‍या राज्‍या कैले आउँछ भुनि फरिसिले इसुकन स्‍होद्‌या।

इसुले तिनुकन भुन्‍या,

“परमेसोरको राज्‍या देखिन्‍या गरि आउँदैन।

21 नतर मान्‍ठहरुले भुन्‍न्‍याछुन्,

‘हेर,

नेइ छ!’

या ‘ताँइ छ!’

क्‍यानभुन्‍या हेर,

परमेसोरको राज्‍या तुमिहरुकै म्‍हाँजौदोछ।”

22 अनि इसुले चेलाहरुकन भुन्‍या,

“यइथो दिन आउन्‍याछ,

तुमिहरुले मान्‍ठका छोराले सासन गर्‍या एक दिन हेन्‍या इच्‍छ्‌या गन्‍न्‍याछौ,

तर तुमिहरुले देख्‍न्‍या नाइ।

23 मान्‍ठहरुले तुमिकन भुन्‍न्‍याछुन्,

‘हेर,

तेइ ताँइ छ!’

या ‘हेर,

तेइ नेइ छ!’

तर तिनुहरुका पछि नजाउ।

24 क्‍यानकि ज्‍यागरि बिजुल्‍लि चुम्‍कुदा सोर्गको ओल्‍ला धारदेखि पोल्‍ला धार स्‍हम्‍म उज्‍यालो पाड्‌छ,

मान्‍ठको छोरा पुनि आम्‍ना दिनमै तेइथै हुन्‍याछ।

25 तर यस्‍तो हुनु भुन्‍दा पैलै तेइले मस्‍तै दुख्‍ख पाउन्‍याछ र यइ पुस्‍ताबाट इन्‍कार हुनु पड्‌न्‍याछ।

26 अनि नोआको दिनमै तेइथै भयाछियो मान्‍ठका छोराको दिनमै पुनि तेइथै हुन्‍याछ।

27 नोआ झाँज भित्‍त नपैथा स्‍हम्‍म मान्‍ठहरु खाँदैछिया,

पिदैछिया,

भ्‍या गद्‌दैछिया तेइबेला बाडिपैरो आयो र स्‍हबैकन नास गर्‍यो।

28 तेइथै गरि लोतको सुमयमै पुनि तेस्‍तै भयाछियो।

मान्‍ठहरु खानैछिया,

पिनैछिया,

किनबेच गद्‌दैछिया,

बालि लाउन्‍या र घर बुनाउदैछिया।

29 तर जो दिन लोतले सदोम छोड्‌या,

सर्गबाट आगो र गुन्‍दक बर्सेर तिनुहरु स्‍हबैकन नास पार्‍यो।

30 मान्‍ठको छोरा देखिन्‍या दिनमै यइथै हुन्‍याछ।

31 “तेइ दिन जो घरको थाडा माथि छ तेइको माल समान घर भित्‍तछ भुन्‍या तेइले सामान ल्‍हिन तल नआओस्,

तेस्‍तै गरि खेतमै काम गन्‍न्‍याहरु पुनि घर नफर्कोस्।

32 लोतकि जोइ क्‍यारि मरि याद गर!

33 जोले आम्‍नो जुनि बचाउन खोइदोछ,

तेइ मर्न्‍याछ,

र जोले आम्‍नो जुनि मार्छ,

तेइ बाँइन्‍याछ।b

34 मु तुमिहरुकन भुन्‍दछु,

तेइ रात दुइ जुना एकै ओछ्‌यानमै सिया हुन्‍याछुन।

एक जुन ल्‍हिइन्‍याछ र अक्‍काकन छोडिन्‍याछ।

35 दुइ जुन स्‍हैनि स्‍हातै जाँतो पिनिरया बेला एकिकन ल्‍हिइन्‍याछ,

अक्‍कि छोडिन्‍याछ।

36 दुइ जुन मान्‍ठ खेतमै काम गरिरया हुन्‍याछन्,

एक जुन ल्‍हिइन्‍याछ,

अक्‍को छोडिन्‍याछ।”

37 अनि चेलाहरुले इसुकन स्‍होद्‌या,

“प्रभु यइ काँ हुन्‍याछ?”

इसुले तिनुहरुकन भुन्‍या,

“जाँ सिनु छ ताँइ गडुलहरु खेडिन्‍छन।

यइथैगरि यइ चिनारिले बेला नजिकै आया जनाउन्‍छ।”

a 

१७:१ ठेस लाग्‌न्‍या ठाँउ यइ भुन्‍नाले परमेसोरको बाटो पछ्‌याउन केइकुडाले रोक्‍तोछ।

b 

१७:३२-३३ लोतकि जोइले आपुले छोडि आया माल सुमानका बिअ पछाडि हेरि र मरि। इसुले भुन्‍या हामिले अजम्‍बरि जुनि पाउन हाम्‍मो स्‍हबै थोक छोड्‌नुपर्छ।

बिदुआ र न्‍यादिस

18

1 तिनुहरु बाद्‌दिनै प्रार्थना गरुन् र झर्को नमानुन् भुन्‍न्‍या हेतुले इसुले तिनुहरुकन एक उखान भुन्‍या,

2 “कोइ एक सहरमै परमेसोरको भेइ नमान्‍न्‍या र मान्‍ठको मतलब नगन्‍न्‍या एक जुना न्‍यादिस छियो।

3 तेइ सहरमै एक बिदुआ छि।

तेइ तिनुति आइरन्‍छि र भुन्‍निछि,

‘मेरा बिरोदिको अगेडि मेरो निसाप गद्‌देउ!’

4 न्‍यादिसले केइ सुमयसुम्‍म त मान्‍योन तर पछि तेइले आम्‍नो मुनमै स्‍हुच्‍यो ‘मु परमेसोरको भेइ मान्‍नैन!

मान्‍ठको मतलब पुनि गद्‍दैन।

5 तर यइ बिदुआले मुकन हैरान गर्‍याइ हुनाले मु यइको निसाप गद्‍दिन्‍या छु,

नतर तेइ एकुरै आइकन मुकन दिक्‍क गन्‍न्‍याछ।’”

6 अनि इसु प्रभुले भुन्‍या,

“सचेत रहो,

ति अधर्मि न्‍यादिसले क्‍या भुन्‍नाछुन्।

7 यति अधर्मि न्‍यादिसले निसाप गर्‍यो भुन्‍या अनि परमेसोरले उनुकन रात दिनै पुगाड्‍न्‍या आम्‍ना छानियाकाहरुको पुनि निसाप गद्‌दाछुन्।

क्‍या उनुले तिनुहरुका निम्‍ति बार गद्‌दाछुन् र?

गद्‌दैनुन्।

8 मु तुमिहरुकन भुन्‍दोछु,

उनुले स्‍हाँट्‍टै तिनुहरुको निसाप गद्‍दिन्‍या छुन।

तर पुनि मान्‍ठको छोरो आउँदा,

क्‍या तेइले धत्‍तिका मान्‍ठहरुले परमेसोरमै बिसास गर्‍या फेला पाड्‌न्‍याछ र?”

फरिसि र तिरो उठाउन्‍याको उखान

9 आपुमै भर पड्‌न्‍याहरु र आपुकनै धर्मि भुनि अरुकन नराम्‍मो भुन्‍न्‍याहरु कोइ कोइकन इसुले यइ उखान स्‍हुनाया,

10 “दुइ जुना मान्‍ठ प्रार्थना गन्‍न मुन्‍दिरमै गया तिँ मद्‌दि एक जुना फरिसि र अक्‍को तिरो उठाउन्‍या छियो।

11 फरिसिले ढुकिकन मुनमुनै यइथो गरि प्रार्थना गर्‍यो,

‘हे परमेसोर,

मु तुमिकन धन्‍याबाद दिन्‍छु,

मु अरु मान्‍ठहरु जस्‍तो धुतुवा,

बेइमान,

ब्‍यबिचारि,

या यइ तिरो उठाउन्‍या जस्‍तो पुनि नाइ।

12 मु हप्‍तामै दुइचोटि बत्‍त बस्‍तोछु।

मैले पाया स्‍हबै चिजको दस भागको एक भाग दिन्‍छु।’

13 तर तिरो उठाउन्‍या टाडै ढुकिकन सर्गतिर नहेरिकन छातिमै हान्‍दै यइथो भुन्‍यो,

‘हे परमेसोर,

मु पापिकन टिठ्‌मान!’”

14 अनि इसुले भुन्‍या,

“मु तुमिहरुकन भुन्‍दोछु,

तेइ मान्‍ठ फरिसि भुन्‍दा धर्मि ठरिकन आम्‍नो घरतिर गयो।

क्‍यानभुन्‍या जोले आपुकन ठुलो भुन्‍नोछ,

तेइ नानो हुन्‍याछ,

तर जोले आपुकन नानो भुन्‍नोछ,

तेइ ठुलो हुन्‍याछ।”

इसु र नाना ट्‍वाटुकिहरु

(मत्‍ति १९:१३-१५; मर्कुस १०:१३-१६)

15 इसुले छुइदेनान् भुनि मान्‍ठहरुले ट्वाटिकिहरुकन इसुति ल्‍याया।

तर चेलाहरुले तेइ देख्‍यार तिनुहरुकन हप्‍काया।

16 अनि इसुले तिनुहरुकन घोइर्‍या र भुन्‍या,

“ट्‍वाटुकिहरु कन मोइति आउन देउ,

तिनुहरुकन नरोक।

क्‍यानभुन्‍या परमेसोरको राज्‍य यइतैहरुको हो।

17 स्‍हाँच्‍चि मु तुमिहरुकन भुन्‍दोछु,

जोले एक भाउले जस्‍तै परमेसोरको राज्‍याकन नमान्‍या स्‍हम्‍म कोइ पुनि परमेसोरको मान्‍ठ मानिन्‍या नाइ।”

स्‍हाउ मान्‍ठको सुमस्‍या

(मत्‍ति १९:१६-२९; मर्कुस १०:१७-३०)

18 कोइ एक जुना इस्राएलको सासन गन्‍न्‍याले इसुकन स्‍होद्‍यो,

“हे राम्‍मा गुरु,

मोइले अजम्‍बरि जुनि पाउन क्‍या गरु।”

19 इसुले तिनुकन भुन्‍या,

“तुमि मुकन क्‍यान राम्‍मा भुन्‍नाछौ?

एक परमेसोर बाएक कोइ गत्‍तिलो नाइ।

20 तुमि आग्‍याहरु त जान्‍दाछौ ‘ब्‍याबिचार नगर्नु,

हत्‍या नगन्‍नु,

नर्चोनु,

झुटो स्‍हाँचि नदिनु,

आम्‍ना बाबा र आमाको स्‍हुम्‍मान गन्‍नु।’”

21 तिनुले भुन्‍या,

“यि स्‍हबै त मोइले तुन्‍नेरि छन्‍जा नै मान्‍नै आया हुँ।”

22 यइ स्‍हुन्‍यापछि इसुले तिनुकन भुन्‍या,

“तुमिकन अझ एक चिजको घटि छ।

तुमि स्‍हात भया,

ज्‍या जति छुन् ति स्‍हबै बेचि नागाहरुकन बाँडिदेउ,

र तुम्‍मा निम्‍ति सोर्गमै धुन हुन्‍याछ,

अनि आउ र मेरो पछाडि लाग।”

23 तर यिँ कुडा स्‍हुन्‍यार ति बेस्‍सरि बैरागिया क्‍यानभुन्‍या ति असाद्‌दै स्‍हाउ छिया।

24 अनि इसुले तिनुकन देख्‍यार भुन्‍या,

“स्‍हाउ मान्‍ठ परमेसोरको राज्‍यको मान्‍ठ हुन स्‍हक्‍तैन!

25 मु तुमिहरुकन भुन्‍दोछु,

स्‍हाउ मान्‍ठ परमेसोरको राज्‍यको मान्‍ठ हुनु भुन्‍दा त उँटकन स्‍हुइयाको नाथोबाट छिन्‍नु स्‍हजिलो हुन्‍छ।”

26 अनि स्‍हुन्‍न्‍याहरुले भुन्‍या,

“तब कैको उद्‌दार हुन स्‍हक्‍तोछ त?”

27 इसुले भुन्‍या,

“मान्‍ठहरुले ज्‍या गन्‍न स्‍हक्‍तैनुन् तेइ परमेसोरले गन्‍न स्‍हक्‍ताछुन्।”

28 तब पत्‍तुरुसले भुन्‍या,

“हेर!

आम्‍नो घरबार छोडेर हामि तुम्‍मो पछाडि लाग्‍या छौ।”

29 तब इसुले तिनुहरुकन भुन्‍या,

“स्‍हाँच्‍चि मु तुमिहरुकन भुन्‍नाछु,

जोले घर या स्‍हैनि,

या दाइ भाइ आमा बाबा,

या छोरा छोरिकन छोडि परमेसोरको राज्‍याको सेबा गर्छ भुन्‍या,

30 परमेसोरले तेइकन यइ जुनिमै मस्‍तै कुडा दिन्‍याछुन् र भबिस्‍यमै अजम्‍बरि जुनि पाउन्‍याछ।”

आपु मन्‍न्‍या बारेमै इसुले भबिस्‍यबानि गर्‍या

(मत्‍ति २०:१७-१९; मर्कुस १०:३२-३४)

31 इसुले बार जुना चेलाकन अलक्‍कै ल्‍हिकन भुन्‍या,

“हेर,

हामि यरुसलेमतिरै जानैछौ,

मान्‍ठको छोराको बारेमै परमेसोरका रैबार्‍याहरुले लेख्‍या स्‍हबै कुडा पुरा हुन्‍याछुन्।

32 क्‍यानभुन्‍या उनुकन अरुजातिहरुका हातमै जुम्‍मा लाउन्‍याछुन्,

र तिनुहरुले उनुको गिल्‍ला गन्‍याछुन्,

नराम्‍मो बेबार गन्‍न्‍याछुन् र उनुकन थुक्‍न्‍याछुन्।

33 तिनुहरुले कोर्रा लाउन्‍याछुन र मार्‌न्‍या छुन् अनि तिन दिनमै तिँ फेरि मर्‍याबाट जिउँदिन्‍याछन।”

34 तर चेलाहरुले यि कुडाहरु बुज्‍दै बुज्‍यानुन्।

तिनुहरुका निम्‍ति यइ कुडा गुप्‍तैमै राखियो,

अनि भुन्‍या यि कुडा तिनुहरुले बुइन स्‍हक्‍यानुन्।

इसुले आँखा नदेख्‍नयाकन भलो गर्‍या

(मत्‍ति २०:२९-३४; मर्कुस १०:४६-५२)

35 इसु यरिहोति पुग्‍या,

ताँइ एकजुना आँखा नदेख्‍न्‍या मान्‍ठ बाटाको छेउमै बसि भिख मागिरया छियो।

36 तेइले एक भिड छेउबाट गइरया स्‍हुनेर “यइ क्‍या हुदैछ?”

भुनि स्‍होद्‍यो।

37 मान्‍ठहरुले तेइकन भुन्‍या,

“नासरतका इसु नेइबाट जानैछन।”

38 तब तेइ किक्‍याउँदै यस्‍तो भुन्‍यो,

“हे इसु!

दाउदका छोरा!

मुकन टिठ्‍मान।”

39 अगि अगि हड्‌न्‍याहरुले तेइकन छुबुक्‍क हो भुन्‍यार हप्‍काया।

तर तेइ झुन किक्‍यायो,

“हे दाउदका छोरा!

मुकन टिठ्‍मान!”

40 इसु ढुक्‍या,

र तेइकन आपुति ल्‍याउ भुनि हुकुम गर्‍या।

तेइ हुँइति आयापछि उनुले तेइकन स्‍होद्‍या,

41 “तुम्‍मो इच्‍छ्‌या क्‍या छ मु तुम्‍मा निम्‍ति क्‍या गरिदियुँ?”

तेइले भुन्‍यो,

“प्रभु मु देख्‍न स्‍हकुँ।”

42 तब इसुले तेइकन भुन्‍या,

“तुमि देख्‍न्‍या भइजाउ।

क्‍यानकि तुम्‍मो बिसासले तुमिकन भलो गर्‍याछ।”

43 अनि स्‍हाँट्‌टै तेइ देख्‍न्‍या भयो,

र परमेसोरको गुनगान गद्‍दै इसुको पछाडि लाग्‍यो।

यइ देखिकन स्‍हबै मान्‍ठले परमेसोरको गुनगान गर्‍या।

तिरो उठाउन्‍या जखायस

19

1 इसु यरिहो सहरमै पसिकन जाँदैछिया।

2 ताँइ जखायस नाउँ भया एक जुन स्‍हाउ मान्‍ठ छिया।

तिँ तिरो उठाउन्‍याहरुका हाकिम छिया।

3 जखायसले इसु को रैछुन भुनि हेन्‍या मुन गर्‍या छिया,

तर पुड्‍को भया हुनाले मान्‍ठहरुको भिडले गद्‍दा तिनुले देख्‍न स्‍हक्‍यानुन्।

4 तेइबिअ इसुकन हेर्न अग्‍यार अग्‍यार दगुडि एक नेभाराको रुखमै गया क्‍यानभुन्‍या इसु तेइ बाटो भइ आउँदैछिया।

5 जब इसु तेइ ठौरमै पुग्‍या तब उबो हेरि तेइकन भुन्‍या,

“ए जखायस स्‍हाँटै तल आ,

क्‍यानभुन्‍या आज मुकन तेरा घरमै बैनुपड्‌न्‍या छ।”

6 तिँ तुरुन्‍तै ओल्‍लि आया अनि खुसि हुँदै इसुकन आम्‍नो घरमै स्‍हुम्‍मान गर्‍या।

7 जब मान्‍ठहरुले यइ देख्‍यार,

तिनुहरु स्‍हबै यस्‍तो भुनि गुनगुन गन्‍न लाग्‍या,

“इसु पापिका घरमै पाउना बस्‍न गया।”

8 जखायस उठ्‍यार भुन्‍या,

“प्रभु हेर,

मु आम्‍नो स्‍हुम्‍पतिको आदाभाग नागाहरुकन बाँडि दिन्‍छु,

अनि कोइबाट अन्‍या गरि केइ ल्‍याया छु भुन्‍या,

मु तेइको चौबर फित्‍ता गरिदिन्‍या छु।”

9 तब इसुले तिनुकन भुन्‍या,

“आज यइ घरका मान्‍ठहरुले मुक्‍ति पायाछुन्,

क्‍यानकि जखायस पुनि अब्राहामका स्‍हुन्‍तान हुन्।

10 क्‍यानभुन्‍या मान्‍ठको छोरो हरायाहरुकन खोइन र बचाउन आया हो।”

सुनका दस रुडाको उखान

(मत्‍ति २५:१४-३०)

11 मान्‍ठहरुले यि कुडा स्‍हुनिरया बेला इसुले तिनुहरुकन एक उखान भुन्‍न लाग्‍या,

क्‍यानभुन्‍या तिँ यरुसलेमति छिया।

अनि मान्‍ठले परमेसोरको राज्‍य स्‍हाँटै आउँदैछ भुन्‍न्‍या स्‍हुच्‍या छिया।

12 इसुले भुन्‍या,

“कोइ एकजुन हुन्‍याखान्‍या घरा मान्‍ठले मस्‍तै टाडा देसमै गइ आम्‍नो देसको राजा भइकन आउन्‍या मुन गर्‍यो।

13 तेइले आपु जानुभुन्‍दा अग्‍यर आम्‍ना कमाराहरुमद्‌दि दस जुना कमाराहरुकन डाक्‍यार तिनुहरुकन एक एक सुनका रुडाa दिइ भुन्‍यो,

‘जैबेला स्‍हुम्‍म मु फर्कि आउँदैन यइबाट बेपार गर।’

14 तर तेइका आम्‍ना मान्‍ठहरुले तेइकन खुसि मान्‍दैनछिया,

तेइबिअ तिनुहरुले तेइका पछाडि यस्‍तो भुन्‍न रैबार्‍याहरुकन पठाया,

‘तेइले हामि माथि सासन गर्‍या हामि भलो मान्‍दैनौ।’

15 “तब तेइ मान्‍ठ राजा भइ फर्क्‍यापछि आपुले रुडा दिया कमाराहरुकन डाक्‍न्‍या हुकुम दियो।

अनि बेपार गरिकन तिनुहरुले कति कुमाया भुनि स्‍होद्‌यो।

16 तब पैलो कमाराले आइकन यस्‍तो भुन्‍यो,

‘मालिक,

तुमिले दिया रुडाले अजै दस रुडा कुमायाछु।’

17 मालिकले तेइकन भुन्‍या,

‘स्‍याबास राम्‍मो कमारा!

तो नानो कुडामै बिसासिलो भइस,

तेइबिअ तोइले दस सहरको हक पाउन्‍याछै।’

18 अनि दोस्रो कमारो आइकन यस्‍तो भुन्‍यो,

‘मालिक,

तुमिले दिया रुडाले अरु पाँच कुमायाछु।’

19 मालिकले तेइकन भुन्‍या,

‘स्‍याबास!

तोइले पाँच सहरको हक पाउन्‍याछै।’

20 अक्‍को कमारो आयर भुन्‍यो,

‘मालिक हेर,

तुमिले दिया रुडा नेइ छ।

यइ मोइले टालामै बानि जगाइ राख्‍या छिया।

21 मुकन तुम्‍मो भेइ लाग्‍यो,

क्‍यानभुन्‍या तुमि कठ्‍ठर मान्‍ठ हौ।

ज्‍या तुम्‍मो होइन तेइ तुमि ल्‍हिन्‍छौ र ज्‍या तुमिले बोयानौ तेइ काट्‍टाछौ।’

22 मालिकले तेइकन भुन्‍या,

‘ए अराम्‍मा कमारा!

तोइले बोल्‍या कुडाबाट मु तोकन निसाप गन्‍याछु।

ज्‍या नराख्‍या तेइ ल्‍हिन्‍या र ज्‍या नबोया तेइ काट्‍न्‍या मु कठ्‍ठर मान्‍ठ हुँ भुनि जान्‍याकै छिस्।

23 तेस्‍हो भया मेरो रुडा ब्‍याङकमै क्‍यान राखिनै त?

मु फर्कि आउँदा मेरा रुडाको ब्‍याज त पाउन्‍या छिया।’

24 तब ताँइ ढुक्‍याहरुकन मालिकले भुन्‍या,

‘तेइस्‍हात भया रुडा उच्‍याडेर दस रुडा हुन्‍याकन देउ।’

25 तर तिनुहरुले भुन्‍या,

‘मालिक,

तेइस्‍हात त दस रुडा छुदैछुन।’

26 “‘मु तुमिहरुकन भुन्‍दोछु,

जो स्‍हात छ तेइकन अझ भौति दिइन्‍याछ,

तर जो स्‍हात नाइ,

तेइस्‍हात भया पुनि तेइबाट उच्‍यडिन्‍या छ।

27 तर मु तिनुहरुको राजा भया भलो नमान्‍न्‍या ति मेरा स्‍हत्‍तुरकन नेइ ल्‍याउ,

र तिनुहरुकन मेरै अगेडि मार।’”

इसु यरुलेममै पस्‍या

(मत्‍ति २१:१-११; मर्कुस ११:१-११; युहन्‍ना १२:१२-१९)

28 इसुले यइथो भुनि स्‍हक्‍यापछि चेलाहरुको अगेडि अगेडि यरुसलेमतिर गया।

29 अनि इसु बेथफागे र बेथानियाको नजिकै जैतुन डाँडामै पुग्‍यापछि इसुले आम्‍ना चेलाहरु मद्‌दि दुइ जुनकन यइथो भुनि पठाया,

30 “अगेडिको गाउँमै जाउ र गाउँ पसि स्‍हक्‍या तुमिले कोइ मान्‍ठले नचड्‍या गदाको बछेरोकन बानि राख्‍या फेला पाड्‌न्‍याछौ।

तेइकन फुकाइ नेइ ल्‍याउ।

31 यति कोइले तेइकन क्‍यान फुकाउँदा छौ भुन्‍यो भुन्‍या,

तुमिले यस्‍तो भुन्‍नु,

‘प्रभुकन यइको खाँचो छ।’”

32 अनि तिँ दुइ गया,

र इसुले तिनुहरुकन जस्‍तो भुन्‍याछिया तेस्‍तै भेटाया।

33 चेलाहरुले बछेरो फुकाउन लाग्‍दा मालिकले स्‍होद्‍यो,

“तुमिहरु यइ बछेरोकन क्‍यान फुकाउँछौ?”

34 तब चेलाहरुले भुन्‍या,

“प्रभुकन यइको खाँचो छ।”

35 अनि चेलाहरुले गदाका बछेरोकन इसुति ल्‍याया र आम्‍ना बर्खोहरु बछेरामै राख्‍या र इसुकन ताँइमै चडाया।

36 इसु जाँदैछिया,

मान्‍ठहरुले आम्‍ना बर्खो बाटामै ओछ्‌याया।b

37 अनि इसु जैतुन डाँडाको उदालो लाग्‌न्‍या बाटोमै पुग्‍या।

चेलाहरुको भिडले रडगद्‍दै ठुलै डाको गरि परमेसोरको गुनगान गन्‍न लाग्‍या क्‍यानकि इसुका स्‍हबै सक्‍तिसालि कामहरु तिनुहरुले आपै देख्‍याछिया।

38 “परमप्रभुको नाउँमै आउन्‍या राजा धन्‍या हुन्!

सोर्गमै सान्‍ति परमेसोरको महिमा।”

39 अनि भिडमै भया कोइ कोइ फरिसिहरुले इसुकन भुन्‍या,

“हे गुरु,

तुम्‍मा चेलाहरुकन हप्‍काउ र छुबुक्‍क होउभुन।”

40 तर इसुले भुन्‍या,

“मु तुमिहरुकन भुन्‍दछु,

तिनुहरु छुबुक्‍क लाग्‍या भुन्‍या,

ढुङगाहरु नै कोक्‍काउन्‍या छुन।”

इसु यरुसलेमका बिअ रोया

41 इसु यरुसलेम सहरति पुग्‍या र सहरकन देख्‍यार तेइका बिअ रोया।

42 अनि इसुले भुन्‍या,

“तोइले सान्‍ति क्‍या कुडाले आउँदोछ भुन्‍यार आज पुनि जान्‍या भया हुन्‍याछियो!

तर अब तेरो हेराइबाट तेइ लुक्‍याछ।

43 अनि तो माथि यइथा दिन आउन्‍याछुन् जब तेरो स्‍हत्‍तुहरुले तेरा वरिपोरि बार बान्‍याछुन्,

स्‍हबै तिरबाट घेरा हाल्‍न्‍याछुन र चारैतिरबाट तोकन थुन्‍न्‍याछुन।

44 तिनुहरुले तोकन र ताँइ बस्‍न्‍या तेरा स्‍हुन्‍तानकन मार्‌न्‍या छुन।

एक ढुंगामै अक्‍को ढुंगा पुनि बाँकि रन्‍यानाँइ,

क्‍यानकि परमेसोरले तोकन बचाउन आया सुमय तोइले राउँन स्‍हकिनै।”

इसु मुन्‍दिरमै गया

(मत्‍ति २१:१२-१७; मर्कुस ११:१५-१९; युहन्‍ना २:१३-२२)

45 अनि इसु मुन्‍दिरभित्‍त गया ताँइ ब्‍यापार गर्नेहरुकन धपाया।

46 इसुले तिनुहरुकन भुन्‍या,

“धर्मसास्‍त्‌रमै लेख्‍याछ,

‘मेरो घर प्रार्थनाको घर हुनुपड्‌न्‍या।’

तर तुमिहरुले त यइकन डाँकाहरु बैन्‍या घर बुनाया छौ।”

47 इसुले दिनदिनै मुन्‍दिरमै सिच्‍छ्‌या दिदाछिया।

तर ठुला पुजारिहरु,

धर्मगुरुहरु र जन्ताका ठुला मान्‍ठहरुले इसुकन मार्‌न खोज्‍या।

48 तर तिनुहरुले इसुकन मार्‌न्‍या केइ उपाय भेटायानुन्,

क्‍यानभुन्‍या स्‍हबै मान्‍ठहरु उनुको कुडा स्‍हुन्‍न्‍या इच्‍छा गद्‌दा छिया।

a 

19:13 एक सुनका रुडा एक सुनको रुडो एकजुन मान्‍ठा लेखि १०० दिनको ज्‍याला बराबर हुन्छियो।

b 

19:36 माननिय/बरिस्‍ठ मान्‍ठहरु आम्‍ना सहरमै आयाभुन्‍या यहुदिहरुले यइथै गद्‌दा छिया।

इसुको हकको बार्‍यामै स्‍होद्‌या

(मत्‍ति २१:२३-२७; मर्कुस ११:२७-३३)

20

1 एक दिन इसुले मान्‍ठहरुकन परमेसोरको मुन्‍दिरमै अत्‍तोदिदै,

र परमेसोरको राम्‍मो रैबार स्‍हुनाउदै छिया,

तेइबेला ठुला पुजारिहरु,

धर्मगुरुहरु,

र यहुदि अगुआ इसुति आया,

2 अनि तिनुहरुले इसुकन स्‍होद्‌या,

“हामिकन भुन,

क्‍या हकले यि काम गद्‍दाछौ,

या तुमिकन यइ हक कोइले दियो?”

3 इसुले तिनुहरुकन भुन्‍या,

“मु पुनि तुमिहरुकन एक कुडा स्‍होद्‍छु,

मुकन भुन।

4 युहन्‍नाले बप्‍तिस्‍मा दिन्‍या हक परमेसोरबाट छियो,

कि मान्‍ठहरु बाट?”

5 अनि तिनुहरुले आपु आपु कुडा गन्‍न लाग्‍या,

“सोर्गबाट भुनौ भुन्‍या,

इसुले भुन्‍न्‍याछुन्,

‘तुमिहरुले युहन्‍नाकन क्‍यान बिसास गर्‍यानौ?’

6 ‘मान्‍ठबाट भुनौ भुन्‍या’ मान्‍ठहरुले हामिकन ढुंगाले हानि मार्‌न्‍या छुन् क्‍यानकि युहन्‍ना परमेसोरका रैबार्‍या हुन भुनि तिनुहरुको पक्‍का बिसास छियो।”

7 यइबिअ तिनुहरुले भुन्‍या,

“हामिकन थाँ नाइ यइ हक काँबाट आया हो।”

8 तब इसुले तिनुहरुकन भुन्‍या,

“तेस्‍हो भया मु क्‍या हकले यिँ काम गद्‍दोछु,

तुमिहरुकन पुनि भुन्‍नैन।”

किसान र अंगुर बाडिको उखान

(मत्‍ति २१:३३-४६; मर्कुस १२:१-१२)

9 इसुले मान्‍ठहरुकन यइथो उखान भुन्‍या,

“एक जुना मान्‍ठले अंगुरबाडि लायो र किसानहरुकन अदिया दिइ मस्‍तै दिनका निम्‍ति पर्‌देस गयो।

10 अंगुर पाकिस्‍हक्‍या पछि अंगुरबाडिबाट आम्‍नो भाग ल्‍हिन अंगुर बाडिका मालिकले एक जुन कमाराकन किसानहरुति पठायो।

तर किसानहरुले तेइकन कुट्‍यार रित्‍तै धपाइ दिया।

11 अंगुर बाडिका मालिकले फेरि अक्‍को कमाराकन पठाया,

तर तिनुहरुले तेइकन पुनि कुट्‍यार बेइजेत गरि रित्‍तै धपाइ दिया।

12 तिनुले तेर्सोकन पुनि पठाया।

अनि तिनुहरुले तेइकन पुनि घाइत्‍या,

गरि धपाइ दिया।

13 अनि अंगुर बाडिका मालिकले भुन्‍या,

‘अब मु क्‍या गरुँ?

मु आम्‍ना प्‍यारो छोरो पठाउन्‍याछु।

तिनुहरुले सायद तेइकन स्‍हुम्‍मान गन्‍न्‍याछुन्।’

14 तर किसानहरुले तेइकन देख्‍यार आपु आपुले कुडा गर्‍या,

‘तेइ त स्‍हाउको छोरो हो।

हामि यइकन मारौँ,

र स्‍हुम्‍पतिको हक हाम्‍मो हुन्‍याछ।’

15 यइबिअ तिनुहरुले तेइकन अंगुरबाडिको बाहिर रक्‍छिकन ल्‍यायार मार्‍या।

“अब अंगुर बाडिका मालिकले क्‍या गरनान्?”

भुनि इसुले तिनुहरुकन स्‍होद्‌या।

16 “मालिक आयर तिँ किसानहरुकन माद्‌दिन्‍याछुन र अंगुरको बाडि अरुकन दिन्‍याछुन।”

मान्‍ठहरुले यइ स्‍हुन्‍यार भुन्‍या,

“यइथो कैले नहोस्!”

17 तर इसुले तिनुहरुकन हेर्‍यार भुन्‍या,

“यइ धर्मसास्‍त्‌रमै लेख्‍या अथ्‍थ क्‍या हो त?

“‘जो ढुंगाकन ओड्‌याहरुले कामलाग्‍दैन भुन्‍या,

तेइ ढुंगा कुनाको मुख्‍या ढुंगो भयो।’

18 तेइ ढुंगामै छत्‍तिन्‍या स्‍हबै जुना धुलोपिठो हुन्‍याछ,

तर जोमै तेइ ढुंगो छत्‍तिन्‍याछ तेइकन धुलोपिठो पाड्‌न्‍याछ।”

तिरो बुजाउन्‍या बार्‍यामै स्‍होदनु

(मत्‍ति २२:१५-२२; मर्कुस १२:१३-१७)

19 तब धर्मगुरुहरु र ठुला पुजारिहरुले तेइबेला इसुकन पक्डुन खोज्‍या।

क्‍यानभुन्‍या तिनुहरुकन थाँ छियो कि यइ उखान तिनुहरुकै बिरोदमै भुन्‍न्‍याछिया तर तिनुहरु मान्‍ठहरु स्‍हात भेइ मान्‍ना छिया।

20 तिनुहरुले मौका हेन्‍न लाग्‍या,

र धर्मिभइ टोपल्‍न्‍या जासुसिहरुकन तिनुहरुले इसुति पठाया।

इसुले भुन्‍या कुडामै फसाइ रोमि सरकारका सासकको हातमै स्‍हुम्‍पिन्‍या दाउमै छिया।

21 तिनुहरुले इसुकन स्‍होद्‍या,

“गुरुज्‍यु,

हामि जान्‍दाछौ,

तुमि स्‍हइ बोल्‍दाछौ र स्‍हइ सिकाउँदाछौ,

र कैखै भेदभाब गद्‍दैनौ,

तर परमेसोरको स्‍हइ बाटो सिकाउँदाछौ।

22 यत्‍ति पुनि हामिकन भुन्‍देउ रोमिका म्‍हाँराजाकन तिरो तिन्‍नु ठिक छ,

कि नाइ?”a

23 तर इसुले तिनुहरुको चतुर्‍याइ बुज्‍यार तिनुहरुकन भुन्‍या,

24 “मुकन एक रुडो देखाउ।

यइमै कैको छाप र नाउँ छ?”

तिनुहरुले भुन्‍या,

“रोमिका म्‍हाँराजाको।”

25 तब इसुले तिनुहरुकन भुन्‍या,

“यइबिअ ज्‍या रोमिका म्‍हाँराजाका हुन् रोमिका म्‍हाँराजाकनै देउ र ज्‍या परमेसोरका हुन् परमेसोरकनै देउ।”

26 मान्‍ठहरुका अगेडि तिनुहरुले इसुकन केइ कुरामै दोस लाउन स्‍हक्‍यानुन् र इसुले दिया जबाक स्‍हुनिकन अचुम्‍म मान्‍या र छुपुक्‍क लाग्‍या।

मर्‍याबाट ज्‍युदिन्‍या बार्‍यामै इसुकन स्‍होद्‍या

(मत्‍ति २२:२३-३३; मर्कुस १२:१८-२७)

27 तेइपछि इसुति कोइ सदुकिहरु आया।

तिनुहरु स्‍हुइताछिया मर्‍याबाट कोइ ज्‍युँदिदैनुन्।

28 तिनुहरुले इसुकन स्‍होद्‍या,

“गुरुज्‍यु,

मोसाले हामिकन लेखि दिया छिया,

कि कोइ मान्‍ठको भ्‍या गर्‍या दाइ छोराछोरि नपाइकन मर्‍यो भुन्‍या भाइले दाइकि जोइकन भ्‍या गरि दाइको छोराछोरि जुन्‍माइ दिनु पड्‌डोछ।

29 एक सुमयमै सात जुना भाइ छिया र जेठाले भ्‍या गर्‍यो तर छोराछोरि नपाइ मर्‍यो।

30 तेइपछि माइलोभाइले भाउजुकन भ्‍या गर्‍यो,

तर तेइ पुनि छोराछोरि नपाइ मर्‍यो।

31 अनि स्‍हाँइलोले पुनि आम्‍नि भाउजुकन भ्‍या गर्‍यो र तेस्‍तै गरि तिँ सातैजुनाले भाउजु स्‍हात भ्‍या गर्‍या र छोराछोरि नपाइ मर्‍या।

32 पछाडि तेइ स्‍हैनि पुनि मरि।

33 यइबिअ मर्‍याबाट ज्‍युँदिदा तेइ स्‍हैनि तिनुहरुमद्‍दि कैकि जोइ हुन्‍छ?

क्‍यानकि तेइ सातै जुनाकि जोइ भयाइछि।”

34 इसुले तिनुहरुकन भुन्‍या,

“यइ सुन्‍सारका मान्‍ठहरु भ्‍या गद्‍दाछुन,

र गरिदिन्‍छुन्।

35 तर मर्‍याबाट ज्‍युँदि सोर्ग जान्‍या लायककाहरुले न भ्‍या गद्‌दाछुन्,

न भ्‍या गरिदिदा छुन्।

36 तिनुहरु फेरि मद्‍दैनुन्,

क्‍यानभुन्‍या तिनुहरु सोर्गका रैबार्‍याहरु जैथै हुन्‍याछुन्।

तिनुहरु फेरि ज्‍युदिया हुनाले परमेसोरका स्‍हुन्‍तान हुन्‍याछुन्।

37 तर मर्‍याबाट ज्‍युँदा भइ उठ्‍न्‍याछुन् भुन्‍न्‍या कुडा मोसाले पुनि बलिरया पोथ्‍याडाको बयान गर्‍याछुन्।

क्‍यानकि मोसाले परमप्रभुकन अब्राहामका परमेसोर,

इसहाकका परमेसोर र याकुबका परमेसोर भुनिकन पुकार्‍याछुन।

38 परमेसोर त मर्‍याहरुका परमेसोर हैनुन्,

तर ज्‍युँदाहरुका परमेसोर हुन,

क्‍यानकि स्‍हबै उनुकै निम्‍ति ज्‍युँदाछुन।”

39 अनि धर्मगुरुहरुमद्‍दि कोइ कोइले भुन्‍या,

“गुरुज्‍यु,

तुमिले राम्‍मो भुन्‍यौ।”

40 तेइपछि फेरि कोइले तिनुकन केइ कुडाहरु स्‍होद्‍न्‍या आँट गर्‍यानुन्।

मुक्‍ति दिन्‍या राजा ख्रिस्‍ट कैका छोरा हुन?

(मत्‍ति २२:४१-४६; मर्कुस १२:३५-३७)

41 तर इसुले तिनुहरुकन भुन्‍या,

“मुक्‍ति दिन्‍या राजा ख्रिस्‍ट दाउदका स्‍हुन्‍तान हुन भुनि तिनुहरु क्‍यागरि भुन्‍नाछुन?

42 क्‍यानभुन्‍या भजनको किताबमै दाउद आपै भुन्‍दाछुन,

“‘परमप्रभुले मेरा प्रभुकन भुन्‍या,

मेरो दाइन्‍या हातपट्‌टि बस,

43 जब स्‍हुम्‍म मु तुम्‍मा स्‍हत्‍तुरहरुकन तुम्‍मा खुट्‍टाको पैतेला बुनाउदैन।’

44 यइगरि दाउदले इसुकन ‘प्रभु’ भुन्‍दाछुन भुन्‍या फेरि तिँ क्‍यागरि दाउदका स्‍हुन्‍तान भया?”

धर्मगुरुहरुको बिरुद्‍मै चेताउनि

(मत्‍ति २३:१-३६; मर्कुस १२:३८-४०)

45 अनि स्‍हबै मान्‍ठहरुले स्‍हुन्‍दै गद्‍दा इसुले आम्‍ना चेलाहरुकन भुन्‍या,

46 “लामा कर्‌रा टाला लाइकन ओडापुडा हड्‌न्‍या र बजारमै ढोग्‍यालि स्‍हुइताछुन्।

अनि सभाघरहरुमै मुख्‍या ठौरमै बैन र भत्‍याडमै सुमानको ठौर बैन मुन गन्‍न्‍या धर्मगुरुहरुबाट सचेत रउ।

47 तिनुहरु बिदुआको घरबार कब्‍जा गर्छन् र अरुकन देखाउन लामो लामो प्रार्थना गद्‌दाछुन्!

तिनुहरु स्‍हबैले भौति दुन्‍ड पाउन्‍या छुन्।”

a 

20:22 यति इसुले हुन्‍छ भुन्‍या भया यहुदिहरुले धर्मिक अइन तोड्‌या बदि लाउन स्‍हक्‍ताछिया क्‍यानकि इसोरको खिसि गन्‍न्‍या मान्‍ठमै भक्‍ति गर्‍याको मानिन्‍छियो। यति इसुले हुनैन भुन्‍या भया रोमिको अइन तोड्‌या हुन्‍छियो क्‍यानकि सत्‍ताधारि सरकारको भक्‍तिकन नमानेको हुन्‍छियो।

बिदुआको भेटि

(मर्कुस १२:४१-४४)

21

1 इसुले हेद्‍दैछिया,

स्‍हाउ मान्‍ठहरुले आम्‍नो भेटि मुन्‍दिरको दान पेटिमै हाल्‍या देख्‍या।

2 इसुले एक नागि बिदुआकन ताँइ तामाका दुइ रुडाa पुनि चडाया देख्‍या

3 तब इसुले भुन्‍या,

“स्‍हाँच्‍चि मु तुमिहरुकन भुन्‍दछु,

यइ नागि बिदुआले अरु स्‍हबैले भुन्‍दा भौति चडायाइ छ।

4 क्‍यानभुन्‍या यिनुहरु स्‍हबैले आम्‍ना धुनबाट नापानापा चढाया छुन्,

तर यइले त नागि भया पुनि आम्‍नो सारा जिबिका नै दियाइछ।”

मुन्‍दिर नास हुन्‍याछ भुनि इसुले भुन्‍या

(मत्‍ति २४:१,२; मर्कुस १३:१,२)

5 अनि राम्‍मा राम्‍मा ढुंगाले बुनाय र चढाया चिजहरुबाट स्‍हपाडिया यइ मुन्‍दिर कति राम्‍मो छ भुन्‍दै कोइ चेलाहरुले कुडा गरिरया छिया।

इसुले भुन्‍या,

6 “तुमिहरुले ज्‍या देख्‍याछौ,

यइथो सुमय आउन्‍याछ तेइबेला एक ढुंगामै अक्‍को ढुंगा रन्‍यानाइ,

ति जुम्‍मै ओद्‍दाइन्‍या छुन।”

सम्‌स्‍या र खेदो

(मत्‍ति २४:३-१४; मर्कुस १३:३-१३)

7 तिनुहरुले इसुकन स्‍होद्‍या,

“गुरुज्‍यु,

यिँ स्‍हबै कैले हुन्‍याछुन्?

अनि यइ कुडा हुनु भुन्‍दा अग्‍यर क्‍या चिनारि हुन्‍याछुन्?”

8 इसुले भुन्‍या,

“तुमिहरु सचेत होउ,

कोइले तुमिहरुकन नछकाओस,

मेरो नाउँमै मस्‍तै जुनाले ‘मु ख्रिस्‍ट हुँ’ भुन्‍नै आउन्‍याछुन् र ‘सुमय नजिकै आयाछ’ भुन्‍न्‍याछुन्।

तिनुहरुका पछि नलाग्‍या।

9 जब तुमिहरुले लडाइ र राडोका कुडाहरु स्‍हुन्‍न्‍याछौ तब भेइ नमान,

क्‍यानभुन्‍या अगेडि यिँ स्‍हबै कुडा हुनै पड्‌छ तर उन्‍त्‍या तुरुन्‍तै हुन्‍यानाइ।”

10 इसुले फेरि तिनुहरुकन भुन्‍या,

“जाति,

जातिका बिरुद्‍मै लडाइ चल्‍न्‍याछ,

र राज्‍याको बिरुद्‌दमै राज्‍या उठ्‍न्‍याछ।

11 ठुला ठुला भुइँचल्‍लो आउन्‍याछुन्।

जाँकै उनिकाल र महामारि हुन्‍याछ।

सर्गबाट भेइलाग्‍न्‍य ठुला ठुला चिनारिहरु हुन्‍याछुन।

12 तर यि स्‍हबै कुडा हुन अग्‍यर मान्‍ठहरुले तुमिहरुकन पक्‍डन्‍याछुन्,

सताउन्‍याछुन र तुमिहरुकन सभाघरमै ल्‍हि बदि लाउन्‍याछुन् र झ्‍यालखाना हाल्‍याछुन्।

अनि तुमिहरुले मुकन पछ्‌याया हुनाले तुमिहरुकन राजाहरु र सासकहरुका मुखति पिरउन्‍याछन।

13 तर तुमिहरुका लेखि मेरो बारेमै स्‍हाँचि दिन्‍या मौका हुन्‍याछ।

14 यइबिअ आपुकन बचाउनको निम्‍ति क्‍या भुन्‍न्‍याभुनि आम्‍नो मुनौदो पैलै झर्को नमान।

15 क्‍यानभुन्‍या मु तुमिहरुकन यस्‍तो भुन्‍न्‍या सब्‍द र बुद्‍दि दिन्‍याछु,

कि तुमिहरुका सत्‍तुरहरुको मुख बुजो लाग्‌न्‍या छ,

र खन्‍डन गन्‍न पुनि स्‍हकन्‍यानाइ।

16 तुमिहरुका आमा बाबा,

र दाजुभाइहरु,

स्‍हागहरु र स्‍हात्‍याहरुले पुनि तुमिहरुकन पक्‍डाइ दिन्‍याछुन्,

र तुमिहरु मद्‌दि कोइ कोइकन मार्‌न्‍या छुन्।

17 मेरा लाग्‍दा तुमिहरुकन कोइले पुनि खुसि मान्‍नैनुन्।

18 तर तुमिहरुका कप्‍पाला एक रुगो पुनि झड्‌न्‍यानाँइ।

19 तुमिहरुको धिरबाट तुमिहरुले आम्‍नो अजम्‍बरिको जुनि पाउन्‍याछौ।

यरुसलेमको नास

(मत्‍ति २४:१५-२१; मर्कुस १३:१४-१९)

20 “जैबेला यरुसलेम सहरकन सेनाहरुले घेरा हाल्‍या देख्‍न्‍याछौ,

तब तेइको नास हुन्‍या बेला आइपुग्‍याछ भुनि जान।

21 तब यहुदियामै भयाहरु डाँडाहरुतिरै भागुन,

सहर भित्‍त हुन्‍याहरु बाइर भागुन् र बाइर गाउँमै हुन्‍याहरु सहर भित्‍त नपसुन्।

22 क्‍यानभुन्‍या तिँ दुन्‍डका दिन हुन अनि धर्मसास्‍त्‌रमै लेख्‍या स्‍हबै कुडा पुरा हुन्‍या नै छुन्।

23 तिँ दिनहरुमै गुर्बिनि र दुत प्‍याउन्‍या स्‍हैनिहरुका लेखि झुन अप्‍ठारो हुन्‍याछ!

धत्‍तिमै ठुलो संकस्‍ट आउन्‍याछ,

र यि मान्‍ठमै परमेसोरको दुन्‍ड खुनिन्‍याछ।

24 तिनुहरुकन तरबारले मार्‌न्‍या छुन,

र स्‍हबै देसमै कैदिहरु बुनाइकन ल्‍हिन्‍याछुन्।

अनि यहुदि बाहेक अरु जातिको सुमय पुरा नभया स्‍हुम्‍म तिनुहरुले यरुसलेमकन खुट्‌टाले कुल्‍चुन्‍याछुन्।

मान्‍ठको छोरो आउन्‍या दिनको चिन्‍नहरु

(मत्‍ति २४:२९-३१; मर्कुस १३:२४-२७)

25 “बेल,

जुन र ताराहरुमै अचुम्‍मका चिन्‍न देखाला पड्‌न्‍याछुन्,

र समुद्रको गर्जन र छालहरुले धत्‍तिका राज्‍याहरु जात्‍ति भेइमानि चिन्‍तामै पड्‌न्‍याछुन्।

26 धत्‍तिमै आउन लाग्‍या घटनाहरुको भेइले मान्‍ठहरु मुच्‍छा पड्‌न्‍याछुन्,

क्‍यानभुन्‍या सरगका सक्‍तिहरु ढल्‍मलाउन्‍याछुन्।

27 तब मान्‍ठको छोराकन बादलमै सक्‍ति र ठुलो महिमा स्‍हात आइरया तिनुहरुले देख्‍न्‍या छुन्।

28 जब यि कुडा हुन लाक्‍न्‍याछुन् अनि उठ र उबो हेर क्‍यानभुन्‍या तुमिहरुको मुक्‍ति नजिकै आइरया छ।”

नेभाराको रुखबाट सिच्‍छ्‍या

(मत्‍ति २४:३२-३५; मर्कुस १३:२८-३१)

29 इसुले तिनुहरुकन एक उखान भुन्‍या,

“अब नेभाराको रुख र स्‍हबै रुखहरुकन हेर।

30 रुखहरुले पात पलाया देख्‍यापछि,

तुमिहरुले बर्खा लाग्‍दैछ भुनि थाँ पाउँछौ।

31 तेइथै गरि यि स्‍हबै कुडा पुरा हुँदै गया देख्‍छौ तब परमेसोरको राज्‍या आउन लाग्‍याछ भुनि जान।

32 “स्‍हाँच्‍चि,

मु तुमिहरुकन भुन्‍दछु यि स्‍हबै कुडा पुरा नभया स्‍हुम्‍म यइ पुस्‍ता मन्‍न्‍या नाइ।

33 सर्ग र धत्‍ति बिलाइ जान्‍याछुन्,

तर मेरा बचन बिलान्‍या नाइ।

तयार रनुपड्‌छ

34 “तर तुमिहरु चुनाखा होउ,

मोजमज्‍जा नगर,

मात्‍तिकन नहुँड र यइ जुनिको निम्‍ति चिन्‍ता नगर।

नतर तुमिहरुको मुन बोदो हुन्‍याछ र एक्‍कासि तुमिहरुमै तेइ दिन पासो जस्‍तै आइपड्‌न्‍याछ।

35 क्‍यानकि यइथैगरि नै सारा धत्‍तिमै बैन्‍या स्‍हबैकन तेइ दिन आइपड्‌न्‍याछ।

36 तेइबिअ चनाखो भइ बस।

आइपड्‌न्‍या स्‍हबै कुडाहरुबाट उम्‍कन र मान्‍ठको छोराका अगेडि उभिन्‍या सक्‍ति हामिहरुकन देउ भुनि परमेसोर स्‍हात बादै प्रार्थना गर।”

37 दिनदिनै इसुले दिउस मुन्‍दिरमै सिच्‍छ्‍या दिन्‍छिया,

र ताँइबाट निस्‍किकन जैतुन डाँडामै रात काट्‍टा छिया।

38 अनि स्‍हबै मान्‍ठहरु इसुको बचन स्‍हुन्‍न छगलै मुन्‍दिरमै आउँन्‍छिया।

a 

21:2 तामाका दुइ रुडा तामाको दुइ रुडाको मोल नापा हुन्‍छियो (जैथै एक या दुइ रुपियाँ बराबर)।

इसुकन मार्‌न्‍या सड्‌यान्‍त

(मत्‍ति २६:१-५; मर्कुस १४:१,२; युहन्‍ना ११:४५-५३)

22

1 अखमिरि रोटाको त्‍युबार आउनै लाग्‍या छियो।

तेइकन मुक्‍तिको त्‍युबार भुनिन्‍छ।

2 अनि मुख्‍या पुजारिहरु र धर्मगुरुहरुले इसुकन क्‍यागरि मारौं भुनि मौका खोज्‍या छिया,

तर तिनुहरु मान्‍ठदेखि भेइ मान्‍दाछिया।

यहुदाले इसुकन धोका दियो

(मत्‍ति २६:१४-१६; मर्कुस १४:१०-११)

3 अनि तिँ बार चेलाहरु मद्‌दि एक जुन इस्‍करियोत भुन्‍न्‍या यहुदा भित्‍त सैतान पस्‍यो।

4 तेइले मुख्‍या पुजारिहरु र मुन्‍दिरका चौकिदार्‍या हाकिमति गइ इसुकन कस्‍हरि पक्‍डन्‍या भुनि स्‍हल्‍ला गर्‍यो।

5 अनि तिनुहरु खुसि भया र तेइकन रुपियाँ दिन्‍या निदो गर्‍या।

6 तेइ राजि भयो र मस्‍तै मान्‍ठ नभया बेलामै इसुकन पक्‍डाइदिन्‍या मौका खोइन लाग्‍यो।

मुक्‍तिको त्‍युबारको तयारि

(मत्‍ति २६:१७-२५; मर्कुस १४:१२-२१; युहन्‍ना १३:२१-३०)

7 तब अखमिरि रोटो खान्‍या त्‍युबारको दिन आयो,

तेइ दिनमै मुक्‍तिको त्‍युबारको पाठाकन बलि चढाउनु पड्‌डो छियो।

8 अनि इसुले पत्‍तुरुस र युहन्‍नाकन यइथो भुनि पठाया,

“गइकन हाम्‍मा निम्‍ति मुक्‍तिको त्‍युबारको भोज तयार गर।”

9 तिनुहरुले इसुकन स्‍होद्‌या,

“हामि यइ भोज काँ गै तयार गरौं?”

10 इसुले तिनुहरुकन भुन्‍या,

“तुमिहरु सहरमै पैन्‍या बित्‍तिकै गाग्रिमै पानि बोक्‍या एक जुन मान्‍ठ भेटाउन्‍याछौ।

तेइ जो घरमै पस्‍छ ताँइ स्‍हम्‍म तेइका पछि पछि जाउ।

11 अनि तुमिहरुले तेइ घरका मालिककन भुन,

‘गुरुले सोद्‌याछुन्,

मेरा आम्‍ना चेलाहरु स्‍हात बसि मुक्‍तिको त्‍युबारको भोज खान्‍या कोठा काँ छ?’

12 तब तेइले तुमिहरुकन हपल्‍ला तलामै राम्‍मो गरि स्‍हपाड् स्‍हुपाड गर्‍या ठुलै कोठा देखाउन्‍याछ,

ताँइ गइ भोज तयार गर।”

13 तिनुहरु गया र इसुले भुन्‍या जस्‍तै भेटाया अनि तिनुहरुले मुक्‍तिको त्‍युबारको भोज तयार गर्‍या।

प्रभु भोज

(मत्‍ति २६:२६-३०; मर्कुस १४:२२-२६; १ कोरिन्‍थि ११:२३-२५)

14 अनि खान्‍या बेला भया पछि इसु मुख्‍या चेलाहरु स्‍हात खान बस्‍या।

15 इसुले तिनुहरुकन भुन्‍या,

“मैले दुख्‍ख पाउनु भुन्‍दा अग्‍यार नै तेइ मुक्‍तिको त्‍युबारको भोज तुमिहरु स्‍हात खान्‍या ठुलो इच्‍छ्‌या गर्‍या छियाँ।”

16 क्‍यानकि मु तुमिहरुकन भुन्‍दछु,

“परमेसोरको राज्‍यामै यइ भोजको अथ्‍थ पुरा नहुँदा स्‍हुम्‍म मु फेरि यइ भोज खान्‍यानाइ।”

17 अनि इसुले बटुको ल्‍हियार परमेसोरकन धन्‍याबाद दिया,

तेइपछि उनुले भुन्‍या,

“यइ ल्‍हेउ र तुमिहरु स्‍हबैले बाँडर पेउ।

18 क्‍यानकि मु तुमिहरुकन भुन्‍दछु,

परमेसोरको राज्‍या नआउँदा स्‍हुम्‍म मु फेरि अंगुरको जाँड पिन्‍यानाइ।”

19 अनि इसुले रोटो ल्‍हियार परमेसोरकन धन्‍याबाद दिया,

तेइ भाँच्‍यार तिनुहरुकन दिनै यइथो भुन्‍या,

“यइ तुमिहरुका निम्‍ति दिया मेरो हड हो।

मेरो स्‍हुम्‍जाउनिमै यइ गन्‍न्‍या गर।”

20 तेइथै गरि खाइ स्‍हक्‍यापछि इसुले बटुको ल्‍हियार भुन्‍या,

“यइ बटुको तुमिहरुका निम्‍ति बगाया मेरो रगतमै परमेसोरले बनाया नौलो बाचा हो।

21 “तर हेर मुकन पक्‍डाइ दिन्‍या मान्‍ठ मु स्‍हात खान बस्‍या छ।

22 क्‍यानभुन्‍या मान्‍ठको छोरा त परमेसोरले ठराया उन्‍सार जानै पड्‌छ,

तर धिक्‍कार तेइकन जोले मान्‍ठका छोराकन पक्‍डाइ दिन्‍छ।”

23 अनि तिनुहरुले हामिहरुमद्‌दि यइथो काम गन्‍न्‍या को होला भुनि आपु आपु खल गन्‍न लाग्‍या।

चेलाहरुमद्‌दि को ठुलो हो भुनि खल गर्‍या

24 तेइपछि तिनुहरु मद्‌दि स्‍हबै भुन्‍दा ठुलो को हुन्‍या हो भुनि आपु आपु खल गन्‍न लाग्‍या।

25 इसुले तिनुहरुकन भुन्‍या,

“परमेसोरकन बिसास नगन्‍याका राजाहरुले आम्‍ना जनताकन अदिकार गद्‌दाछुन्,

र जनताहरुले अदिकार चलाउन्‍याहरुकन ‘उपकारि’ भुन्‍नाछुन्।

26 तर तुमिहरु यइता नहोउ।

तुमिहरुमद्‌दि जो स्‍हबै भुन्‍दा ठुलो हुन खोज्‍छ,

तेइ स्‍हबै भुन्‍दा नानो हुनुपड्‌छ,

र अगुआ हुन्‍याले कमारा जस्‍तो हुनुपड्‌छ।

27 म्‍हाँहान को हो त?

खच्‍च खान टेबुलमै बस्‍न्‍या कि खच्‍च दिन्‍या को ठुलो हो?

क्‍या खच्‍च खान बैन्‍या ठुलो होइन?

तर मु तुमिहरुका म्‍हाँजौदो एक जुन सेबा गन्‍न्‍या जस्‍तो छु।

28 “तुमिहरुले मेरो दुखमै मुकन साथ दियौ।

29 ज्‍यागरि मेरा बाबाले मुकन एक राज्‍या दियाछुन,

र मु पुनि तुमिहरुकन दिन्‍याछु।

30 अनि मेरो राज्‍यामै तुमिहरु मु स्‍हातै टेबुलमै बसि खान्‍याछौ,

र पिन्‍याछौ।

अनि राज गद्‌दिमै बसि इस्राएलका बारै कुलहरुको निसाप गन्‍न्‍याछौ।”

पत्‍तुरुसले इन्‍कार गन्‍न्‍या बारेमै इसुको भबिस्‍यबानि

(मत्‍ति २६:३१-३५; मर्कुस १४:२७-३१; युहन्‍ना १३:३६-३८)

31 इसुले भुन्‍या,

“सिमोन,

सिमोन स्‍हुन सैतानले तुमिहरुकन गउँ जस्‍थै निफन्‍या अदिकार माग्‍याछ।

32 तर मोइले तुम्‍मो बिसास कमजोर नहोस्‌ भुनि तुम्‍मो निम्‍ति प्रार्थना गर्‍या,

र फेरि तुमि मोइति फर्क्‍यापछि तुम्‍मा भाइहरुकन बिसासमै भरिला गराउ।”

33 अनि पत्‍तुरुसले भुन्‍या,

“हे प्रभु,

मु तुमि स्‍हात झ्‍यालखानामै पड्‌न र मर्न सुमेत तयार छु।”

34 तब इसुले भुन्‍या,

“पत्‍तुरुस,

मु तुमिकन भुन्‍दछु,

आज तुमिले तिन चोटि मुकन राउँदैन भुनि इन्‍कार नगर्‍या स्‍हम्‍म भाल्‍या बास्‍न्‍यानाइ।”

रुपियाँको थैलो, झोला र तर्‌बार

35 इसुले तिनुहरुकन भुन्‍या,

“जैबेला मोइले तुमिहरुकन रुपियाँको थैलो,

झोला र पौला नल्‍हि पठाया छिया तेइबेला क्‍या तुमिहरुकन केइ कुडाको खाँचो भयो?”

तिनुहरुले भुन्‍या,

“अहँ भयोन।”

36 अनि इसुले भुन्‍या,

“तर अब जो स्‍हात रुपियाँ छ तेइले बोकोस् र झोला हुन्‍याले पुनि बोकोस् अनि जो स्‍हात तर्‌बार नाइ तेइले आम्‍नो कोट बेचि एक तर्‌बार किनोस्।

37 क्‍यानभुन्‍या मु तुमिहरुकन भुन्‍दछु,

‘तेइ अपरादिहरु स्‍हात गुनियो’ भुनि धर्मसास्‍त्‌रमै लेख्‍या कुडा मेरा जुनिमै पुरा हुनै पड्‌छ।

र मेरा बारेमै लेख्‍या कुडा पुरा भैरयाछुन्।”

38 तब चेलाहरुले भुन्‍या,

“हे प्रभु,

हेर नेइ दुइ तर्‌बार छुन्।”

अनि इसुले भुन्‍या,

“तेत्‍ति भया पुग्‍छ।”

जैतुन डाँडामै इसुको प्रार्थना

(मत्‍ति २६:३६-४६; मर्कुस १४:३२-४२)

39 इसु सहरबाट बाइर निक्‍ल्‍यार पैलाका जैथै जैतुन डाँडामै गया,

र तिनुका चेलाहरु पुनि पछि पछि गया।

40 तेइ ठौरमै पुग्‍यापछि इसुले चेलाहरुकन भुन्‍या,

“तुमिहरु जाँचमै नपडौ भुनि प्रार्थना गर।”

41 अनि इसु थोक्‍कै पुड्‌डा गइ घुडा टेकेर यइथो प्रार्थना गन्‍न लाग्‍या,

42 “हे बाबा,

तुम्‍मो इच्‍छ्‌या भयापछि,

यइ दुखको बटुको मुबाट हटाइदेउ।

तर मेरो इच्‍छ्‌या हैन,

तुम्‍मो इच्‍छ्‌या पुरा होस्‌।”

43 अनि सोर्गबाट एक सोर्गका रैबार्‍या आयार इसुकन तागत दिया।

44 अनि जात्‍ति दुखि भयार झन मस्‍तै प्रार्थना गर्‍या,

र इसुका पसिना ठुल्‍ठुला रगतका थोप्‍ला जस्‍तै भुइँमै छत्‍तिरया छिया।a

45 इसुले प्रार्थना गरि स्‍हक्‍यापछि उठेर चेलाहरुति आया।

इसुले चेलाहरु सोकले गद्‌दा ढुल्‍या देख्‍या।

46 अनि इसुले तिनुहरुकन भुन्‍या,

“तुमिहरु क्‍यान सेइरयाछौ उठ र जाँचमै नपड्‌न प्रार्थना गर।”

इसुको पक्‍डाउ

(मत्‍ति २६:४७-५६; मर्कुस १४:४३-५०; युहन्‍ना १८:३-११)

47 इसु बोल्‍दा बोल्‍दै मान्‍ठको भिड आयो,

र बार चेलामद्‌दिको एक जुन यहुदा भुन्‍न्‍या तिनुहरुका अग्‍यार अग्‍यार आयो।

इसुकन माइ खान काखति गयो।

48 तर इसुले तेइकन भुन्‍या,

“यहुदा क्‍या तुमि मान्‍ठका छोराकन माइखाइ पक्‍डाइ दिन्‍छौ?”

49 अनि इसु स्‍हात भया चेलाहरुले तेइ समस्‍या देख्‍यार भुन्‍या,

“प्रभु,

हामि यिनुहरुकन तर्‌बारले हानौ?”

50 तिनुहरु मद्‌दि एक जुनले ठुलो पुजारिका कमाराको दाइन्‍या कान काटिदियो।

51 तर इसुले भुन्‍या,

“भैगो अब यइथो नगर!”

अनि तेइ मान्‍ठको कान छुइकन भलो गरिदिया।

52 अनि इसुकन पक्‍डुन आया मुख्‍या पुजारि,

मुन्‍दिरका चौकिदार्‍या हाकिम र यहुदि अगुआहरुकन भुन्‍या,

“क्‍या मु डाँका हुँ?

तुमिहरुले लठ्‍ठि र तर्‌बार ल्‍याइ पक्‍डुन आयौ?

53 मु दिनदिनै मुन्‍दिरमै तुमि स्‍हात हुँदा तुमिहरुले मुकन पक्‍डेनौ।

तर अब तुमिहरुले काम गन्‍न्‍या बेला आयो र उद्‌यारोको सक्‍तिले राज्‍या गर्छ।”

पत्‍तुरुसले इसुकन इन्‍कार गर्‍या

(मत्‍ति २६:५७,५८,६९-७५; मर्कुस १४:५३,५४,६६-७२; युहन्‍ना १८:१२-१८,२५-२७)

54 अनि मुन्‍दिरका चौकिदार्‍याहरुले इसुकन पक्‍डेर ठुला पुजारिका घरमै ल्‍हिया।

अनि पत्‍तुरुस टाडैबाट उनुको पछडि पछाडि गया।

55 तिनुहरुले आँगनको मद्‌दिउदै आगो बालि बसिरया छिया।

अनि पत्‍तुरुस पुनि तिनुहरुका मद्‌दिउदै बस्‍या।

56 एक कमारिले पत्‍तुरुसकन आगाका उज्‍यालामै बस्‍या देखिर राम्‍मो गरि हेरिकन भुनि,

“यिँ मान्‍ठ पुनि इसु स्‍हात छिया।”

57 तर पत्‍तुरुसले यस्‍तो भुनि इन्‍कार गर्‍या,

“या बुइनि तिँ को हुन मु राउँदैन!”

58 एक छिन् पछि अक्‍काले पत्‍तुरुसकन देख्‍योर भुन्‍यो,

“तुमि पुनि तिनुहरुकै स्‍हात्‍या हौ।”

तर पत्‍तुरुसले भुन्‍या,

“या भाइ,

मु हैन!”

59 लग्बक् एक घुन्‍टा भैस्‍हक्‍यापछि अक्‍को एक जुनले देख्‍योर भुन्‍यो,

“स्‍हाँच्‍चि यि मान्‍ठ इसु स्‍हात छिया,

क्‍यानभुन्‍या यिँ त गालिलि रैछुन्।”

60 तर पत्‍तुरुसले भुन्‍या,

“या भाइ,

तुमि क्‍या भुन्‍दाछौ,

मुकन केइ थाँ नाइ!”

तिँ बोल्‍दा बोल्‍दै भाल्‍या बास्‍यो।

61 तेइबेला प्रभुले फर्केर पत्‍तुरुसकन हेर्‍या “अनि आज भाल्‍या बाइनु भुन्‍दा अग्‍यार तुमिले मुकन तिन चोटि इन्‍कार गन्‍न्‍याछौ” भुन्‍या प्रभुको बचन पत्‍तुरुसले स्‍हुम्ज्‍या।

62 अनि पत्‍तुरुस ओटालो बाइर आयोर धुरु धुरु रोयो।

इसुको बेइजेत

(मत्‍ति २६:६७,६८; मर्कुस १४:६५)

63 अनि इसुकन हेन्‍न बस्‍या मान्‍ठहरुले उनुकन खिसि गद्‌दै कुट्‌या,

64 तेइपछि इसुका आँखा बुजिदिया र स्‍होद्‌या,

“तोकन हान्‍न्‍या को हो?

भबिस्‍याबानि गर!”

65 तेस्‍तै गरि तिनुहरुले इसुको बेइजेत गद्‌दै अरु मस्‍तै गालि गर्‍या।

ठुलो सभाका अगेडि इसु

(मत्‍ति २६:५९-६६; मर्कुस १४:५५-६४; युहन्‍ना १८:१९-२४)

66 उज्‍यालो हुन्‍या बित्‍तिकै यहुदिहरुका मुख्‍या अगुआहरु,

मुख्‍या पुजारिहरु र धर्मगुरुहरु जुम्‍मा भया।

अनि इसुकन तिनुहरुको ठुलो सबामै ल्‍याया,

67 र भुन्‍या,

“तो मुक्‍ति दिन्‍या ख्रिस्‍ट होइ भुन्‍या हामिकन भुन।”

इसुले तिनुकन भुन्‍या,

“मोइले जबाक दिया भुन्‍या पुनि तुमिहरुले पत्‍याउन्‍यानाइ।

68 अनि मैले स्‍होद्‌या भुन्‍या,

पुनि तुमिहरु जबाक दिन्‍यानाइ।

69 तर अब देखि मान्‍ठको छोरो स्‍हबै भुन्‍दा ठुला परमेसोरको दाइन्‍या हातपट्‍टि बैन्‍याछ।”

70 तब तिनुहरु स्‍हबैले भुन्‍या,

“तेस्‍हो भया,

क्‍या तो परमेसोरको छोरो होइ?”

इसुले तिनुहरुकन जबाक दिया,

“तुमिहरु नै भुन्‍दैछौ,

मु तेइ हुँ।”

71 अनि तिनुहरुले भुन्‍या,

“अब हामिकन अरु क्‍या स्‍हाँचि चाइयो र?

क्‍यानकि हामिले तेइकै मुखबाट स्‍हुनिल्‍यौं।”

a 

22:44 केइ पुराना किताब ४३-३४ पाइनैन।

पिलातसले इसुको निसाप गर्छ

(मत्‍ति २७:१,२,११-१४; मर्कुस १५:१-५; युहन्‍ना १८:२८-३८)

23

1 सभाका स्‍हबै मान्‍ठहरु उठ्‌यार इसुकन रोमि सासक पिलातसति ल्‍याया।

2 तिनुहरुले इसुकन यइथो भुनि दोस लाउँन लाग्‍या,

“यइ मान्‍ठले हाम्‍मो देसका मान्‍ठकन भड्‍काउन लाग्‍या हामिले फेला पाड्‌याउ यइले रोमि सरकारकन तिरो तिन्‍नबाट रोक्‍या छ,

र आपैकन ‘मु मुक्‍ति दिन्‍या राजा ख्रिस्‍ट हुँ भुन्‍नोछ।’”

3 पिलातसले इसुकन स्‍होद्‍या,

“क्‍या तुमि यहुदिहरुको राजा हौ?”

इसुले भुन्‍या,

“तुमि आपै भुन्‍नाछौ।”

4 तब पिलातसले मुख्‍या पुजाहारिहरु र भिडहरुकन भुन्‍या,

“मु यि मान्‍ठले केइ नराम्‍मो काम गर्‍या फेलापाड्‌डैन।”

5 तर तिनुहरुले ठुलो डाको गाडि भुन्‍या,

“यइले गालिलदेखि सुरु गरेर पुरै यहुदिया र अइले यइ ठौरस्‍हुम्‍म पुनि सिच्‍छ्‍या दियार मान्‍ठहरुकन उस्‍काउदैछ।”

इसु हेरोद राजाको अगेडि

6 अनि पिलातसले यइ स्‍हुन्‍यार स्‍होद्‍या,

“यइ मान्‍ठ गालिलको हो?”

7 अनि इसु हेरोद राजाले सासन गन्‍न्‍या ठौरका मान्‍ठ हुन भुन्‍न्‍या थाँ पाइकन पिलातसले तिनुकन हेरोदति पठाइदिया।

ति दिनमै हेरोद पुनि यरुसलेममै छिया।

8 तब इसुकन देख्‍यार हेरोद जात्‍ति खुसि भया,

क्‍यानभुन्‍या तिनुले इसुको बारेमै स्‍हुन्‍या हुनाले मस्‍तै दिनदेखि इसुकन हेन्‍या इच्‍छ्‌या गर्‍या छिया।

इसुले केइ अच्‍चुमका काम गर्‍या हेन्‍न्‍या आसा गद्‌दा छिया।

9 तिनुले इसुकन मस्‍तै कुडा स्‍होद्‍या,

तर इसुले केइ जबाक दियानुन्।

10 मुख्‍या पुजारिहरु र धर्मगुरुहरु उब्‍बियर इसुका बिरुद्‍मै कोकाउदै दोस लगाउन खोज्‍या।

11 हेरोदले र तेइका सेनाहरुले इसुकन बेइजेत र गिल्‍ला गर्‍या।

इसुकन राजाले लाउन्‍या टाला जस्‍तै लाइदिइकन पिलातसति फर्काइदिया।

12 पैला हेरोद र पिलातसको बिचौदो सत्‍तुरेइलो छियो,

तर तेइ दिनबाट तिनुहरुको मिलापत्‍त भयो।

इसुकन मार्‌न्‍या सजाया दिया

(मत्‍ति २७:१५-२६; मर्कुस १५:६-१५; युहन्‍ना १८:३९—१९:१६)

13 तब पिलातसले मुख्‍या पुजाहारिहरु,

सासन गन्‍न्‍याहरु र मान्‍ठहरुकन जुम्‍मा गर्‍या।

14 पिलातसले तिनुहरुकन भुन्‍या,

“तुमिहरुले मान्‍ठहरुकन यइ मान्‍ठले भड्‌कायो भुनि,

यिनुकन मेरो अगेडि ल्‍यायौ।

तर तुमिहरुकै अगेडि स्‍होद्‍दा,

तुमिहरुले लाया दोस यिनुमै मोइले केइ पुनि भेटाइन।

15 हेरोदले पुनि गल्‍ति पायानुन्,

तेइबिअ तिनुले इसुकन हामिति नै फर्काइदिया।

हेर यिनुले मार्‍यै पाउन्‍या केइ गल्‍ति गर्‍या नाइ।

16 यइबिअ मु यिनुकन सजाया दिइकन छोडिदिन्‍याछु।”

17 [तब ताँइको चलन उन्‍सार मुक्‍तिको त्‍युबारमै रोमि सासकले एक कैदिकन छोडिदिनु पड्‌डो छियो।]a

18 तर स्‍हबै मान्‍ठहरुले कोकाउदै भुन्‍या,

“यइकन मार्नै पड्‌छ,

बरु बारब्‍बाकन छोड्‌देउ!”

19 (बारब्‍बा सहरमै भया आतंक र हत्‍याका आरोपमै झ्‍यालखानामै थुनिया छियो।)

20 इसुकन छोडिदिन्‍या इच्छ्‌याले पिलातसले तिनुहरुकन मनाउन खोज्‍या।

21 तर तिनुहरु यस्‍तो भुन्‍दै कोकायार भुन्‍या,

“यइकन क्रुसमै टाँगेर मार!

यइकन क्रुसमै टाँगेर मार!”

22 फेरि तेर्स्होचोटि पिलातसले तिनुहरुकन भुन्‍या,

“क्‍यान?

यिँनुले क्‍या अपराद गर्‍या छुन र?

मोइले यिनुकन मार्‌न्‍या दन्‍ड दिन्‍या केइ दोस फेलापारिन यइबिअ मु यिनुकन कोर्रा लाइकन छोडिदिन्‍याछु।”

23 तर तिनुहरुले ठुलो डाको गाडि कोकाउदै तेइकन क्रुसमै टाँग्‍नै पड्‌छ भुन्‍न्‍या माग गर्‍या।

र तिनुहरुले कोकायार भुन्‍या कुडा पुरा भयो।

24 अनि पिलातसले तिनुहरुको माग पुरा गरिदिन्‍या निदो गर्‍या।

25 तिनुले तेइ मान्‍ठकन छोडिदिया तेइ आतंक र हत्‍याको आरोपमै झ्‍यालखानामै पड्‌या छियो,

तेइकन छोडिदेउ भुनि माग गर्‍या छिया,

तर पिलातसले इसुकन तिनुहरुको इच्‍छ्‍यामै जिम्‍मालाया।

इसुकन क्रुसमै टाँग्‍या

(मत्‍ति २७:३२-४४; मर्कुस १५:२१-३२; युहन्‍ना १९:१७-२७)

26 सिपाइहरुले इसुकन ताँइबाट ल्‍हिदैगद्‌दा,

गाउँबाट सहर आइरया कुरेनि भुन्‍न्‍या ठौरमै बैन्‍या सिमोन नाउँ भयाकन स्‍हमात्‍या।

अनि तिनुकन क्रुस बोकाइ इसुको पछि पछि हड्‌न लाया।

27 मान्‍ठहरुको ठुलो भिड इसुको पछि आयो।

ताँइ स्‍हैनिहरु पुनि छिन्‌,

इसुको लेखि तिँ सोक गद्‌दै र रुदैछिन्।

28 तर तिनुहरुतिर फर्केर इसुले भुन्‍या,

“ए यरुसलेमकि छोरिहरु हो,

मेरा लेखि नरोउ तर तुमिहरु आम्‍नो लेखि र आम्‍ना छोराछोरिका लेखि रोउ।

29 क्‍यानभुन्‍या ति दिन आइरया छुन्,

जब मान्‍ठहरुले भुन्‍न्‍याछुन्,

‘धन्‍याकि हुन बाँजिहरु र भाउ नपाउन्‍या कोखहरु र दुत नप्‍याउन्‍या स्‍हैनिहरु।’

30 तब मान्‍ठहरुले पाहाडहरुकन भुन्‍न्‍याछुन,

‘हामि माथि छत्‍ति’ र डाडाँहरुकन भुन्‍न्‍याछुन्,

‘हामिकन ढाक।’

31 क्‍यानकि आलै रुख हुँदा त तिनुहरुले यइथो काम गद्‌दाछुन भुन्‍या,

रुख स्‍हुक्‍या पछि क्‍या गरनान्?”

32 अनि सिपाइहरुले दुइ जुना अपरादिकन पुनि इसु स्‍हातै मार्‌न्‍या दुन्‍ड दिन ल्‍हिया।

33 तब तिनुहरु खप्‍परे भुन्‍या ठौरमै आया अनि ताँइ तिनुहरुले इसुकन मान्‍न क्रुसमै टाँग्‍या,

र तिँ अपरादिहरुमद्‌दि एक जुनकन दाइन्‍या र अक्‍काकन दाब्‌र्‍यापट्‌टि मान्‍न क्रुसमै टाँग्‍या।

34 अनि इसुले भुन्‍या,

“हे बाबा यिनुहरुकन माफ गरिदेउ क्‍यानकि यिनुहरुले क्‍या गद्‌दाछुन् तेइ जान्‍नैनुन्।”

अनि तिनुहरुले चिट्‌टा हाल्‍यार इसुका टाला भाग लाया।

35 मान्‍ठहरु ढुकिकन हेरिरया छिया।

अनि यहुदि अगुआहरुले इसुकन गिज्‍याउदै भुन्‍या,

“यइले अरुकन बचायो,

परमेसोरको छान्‍या मुक्‍ति दिन्‍या ख्रिस्‍ट हो भुन्‍या यइले आपैकन पुनि बचाओस्।”

36 सिपाइहरुले पुनि आयर चुकिलो अंगुरको जाँड दिइ यइथो भुनि खिसि गर्‍या,

37 “तो यहुदिहरुको राजा होइ भुन्‍या आपुकन बचा।”

38 “यइ यहुदिहरुको राजा हो।”

भुन्‍न्‍या दोस पत्‍तर पुनि उनुको कप्‍पाल माथि ठोक्‍याछियो।

39 क्रुसमै टाँग्‍या अपरादिमद्‍दि एक जुनले इसुको अपमान गर्दै भुन्‍यो,

“क्‍या तुमि मुक्‍ति दिन्‍या ख्रिस्‍ट हैनौ?

तुमि आपु बाँच र हामिकन पुनि बचाउ!”

40 तर तेइकन हप्‍काउदै अक्‍काले भुन्‍यो,

“तोइले पुनि तिनुका जैथै दुन्‍डमै पड्‌याछै,

रपुनि परमेसोरको भेइ मान्‍दैनै?

41 हामिले खराब काम गर्‍याहुनाले दुन्‍ड पायौँ,

तर यिँ मान्‍ठले त केइ नराम्‍मो काम गर्‍या नाइ।”

42 तब तेइले भुन्‍यो,

“हे इसु तुमि आम्‍नो राज्‍यामै आउँदा मुकन पुनि स्‍हुम्ज्‍या।”

43 इसुले तेइकन भुन्‍या,

“स्‍हाँच्‍चि मु तुमिकन भुन्‍दछु,

आजै तुमि मु स्‍हात सोर्गमै हुन्‍याछौ।”

इसु बित्‍या

(मत्‍ति २७:४५-५६; मर्कुस १५:३३-४१; युहन्‍ना १९:२८-३०)

44 लग्बक् बार बज्‍या छियो,

तेइबेला देखि तिन बज्‍या स्‍हुम्‍म सारा देसकन उध्‍यारोले ढाक्‍यो।

45 बेलले उज्‍यालो दिन छोड्‍यो,

र मुन्‍दिरको पर्दा मद्‌दिउदो चिरियर दुइ भाग भयो।b

46 अनि इसुले ठुलो डाको गरि भुन्‍या,

“हे बाबा,

मेरो आत्‍मा तुम्‍मा हातमै स्‍हुम्‍पुन्‍छु!”

यति भुनि स्‍हक्‍यापछि इसुको परान गयो।

47 यइ स्‍हबै देखिकन रोमि हाकिमले यस्‍तो भुन्‍दै परमेसोरको महिमा गर्‍यो,

“स्‍हाँच्‍चि नै यिँ मान्‍ठ धार्मिक छिया।”

48 यइ हेन्‍न जुम्‍मा भया स्‍हबै मान्‍ठहरुले यिँ स्‍हबै देख्‍यार रुँनै र सोक गद्‌दै घर फर्क्‍या।

49 तर इसुकन रउन्‍याहरु अनि गालिलबाट उनुको पछि पछि आयइ स्‍हैनिहरुले टाडा ढुकिकन यि कुडाहरु हेरिरयाइ छिन्‌।c

इसुकन दफन गन्‍न्‍या काम

(मत्‍ति २७:५७-६१; मर्कुस १५:४२-४७; युहन्‍ना १९:३८-४२)

50 योसेफ नाउँ भया एक जुना राम्‍मा धर्मि मान्‍ठ छिया,

तिँ ठुला सभाका सदस्‍या छिया।

51 उनुले तिनुहरुका स्‍हल्‍ला र इसुकन मान्‍न्‍या काममै सहमत भया छियानुन्।

ति यहुदियाको अरिमाथिया सहरका मान्‍ठ छिया,

तिँ परमेसोरका राज्‍याको बाटो हेद्‌दैछिया।

52 तिनुले पिलातसति गइ इसुको हड माग्‍या।

53 तिनुले इसुको हड तल क्रुसभाट ओरालिकन सुतिका टालाले बेडेर र पडामै खोपेर बुनाया च्‍यानमै राख्‍या।

ताँइ च्‍यानमै कैखै पुनि मडो राख्‍या छियोन।

54 तेइ पट्‌याइ मान्‍न्‍या दिनका लागि स्‍हतिन्‍या दिन छियो,

अनि पटेइ मान्‍या दिन सुरु हुनै लाग्‍या छियो।

55 गालिल ठौरबाट इसु स्‍हात आयइ स्‍हैनिहरु पुनि योसेफ स्‍हात पछि पछि गइन् र तेइ च्‍यानमै इसुको हड क्‍यागरि राख्‍या छियो देखिन्।

56 अनि फर्केर तिनुहरुले इसुको हडमै लाउन्‍या मलम र बास आउन्‍या तेल बुनाइन्।

अनि यहुदिको अइन उनुसार पट्‌याइका दिन तिनुहरुले पट्‌याइ मार्‍या।

a 

23:16-17 केइ पैलाका किताबहरुमै पद १७ नाइ।

b 

23:45 पर्दाले पबित्‍तर ठाँउ र माहा पबित्‍तर ठौरकन फट्‌काया छियो र ताँ भित्‍त सालको एक चोटि ठुला पुजारि मत्‍तै पैन पाउन्‍छिया (प्रस्‍थान २६:३१-३३)। परमेसोरले तेइ पर्दा चिरिदिया र स्‍हबै परमेसोरको अगेडि पठारै स्‍हात पैन पाउन्‍याभया र ठुला पुजारि मत्‍तै हैनुन्।

c 

23:49 इसुले गालिल ठौरबाट प्रचार गन्‍न सुरु गर्‍या छिया।

इसु मर्‍याबाट ज्‍युँदिया

(मत्‍ति २८:१-१०; मर्कुस १६:१-८; युहन्‍ना २०:१-१०)

24

1 हप्‍ताको पैलो दिन छगलै तिँ स्‍हैनिहरुले आपै बुनाया मलम र बास आउन्‍या तेल ल्‍हिइ च्‍यान गइन्

2 तिनुहरु ताँइ पुग्‍यापछि च्‍याना ढुंगो हटाया देखिन्।

3 तर तिनुहरु च्‍यान भित्‍त पैथा प्रभु इसुको हड देखिनुन्।

4 तिनुहरु यइकै बारेमै अल्‍मलिरयाइ छिन्‌,

तेइबेला उज्‍याला टाला लाया दुइ जुन मान्‍ठ तिनुहरुका काखति ढुक्‍या।

5 र तिनुहरुले भेइमानिकन घोप्‍ट्‍या पडिन्।

अनि तिँ दुइ जुन मान्‍ठले भुन्‍या,

“ज्‍युँदा मान्‍ठकन मर्‍याहरुका च्‍यानमै क्‍यान खोइदिछौ।

6 तिँ न्‍या नाइ तर मर्‍याबाट ज्‍युँदा भइ उठ्‌याछुन्।

अनि गालिलमै भया बेला तुमिहरुकन उनुले क्‍या भुन्‍याछिया तेइ स्‍हुम्‍जः

7 ‘मान्‍ठको छोरो पापि मान्‍ठका हातमै पड्‌न्‍याछ,

क्रुसमै टाँगिन्‍याछ र तिन दिनमै फेरि ज्‍युँदो भइ उठ्‌न्‍याछ।’”

8 तब तिनुहरुले इसुको बचन स्‍हुम्‌जिन्।

9 अनि तिनुहरु च्‍यानबाट फर्केर एगार जुना मुख्‍या चेलाहरुकन र अरु स्‍हबैकन यिँ कुडा स्‍हुनाइन्।

10 तिँ स्‍हैनिहरु मरियम मग्‍दलिनि,

याकुबकि आमा मरियम र योअन्‍ना छिन्‌।

तिनुहरु स्‍हात भयाइ अरु स्‍हैनिहरुले पुनि यिँ कुडा मुख्‍या चेलाहरुकन भुनिन्।

11 तर तिँ स्‍हैनिहरुले भुन्‍या कुडा स्‍हाँचा हुन भुनि तिनुहरुले बिसास गर्‍यानुन्।

12 तर पत्‍तुरुस जुडुक्‍क उठ्‌यार दगुड्‌डै च्‍यान गया।

तिनुले ताँइ भित्‍त निउडिकन हेर्‍या कात्‍तोबाएक अरु केइ देख्‍यानुन्।

ताँइ भया कुडा देखेर अचुम्‍म मान्‍दै घर फर्क्‍या।

इसु इम्‍माउसको बाटोमै

(मर्कुस १६:१२-१३)

13 तेइ दिन इसुका चेलाहरुमद्‌दि दुइ जुन यरुसलेमबाट एगार किलोमिटर टाडा पड्‌न्‍या इम्‍माउस नाउको गाउँतिर गैरया छिया।

14 तिनुहरु भख्‍खरै भया घटनाका बारेमै आपु आपु कुडा गद्‌दैछिया।

15 तेइबेला इसु आपै आयर तिनुहरु स्‍हात हड्‌न लाग्‍या,

16 तिनुहरुले इसुकन देख्‍या रपुनि राउन स्‍हक्‍यानन्।

17 इसुले तिनुहरुकन स्‍होद्‌या,

“तुमिहरु हड्‌डै आपु आपु क्‍या कुडा गद्‌दाछौ?”

तिनुहरु हड्‌डा हड्‌डै ढुक्‍या र तिनुहरुका उनुहार उदास देखिन्‍छिया।

18 अनि तिँ दुइ मद्‌दि क्‍लेओपास नाउँ भयाले इसुकन जबाप दिया,

“यरुसलेम घुमफिर गरि आइकन पुनि ताँइ क्‍या भयाछ तुमिकन थाँ नाइ?”

19 इसुले तिनुहरुकन स्‍होद्‌या,

“क्‍या कुडा?”

तिनुहरुले जबाप दिया,

“नासरतका इसुका बारेमै भया कुडा।

तिँ एक जुन परमेसोरका रैबार्‍या छिया,

अनि परमेसोर र स्‍हबै मान्‍ठहरुका अगेडि तिँ काम र बचनमै सक्‍तिसालि छिया।

20 तर हाम्‍मा मुख्‍या पुजारिहरुले उनुकन मार्‌नका निम्‍ति रोमि सासन गन्‍न्‍याहरुति स्‍हुम्‍पिदिया,

र तिनुहरुले उनुकन क्रुसमै टाँग्‍या।

21 अनि इस्राएलको मुक्‍ति गद्‌दिन्‍या तिँ नै हुन भुन्‍न्‍या हामिले आसा गर्‍या छियौं।

यि स्‍हबै घटना घट्‌या आज तिन दिन भयो।

22 हामिहरु मद्‌दिकि कोइ कोइ स्‍हैनिले हामिकन अच्‍चुम्‍म बुनायाइ छुन्।

तिनुहरु आज छगलै च्‍यान गइन,

23 तर इसुको हड देखिनुन्।

तिनुहरुले आइ हामिकन भुनिन्,

‘हामिले सोर्गका रैबार्‍याहरुकन देख्‍यौ,

र तिनुले इसु ज्‍युँदिया छुन् भुन्‍या।’

24 हामिहरु मद्‌दिको कोइ कोइ च्‍यानमै गया र तिँ स्‍हैनिले ज्‍या भुन्‍याइ छिन्‌,

तेइतै छियो तर तिनुहरुले इसुकन देख्‍यानुन्।”

25 इसुले तिनुहरुकन भुन्‍या,

“ए मुर्ख मान्‍ठौ,

तुमिहरु परमेसोरका रैबार्‍याहरुले भुन्‍या कुडाहरुमै बिसास गन्‍न कति स्‍हैतै गद्‌दाछौ!

26 क्‍या मुक्‍ति दिन्‍या ख्रिस्‍टले आम्‍नो महिमामै जानु भुन्‍दा पैला यि दुख्‍खहरु पाउनु खाँचो छियोन र?”

27 तब मोसाले र स्‍हबै परमेसोरका रैबार्‍याले धर्मसास्‍त्‌रमै आम्‍ना बारेमै लेख्‍या कुडाहरुको अथ्‍थ इसुले तिनुहरुकन बुजाइदिया।

28 अनि तिनुहरु जो गाउँमै जाँदैछिया ताँइ नजिकै पुग्‍यापछि इसु अँजै अग्‍यार जान खोज्‍या।

29 तर तिँ दुइ जुनले इसुकन यइथो बिन्‍ति गर्‍या,

“आज हामि स्‍हातै बस,

क्‍यानकि बेल बुडिग्‍या र झल पड्‌न लाइगो।”

अनि इसु तिनुहरु स्‍हात बैन घरमै गया।

30 जब इसु तिनुहरु स्‍हात खान बस्‍या तब उनुले रोटो स्‍हमात्‍यार परमेसोरकन धन्‍याबाद दिया।

अनि भ्‍हाँच्‍यार तिनुहरुकन दिया।

31 तब परमेसोरले तिँ दुइजुनाकन उनु नै इसु हुन् भुनि रौन स्‍हक्‍न्‍या बनाया।

अनि इसु तिनुहरुकै अगेडिबाट बिलाया।

32 तिनुहरुले आपु आपु भुन्‍न लाग्‍या,

“उनुले हामि स्‍हात बाटोमै हन्‍डै धर्मसास्‍तरको अथ्‍थ बुजाइदिँदा हाम्‍मो हिद्‌दया आनन्‍दले गद्‌गद् भया छियोन र?”

33 तिनुहरु तेइबेला तुरुन्‍तै उठ्‌यार यरुसलेममै फर्क्‍या र एगार मुख्‍या चेलाहरु र तिनुहरु स्‍हात जुम्‍मा भयाहरुकन भेट्‌या,

34 तब तिनुहरुले तिँ दुइ जुनाकन यइथो भुन्‍या,

“प्रभु स्‍हाँचि नै मर्‍याबाट ज्‍युँदिया छुन् र सिमोनति देखाला पड्‌या रैछुन्!”

35 अनि तिँ दुइ जुनले बाटोमै भया कुडाहरु र रोटो भ्‍हाँच्‍या बेला क्‍यागरि तिनुहरुले इसुकन रया छिया,

तेइ भुन्‍या।

इसु चेलाहरुति देखिया

(मत्‍ति २८:१६-२०; मर्कुस १६:१४-१८; युहन्‍ना २०:१९-२३; प्रेरित १:६-८)

36 तिनुहरुले यि कुडा बोल्‍दा बोल्‍दै इसु तिनुहरुका म्‍हाँजौदा देखिया र भुन्‍या,

“तुमिहरुकन सान्‍ति होस्‌।”

37 अनि “हामिले त भुत देख्‍यौ” भुनि तिनुहरु तर्‌स्‍या,

र भेइले आत्‍तिया।

38 तर इसुले तिनुहरुकन भुन्‍या,

“तुमिहरु क्‍यान बिचल्‍लित हुन्‍छौ,

र तुमिहरुका मुनौदो क्‍यान संका गद्‌दाछौ?

39 मेरा हात र गोड हेर,

मु नै हुँ।

मुकन छामेर हेर क्‍यानकि भुतका त मासु र हाड हुदैनुन्,

तर मेरा त छुन्,

तुमिहरुले देख्‍छौ।”a

40 यस्‍तो भुन्‍दै तिनुहरुकन इसुले हात र गोडा देखाया।

41 तिनुहरु खुसिले पत्‍याउन नस्‍हकिन्‍या गरि अचुम्‍म मान्‍या,

तेइभइकन इसुले भुन्‍या,

“नेइ तुमिहरु स्‍हात केइ खान्‍या कुडा छ?”

42 अनि तिनुहरुले पोल्‍या माछाको चोक्‍टा इसुकन दिया।

43 तब उनुले ल्‍हियार तिनुहरुकै अगेडि खाया।

44 अनि इसुले तिनुहरुकन भुन्‍या,

“तुमिहरु स्‍हात हुँदा मोइले बोल्‍या बचनहरु यिँ नै हुन्।

मोसाको अइनमै,

परमेसोरका रैबार्‍याले र भजनका किताबमै मेरा बारेमै लेख्‍या स्‍हबै कुडा पुरा हुनै पड्‌छ।”

45 तब धर्मसास्‍त्‌रमै लेख्‍या बचन बुइन इसुले तिनुहरुको दिमाग खोलिदिया।

46 र इसुले तिनुहरुकन भुन्‍या,

“यइथो लेख्‍याछ,

मुक्‍ति दिन्‍या ख्रिस्‍टले दुख पाउनु र तिन दिनमै मर्‍याबाट ज्‍युँदिनु पड्‌छ,

47 अनि इसुको नाउँमै पछताप र पाप माफको बारेमै यरुसलेमबाट सुरु गरि स्‍हबै देसका मान्‍ठहरुकन प्रचार हुनुपड्‌छ।

48 तुमिहरु यि स्‍हबै कुडाका स्‍हाँचि हुनु पड्‌छ।

49 अब स्‍हुन,

मेरा बाबाले गर्‍या कबुल तुमिहरुति पठाउन्‍याछु,

तर परमेसोरको सक्‍ति नपाउँदा स्‍हुम्‍म तुमिहरु यइ सहरमै बसिरया।”

इसु सोर्ग गया

(मर्कुस १६:१९-२०; प्रेरित १:९-११)

50 अनि इसुले चेलाहरुकन बेथानिया स्‍हुम्‍म ल्‍हिया,

र आम्‍ना हात उठाइ तिनुहरुकन असिपात दिया।

51 इसुले तिनुहरुकन असिपात दिदैगद्‌दा,

इसु तिनुहरुबाट छुट्‌टियार सोर्गमै ल्‍हिइया।

52 अनि तिनुहरुले इसुकन ढोग गर्‍या,

र सारै आनन्‍दित भइ यरुसलेम फर्क्‍या।

53 तब तिनुहरुले उकुरि मुन्‍दिरमै बसि परमेसोरको गुनगान गर्‍या।

a 

24:39 इसुले तेइ भुन्‍या क्‍यानकि आम्‍ना हात र गोडामै किलाका दागहरु तिनुहरुकन हेराइकन मुइ इसु हुँ भुनि भुन्‍न।

मुख्‍य चेलाहरुका

काम

किताबको राइपैचान

“मुख्‍य चेलाहरुको काम” भुन्‍न्‍या किताब लुकाले लेख्‍या दोस्‍र्हो भाग हो।

पैलो भाग “लुकाको राम्‍मो रैबार” भुन्‍या किताब हो।

लुकाले आम्‍नो राम्‍मो रैबारमै इसु ख्रिस्‍टको बारेमै लेख्‍या छुन् र “मुख्‍य चेलाहरुका कामको” किताबमै तिनुले खास गरि इसुका चेला र पावलका कामका बारेमै लेख्‍या छुन्।

मुख्‍य चेलाहरुका कामको किताब लगभग इस्‍बि सम्‍बत ६० र ६५ को बिचमै लेख्‍या छियो।

पावल रोममै गयर आम्‍नो मुद्‍दाको फैसलामै ढुकिरया छिया।

नौलो करारको सुमयमै रोम सन्‍सारको स्‍हबै भुन्‍दा महत्‍व भया सहर छियो।

तेइबेला रोममै मथ्‍थै जुना मुख्‍य मान्‍ठहरुले यइ नौलो ख्रिस्‍टियान धर्म कैथो हो,

र काँबाट आयो भुनिकन स्‍होद्‍दै छिया।

यइबिअ ख्रिस्‍टियान धर्म कैथोगरि सुरु भयो,

इसु ख्रिस्‍ट को हुन्,

इसुको राम्‍मो रैबार क्‍यागरि यरुसलेमबाट रोमस्‍हम्‍म फिजियो भुन्‍न्‍या बारेमै लुकाले यइ किताबमै लेख्‍याछुन्।

तिनुले यइ इतिहास लेख्‍यापछि एक जुना रोमि अदिकारि मान्‍यागुन्‍न्‍या थियोफिलसकन पठाया (हेर्नु लुका १:१-४;

प्रेरित १:१)।

ख्रिस्‍टियान मन्‍डलिको सुरुको बारेमै लेख्‍या यइ किताबकन “मुख्‍य चेलाहरुका काम” भुन्‍या छ,

तर खास गरि यइ किताबकन “पबित्‍त आत्‍माको काम” पुनि भुन्‍न स्‍हकिन्‍छ।

क्‍यानभुन्‍या ज्‍या काम तिँ मुख्‍य चेलाहरुले गर्‍या,

तिँ कामहरु पबित्‍त आत्‍माको अनुग्र र सक्‍तिले नै गरिया छिया।

मान्‍ठहरुका बारेमै मात्‍तै हैन तर तिँ मान्‍ठहरुमै काम गरिरन्‍या पबित्‍त आत्‍माका बारेमै पुनि यइ किताबमै लेख्‍याछ।

छोटो सुचि

स्‍हाँचिको निम्‍ति तयारि १:१-२६

अ) इसुको उन्‍तिम आग्‍या र कबुल १:१-१४

आ) यहुदाको स्‍हट्‍टामै छान्‍या मान्‍ठ १:१५-२६

यरुसलेममै स्‍हाँचि २:१—८:३

यहुदिया र सामरियामै स्‍हाँचि ८:४—१२:२५

पावलको प्रचार १३:१—२८:३१

पैलो चोटि प्रचारको निम्‍ति बाटो लाग्‍या १३:१४—१४:२८

यरुसलेममै भया सबा १५:१-३५

दोर्स्‍हो चोटि प्रचारको निम्‍ति बाटो लाग्‍या १५:३६—१८:२२

तेस्‍हो चोटि प्रचारको निम्‍ति बाटो लाग्‍या १८:२३—२१:१६

यरुसलेम,

कैसरिया र रोममै पावल झ्‍यालखानमै बस्‍या २१:१७—२८:३१

मुख्‍य चेलाहरुका

काम

1

1 मान्‍यागुन्‍न्‍या थियोफिलस,

इसुले काम सुरु गर्‍यार उनुकन सोर्ग नल्‍हिइनु भुन्‍दा पैला उनुले गर्‍या काम र सिकाया स्‍हबै कुडाहरुका बार्‍यामै मेरो पैलो किताबमै लेख्‍या छु।a

2 इसु सोर्गमै ल्‍हिइनु भुन्‍दा अग्‍यार उनुले छान्‍या मुख्‍य चेलाहरुकन पबित्‍त आत्‍माको सक्‍तिबाट आग्‍या दिया।

3 इसुले दुख स्‍हइ क्रुसमै मर्‍या पछि आम्‍ना चेलाहरुका अगाडि आपु ज्‍युउँना भया पक्‍का चिनारिहरु दिया।

चालिस दिनस्‍हम्‍म इसु तिनुहरुति मथ्‍थै चोटि देखाला पड्‌या अनि परमेसोरको राज्‍याको बार्‍यामै तिनुहरुकन भुन्‍या।

4 एक चोटि इसुले मुख्‍य चेलाहरु स्‍हात खच्‍च खान बस्‍याबेला यइथो हुकुम दिया,

“मेरा बाबाले पबित्‍त आत्‍मा दिन्‍छु भुनि गर्‍या बाचा पुरा नभया स्‍हुम्‍म तुमिहरु यरुसलेम छोडि काँइ नगया।

यइखा बार्‍यामै तुमिहरुले मोइबाट स्‍हुनि स्‍हक्‍याछौं।

5 क्‍यानभुन्‍या युहन्‍नाले त पानिले बप्‍तिस्‍मा दिया,

तर अब केइ दिनपछि तुमिहरुले पबित्‍त आत्‍माको बप्‍तिस्‍माb पाउन्‍याछौं।”

इसु सोर्ग ल्‍हिइया

6 जब मुख्‍य चेलाहरु जुम्‍मा भया,

तब तिनुहरुले इसुकन स्‍होद्‌या,

“या प्रभु, क्‍या तुमिले यइबेला इस्राएल राज्‍याकन पैलाकै जैथो बुनाउन्‍या हौ?”

7 इसुले तिनुहरुकन भुन्‍या,

“मेरा बाबाले आम्‍नो अदिकारले तोक्‍या सुमय जान्‍न्‍या काम तुमिहरुको हैन।

8 तर पबित्‍त आत्‍मा तुमिहरुमै आयापछि तुमिहरुले सक्‍ति पाउन्‍याछौ,

र तुमिहरु यरुसलेममै,

पुरै यहुदियामै,

सामरियामै र धत्‍तिको उन्‍तिम छेउस्‍हम्‍मै मेरा बार्‍यामै भुन्‍न्याछौं।”

9 इसुले यिँ कुडा भुनि स्‍हक्‍यापछि,

तिनुहरुले हेद्‌दा हेद्‌दै इसु सोर्गतिर उठाइया, र बादलमै तिनुहरुका अगाडि बिलाया।

10 जब तिनुहरुले इसुकन सरगतिर गइरया यकोरो हेद्‍दैछिया,

तब एक्‍कासि सेता टाला लाया दुइजुना मान्‍ठc तिनुहरुका अगाडि ढुक्‍या।

11 तिनुहरुले भुन्‍या,

“गालिलका मान्‍ठौ,

तुमिहरु क्‍यान सरगतिर हेद्‌दै उबियाछौ?

यिँ इसु,

जो तुमिहरुबाट सोर्गमै ल्‍हिइया,

अइले ज्‍यागरि तुमिहरुले इसुकन सोर्गमै गया देख्‍यौं,

तेइथैगरि इसु फेरि आउन्‍याछुन्।”

यहुदाको स्‍हट्‍टा मतियासकन छान्‍या

12 तब मुख्‍य चेलाहरु जैतुन डाँडा छोडि यरुसलेमतिर गया।

यइ डाँडो यरुसलेम देखि लगबग एक किलोमिटर टाडा छियो।

13 यरुसलेम सहर भित्‍त पस्‍यापछि तिनुहरु घरको हपल्‍ला तला आपु बैन्‍या कोठामै उल्‍क्‍या।

तिनुहरु पत्‍तुरुस,

युहन्‍ना,

याकुब,

अन्‍द्रियास,

फिलिप,

थोमा,

बारथोलोमाइ,

मत्‍ति,

अल्‍फायसको छोरा याकुब, देसकन माया गन्‍न्‍या दलका सिमोन अनि याकुबको छोरो यहुदा छिया।

14 इसुकि आमा मरियम, अरु स्‍हैनिहरु र इसुका भाइहरु स्‍हबै जुना एकै मुनका भैकन बाद्‍दिनै प्रार्थना गद्‌दाछिया।

15 केइ दिनपछि ताँइ लगभग एक सय बिस जुना प्रभु इसुमै बिसास गन्‍न्‍या मान्‍ठहरु खेडिया छिया,

र तिनुहरुका म्‍हाँजौनो पत्‍तुरुस उठ्‍यार भुन्‍या,

16 “दाजु भाइ हौं,

इसुकन पक्‍डाउ गन्‍न्‍या मान्‍ठहरुको अगुवा यहुदाको बार्‍यामै दाउद राजाले पबित्‍त आत्‍माबाट धर्मसास्‍तरमै पैलै भुन्‍याछिया।

यि कुडा पुरा हुनै पड्‍न्‍याछियो।

17 क्‍यानकि तेइ हामि स्‍हातै छियो र हामि स्‍हातै सेबा गद्‍दो छियो।”

18 यहुदाले पाप गरि कुमाया धुनबाट एक जग्‍गा किन्‍यो।

ताँइ उँदो मुन्‍टो भैइ छत्‍तियो र तेइको लादो फुटि स्‍हबै आन्‍नाभुँडि निस्‍किकन मर्‍यो।

19 यइ कुडा यरुसलेमका स्‍हबै मान्‍ठहरुले थाँ पाया।

अनि तिनुहरुले तेइ जुमिनको नाउँ आम्‍नै भासामै आखेल्‍दामा राख्‍या।

तेइको अथ्‍थ “रगतको खेत” हो।

20 फेरि पत्‍तुरुसले भुन्‍या,

“क्‍यानकि भजनको किताबमै यइथो लेख्‍याछ,

‘तेइको बैन्‍या ठौर अमल लाग्‍दो होस्‌,

र ताँइ बैन्‍या कोइ नहोस्,

तेइले पाया काम गन्‍न्‍या जुम्‍मा अक्‍कैले ल्‍हेओस्।’

21 “यइबिअ हामिस्‍हात रन्‍या मान्‍ठहरुमद्‌दि यइथो एकजुनाकन छान्‍नुपड्‌छ, जो मान्‍ठ प्रभु इसु हामिस्‍हात भयाबेला जैलेपुनि हामिस्‍हातै हुन्‍छियो,

22 या तेइ मान्‍ठ युहन्‍नाले बप्‍तिस्‍मा दिया सुमय देखि ल्‍हियार इसु हामिबाट उबो उठाइया दिनस्‍हम्‍म हामिस्‍हातै छियो। तेइ मान्‍ठले हामिस्‍हातै इसु मर्‍याबाट ज्‍युँदा भया हुन् भुनि स्‍हाँचि दिनु पड्‌डोछ।”

23 तिनुहरुले दुइजुनाकन अगाडि राख्‍या।

एक जुना योसेफ छिया,

जैकन बारसाबास या युस्‍तस पुनि भुन्‍नाछिया,

अनि अक्‍का मतियास छिया।

24 अनि तिनुहरुले यइथोगरि प्रार्थना गर्‍या,

“या स्‍हबै मान्‍ठहरुका हिर्दयका कुडा थाँ पाउन्‍या प्रभु,

यिँ दुइ जुनामद्‍दि तुमिले कैकन छान्‍याछौ तेइ मान्‍ठ हामिकन देखाइदेउ।

25 तेइ मान्‍ठले यइ सेबा र मुख्‍य चेलाहरुको काम गन्‍न स्‍हकोस्,

क्‍यानभुन्‍या यहुदाले यइ काम छोडेर तेइ जाँको छियो तेइ ठौरमै मर्‍यो।”d

26 अनि तिनुहरुले तिँ दुइजुनाका नाउँमै गोला हाल्‍या र मतियासको नाउँमै पड्‌यो,

र एगार मुख्‍य चेलाहरुस्‍हात तेइ थपियो।

a 

1:1 थियोफिलसकन लेख्‍या पैलो किताब लुकाको किताब हो (लुका १:३)।

b 

1:5 पबित्‍त आत्‍माको बप्‍तिस्‍मा पबित्‍त आत्‍माको बप्‍तिस्‍माको बारेमै प्रेरित २:१-१३ पदमै लेख्‍याछ।

c 

1:10 सेता टाला लाया दुइजुना मान्‍ठ यि सोर्गका रैबार्‍या छिया।

d 

1:25 “यहुदा जाँको छियो तेइ ठौर मर्‍यो” भुन्‍नाले नरक जो तेइले पाउनु पड्‍न्‍याछियो।

पेन्‍तिकोसको दिनमै पबित्‍त आत्‍मा आया

2

1 पेन्‍तिकोस भुन्‍न्‍या यहुदिहरुले मनाउन्‍या त्‍युबारको दिनमै इसुकन बिसास गन्‍न्‍याहरु स्‍हबै एकै ठौरमै जुम्‍मा भयाछिया।

2 अनि सोर्गबाट एक्‍कासि एक ठुलो बतास जैथै डाको आयो,

र तिनुहरु बस्‍या पुरै घर घुन्‍कियो।

3 आगाका जिबा जैथै तिनुहरुति देखला पड्‌या,

र भाग भाग भयार तिनुहरु स्‍हबैका माथि बस्‍या।

4 अनि तिनुहरु स्‍हबै जुना पबित्‍त आत्‍माले भरिपुरि भयार,

तिनुहरुकन पबित्‍त आत्‍माले दिया सक्‍ति उन्‍सार तिनुहरुले अरु भासाहरुमै बोल्‍ल लाग्‍या।

5 तेइबेला सुन्‍सारका मथ्‍थै देसबाट इसोरभक्‍त यहुदिहरु यरुसलेममै आइ बस्‍याछिया।

6 यइ डाको स्‍हुन्‍यार मथ्‍थै मान्‍ठहरु जुम्‍मा भया।

तिनुहरुले अचुम्‍म मान्‍या,

क्‍यानकि मथ्‍थै ठौरबाट आया यहुदिहरुले आम्‍ना आम्‍ना भासामै तिनुहरुले बोलिरया स्‍हुन्‍या।

7 तिनुहरु स्‍हबैले अचुम्‍म मान्‍या,

र भुन्‍न लाग्‍या, “क्‍या यिँ बोल्‍ल्‍याहरु स्‍हबै गालिलका मान्‍ठहरु हैनुन् र?

8 अनि तिनुहरुले क्‍यागरि हाम्‍मा आम्‍नै भासामै बोल्‍या हामिले स्‍हुन्‍यौं?

9 हामि नेइ पार्थिहरु,

मादिहरु,

एलामिहरु,

मेसोपोटामियाका,

यहुदियाका,

कापाडोकियाका,

पोन्‍टस र एसियाका मान्‍ठहरु छौं।

10 अनि फ्रिगिया,

पामफिलिया,

मिस्र र कुरेनिमै पड्‌न्‍या लिबियाका मथ्‍थै ठौरहरु र रोमबाट आया यहुदि धर्म मान्‍याहरु छौं,

11 क्रेटमै बैन्‍या मान्‍ठहरु र अरबिहरु पुनि छौं,

अनि तिनुहरुले आम्‍ना आम्‍ना भासामै परमेसोरका म्‍हाँन कामहरुको बयान गरिरया हामि स्‍हुन्‍दैछौं।”

12 तिनुहरु स्‍हबैले अचुम्‍म मान्‍या र अल्‍लमल्‍ल पडि एकाले अक्‍काकन स्‍होदपुछ गन्‍न लाग्‍या,

“नेइ क्‍या भैरयाछ?”

13 तर अरुहरुले हाँसो गर्‍यार भुन्‍या,

“तिनुहरु नौलो जाँडले मात्‍तिया हुन्।”

मान्‍ठहरुकन पत्‍तुरुसको प्रचार

14 तर पत्‍तुरुसले एगार जुना मुख्‍य चेलाहरु स्‍हात ढुक्‍यर ठुलो डाको गाडि तिनुहरुकन भुन्‍या,

“यहुदियाका मान्‍ठौ,

अनि यरुसलेममै बैन्‍याहरु हौं, यइ क्‍या भया हो मु तुमिहरुकन भुन्‍दोछु र तुमिहरुले यइ कुडा राम्‍मो गरि स्‍हुन।

15 क्‍यानभुन्‍या तुमिहरुले स्‍हुच्‍या जैथै यिनुहरुले अङ्‍गुरको जाँड खायर मात्‍तिया नाइ।

अइले त ब्‍यानको नौ मात्‍तै बज्‍याछ।

16 तर योएल परमेसोरका रैबार्‍याबाट भुन्‍या कुडा यइ हो,

17 “‘अन्‍तिम दिनमै यइथो हुन्‍याछ भुनि परमेसोर यइथो भुन्‍नाछुन्,

मु स्‍हबै मान्‍ठहरुमाथि मेरो आत्‍मा हालिदिन्‍याछु,

र तुमिहरुका छोराहरु,

र छोरिहरुले परमेसोरको रैबार बोल्‍ल्‍याछुन्,

तुमिहरुका तुन्‍नेरिहरुले दर्सन देख्‍न्‍याछुन्,

र तुमिहरुका बुडापाकाहरुले स्‍हुइना देख्‍न्‍याछुन्।

18 अनि तिँ दिनमै आम्‍ना सेबक सेबिका माथि मेरो आत्‍माले भरिपुरि गद्‍दिन्‍याछु,

र तिनुहरुले परमेसोरको रैबार बोल्‍ल्‍याछुन्।

19 माथि सरगमै मु अचुम्‍मका चिनारिहरु देखाउन्‍याछु,

र तलि धत्‍तिमै अचुम्‍मका कामहरु गन्‍न्‍याछु।

रगत,

आगो र ध्‍वाँन तिनुहरुकन देखाउन्‍याछु।

20 परमप्रभुको म्‍हाँन र अचुम्‍मको दिन आउनु अगाडि

बेल उँद्‍यारो हुन्‍याछ र जुन रक्‍त जैथै हुन्‍याछ।

21 अनि जोले परमप्रभुको नाउँ पुकार्न्‍या छ,

तेइले उद्‌दार पाउन्‍याछ।’”

22 “इस्राएलका मान्‍ठौ,

मेरा कुडा स्‍हुन,

नासरतका इसु यइथा मान्‍ठछिया,

जैकन परमेसोरले सक्‍तिसालि कामहरु,

अचुम्‍मका कामहरु र चिनारिहरुबाट तुमिहरुका अगाडि छर्लङ्‍गै पाड्‍या। तुमिहरुकन थाँ है छ कि परमेसोरले तुमिहरुका म्‍हाँजौनो यिँ कामहरु इसुबाट गर्‍याहुन्।

23 परमेसोरले गर्‍या पक्‍का योजना र पैलैदेखि थाँ भया उन्‍सार इसुकन तुमिहरुका हातमै दिया र यिँ इसुकन तुमिहरुले दुस्‍ट मान्‍ठहरुका हातमै स्‍हुम्‍प्‍यौर क्रुसमै टाँगि मान्‍न लायौ।

24 इसुकन परमेसोरले मित्‍युको दुखबाट छुटाया र ज्‍युँदो गर्‍या।

क्‍यानकि मित्‍युले इसुकन कब्‍जामै राखिरन सुम्‍भब छियोन।

25 क्‍यानकि दाउद राजाले इसुको बार्‍यामै भुन्‍नाछुन्,

“‘मोइले प्रभुकन जैलेपुनि मेरा अगाडि देख्‍याँ,

मु भेइ मान्‍दैन क्‍यानकि परमेसोर मेरा दाइन्‍या पट्‌टि छुन्।

26 यइबिअ मेरो हिर्दया आनन्‍दित

र मेरो मुखले परमेसोरको गाना गाउँछ।

मु मरि गया पुनि आसामै ज्‍युँन्‍याछु।

27 क्‍यानकि तुमिले मेरो परानकन मर्‍याहरु बैन्‍या ठौरमै छोड्‌न्‍यानाइ,

न त तुमिले आम्‍ना पबित्‍त मान्‍ठको हड कुइन दिन्‍याछौ।

28 तुमिले मुकन जिबन दिन्‍या बाटो देखायौं,

अनि तुमि मोइ स्‍हात भया हुनाले मु जात्‍ति खुसि हुन्‍याछु।’

29 “दाजुभाइ हौं,

हाम्‍मा पुर्खा दाउदका बार्‍यामै मु ढुक्‍कले भुन्‍न स्‍हक्‍छु,

कि दाउद मर्‍या र गाडिया, अनि आजका दिनस्‍हम्‍म तिनुको च्‍यान नेइ छ।

30 तर दाउद परमेसोरका रैबार्‍या छिया र तिनुका स्‍हुन्‍तानका एकजुना तिनुको राजगद्‍दिमै बैन्‍या छ भुन्‍न्‍या कुडा तिनुकन थाँ छियो।

परमेसोरले तिनुस्‍हात यइ भाकल गर्‍याछिया।

31 अनि दाउदले ख्रिस्‍ट मर्‍याबाट फेरि ज्‍युँदिन्‍या बार्‍यामै पैलै देखि थाँ पायाछिया।

अनि तिनुले ख्रिस्‍टको बार्‍यामै यइथो गरि भुन्‍या,

“‘परमेसोरले उनुकन मर्‍या मान्‍ठहरु बैन्‍या ठौरमै छोड्‍यानुन्,

अनि उनुको मर्‍या हड पुनि कुइन दियानुन्।’”

32 यिँ इसुकन परमेसोरले ज्‍युँद्‌याया।

यइ कुडाका हामि स्‍हबै स्‍हाँचि छौं।

33 यइबिअ परमेसोरले इसुकन सोर्ग ल्‍हिया र आम्‍नो दाइन्‍या हातपट्‌टि राख्‍या,

र बाबाबाट पबित्‍त आत्‍माको बाचा इसुले पाया,

अनि तेइ बाचा उनुले हामिमाथि पबित्‍त आत्‍माले भरिदिया, जो अइले तुमिहरु देख्‍दै र स्‍हुन्‍दैछौं।

34-35 क्‍यानकि दाउद त सोर्गमै गयानुन्,

तर दाउद आपै भुन्‍नाछुन्,

“‘परमेसोरले मेरा प्रभुकन भुन्‍या,

जब स्‍हम्‍म मु तुम्‍मा सत्‍तुरहरुकन तुम्‍मा खुट्‌टा मुनि राख्‍तैन।

तब तुमि मेरा दाइन्‍या हातपट्‌टि बस।’

36 “तेइबिअ इस्राएलका स्‍हबै झानले यइ स्‍हाँच्‍चै जान्‍नु पड्‌छ, कि तुमिहरुले क्रुसमै मार्‍या इसुकनै परमेसोरले प्रभु र मुक्‍तिदिन्‍या ख्रिस्‍ट बुनाया।”

37 यइ कुडा स्‍हुन्‍यार तिनुहरुको हिर्दय छियाछिया भयो,

अनि पत्‍तुरुस र अरु मुख्‍य चेलाहरुकन तिनुहरुले भुन्‍या,

“या दाजुभाइहरु हौ,

तेस्‍हो भया क्‍या गन्‍न्‍या त?”

38 पत्‍तुरुसले तिनुहरुकन भुन्‍या,

“तुमिहरु स्‍हबैले आम्‍ना पाप माप पाउनाबिअ पछ्‍ताप गरि इसुको ख्रिस्‍टको नाउमै बप्‍तिस्‍मा ल्‍हेउ,

अनि तुमिहरुले पबित्‍त आत्‍माको बरदान पाउन्‍याछौ।

39 क्‍यानकि यइ बाचा तुमिहरुका निम्‍ति,

तुमिहरुका छोराछोरिका निम्‍ति र टाडा रया स्‍हबैका निम्‍ति हो,

जै जैकन प्रभु हाम्‍मा परमेसोरले घोइराउन्‍छुन्।”

40 अनि पत्‍तुरुसले अरु मथ्‍थै कुडाहरुबाट तिनुहरुकन स्‍हाँचि दिया,

र यइथो भुनि अत्‍तो दिया, “यइ पापि पुस्‍ताबाट तुमिहरुले आपैकन आइ पड्‍न्‍या दण्‍डबाट बचाओ।”

41 तब मथ्‍थैले पत्‍तुरुसका कुडाकन बिसास गर्‍या र तिनुहरुले बप्‍तिस्‍मा ल्‍हिया,

तेइ दिन लगभग तिन हजार मान्‍ठहरु तिनुहरुस्‍हात थपिया।

42 अनि तिनुहरु मुख्‍य चेलाहरुका सिच्‍छ्‍या,

सङ्‍गति,

प्रभुभोजa र प्रार्थनामै जैलेपुनि लागि रन्‍छिया।

परमेसोरकन पछ्‍याउन्‍याहरुको जिबन

43 अनि मुख्‍य चेलाहरुबाट मथ्‍थै अचुम्‍मका काम र चिनारिहरु भया देखेर स्‍हबैले मुनमुनै भेइ मान्‍या।

44 प्रभुमै बिसास गन्‍न्‍याहरु जति स्‍हबै बाद्‍दिनै जुम्‍मा हुन्‍छिया,

र तिनुहरुका स्‍हबै चिज स्‍हाजा छिया।

45 तिनुहरुले आम्‍ना जग्‍गा जुमिन र चिजबिज बेचिकन जै जैकन खाँचो पड्‌डो छियो तिँ स्‍हबै तिनुहरुकन बाँडिदिन्‍छिया।

46 तिनुहरु एकै मुनका भइ परमेसोरको मुन्‍दिरमै जुम्‍मा हुन्‍छिया,

र घर घरमै प्रभुभोज खान्‍छिया, अनि तिनुहरु खुसि हुनै र स्‍हुद्‍दो हिर्दयाले मिलिजुलि खान्‍छिया,

47 जैलेपुनि परमेसोरको गुनगान गद्‍दाछिया,

र अरु मान्‍ठहरुले पुनि तिनुहरुकन ठिक मान्‍ना छिया।

तिनुहरुस्‍हात मुक्‍ति पाउन्‍या मान्‍ठहरु दिनदिनै परमेसोरले थपि दिन्‍छिया।

a 

2:42 प्रभुभोज बिसासिहरु प्रभुभोज स्‍हातै अरु खानाहरु पुनि खाइकन खुसि मनाउन्‍छिया

पत्‍तुरुसले एक जुना कुज्‍याकन भलो गर्‍या

3

1 एक दिन पत्‍तुरुस र युहन्‍ना दिउँस तिन बज्‍या प्रार्थना गन्‍न्‍या सुमयमै मुन्‍दिरतिर जानैछिया।

2 मुन्‍दिरभित्‍त पैन्‍यास्‍हात भिक माग्‍नका बिअ एकजुना जुन्‍मैदेखिको कुज्‍याकन मान्‍ठहरुले बोकेर ल्‍याउन्‍छिया र दिनदिनै मुन्‍दिरको सुन्‍दर नाउँ गर्‍या धेलामै राखिदिन्‍छिया।

3 तब पत्‍तुरुस र युहन्‍नाकन मुन्‍दिर भित्‍त पैन लाग्‍या देखिकन तेइले भिक पाउछुकि भुनि माग्‍यो।

4 अनि युहन्‍ना र पत्‍तुरुसले कुज्‍याकन राम्‍मोगरि हेरिकन भुन्‍या,

“हामितिर हेर्!”

5 यइ स्‍हुनेर कुज्‍याले तिनुहरुबाट केइ पाउन्‍छुकि भुनि तिनुहरुकन हेर्‍याहेर्‍याइ गर्‍यो।

6 अनि पत्‍तुरुसले भुन्‍या,

“मु स्‍हात सुन चाँदि नाइ।

तर ज्‍या मु स्‍हात छ,

तेइ तोकन दिन्‍छु। नासरतका इसु ख्रिस्‍टको नाउँमै उठ र हँड्!”

7 तब पत्‍तुरुसले कुज्‍याको दाइन्‍या हात स्‍हुमात्‍या र तेइकन उठाया,

र तुरुन्‍तै तेइखा खुट्‍टाहरु र घुँडा मुडामै तागत आयो।

8 अनि कुज्‍या जुरुक्‍कै उठ्‍योर हड्‌न लाग्‍यो,

हड्‌दै र उम्‍लुदै परमेसोरको गुनगान गद्‍दै तिनुहरु स्‍हात मुन्‍दिर भित्‍त पस्‍यो।

9 स्‍हबै मान्‍ठहरुले कुज्‍याकन हडिरया र परमेसोरको गुनगान गरिरया देख्‍या।

10 तिनुहरुले मुन्‍दिरको सुन्‍दर भुन्‍न्‍या धेलामै बसेर भिक माग्‍न्‍या मान्‍ठ यइ हो भुनि रया,

र तेइ हँड्‍न स्‍हक्‍न्‍या भया देख्‍यार तिनुहरुले अचुम्‍म मान्‍या।

मुन्‍दिरमै पत्‍तुरुसले प्रचार गर्‍या

11 तेइ कुज्‍या मान्‍ठ पत्‍तुरुस र युहन्‍ना स्‍हात स्‍हातै हँड्‍या देखेर स्‍हबै मान्‍ठहरुले जात्‍ति अचुम्‍म मान्‍दै सोलोमन नाउँको दलानमैa स्‍हबै जुना तिनुहरुति दगुरिकन आया।

12 तिँ मान्‍ठहरुकन देखि पत्‍तुरुसले भुन्‍या,

“ए इस्राएलका मान्‍ठौ,

यइ कुडामै तुमिहरु क्‍यान अचुम्‍म मान्‍नाछौ?

क्‍या यइ कुज्‍याकन हाम्‍मो आम्‍नै सक्‍ति या भक्‍तिबाट हँड्‌न्‍या गर्‍या हौँ भुनि तुमिहरु स्‍हुइताछौ?

13 तेइथो हैन,

हाम्‍मा पुर्खा अब्राहाम,

इसाक र याकुबका परमेसोरले नै आम्‍नो सेबक इसुकन मान गर्‍या,

तर तुमिहरुले पक्‍डाइ दियौं,

र पिलातसले इसुकन छोडिदिन्‍या बिचार गर्‍या पुनि तुमिहरुले नछोड्‌न्‍या भुन्‍यौं।

14 तर तुमिहरुले पबित्‍त र धर्मि मान्‍ठकन नपत्‍याइ एकजुना ज्‍यानमाराकन छोडिदिन्‍या माग गर्यौं।

15 र जिबन दिन्‍याकन तुमिहरुले मार्‍यौं,

जैकन परमेसोरले मर्‍याबाट ज्‍युँद्‍याया,

यइखो स्‍हाँचि हामि छौं।

16 इसुको नाउँमै गर्‍या बिसासले गद्‌दा तुमिहरुले रया यइ मान्‍ठ बलियो भयो।

यइ मान्‍ठले इसुकन बिसास गर्‍या हुनाले तुमिहरुका अगाडि पुरै भलो भया तुमिहरुले देख्‍या र जान्‍याकै छौ।

17 “हेर मेरा दाजुभाइहरु हौ,

मुकन थाँ छ,

कि तुमिहरुका सासन गन्‍न्‍याहरुले थाँ नपाइ ज्‍या गर्‍या,

र तुमिहरुले पुनि तेइथौ गर्‍यौं।

18 ख्रिस्‍टले दुख पाउनु पड्‌छ भुनि परमेसोरले स्‍हबै आम्‍ना रैबार्‍याहरुबाट भुन्‍या कुडा इसुले यइथै गरि पुरा गर्‍या।

19 यइबिअ पछ्‍ताप गर र परमेसोरतिर फर्क,

कि तुमिहरुका पाप माप हुन्‍याछुन्,

र परमेसोरले तुमिहरुकन आत्‍मामै नौलो बल पाउन्‍या सुमय दिन्‍याछुन्।

20 अनि परमेसोरले तुमिहरुका निम्‍ति अगाडिबाटै छान्‍या मुक्‍तिदिन्‍या ख्रिस्‍टकन फेरि पठाइ दिन्‍याछुन्।

तियैँ इसु हुन्।

21 परमेसोरले पैला देखि आम्‍ना पबित्‍त रैबार्‍याबाट बोल्‍या स्‍हबै कुडा फेरि नौला नबुनायास्‍हम्‍म इसु ख्रिस्‍ट सोर्गमै रनु पड्‌छ।

22 मोसाले भुन्‍याछिया,

‘परमप्रभु परमेसोरले मुकन छान्‍या जैथै तुमिहरुका दाजु भाइहरुका म्‍हाँजौनोबाट एकजुना परमेसोरका रैबार्‍या तुमिहरुका निम्‍ति छान्‍न्‍याछुन्।

परमेसोरको रैबार्‍याले तुमिहरुकन ज्‍या ज्‍या भुन्‍न्‍याछुन् तिँ स्‍हबै कुडा तुमिहरुले मान्‍नै पड्‌छ।

23 तर यइथो हुन्‍याछ,

कि तेइ परमेसोरका रैबार्‍याको कुडा नमान्‍न्‍या जति स्‍हबै मान्‍ठहरुबाट छुटाइन्‍याछुन् र नास हुन्‍याछुन्।’

24 समुएलदेखि ल्‍हियर पछाडिका स्‍हबै परमेसोरका रैबार्‍याहरु जतिले बोल्‍याछुन्,

तिँ स्‍हबैले यिँ दिनहरुको बार्‍यामै भुन्‍या छिया।

25 परमेसोरका रैबार्‍याहरुबाट दिया उनुका कबुलहरु तुमिहरुकै निम्‍ति हुन।

अनि परमेसोरले तुमिहरुका जिजुबाज्‍याहरु स्‍हात बान्‍या कबुल पुनि तुमिहरुकै निम्‍ति हो।

अनि परमेसोरले हाम्‍मा जिजुबाज्‍या अब्राहामकन भुन्‍या, ‘तुम्‍मा स्‍हुन्‍तानबाट धत्‍तिका स्‍हबै झानले असिपात पाउन्‍याछुन।’

26 तुमिहरु स्‍हबैकन आम्‍ना पापबाट फर्कायर असिपात दिन परमेसोरले आम्‍ना सेबक इसु ख्रिस्‍टकन छानि स्‍हबै भुन्‍दा पैला तुमिहरुति पठाया।”

a 

3:11 दलान मुन्‍दिरको अगाडि खामाहरु राखेर आउन्‍या जान्‍या मान्‍ठहरुकन बैन मिल्‍ल्‍या गरि बुनाया खुला ठौर।

पत्‍तुरुस र युहन्‍ना ठुलो सबाका अगाडि

4

1 पत्‍तुरुस र युहन्‍ना मान्‍ठहरुस्‍हात कुडाकानि गद्‍दैछिया,

अनि पुजारिहरु,

मुन्‍दिरका चौकिदार्‍याका कप्‍तान र सदुकिहरु ताँइ आया।

2 तिँ दुइ मुख्‍य चेलाहरुले इसु मर्‍याबाट ज्‍युँदियाछुन्,

तेइबिअ अरु मर्‍या मान्‍ठहरु पुनि ज्‍युँदिन्‍छन् भुनि प्रचार गर्‍या हुनाले सदुकिहरु जात्‍ति झोकाया।

3 तब तिनुहरुले पत्‍तुरुस र युहन्‍नाकन पक्‍ड्‌या,

र भोलिपल्‍टस्‍हम्‍म थुनि राख्‍या, क्‍यानकि तेइबेला रात पडिस्‍हक्‍या छियो।

4 तर तिँ दुइ मुख्‍य चेलाहरुको राम्‍मो रैबार स्‍हुन्‍न्‍याहरुमद्‍दि मथ्‍थैले इसुमै बिसास गर्‍या,

र बिसास गन्‍न्‍या लोग्‍न्‍याहरु थपियार लगभग पाँच हजार पुग्‍या।

5 भोलिपल्‍ट तिनुहरुका मुख्‍य पुजारिहरु,

धर्मगुरुहरु र अगुवाहरु यरुसलेममै जुम्‍मा भया।

6 ठुला पुजारि हन्‍नास,

कैयाफा,

युहन्‍ना,

अलेक्‍जेन्‍डर र ठुला पुजारिका झान पुनि ताँइ आया छिया।

7 तिनुहरुले पत्‍तुरुस र युहन्‍नाकन सबाका अगाडि उभ्‍यायर स्‍होद्‍पुछ गर्‍या,

“तुमिहरुले क्‍या सक्‍तिले या कैको नाउँमै यइथो काम गर्‍या हौ?”

8 तब पबित्‍त आत्‍माले भरियार पत्‍तुरुसले तिनुहरुकन भुन्‍या,

“मान्‍ठहरुका सासन गन्‍न्‍या र अगुवाहरु हौ,

9 आज हामिले एकजुना कुज्‍याकन निको गर्‍या बार्‍यामै तेइ क्‍यागरि भलो भयो भुनि स्‍होद्‌छौ भुन्‍या,

10 तुमिहरु स्‍हबैकन र इस्राएलका स्‍हबै मान्‍ठहरुकन थाँ होस्‌,

कि तुमिहरुले क्रुसमै टाँग्‍यर मार्‍या र परमेसोरले मर्‍याबाट ज्‍युँदो पाड्‍या नासरतका इसु ख्रिस्‍टको नाउँमै यइ मान्‍ठ तुमिहरुका अगाडि पुरै भलो भइ उठ्‌याछ।

11 धर्मसास्‍त्रमै लेख्‍या यइ कुडा इसुकै बार्‍यामै लेख्‍याछ,

“‘जो ढुङ्‍गाकन तुमि ओड्‌याहरुले बेकामको हो भुनि ठानेर फाल्‍या ढुङ्‍गा जैथो उनु नै हुन्।

जो अइले जगको मुख्‍य ढुङ्‍गो भयो।’

12 इसु बाएक अरु कोइमै मुक्‍ति नाइ, क्‍यानकि हामिले मुक्‍ति पाउन सोर्गमुनि मान्‍ठहरुमै अक्‍को कोइ नाउँ दियानाइ।”

13 पत्‍तुरुस र युहन्‍ना अन्‍पड र मामुलि मान्‍ठ छिया,

रपुनि तिनुहरुले आँट गरि बोल्‍या देख्‍यार सभाका स्‍हबै मान्‍ठहरु छक्‍क पड्‍या,

यिनुहरु इसुस्‍हात रन्‍छिया भुन्‍न्‍या पुनि थाँ पाया।

14 तर तेइ भलो भया कुज्‍याकन तिनुहरुले पत्‍तुरुस र युहन्‍नास्‍हात ढुकिरया देख्‍यार केइ भुन्‍न स्‍हक्‍यानुन्।

15 तेइबिअ तिनुहरुले पत्‍तुरुस र युहन्‍नाकन ठुलो सबाबाट बाइर निक्‍लुन्‍या आग्‍या दिइकन तिनुहरुले यइथो भुन्‍यार आपु आपु कुडा गर्‍या,

16 “अब यिँ दुइ मान्‍ठकन हामिले क्‍या गन्‍न्‍या?

क्‍यानभुन्‍या यिनुहरुबाट एक अचुम्‍मको काम भयाछ भुन्‍न्‍या यरुसलेमका जुम्‍मै मान्‍ठहरुकन थाँ भैइस्‍हक्‍याछ,

र हामि यइ हैन भुन्‍न स्‍हक्‍तैनौं।

17 तर यइ कुडा मान्‍ठहरुकन थाँ नहोस् भुनेर ‘फेरि इसुको नाउँमै कोइ मान्‍ठहरुस्‍हात नबोल्‍लु’ भुनि हामिले तिनुहरुकन चेताउनि दिनुपड्‍छ।”

18 अनि तिनुहरुले पत्‍तुरुस र युहन्‍नाकन घोइरायार अब देखि इसुको नाउँमै नबोल्‍लु र केइ सिच्‍छ्‍या नदिनु भुनि आग्‍या दिया।

19 तर पत्‍तुरुस र युहन्‍नाले तिनुहरुकन भुन्‍या,

“परमेसोरले भुन्‍या कुडा मान्‍नु कि तुमिहरुले भुन्‍या कुडा मान्‍नु परमेसोरका अगाडि क्‍या ठिक हो?

तुमिहरुले आपै बिचार गर।

20 क्‍यानकि हामिले देख्‍या र स्‍हुन्‍या कुडाहरुमै हामि चुप्‍पलागि बैन स्‍हक्‍तैनौं।”

21 तिनुहरुले दण्‍ड दिन्‍या केइ जुक्‍ति नपाइ पत्‍तुरुस र युहन्‍नाकन अझ भौति धुम्‍कायर छोडिदिया,

क्‍यानभुन्‍या ताँइ अचुम्‍मको काम भया हुनाले स्‍हबै मान्‍ठहरुले परमेसोरको गुणगान गरिरया छिया।

22 क्‍यानकि जो मान्‍ठ अचुम्‍मको कामबाट भलो भयाछियो,

तेइको उम्‍मेर चालिस बर्स्‍ह भुन्‍दा भौति छियो।

बिसासिहरुको प्रार्थना

23 ताँइबाट छुट्‌यापछि पत्‍तुरुस र युहन्‍ना आम्‍ना बिसासि स्‍हात्‍याहरुति आया,

र मुख्‍य पुजारिहरु र अगुवाहरुले भुन्‍या स्‍हबै कुडाहरु तिनुहरुकन भुन्‍दिया।

24 जब तिनुहरुले यइ स्‍हुन्‍या,

तब तिनुहरु एकै मुनका भैइ परमेसोरतिर आम्‍नो डाको गाडि भुन्‍या,

“हे सर्बसक्‍तिमान प्रभु,

तुमिले सोर्ग,

धत्‍ति,

समुन्‍द्र र ताँइमै भया स्‍हबै चिज बुनायौं।

25 तुमिले पबित्‍त आत्‍माबाट आम्‍ना सेबक हाम्‍मा पुर्खा दाउदका मुखबाट भुन्‍यौं,

“‘परमेसोरकन बिसास नगन्‍न्‍या अरु जातिहरु क्‍यान झोकाया,

क्‍यान मान्‍ठहरुले बेकारका कुडाहरुको बिचार गद्‍दाछुन्?

26 परमप्रभुको बिरुद्‌दमै र उनुले छान्‍या ख्रिस्‍टका बिरुद्‌दमै धत्‍तिका राजाहरु उठ्‍या,

र सासन गन्‍न्‍याहरु स्‍हबै जुम्‍मा भया।’

27 यइथै कुडा स्‍हाँच्‍चि भयाछ,

क्‍यानकि तुमिले छान्‍या तुम्‍मा पबित्‍त सेबक इसुका बिरुद्‌दमै हेरोद र पन्‍तियस पिलातस दुबैजुना,

परमेसोरकन बिसास नगन्‍न्‍या मान्‍ठ र इस्राएलिस्‍हात यइ सहरमै जुम्‍मा भयाछिया।

28 तेइ गन्‍नाबिअ ज्‍या तुम्‍मो सक्‍तिबाट र तुम्‍मो इच्‍छ्‌या उन्‍सार अगाडिबाटै ठराइया छियो।

29 हे प्रभु,

अब तिनुहरुले दिया धुम्‍किमाथि ध्‍यान गर,

र तुम्‍मा सेबककन पुरा हिक्‍मतले तुम्‍मो बचन बोल्‍ल्‍या सक्‍ति देउ,

30 र भलो गन्‍ना निम्‍ति तुमिले आम्‍नो सक्‍ति देउ,

र आम्‍ना पबित्‍त सेबक इसुको नाउँबाट चिनारि र अचुम्‍मका कामहरु होउन्।”

31 तिनुहरुले प्रार्थना गरिस्‍हक्‍यापछि तिनुहरु जुम्‍मा भया ठौर हल्‍लियो,

र तिनुहरु स्‍हबै जुना पबित्‍त आत्‍माले भरिया,

र भेइ नमानिकन परमेसोरको बचन बोल्‍न लाग्‍या।

बिसासिहरुका स्‍हाजा धुनहरु

32 प्रभुमै बिसास गन्‍न्‍याहरु स्‍हबै एकै हिर्दया र एकै आत्‍माका भयाछिया,

र तिनुहरुमद्‍दि कोइले पुनि आम्‍नो धुन स्‍हुम्‍पतिको केइ चिज मेरो हो भुन्‍ना छियानुन्,

तर तिनुहरुका स्‍हबै चिज स्‍हाजा छिया।

33 मुख्‍य चेलाहरुले ठुलो सक्‍ति पायर प्रभु इसु मर्‍याबाट ज्‍युँदिया हुन्‌ भुनि स्‍हाँचि दिन्‍छिया र परमेसोरले तिनुहरु स्‍हबैकन मथ्‍थै असिपात दिन्‍छिया।

34 तिनुहरुमद्‌दि कैकनै केइ कुडाको खाँचो पड्‌डैन छियो,

क्‍यानकि जति जुना जग्‍गा जुमिन या घरका मालिक छिया, तिनुहरुले तिँ बेचेर तेइको मोल ल्‍याउन्‍छिया,

35 र मुख्‍य चेलाहरुकन जुम्‍मा लाउन्‍छिया, र जै जैकन ज्‍या ज्‍या कुडाको खाँचो पड्‌डो छियो, तेइ स्‍हबैकन बाँडि दिन्‍छिया।

36 लेबि कुलका योसेफ नाउँ भया एकजुना मान्‍ठ छियो।

तेइ साइप्रस भुन्‍न्‍या ठौरबाट आयाछियो।

मुख्‍य चेलाहरुले तेइकन बारनाबास भुनि घोइराउन्‍छिया,

(जैखो अथ्‍थ आँट दिन्‍या मान्‍ठ हो)।

37 बारनाबासले आम्‍नो जुमिन बेचेर ल्‍याया रुपिँया मुख्‍य चेलाहरुकन जुम्‍मा दिया।

हननिया र सफिरा

5

1 हननिया नाउँ भया एकजुना मान्‍ठ छियो,

र तेइकि जोइको नाउँ सफिरा छियो,

तिनुहरुले आम्‍नो नाप्‍नापा जग्‍गा बेच्‍या।

2 र तेइको मोलबाट हननियाले आम्‍नि जोइकन थाँ दिइ नाप्‍नापा रुपियाँ आपैले राख्‍यो,

र नाप्‍नापा रुपियाँ ल्‍यायोर मुख्‍य चेलाहरुका अगाडि राखिदियो।

3 तर पत्‍तुरुसले भुन्‍या,

“या हननिया,

पबित्‍त आत्‍माकन टोट्‌ट्‌याउन्‍या र जग्‍गा बेच्‍या रुपियाँबाट नाप्‍नापा रुपियाँ आपुस्‍हात राख्‍न्‍या कुडा सैतानले क्‍यागरि तेरो मुनौदो राखिदियो?

4 तेइ खेत नबेचुन्‍जै क्‍या तेरो छियोन?

बेचिस्‍हक्‍या पुनि तेइबाट आया रुपियाँ तुमिहरुकै छियोन र?

यइथो काम गन्‍न्‍या बिचार तेरो हिर्दयामै क्‍यागरि आयो?

तोइले मान्‍ठहरुकन त हैन,

तर परमेसोरकन टोट्‌ट्‌यायाछै।”

5 यइ कुडा स्‍हुनेर हननिया भुइमै ढल्‍यो र तेइको परान गयो।

यइ स्‍हुन्‍न्‍याहरु स्‍हबैले भेइमान्‍या।

6 तब तुन्‍नेरिहरु उठ्‌यार हननियाकन टालाले गुथिकन बाइर ल्‍हिया,

र दाब्‍या।

7 लग्‍बक तिन घन्‍टापछि तेइकि जोइ भित्‍त आइ,

तर तेइकन आम्‍नो पोइ मर्‍या कुडा थाँ छियोन।

8 पत्‍तुरुसले सफिराकन स्‍होद्‌या,

“मुकन भुन,

तुमिहरुले जग्‍गा तेत्‍तिमै बेच्‍या होउ त?”

अनि तेइले भुनि,

“अँ,

तेत्‍तिमै हो।”

9 तर पत्‍तुरुसले तेइकन भुन्‍या,

“तुमिहरुले प्रभुको आत्‍माकन क्‍यान ठग्‍यौं?

हेर्,

तेरा पोइकन दाब्‍न्‍याहरु धेलामै छुन् र तिनुहरुले तोकन पुनि तेइथै गरि ल्‍हैजान्‍याछुन्।”

10 अनि तुरुन्‍तै सफिरा पत्‍तुरुसका खुट्‌टाति ढलि र तेइको परान गयो।

अनि तुन्‍नेरिहरु भित्‍त पस्‍ता,

तेइकन मरिस्‍हक्‍याइ देख्‍यार बाइर ल्‍हिइ पोइका काखति दाब्‍या।

11 यिँ कुडा पछि, स्‍हबै मन्‍डलिका मान्‍ठहरु र यिँ कुडा स्‍हुन्‍न्‍याहरु स्‍हबैले जात्‍ति भेइ मान्‍या।

मुख्‍य चेलाहरुले मथ्‍थै मुदौराहरुकन भलो गर्‍या

12 मुख्‍य चेलाहरुले मथ्‍थै चिनारिहरु र अचुम्‍मका कामहरु मान्‍ठहरुका म्‍हाँजौनो गद्‍दै छिया र तिनुहरु स्‍हबै सोलोमन नाउँका दलानमै एकै मुनका भइ जुम्‍मा हुन्‍छिया।

13 तर परमेसोरकन बिसास नगन्‍न्‍यामद्‌दि कोइले पुनि तिनुहरुस्‍हात मिल्‍न्‍या आँट गर्‍यानुन्,

तर पुनि मान्‍ठहरुले तिनुहरुकन मान गद्‌दाछिया।

14 प्रभुमै बिसास गन्‍न्‍या लोग्‍न्‍या र स्‍हैनिहरु मथ्‍थै मथ्‍थै हुन लाग्‍या,

15 न्‍यास्‍हम्‍म कि मान्‍ठहरुले स्‍हडक स्‍हडकमै मुदौराहरुकन ल्‍याया,

र पत्‍तुरुस आउँदा तिनुको छाइल मात्‍तै तिनुहरुमद्‌दि कोइ कोइमाथि पडोस् भुनि ओछ्‌यानमै स्‍याइ राख्‍याछिया।

16 यरुसलेम ओरिपोरि सहरहरुबाट पुनि मथ्‍थै मान्‍ठहरुले मुदौराहरु र नराम्‍मा आत्‍माले दुख दियाहरुकन ल्‍यायर आउन्‍छिया र तिँ स्‍हबै भलो हुन्‍छिया।

मुख्‍य चेलाहरुको दुख

17 ठुला पुजारिहरु र तिनुहरुका सदुकि स्‍हात्‍याहरुले मुख्‍य चेलाहरुकन जात्‍ति झोक मान्‍न लाग्‍या।

18 र मुख्‍य चेलाहरुकन पक्‍ड्‌यार झ्‍यालखानमै हाल्‍दिया।

19 तर तेइ रात प्रभुका एक रैबार्‍याले झ्‍यालखानका द्‍वारहरु खोल्‍दिया,

र मुख्‍य चेलाहरुकन बाइर ल्‍यायर भुन्‍या,

20 “जाउ र मुन्‍दिरमै ढुकेर अजम्‍बरि जिबनको बारेमै स्‍हबै रैबार मान्‍ठहरुकन स्‍हुनाउ।”

21 यइ स्‍हुन्‍यापछि तिनुहरु ब्‍यानै उज्‍यालो हुन्‍याबेला मुन्‍दिरमै गयार मान्‍ठहरुकन सिकाउन लाग्‍या।

तेइबेला ठुला पुजारि र तिनुस्‍हात हुन्‍याहरु खेडिया अनि इस्राएलिहरुका स्‍हबै ठुला सबाका अगुवाहरुकन घोइर्‍याया।

तेइपछि मुख्‍य चेलाहरुकन झ्‍यालखानबाट ल्‍याउन मान्‍ठहरु पठाया।

22 तर सिपाइहरुले झ्‍यालखानमै मुख्‍य चेलाहरुकन भेटायानुन् र फर्कि आयार यइथो रैबार दिया,

23 “हामिले झ्‍यालखानमै ताल थारिम बदिल्‍लो गरि लाया र पाल्‍याहरु धेलाहरुमै ढुक्‍या देख्‍यौ,

तर धेला उगाड्‌डा त हामिले भित्‍त कैकनै फेला पाड्‍यानौं!”

24 मुन्‍दिरका चौकिदार्‍याको कप्‍तान र मुख्‍य पुजारिहरुले यइ खबर स्‍हुन्‍यापछि,

यिँ स्‍हबै क्‍या हुन्‍या हो भुनि तिनुहरु मुख्‍य चेलाहरुको बार्‍यामै अलमलमै पड्‍या।

25 तर तेइबेला एकजुना मान्‍ठ आयोर भुन्‍यो,

“हेर,

तुमिहरुले जो मान्‍ठहरुकन झ्‍यालखानमै राख्‍याछियौं तिनुहरु मुन्‍दिरमै ढुकेर मान्‍ठहरुकन सिच्‍छ्‍या दिनैछुन्।”

26 यइ स्‍हुन्‍यार सिपाइहरुस्‍हात मुन्‍दिरको चौकिदार्‍याका कप्‍तान गया र मुख्‍य चेलाहरुकन जबजस्‍ति नगरिकन ल्‍याया,

क्‍यानभुन्‍या मान्‍ठहरुले तिनुहरुकन ढुङ्‍गाले हान्‍नाछुन् कि भुनि तिनुहरुले भेइ मान्‍या।

27 तिनुहरुले मुख्‍य चेलाहरुकन ठुला सबाका अगाडि ढुकाया,

र ठुला पुजारिले तिनुहरुकन स्‍होद्‌या,

28 “हामिले तुमिहरुकन इसुको नाउँमै फेरि कैकनै सिच्‍छ्‍या नदिनु भुनि आग्‍या दियाछियौं,

तर तुमिहरुले आम्‍ना सिच्‍छ्‍याले सारा यरुसलेम भरि फिँजाइ स्‍हक्‍यौं,

र इसुकन मार्‍या दोस हामिकनै लाउन खोच्‍छौं।”

29 तर पत्‍तुरुस र अरु मुख्‍य चेलाहरुले भुन्‍या,

“मान्‍ठहरुको भुन्‍दा परमेसोरको आग्‍या नै हामिले मान्‍नु पड्‌छ।

30 तुमिहरुले क्रुसमै टाँग्‍यर मार्‍या इसुकन हाम्‍मा जिजुबाज्‍याका परमेसोरले मर्‍याबाट ज्‍युँद्‍याया।

31 इस्राएलिहरुले पछ्‍ताप गरि पापबाट माप पाउन् भुनि परमेसोरले इसुकन मुक्‍ति दिन्‍या राजा बुनायर आम्‍नो दाइन्‍या हाततिर बसाल्‍या।

32 हामि यिँ स्‍हबै कुडाका स्‍हाँचि छौं,

र पबित्‍त आत्‍मा पुनि स्‍हाँचि छुन्। परमेसोरले आम्‍ना आग्‍या मान्‍न्‍याहरुकन पबित्‍त आत्‍मा दियाछुन्।”

33 अनि यइ कुडा स्हुन्‍यार ठुला सबाका अगुवाहरु जात्‍ति झोकाया,

र मुख्‍य चेलाहरुकन मान्‍न खोज्‍या।

34 तर ठुला सबाका गमलिएल नाउँ गर्‍या एक जुन फरिसि सबाको अगाडि उबिया।

तिँ स्‍हबैले मान्‍या धर्मगुरु छिया।

तिनुले मुख्‍य चेलाहरुकन एक छिन् बाइर जान्‍या आदेस दिया।

35 र तिनुले ठुला सबाका मान्‍ठहरुकन भुन्‍या,

“इस्राएलिहरु औ,

यिँ मान्‍ठहरुकन तुमिहरुले क्‍या गन्‍न खोज्‍या छौं,

होस्‍यार होउ!

36 क्‍यानकि पैला नै थुदास भुन्‍या मान्‍ठले स्‍हबै भुन्‍दा ठुलो मोइ हुँ भुन्‍यो,

र चार सय मान्‍ठ तेइका पछाडि लाग्‍या।

तर तेइ मारियो,

अनि तेइका पछाडि लाग्‍न्‍या स्‍हबै नास भया,

र नाउँ निसानै मेटियो।

37 यइ मान्‍ठपछि जनगणनाको सुमयमै गालिलको यहुदा भुन्‍न्‍या मान्‍ठ देखियो,

र तेइले मथ्‍थै मान्‍ठहरुकन आपुतिर ल्‍हियो।

तर तेइ पुनि मारियो, र तेइकन मान्‍न्‍याहरु छरिछिट्‌न भया।

38 अइलेको यइ माम्‍लामै मु तुमिहरुकन भुन्‍दोछु,

यिँ मान्‍ठहरुबाट अलक्‍कै बस,

र यिनुहरुकन छोड्‌डेउ,

क्‍यानकि यिनुहरुको काम र बिचार मान्‍ठहरुबाट रैछ भुन्‍या आपै बिलाइ जान्‍याछ।

39 तर यति यइ परमेसोरबाट हो भुन्‍या त तुमिहरुले मान्‍ठहरुकन रोक्‍न स्‍हक्‍न्‍यानाइ।

नतर तुमिहरुले परमेसोरको बिरोद गर्‍या ठरिन्‍याछौ।”

40 तब सबाका मान्‍ठहरुले गमलिएलले स्‍हुम्‍जाया कुडा मान्‍या।

अनि तिनुहरुले मुख्‍य चेलाहरुकन भित्‍त घोइर्‍यायर कुट्‌न लाया,

र इसुको नाउँमै कैले नबोल्‍नु भुन्‍न्‍या आग्‍या दिइ तिनुहरुकन छोडिदिया।

41 तब मुख्‍य चेलाहरुले इसुको नाउँमै हेला ठरिन्‍या लायक भयौं भुन्‍न्‍या कुडामै आनन्‍द गद्‌दै ठुलो सबाबाट बाइर निस्‍क्‍या।

42 अनि दिनदिनै तिनुहरुले मुन्‍दिरमै र घर घरमै गयर इसु नै मुक्‍तिदिन्‍या ख्रिस्‍ट हुन् भुनि बाद्‍दिनै सिकाउन र प्रचार गन्‍न लागिरया।

सात जुना सेबकहरुकन छान्‍या

6

1 तेइबेला चेलाहरु थपिनै गयाछिया,

हिब्रु भासा बोल्‍याहरुका बिरोदमै ग्रिक भासा बोल्‍ल्‍या यहुदिहरुले गनगन गर्‍या।

क्‍यानभुन्‍या बाद्‌दिनैको खान्‍या कुडा बाँड्‌दा तिनुहरुकि बिदुआहरुकन वास्‍ता गद्‍दा छियानुन् भुन्‍न्‍या ग्रिक भासा बोल्‍ल्‍या यहुदिहरुको भुनाइ छियो।

2 तब बार मुख्‍य चेलाहरुले अरु स्‍हबै चेलाहरुकन घोइर्‍यायार भुन्‍या,

“परमेसोरको बचन प्रचार गन्‍न छोडेर ख्‍वाउन्‍या प्‍याउन्‍या सेबा गन्‍न हामिकन राम्‍मो हुनैन।

3 यइबिअ दाजुभाइहरु हौ,

तुमिहरुमद्‍दिबाट पबित्‍त आत्‍मा र ग्‍यानले भरिपुरि भया अनि स्‍हबैको सुम्‍मान पाया सातजुना मान्‍ठहरुकन छानौ र तिनुहरुकन यइ खान्‍या कुडाको जुम्‍मा दिउ।

4 तर हामि प्रार्थना र परमेसोरको बचन प्रचारको सेबामै पुरै सुमय दिन्‍याछौं।”

5 मुख्‍य चेलाहरुको यइ कुडा जुम्‍मा भया स्‍हबैकन मुन पड्‌यो,

र तिनुहरु बिसासले र पबित्‍त आत्‍माले भरिया स्‍तिफनस,

फिलिप,

प्रखरस,

निकनोर,

तिमोन,

पर्मिनास र एन्‍टिओखियाका यहुदि धर्म मान्‍न्‍या निकोलाउसकन छान्‍या।

6 तिनुहरुले यिँ मान्‍ठहरुकन मुख्‍य चेलाहरुका अगाडि ल्‍यायर चेलाहरुले तिनुहरुमाथि आम्‍ना हात राखि प्रार्थना गर्‍या।

7 यइगरि परमेसोरको बचन बेस्‍सरि फिजिँदै गयो।

र यरुसलेममै चेलाहरु जात्‍तिगरि थपिनै गया,

अनि पुजारिहरुमद्‌दि मथ्‍थै जुनाले तेइ बिसासकन पछ्‍याय।

स्‍तिफनसको पक्‍डाउ

8 स्‍तिफनसले परमेसोरको असिपात र सक्‍तिले भरिपुरि भयर मान्‍ठहरुका म्‍हाँजौनो ठुला ठुला अचुम्‍मका काम र चिनारिहरु गर्‍या।

9 तर कति मान्‍ठहरुले तेइको बिरोद गन्‍न लाग्‍या।

तिनुहरु यहुदि सबाघरका स्‍वतन्‍त्र भुन्न्‍या दलका मान्‍ठहरु,

अनि अलेक्‍जेन्‍ड्रिया सहर र कुरेनि,

किलिकिया र एसिया ठौरबाट आया यहुदिहरु छिया। तिनुहरु स्‍हबै मिल्‍यार स्‍तिफनसस्‍हात खल गन्‍न लाग्‍या।

10 स्‍तिफनसले पबित्‍त आत्‍माको सक्‍तिबाट बोल्‍दा,

तिनुहरुले तेइको बिरोद गन्‍न स्‍हक्‍यानुन्।

11 तब तिनुहरुले गुप्‍तमै मान्‍ठहरुकन उस्‍काइ यइथो भुन्‍न लाया,

“यइ मान्‍ठले मोसा र परमेसोरका बिरुद्‌दमै बोल्‍या हामिले स्‍हुन्‍यौं।”

12 तब तिनुहरुले जुन्‍ताहरु,

धर्मगुरु र अगुवाहरुकन उस्‍काया अनि स्‍तिफनसकन पक्‍ड्‌यार ठुला सबाका अगाडि ल्‍याया।

13 अनि तिनुहरुले स्‍तिफनसका बार्‍यामै झुटा स्‍हाँचि दिन्‍याहरुले यइथो भुन्‍या,

“यइ मान्‍ठले जैलेपुनि पबित्‍त मुन्‍दिर र मोसाले दिया अइनको बिरोद गद्‌दोछ।

14 क्‍यानकि यइले यइथो भुन्‍या हामिले स्‍हुन्‍यौं,

‘नासरतका इसुले यइ मुन्‍दिरकन नास गन्‍न्‍याछुन्,

र मोसाले हामिकन दिया रितिथिति पुनि फेद्‍दिन्‍याछुन्।’”

15 तेइबेला ठुला सबामै बस्‍या तिँ स्‍हबैले स्‍तिफनसकन हेर्‍यार,

र तेइको उनार सोर्गका रैबार्‍या जैथै देख्‍या।

ठुलो सबाका अगाडि स्‍तिफनसले प्रचार गर्‍या

7

1 तब ठुला पुजारिहरुले स्‍तिफनसकन स्‍होद्‌या,

“क्‍या तोकन दोस लाया यिँ कुडा स्‍हाँचा हुन्?”

2 स्‍तिफनसले भुन्‍या,

“या मेरा बाबा र दाजुभाइहरु हौं,

स्‍हुन।

महिमाका परमेसोरले हाम्‍मा जिजुबाज्‍या अब्राहाम हारान भुन्‍या ठौर बैनु भुन्‍दा पैला मेसोपोटामिया देसमै बैथा परमेसोर तेइस्‍हात देखला पड्‍या।

3 परमेसोरले अब्राहामकन भुन्‍या,

‘आम्‍नो देस र आम्‍ना कुटुम्‍ब छोडि मोइले तोकन जो देस देखाउन्‍याछु, ताँइ जा।’

4 तब अब्राहाम कल्‍दिहरुको देसबाट निक्‍लेर हारानमै आइ बस्‍या,

अनि तिनुका बाबा मरिस्‍हक्‍यापछि परमेसोरले तिनुकन ताँइबाट यइ मुलुकमै ल्‍याया,

जाँ अइले तुमिहरु बैथाछौं।

5 अब्राहामकन तेइ ठौरमै जग्‍गा जुमिन त परै जाओस्,

पाइला टेक्‍न्‍या ठौर स्‍हम्‍म पुनि दियानुन्।

तर तिनुको स्‍हुन्‍तान नभया पुनि तेइ जग्‍गा जुमिन परमेसोरले तिनुका स्‍हुन्‍तानकन स्‍हबै स्‍हुम्‍पति दिन्‍या बाचा गर्‍या।

6 परमेसोरले अब्राहामकन भुन्‍या,

‘तेरा स्‍हुन्‍तान अक्‍काको देसमै गैइ बैनु पड्‌न्‍याछ,

र ताँइका मान्‍ठहरुले तिनुहरुकन कमारा बुनाइ चार सय बर्स्‍हस्‍हम्‍म दुख दिन्‍याछुन।’

7 परमेसोरले भुन्‍या,

‘तर तिनुहरु जो जातिका कमारा भइ बैन्‍याछुन् तेइ जातिका मान्‍ठहरुकन निसाप गर्नेछु।

तेइपछि तिनुहरु निस्‍किकन आयर यइ ठौरमै मेरो आराधना गन्‍न्‍याछुन्।’

8 परमेसोरले अब्राहामस्‍हात खतनाको बाचा गर्‍या,

र तेइ बाचा स्‍हुम्‍जाउनिका निम्‍ति अब्राहाम इसहाकका बाबा भैइ आठ दिना दिनमै इसाकको खतना गरिदिया।

इसाकले आम्‍नो छोरा याकुबकन र याकुबले बारै कुलकन खतना गर्‍या र याकुब नै बार कुलका बाबा भया।

9 “याकुबका छोरा योसेफकन अरु दाजुभाइहरुले झोक मान्‍यार तेइकन मिस्रदेसमै बेचिदिया।

तर परमेसोर तेइस्‍हातै छिया।

10 परमेसोरले योसेफकन सारा दुखबाट छुटकारा दिया।

जब योसेफ मिस्रदेसका राजा फारोका अगाडि आया, परमेसोरले तिनुकन दया गर्‍या र बुद्‌दि दिया, र फारोले योसेफकन मिस्रदेसका तिनुका झानका ठुला हाकिम बुनाया।

11 तेइपछि सारा मिस्रदेस र कनानमै उनिकाल पड्‌योर ठुलो दुख भयो,

र हाम्‍मा पुर्खाहरुले अनाज पायानुन्।

12 तर याकुबले मिस्रदेसमै अनाज छ भुन्‍न्‍या कुडा स्‍हुनेर आम्‍ना छोराहरुकन पैलो चोटि अनाज ल्‍हिन पठाया।

13 दोर्स्‍हो चोटिको भेटमै तिनुले आम्‍ना दाजुभाइहरुकन मु योसेफ हुँ भुन्‍या,

र योसेफको झानका बार्‍यामै फारोकन थाँ भयो।

14 तेइपछि योसेफले आम्‍ना बाबा याकुबकन र जुम्‍मै पचत्‍तरै जुना नातेदारहरुकन ल्‍यायर मिस्रदेसमै आउनु भुनि रैबार पठाया।

तेइबिअ याकुबले आम्‍नो झान ल्‍यायर मिस्रमै आया।

15 अनि याकुब मिस्र देसमै गया,

र ताँइ मर्‍या र हाम्‍मा पुर्खाहरु पुनि ताँइ मर्‍या।

16 तेइपछि तिनुहरुका मर्‍या हड सकेममै ल्‍हिया,

र ताँइ अब्राहामले हमोरका छोराहरुबाट किन्‍या च्‍यानमै राख्‍या।

17 “जब परमेसोरले अब्राहामकन गर्‍या बाचा पुरा हुन्‍या सुमय आउनै लाग्‍यो,

तब मिस्र देसमै हाम्‍मा मान्‍ठहरु थपिया,

र तिनुहरु जात्‍ति मथ्‍थै भयाछिया।

18 तब मिस्रदेसमै योसेफकन नरउन्‍या अक्‍को राजाले राज्‍या गन्‍न लाग्‍यो।

19 तेइले हाम्‍मा पुर्खाहरुस्‍हात नराम्‍मो बेबार गद्‍दो छियो,

र तिनुहरुका आम्‍नै भाउहरुकन घर बाइर ल्‍यायर फाल भुनि कर लाउन्‍छियो, र यइगरि भख्‍खर जुन्‍म्‍या भाउहरुकन मारिदिन्‍छियो।

20 तेइबेला मोसा जुन्‍म्‍या।

मोसा परमेसोरको हेराइमै राम्‍मा छिया।

तिनुका बाबा आमाले तिनुकन तिन मुइनास्‍हम्‍म घरमै लुकाइकन पाल्‍या।

21 तर पछिस्‍हम्‍म मोसाकन लुकाउन नस्‍हकेर घर बाइर राख्‍ता फारोकि छोरिले तिनुकन ल्‍हि,

र आम्‍नै छोरा बुनाइकन पालि।

22 तेइपछि मोसाकन मिस्रिहरुका स्‍हबै ग्‍यान र सिच्‍छ्‍या सिकाया,

मोसा आम्‍नो बोलिचालि र काममै सक्‍तिसालि भया।

23 “मोसा चालिस बर्स्‍हका हुँदा,

तिनुको हिर्दयामै आम्‍ना इस्राएलि दाजुभाइहरुकन भेट गन्‍न्‍या बिचार गर्‍या।

24 तब मोसाले इस्राएलिमद्‌दि एक जुनामाथि अन्‍याय भैइरया देख्‍या,

र तेइकन बचाया, अनि तेइ अन्‍याय गन्‍न्‍या मिस्रिकन मारि अन्‍यायको स्‍हट्‌टा ल्‍हिया।

25 परमेसोरले मोसाबाट नै इस्राएलिहरुकन छुट्‍कारा दिन लाग्‍याछुन् भुनि आम्‍नै मान्‍ठहरुले बुजनान् भुन्‍न्‍या मोसाले स्‍हुच्‍या छिया।

तर तिनुहरुले यइ कुडा बुज्‍यानुन्।

26 भोलिपल्‍ट मोसाले दुइ जुना इस्राएलिकन आपु आपु झकडा गरिरया बेलामै देख्‍या,

र तिनुहरुकन मिलाउन्‍या कोसित गरि भुन्‍या,

‘स्‍हात्‍यौं, तुमिहरु त दाजुभाइहरु हौं, क्‍यान आपु आपु झकडा गद्‌दाछौं?’

27 तर आम्‍नै ओरिपोरिका मान्‍ठकन दुख दिन्‍याले मोसाकन घुच्‍चाउदै भुन्‍यो,

‘तुमिकन कोइले हामिमाथि सासन गन्‍न्‍या र न्‍यादिस बुनायो?’

28 बेलि तेइ मिस्रिकन मार्‍या जैथै तो मुकन पुनि मान्‍न खोइदो छै?

29 यइथो कुडा स्‍हुनेर मोसा भागेर मिद्‌दान देसमै गइकन बस्‍या।

ताँइ तिनुका दुइजुना छोरा जुन्‍म्‍या।

30 “चालिस बर्स्‍ह स्‍हकियापछि सिनै पहाडको रुखो ठौरमै बलिरया पोथ्‍याडाको आगामै एक सोर्गका रैबार्‍या मोसाति देखला पड्‌या।

31 मोसाले यइ देख्‍यार अचुम्‍मै मान्‍या,

अनि राम्‍मरि हेन्‍नाबिअ हुँइतिकै जाँदा तिनुले प्रभुको यइथो डाको स्‍हुन्‍या,

32 ‘मु तुम्‍मा पुर्खा अब्राहाम,

इसाक र याकुबका परमेसोर हुँ।’

अनि मोसा काम्‍न लाग्‍या,

र तिनुले ताँइतिर हेन्‍न्‍या आँट गर्‍यानुन्।

33 तब परमप्रभुले मोसाकन भुन्‍या,

‘तेरा खुट्‌टाका पौला गाड क्‍यानकि जो ठौरमै तो ढुक्‍याछै,

तेइ पबित्‍त ठौर हो।

34 मिस्रदेसमै भया मेरा मान्‍ठहरुले दुख पाया मोइले देख्‍या,

र तिनुहरुले सोक गर्‍या पुनि स्‍हुन्‍याँ।

तिनुहरुकन छुट्‌कारा दिन मु तल आया छुँ।

अब यइ कामको निम्‍ति मु तोकन मिस्रदेसमै पठाउन्‍याछु।’

35 “यिँ मोसा जैकन इस्राएलिहरुले भुन्‍या,

‘कोइले तोकन हाकिम र न्‍यादिस बुनायो’ भुनि इन्‍कार गर्‍याछिया।

बलिरया पोथेडामै तिनुस्‍हात परमेसोरले सोर्गका रैबार्‍याबाट बोल्‍या र उनुले नै इस्राएलिहरुकन छुटकारा दिन र तिनुहरुमाथि अगुवा हुन मोसाकन पठाया।

36 यिनै मान्‍ठले मिस्रदेसमै,

लाल समुन्‍द्रमै अनि चालिस बर्स्‍हस्‍हम्‍म रुखो ठौरमै अचुम्‍मका काम र चिनारिहरु गरि इस्राएलिहरुकन बाइर ल्‍याया।

37 तिनै मोसा हुन्‌,

जोले इस्राएलिहरुकन भुन्‍याछिया,

‘परमेसोरले मुकन छान्‍या जैथै तुमिहरुका दाजुभाइहरुमद्‌दिबाट तुमिहरुका निम्‍ति एक जुना परमेसोरका रैबार्‍याकन पठाइ दिन्‍याछुन्।’

38 यि नै मोसा इस्राएलिहरु रुखो ठौरमै हुँदा तिनुहरुस्‍हातै छिया,

अनि सिनै पहाडमै सोर्गका रैबार्‍या तिनुस्‍हात र अरु हाम्‍मा पुर्खाहरुस्‍हात बोल्‍या छिया र तिँ नै परमेसोरको ज्‍युँदो बचन पायर हामिकन भुन्‍या।

39 “तर हाम्‍मा पुर्खाहरुले मोसाको आग्‍या मान्‍यानुन् र तिनुहरुले मोसाकन छोडेर मिस्रदेसमै फर्कि जान्‍या मुन गर्‍या।

40 तिनुहरुले मोसाको दाजु हारुनकन यइथो भुन्‍या,

‘हाम्‍मो बाटो देखाउन्‍या कोइ देउताहरु हाम्‍मो निम्‍ति बुनाइदेउ,

क्‍यानकि हामिकन मिस्रदेसबाट निकालेर ल्‍याउन्‍या तेइ मोसाकन कैथो छ हामिकन थाँ नाइ।’

41 तेइपछि इस्राएलिहरुले एक बाछाको मुत्‍ति बुनाया,

र तेइमै बलि चडाया,

अनि आपुले गर्‍या काममै खुसि मुनाया।

42 तर परमेसोरले तिनुहरुकन छोडिदिया,

र तिनुहरुकन सरगका ताराहरुको आराधना गन्‍न छोड्‌डिया,

यइखो बार्‍यामै परमेसोरका रैबार्‍याहरुका किताबमै यइथो लेख्‍याछ,

“‘या इस्राएलिहरु हौं!

तुमिहरुले चालिस बर्स्‍हस्‍हम्‍म

रुखो ठौरमै पसुबलि र भेटिहरु चडायौं,

तेइ मेरो निम्‍ति छियोन।

43 तुमिहरुले मोलोख देउताको मुत्‍ति राख्‍न्‍या पाल र रेफन भुन्‍न्‍या देउताको ताराको मुत्‍ति,

र तुमिहरुले पुज्‍नाबिअ बुनाया मुत्‍तिहरु उठाइ ल्‍हियौं।

मु तुमिहरुकन कैदि बुनायर बेबिलोन भुन्‍दा पारि पठाइ दिन्‍याछु।’”

44 “रुखो ठौरमै हाम्‍मा पुर्खाहरुस्‍हात पबित्‍त पाल छियो।

मोसाले तेइ पबित्‍त पाल परमेसोरले देखाया उदारण उन्‍सार नै बुनाया छिया।

45 हाम्‍मा पुर्खाहरुले पुनि तिनुहरुको पालामै अरु जातिहरुको देस परमेसोरको सक्‍तिले झितेर ल्‍याउँदा यहोसु स्‍हातै तेइ पाल ल्‍याया,

तेइपछि दाउद राजाका पालास्‍हम्‍मै तेइ पबित्‍त पाल ताँइ रयो।

46 दाउदले परमेसोरको कृपा पाया,

र तिनुले याकुबका परमेसोरको निम्‍ति एक बैन्‍या ठौर बुनाउन पाउँ भुनि बिन्‍ति गर्‍या।

47 तर दाउदका छोरा सोलोमनले तेइ मुन्‍दिर बुनाया।

48 “तर मान्‍ठले बुनाया घरहरुमै परमेसोर बैथैनुन्,

जस्‍हरि परमेसोरका रैबार्‍याहरुले भुन्‍याछुन्,

49 “‘सोर्ग मेरो राजगद्‌दि हो,

र धत्‍ति मेरो खुट्‌टा राख्‍न्‍या ठौर हो,

तुमिहरुले मेरो निम्‍ति कैथो घर बुनाउन्‍या हौं?

परमप्रभु भुन्‍नाछुन्,

मेरो पट्‌याइ मान्‍न्‍या ठौर काँ छ?

50 क्‍या यिँ स्‍हबै चिज मोइले बुनाया हैनुन् र?’”

51 “या जिद्‌दि गन्‍न्‍या मान्‍ठौ,

कठ्‍ठोर हिर्दया र कुन्‍फुटा कान भयाहरु हौं,

तुमिहरु जैलेपुनि पबित्‍त आत्‍माको बिरोद गद्‌दाछौं।

तुमिहरुका पुर्खाले जैथो गर्‍या तुमिहरु पुनि तेइथै गद्‌दाछौ।

52 परमेसोरका रैबार्‍याहरुमद्‌दि कैकन तुमिहरुका पुर्खाहरुले दुख दियानुन्?

तिनुहरुले धार्मिक मान्‍ठ आउन्‍याछुन् भुनि रैबार दिन्‍याहरु स्‍हबैकन मार्‍या।

अनि तुमिहरुले उनुकन धोका दियौ, र मार्‍यौ। जोइले तिँ धार्मिक मान्‍ठको आउन्‍या रैबार अगाडि देखि नै स्‍हुनाया छिया। अब तुमिहरु उनुकै धोकेबाजि र ज्‍यानमारा भयाछौ।

53 परमेसोरले आम्‍ना रैबार्‍याहरुबाट दिया अइन त पायौं,

तर तेइ मान्‍यानौ।”

स्‍तिफनसकन ढुङ्‍गाले हानि मार्‍या

54 जब तिनुहरुले स्‍तिफनसका कुडा स्‍हुन्‍या तब तिनुहरु माइम्‍मरि झोकाया र दारा टोक्‍न लाग्‍या।

55 तर स्‍तिफनस पबित्‍त आत्‍माले भरिकन सोर्गतिर यकोरो हेरिरयो,

अनि परमेसोरबाट आउन्‍या महिमा,

र इसुकन परमेसोरको दाइन्‍यापट्‍टि उबिया देख्‍या।

56 अनि स्‍तिफनसले भुन्‍या,

“हेर,

सोर्ग उग्‍ड्‌या मोइले देख्‍याँ,

र मान्‍ठको छोराकन परमेसोरका दाइन्‍यातिर ढुकिरया मोइले देख्‍तैछु।”

57 तर तिनुहरु ठुलो डाको गाड्‌डै उठ्‌या,

र आम्‍ना कान बुज्‍या,

र तिनुहरुले एकैचोटि स्‍तिफनसकन कुट्‍या।

58 तिनुहरुले स्‍तिफनसकन सहर बाइर निकालिकन ल्‍हिया,

र तेकन ढुङ्‍गाले हान्‍या। र झुटा दोस लाउन्‍याहरुले आम्‍ना टालाहरु साउल नाउँ गर्‍या एकजुना ठेटाको जुम्‍मा दिया।

59 तिनुहरुले स्‍तिफनसकन ढुंगाले हानि रयाछिया,

र तेइले प्रार्थना गर्‍यो,

“हे प्रभु इसु, मेरो आत्‍माकन ल्‍हिदेउ।”

60 तेइले घुँडा टेकेर ठुलो डाको गरि भुन्‍यो,

“हे प्रभु,

यइ पापको दोस यिनुहरुकन नलाउ।”

यइ भुनि स्‍हक्‍यापछि तेइको परान गयो।

साउलले बिसासिहरुकन दुख दिन सुरु गर्‍यो

8

1 स्‍तिफनसको हत्‍यामै साउल पुनि राजि छियो।

तेइ दिन यरुसलेममै भया मन्‍डलिको बिरुद्‌दमै ठुलो दुख सुरु भयो,

र मुख्‍य चेलाहरु बाएक अरु बिसासिहरु स्‍हबै यहुदिया र सामरिया ठौरबाट छडिछिट्‌टन भया।

2 कोइ धार्मिक मान्‍ठहरुले स्‍तिफनसकन ल्‍हियार गडाल्‍या,

तब तेइको निम्‍ति ठुलो सोक गर्‍या।

3 तर साउलले इसुमै बिसास गन्‍न्‍या मान्‍ठहरुकन नास गरिरया छियो। तेइले घर घरमै पसेर लोग्‍न्‍या र स्‍हैनिहरुकन रक्‍छुदै झ्‍यालखानमै हालिदिन्‍छियो।

सामरियामै फिलिपले प्रचार गर्‍या

4 तब तिँ छरिछिट्‌टन भया बिसासिहरु गयर स्‍हबैतिर प्रभुको बचन स्‍हुनाउन लाग्‍या।

5 फिलिप पुनि सामरियाको सहरमै गयोर ताँइका मान्‍ठहरुकन ख्रिस्‍टको बार्‍यामै प्रचार गर्‍यो।

6 फिलिपले भुन्‍या बचन स्‍हुन्‍या र तेइले गर्‍या चिनारिहरु देख्‍यार,

मान्‍ठहरु एकै मुनका भइ तेइखा कुडा ध्‍यान दिइकन स्‍हुन्‍या।

7 क्‍यानकि मथ्‍थै जुनाबाट नराम्‍मा आत्‍माहरु ठुलो डाको गरि कोक्‍काउँदै निस्‍कि गया,

अनि मथ्‍थै जुना कुज्‍याहरु र लङ्‍गडाहरु पुनि भलो भया।

8 यइबिअ सामरिया सहरका मान्‍ठहरु जात्‍ति खुसि भया।

9 तेइ सहरमै सिमोन नाउँ गर्‍या एकजुना मान्‍ठ छियो।

तेइले पैलै देखि तेइ सहरमै जादु गरिकन सामरियाका मान्‍ठहरुकन छक्‍क पाड्‌या छियो,

र तेइले स्‍हबै भुन्‍दा ठुलो मै हुँ भुन्‍नोछियो।

10 तेइ मान्‍ठकन नानादेखि ठुला स्‍हबैले यइथो भुनि मान्‍ना छिया,

“यइ मान्‍ठस्‍हात परमेसोरको ठुलो सक्‍ति छ,

जैकन म्हाँ सक्‍ति भुन्‍नाछिया।”

11 पैलै देखि तिनुहरुले तेइकन मान्‍ना छिया,

क्‍यानभुन्‍या तेइले जादु गरेर मान्‍ठकन छक्‍क पाड्‌डो छियो।

12 तर तिनुहरुले परमेसोरको राज्‍या र इसु ख्रिस्‍टको नाउँमै राम्‍मो रैबार स्‍हुनाउन्‍या फिलिपको कुडामै बिसास गर्‍या,

तब मथ्‍थै लोग्‍न्‍या र स्‍हैनिहरुले बप्‍तिस्‍मा ल्‍हिया।

13 सिमोनले पुनि बिसास गर्‍यो र बप्‍तिस्‍मा ल्‍हियो,

तब तेइ फिलिप स्‍हात रैइरयो,

अनि फिलिपले ठुला ठुला चिनारिहरु र अचुम्‍मका काम गर्‍या देख्‍योर तेइकन अचुम्‍म लाग्‍यो।

14 सामरियाका मान्‍ठहरुले परमेसोरको बचनकन पत्‍याया भुन्‍न्‍या स्‍हुन्‍यार यरुसलेममै रया मुख्‍य चेलाहरुले पत्‍तुरुस र युहन्‍नाकन तिनुहरुति पठाया।

15 पत्‍तुरुस र युहन्‍ना सामरिया सहरमै पुग्‍यापछि बिसासिहरुले पबित्‍त आत्‍मा पाउन् भुनि तिनुहरुका निम्‍ति प्रार्थना गर्‍या।

16 क्‍यानकि तेइबेलास्‍हम्‍म तिनुहरुमद्‌दि कोइमाथि पुनि पबित्‍त आत्‍मा आया छियानुन्।

र तिनुहरुको बप्‍तिस्‍मा प्रभु इसुको नाउँमै मात्‍तै भयाछियो।

17 तब पत्‍तुरुस र युहन्‍नाले आम्‍ना हात बिसासिहरुमाथि राख्‍या,

र तिनुहरुले पबित्‍त आत्‍मा पाया।

18 अनि मुख्‍य चेलाहरुले हात राख्‍ता मान्‍ठहरुले पबित्‍त आत्‍मा पाया देख्‍यार सिमोनले यइथो भुन्‍दै तिनुहरुकन रुपियाँ दिन खोज्‍यो,

19 “मुकन पुनि यइ सक्‍ति देउ, र मोइले पुनि जैकन हात राख्‍न्‍याछु तेइले पबित्‍त आत्‍मा पाओस्।”

20 तर पत्‍तुरुले भुन्‍या,

“तेरा रुपियाँ तोइस्‍हातै नास होस्‌,

क्‍यानकि परमेसोरको बरदान रुपियाँले किन्‍न स्‍हकिन्‍छ भुनि तोइले स्‍हुचिस्।

21 यइखो बार्‍यामै न त तेरो केइ हक छ न त भाग नै छ,

क्‍यानकि परमेसोरको अगाडि तेरो हिर्दय ठिक रैनछ।

22 यइबिअ तेरा पापको निम्‍ति पछ्‍ताप गर,

अनि प्रभुमै प्रार्थना गर।

सक्‍बर तेरो हिर्दयको यइथो बिचार माप हुन्‍छ होला।

23 क्‍यानकि मोइले तोकन अधर्म र रिसले भरिया देख्‍याँ, अनि पापले तोकन कब्‍जा गर्‍या छ।”

24 तब सिमोनले तिनुहरुकन भुन्‍यो,

“तुमिहरुले मेरो निम्‍ति प्रभु स्‍हात प्रार्थना गद्‌देउ, र तुमिहरुले भुन्‍या केइ कुडा मुमाथि आइ नलागोस्।”

25 अनि तिनुहरुले स्‍हाँचि दिदै प्रभुको बचन भुनि स्‍हक्‍यापछि सामारिहरुका मथ्‍थै गाउँहरुमै राम्‍मो रैबार स्‍हुनाउदै यरुसलेमतिर फर्क्‍या।

फिलिप र इथियोपियाका ठुला हाकिम

26 तेइपछि प्रभुका एकजुना सोर्गका रैबार्‍याले फिलिपकन भुन्‍या,

“उठेर दच्‍छिनतिरको यरुसलेमबाट गाँजा जान्‍या रुखो ठौरको बाटोमै जा।”

27-28 अनि फिलिप उठ्‌योर गयो, तब एकजुना इथियोपियालि नपुंसककनa भेट्‍यो, जो इथियोपिया देसकि म्‍हाँरानि कन्‍दाकिका ठुला हाकिम र मथ्‍थै स्‍हुम्‍पतिका कोसाद्‍याछ्‍या छियो। अनि तेतिबेला तेइ यरुसलेममै आराधना गन्‍न गया छियो। र ताँइबाट यरुसलेमतिर फर्कि आउँदै छियो, र आम्‍नो रथमै बसि यसैया परमेसोरका रैबार्‍याले लेख्‍या किताब पडिरया छियो।

29 तब पबित्‍त आत्‍माले फिलिपकन भुन्‍या,

“जा र रथको पछि लाग।”

30 अनि फिलिप तेइति डगुडिकन गयो,

र तेइकन परमेसोरका रैबार्‍या यसैयाले लेख्‍या किताब पडिरया स्‍हुन्‍योर स्‍होद्‌यो,

“तुमिले पडिरया कुडा बुज्‍याछौं?”

31 तब नपुंसकले भुन्‍यो,

“कोइले नभुनिकन मु क्‍यागरि बुइन स्‍हक्‍छु र?”

अनि तेइले फिलिपकन आपुस्‍हातै रथमै बैन बिन्‍ति गर्‍यो।

32 अनि तेइ नपुंसकले धर्मसास्‍तरको यइ भाग पडिरया छियो,

“ज्‍यागरि भेडो काट्न ल्‍हिइन्‍छ,

या भेडो उन मुड्‍न्‍यास्‍हात चुप्‍प लाग्‍दोछ,

तेइथैगरि तेइ चुप्‍प लाग्‍यो।

33 तेइको हेलाको अबस्‍तामै तेइकन न्‍याय मिल्‍योन।

तेइको बुङ्‍सको बयान कोइले गन्‍न्‍या?

क्‍यानभुन्‍या तेइको जिबन धत्‍तिबाट बिलायो।”

34 तब तेइ नपुंसकले फिलिपकन भुन्‍यो,

“दयागरि मुकन भुन,

परमेसोरका रैबार्‍याले यइ कैको बार्‍यामै भुन्‍या हुन्,

आम्‍नै बार्‍यामै कि अरु कैको बार्‍यामै?”

35 तब फिलिपले मुख खोल्‍योर धर्मसास्‍तरको यइ पाठबाट तेइकन इसुको बार्‍यामै राम्‍मो रैबार स्‍हुनायो।

36 अनि तिनुहरु बाटामै जानाजनै पानि भया ठौरति पुग्‍या।

तब तेइ नपुंसकले भुन्‍यो,

“हेर,

नेइति पानि रैछ,

मुकन बप्‍तिस्‍मा ल्‍हिनबाट क्‍याले रोक्‍न स्‍हक्‍छ?”

37 [फिलिपले भुन्‍यो,

“यति पुरै हिर्दयाले बिसास गद्‌दाछौ भुन्‍या तुमिले बप्‍तिस्‍मा ल्‍हिन स्‍हक्‍छौं।”

नपुंसकले जबाक दियो,

“इसु ख्रिस्‍टनै परमेसोरका छोरा हुन् भुनि मु बिसास गद्‌दोछु।”]

38 अनि फिलिपले रत रोख्‍न लायो,

तब फिलिप र तेइ नपुंसक दुबै ओल्‍ल्‍या र पानि भया ठौर गया,

अनि फिलिपले तेइकन बप्‍तिस्‍मा दियो।

39 जब तिनुहरु पानिबाट बाइर निस्‍क्‍या,

तब प्रभुको आत्‍माले फिलिपकन पक्‍डेर ल्‍हिया,

र तेइ नपुंसकले फिलिपकन फेरि देख्‍योन,

र तेइ खुसि हुँदै आम्‍नो बाटो लाग्‍यो।

40 तर फिलिप अस्‍दोदमै देखला पड्‌यो,

र कैसरिया नपुगुन्‍जै स्‍हबै सहरमै राम्‍मो रैबार स्‍हुनाउँदै गयो।

a 

8:27-28 नपुंसक स्‍हैनि र लोग्‍न्‍या भुनि छुट्‌याउन अप्‍ठ्‌यारो हुन्‍छ र यिनुहरुले स्‍हुन्‍तान जुन्‍माउन स्‍हक्‍तैनुन्।

साउलको जिबन फेरियो

(प्रेरित २२:६-१६; २६:१२-१८)

9

1 तेइबेला स्‍हम्‍म साउल प्रभु इसुका चेलाहरुकन मार्‌न्‍या धुम्‍कि दिनै हुँडिरया छियो। र तेइ ठुला पुजारिति गयो।

2 साउलले प्रभु इसुकन मान्‍न्‍या लोग्‍न्‍या या स्‍हैनि जैकन फेला पाड्‍या पुनि तिनुहरुकन पग्‍डेर यरुसलेममै ल्‍याउन पाउँ भुनि दमस्‍कसमै भया यहुदि सबाघरका सासकहरुकन पत्‍तर लेखिदेउ भुनि पुर्जि माग्‍यो।

3 जब साउल जाँदै गद्‍दा दमस्‍कसति पुग्‍यो, र एक्‍कासि सरगबाट उज्‍यालो तेइका ओरिपोरि चुम्‍क्‍यो।

4 अनि साउल भुइँमै ढल्‍यो,

र तेइले यइथो भुन्‍न्‍या डाको स्‍हुन्‍यो,

“साउल,

साउल,

तो मुकन क्‍यान दुख दिन्‍छै?”

5 तेइले भुन्‍यो,

“प्रभु,

तुमि को हौ?”

अनि इसुले भुन्‍या,

“मु इसु हुँ,

जैकन तोइले दुख दियाछै।”

6 “अब उठेर सहरमै जा र ज्‍या काम तोइले गन्‍नु पड्‌न्‍या हो तेइ मु तोकन भुन्न्‍याछु।”

7 साउलस्‍हात जान्‍या मान्‍ठहरु अकमक्‍क भैइ ढुक्‍या छिया क्‍यानकि तिनुहरुले डाको मात्‍तै स्‍हुन्‍या,

तर कैकनै देख्‍या छियानुन्!

8 तब साउल भुइँबाट उठ्‌यो,

तर आँखा हेन्‍न खोइदा तेइले केइ पुनि देख्‍योन तेइबिअ स्‍हात्‍याहरुले तेइकन डोर्‍याइ दमस्‍कसमै ल्‍याया।

9 अनि साउलले तिन दिनस्‍हम्‍म पुनि आँखा देख्‍योन,

खाना पुनि खायोन र पानि पुनि पियोन।

10 दमस्‍कसमै हननिया नाउँ भया एक जुना चेलाकन प्रभुले दर्सनमै भुन्‍या,

“या हननिया!”

तेइले भुन्‍यो,

“प्रभु,

भुन।”

11 प्रभुले भुन्‍या,

“उठेर सिदा नाउँ भया गल्‍लिमै जा,

र ताँइ यहुदाको घरमै टार्सस सहरबाट साउल नाउँ भया मान्‍ठकन खोज,

क्‍यानकि ताँइ तेइले प्रार्थना गरिरयाछ।

12 साउलले दर्सनमै हननिया भुन्‍न्‍या मान्‍ठ आइ देख्‍न स्‍हकोस् भुनि आपुमाथि तिनुले हात राखिदिया देख्‍या।”

13 तर हननियाले भुन्‍यो,

“हे प्रभु,

यइ मान्‍ठले त यरुसलेमका बिसासिहरुकन मथ्‍थै दुख दिया छ,

तेइ मोइले मथ्‍थै जुनबाट स्‍हुन्‍याछु।

14 नेइ पुनि तुम्‍मो नाउँ ल्‍हिन्‍या स्‍हबै मान्‍ठहरुकन पग्‍डुन्‍या अदिकार मुख्‍य पुजारिहरुबाट पाइकन आया छ।”

15 तर प्रभुले हननियाकन भुन्‍या,

“तो जानै पड्‌छ,

क्‍यानभुन्‍या अरुजातिहरु,

राजाहरु र इस्राएलि मान्‍ठहरुका म्‍हाँजौनो मेरो नाउँ प्रचार गन्‍न तेइकन छान्‍याछु।

16 मेरो निम्‍ति तेइले कति दुख स्‍हनुपड्‍छ तेइ मु तेइकन देखाउन्‍याछु।”

17 प्रभुले भुन्‍या उन्‍सार हननिया गयो र साउल भया घर भित्‍त पस्‍यो,

अनि साउलमाथि हात राखि भुन्‍यो,

“भाइ साउल,

जो प्रभु इसु तो बाटौनो आउँदा देखिया छिया तिँ प्रभुले मुकन पठाया हुन्।

तो फेरि देख्‍न्‍या हो र पबित्‍त आत्‍माले भरिपुरि हो भुनि मुकन पठाया हुन्।”

18 हननियाले भुन्‍ना बित्‍तिकै साउलका आँखाबाट केइ छत्‍तिया जैथो भयो अनि फेरि देख्‍न्‍या भयो तब साउल उठ्‍यो र बप्‍तिस्‍मा ल्‍हियो।

19 अनि खच्‍च खायापछि तेइको तागत आयो।

साउलले दमस्‍कसमै प्रचार गर्‍यो

साउल दमस्‍कसमै भया चेलाहरुस्‍हात केइदिन बस्‍यो।

20 अनि साउल तुरुन्‍तै सबाघरहरुमै गैकन, “इसु परमेसोरका छोरा हुन्” भुनि मान्‍ठहरुकन स्‍हुनाउन लाग्‍यो।

21 तेइ स्‍हुन्‍न्‍याहरु स्‍हबैले अचुम्‍म मान्‍या र भुन्‍या,

“यइत यरुसलेममै इसुकन बिसास गन्‍न्‍या जतिकन नास गन्‍न्‍या मान्‍ठ हैन?

नेइ पुनि इसुका चेलाहरुकन पग्‍डेर मुख्‍य पुजारिति ल्‍हिन आया त हैन?”

22 तर साउल झनझन सक्‍तिसालि हुनै गयो र इसु नै ख्रिस्‍ट हुन् भुन्‍न्‍या प्रमान दिया हुनाले दमस्‍कसमै रन्‍या यहुदिहरुले केइ पुनि जबाक दिन स्‍हक्‍यानुन्।

23 अनि मथ्‍थै दिनपछि यहुदिहरुले साउलकन मार्न्‍या भुनि निदो गर्‍या।

24 आपुकन मान्‍न्‍या कुडा साउलले थाँ पायो।

अनि तिनुहरुले साउलकन मान्‍न रातदिन दमस्‍कस सहरका धेलाहरुमै ढुकिबस्‍या।

25 तर तिनुका चेलाहरुले साउलकन राति नै डोकामै हालि सहरको बान्‍नाबाट ओराल्‍यार बाइर भगाया।

साउल यरुसलेममै आयो

26 साउल यरुसलेममै आयापछि तेइले इसुका चेलाहरुस्‍हात भेट्‍न खोज्‍यो।

तर तिनुहरुले साउल इसुका चेला हुन् भुनि थाँ नपाउदा तिनुहरु स्‍हबैले जात्‍ति भेइ मान्‍या।

27 तर बारनाबासले साउलकन ल्‍हि मुख्‍य चेलाहरुति गया।

अनि साउलले बाटामै प्रभुकन देख्‍या, प्रभु तिनुस्‍हात बोल्‍या र तिनुले दमस्‍कसमै इसुका नाउँमै आँटगरि बोल्‍या स्‍हबै कुडा बारनाबासले चेलाहरुकन भुन्‍दिया।

28 अनि साउल तिनुहरुस्‍हातै बस्‍या र आँट गरि यरुसलेमभरि प्रभुको बार्‍यामै प्रचार गद्‍दै हँड्‍यो।

29 अनि साउलले ग्रिक भासा बोल्‍ल्‍या यहुदिहरुस्‍हात बिबाद गद्‌दा छिया,

तर साउलकन तिनुहरुले मार्न खोज्‍या।

30 अनि यइ कुडा थाँ पायर प्रभुकन बिसास गन्‍न्‍या दाजुभाइहरुले साउलकन कैसरिया सहरमै ल्‍हियार ताँइबाट टार्सस सहरतिर पठाइदिया।

31 तेइथैगरि सारा यहुदिया,

गालिल,

र सामरियाभरि भया स्‍हबै मन्‍डलिहरुमै सान्‍ति भयो, र प्रभुका चेलाहरुले पबित्‍त आत्‍माको साहास पायर मन्‍डलि बलियो भयो। तिनुहरु प्रभुले भुन्‍या कुडा मानि हँड्‌डाछिया र मन्‍डलिमै मान्‍ठहरु थपिदै गया।

पत्‍तुरुसले एनियासकन भलो गर्‍या

32 अनि पत्‍तुरुस ओरिपोरि स्‍हबै ठौरमै घुम्‍दै लुड्‌डा भुन्‍न्‍या ठौरमै भया बिसासिहरुति आया।

33 ताँइ पत्‍तुरुसले एनियास नाउँ भया एकजुना मान्‍ठकन भेटाया,

तेइ आठ बर्स्‍हदेखि कुज्‍या मुदौरु भइ ओच्‍छ्‌यानमै पडिरया छियो।

34 पत्‍तुरुसले तेइकन भुन्‍या,

“याइ एनियास,

तोकन इसु ख्रिस्‍टले भलो गर्‍याछुन्,

उठ्‍ र आम्‍नो ओच्‍छ्‌यान उठा।”

अनि तेइ तुरुन्‍तै उठ्‌यो।

35 तेइ देखेर लुड्‌डा र सारोनमै बैन्‍या जति मथ्‍थै मान्‍ठहरुले प्रभुमै बिसास गर्‍या।

36 अनि योप्‍पा सहरमै तबिता,

भुन्‍न्‍या एकजुना प्रभुमै बिसास गन्‍न्‍या बुइनि छिन्।

तिनुको नाउँ ग्रिक भासामै तेइकन (डोरकास भुन्‍ना छिया,

यइको अथ्‍थ “हरिनि” हो) ितँ अरुको भलाइ र नागाहरुकन सहयोग गद्‌दिछि।

37 पत्‍तुरुस लुड्‌डामै हुँदा तबिता मुदौरु भयर मरिन् र मान्‍ठहरुले तिनुको ल्‍हास न्‍हइदियर घरको हपल्‍लो तलाका कोठामै राख्‍या।

38 लुड्‌डा सहर योप्‍पाको नजिकै भया हुनाले,

चेलाहरुले पत्‍तुरुस लुड्‌डामै छुन् भुन्‍न्‍या थाँ पायार पत्‍तुरुसति दुइजुना मान्‍ठकन यइथो बिन्‍ति गन्‍न पठाया,

“हामिति बार नगरि स्‍हाँटा आइदेउ।”

39 तब यइ स्‍हुन्‍न बित्‍तिकै पत्‍तुरुस उठेर तिनुहरुस्‍हातै योप्‍पामै गया।

ताँइ पुग्‍यापछि तिनुहरुले पत्‍तुरुसकन हपल्‍लो कोठामै ल्‍हिया।

ताँइ बिदुवाहरु स्‍हबै पत्‍तुरुसको ओरिपोरि ढुकेर रुन लागिन्,

र तबिताले बुन्‍या टाला र अरु टाला देखाउँदै र रुदै पत्‍तुरुसको वरिपोरि जुम्‍मा भइन्।

40 अनि पत्‍तुरुसले तिनुहरु स्‍हबैकन बाइर पठाया र घुँडा टेकि प्रार्थना गर्‍या,

र तेइ ल्‍हासतिर हेरि भुन्‍या,

“तबिता,

उठ!”

अनि तेइले आँखा हेरि,

र पत्‍तुरुसकन देखि तब उठेर बसि।

41 पत्‍तुरुसले तेइको हात स्‍हुमाति जुरुक्‍कै उठाया,

अनि प्रभुकन बिसास गन्‍न्‍या र बिदुवाहरुकन डाकेर बाँच्‍याइ तबिताकन जुम्‍मा लाया।

42 अनि यइ कुडा सारा योप्‍पाभरि फैलियो र मथ्‍थै मान्‍ठहरुले प्रभुमै बिसास गर्‍या।

43 तेइपछि पत्‍तुरुस केइ दिन स्‍हम्‍म छालाको काम गन्‍न्‍या सिमोन स्‍हात योप्‍पामै बस्‍या।

कर्नेलियसले पत्‍तुरुसकन घोइरायको

10

1 कैसरिया सहरमै कर्नेलियस नाउँ गर्‍या एकजुना मान्‍ठ छिया।

तिँ रोमि सिपाइहरुका “इटालिया भुन्‍न्‍या पल्‍टनका कप्‍तान छिया।”

2 तिँ परमेसोरका भक्‍त छिया।

तिनुका स्‍हबै झानले परमेसोरको भेइ मान्‍दाछिया,

र तिनुले खाँचोमै पड्‌या स्‍हबै मान्‍ठहरुकन राम्‍मो मुनले सयोग गद्‌दाछिया र जैलेपुनि परमेसोरकन प्रार्थना गद्‌दाछिया।

3 एक दिन दिउँस तिन बज्‍यातिर कर्नेलियसले दर्सनमै प्रस्‍टै परमेसोरको एक सोर्गको रैबार्‍या आपुतिर आइ यइथो भुनिरया स्‍हुन्‍या,

“ए कर्नेलियस!”

4 तिनुले भेइ मानि सोर्गका रैबार्‍याकन हेर्‍या हेर्‍याइ गरि भुन्‍या,

“प्रभु मु नेइ छु।”

अनि सोर्गका रैबार्‍याले भुन्‍या,

“तुम्‍मो प्रार्थना र तुमिले नागाहरुकन गर्‍या काम परमेसोरले देख्‍याछुन्।

5 अब मान्‍ठहरुकन योप्‍पा सहरमै पत्‍तुरुस भुनिन्‍या सिमोनकन डाक्‍न पठाउ।

6 तिँ छालाको काम गन्‍न्‍या सिमोनका घरमै छुन्,

तिनुको घर समुन्‍द्रका छाइलति छ।”

7 यति भुनि स्‍हक्‍या परमेसोरका रैबार्‍या कर्नेलियसबाट बिदा भया,

तब तिनुले आम्‍ना कमाराहरुमद्‌दि दुइजुना, र जैलेपुनि तिनुको सेबामै लागिरन्‍याहरुमद्‍दि एकजुना भक्‍त सिपाइकन डाक्‍या।

8 कर्नेलियसले तिनुहरुकन स्‍हबै कुडा भुन्‍यार योप्‍पा सहरमै पठाया।

9 भोलिपल्‍ट दिउँसको बार बज्‍यातिर तिनुहरु योप्‍पा सहरति पुग्‍या।

तेइबेला पत्‍तुरुस घरको थाडामै प्रार्थना गन्‍न उल्‍क्‍या।

10 प्रार्थना गद्‌दा गद्‌दै पत्‍तुरुसकन जात्‍ति भोक लाग्‍यो र केइ खान्‍या मुन गर्‍या,

तर अरुहरुले खाना बुनाइ रया बेला तिनुले एक अचुम्‍मको दर्सन देख्‍या।

11 अनि तिनुले सोर्ग उग्‍डिया र ताँइबाट चारैकुनामै बान्‍या तन्‍नाजैथै धत्‍तिमै छत्‍तिरया देख्‍या।

12 तेइ तन्‍नामै धत्‍तिका स्‍हबै नानाठुला चारखुट्‍ट्‍या जन्‍तु र रगडि हड्‌न्‍या जन्‍तु र सरगका चडाचुडिहरु छिया।

13 अनि पत्‍तुरुसले यइथो डाको स्‍हुन्‍या,

“पत्‍तुरुस,

उठ र तिनुहरुकन मारेर खाउ।”

14 तर पत्‍तुरुसले भुन्‍या,

“हैन प्रभु,

क्‍यानभुन्‍या मोइले खान नमिल्‍ल्‍या अस्‍हुद्‌दा खान्‍या कुडा कैले खाया नाइ।”

15 फेरि यइथो डाको आयो,

“परमेसोरले ज्‍या स्‍हुद्‌दा गर्‍या छुन् तेइ तुमि अस्‍हुद्‌दो नमान।”

16 पत्‍तुरुसले तिन पल्‍ट स्‍हुम्‍म यइथो स्‍हुन्‍या र तेइपछि तन्‍ना तुरुन्‍तै सरगतिर ल्‍हिइयो।

17 जब पत्‍तुरुस आपैले देख्‍या यइ दर्सनको अथ्‍थ क्‍या होला भुनि अलमलि रया छिया,

तेइबेला कर्नेलियसले पठाया मान्‍ठहरु सिमोनको घर खोइदै धेलाति ढुक्‍या।

18 अनि तिनुहरुले ठुलो डाको गरि स्‍होद्‌या,

“सिमोन भुनिन्‍या पत्‍तुरुस नेइ छुनकि?”

19 तेइबेला पत्‍तुरुसले दर्सनको बार्‍यामै बिचार गरिरया छिया,

अनि पबित्‍त आत्‍माले पत्‍तुरुसकन भुन्‍या,

“स्‍हुन, तिनजुन मान्‍ठले तुमिकन खोइदैछुन्।

20 उठ र तल जाउ,

र संका नमानि तिनुहरुस्‍हातै हँड,

क्‍यानभुन्‍या तिनुहरुकन मोइले पठाया हुँ।”

21 पत्‍तुरुस तल आया,

र तिँ मान्‍ठहरुति गैइ भुन्‍या,

“तुमिहरुले खोज्‍या मान्‍ठ मोइ हुँ। तुमिहरु न्‍या क्‍यालै आयौं?”

22 भुन्‍या,

“एकजुना कप्‍तान कर्नेलियस जो स्‍होजा र परमेसोरको भेइ मान्‍न्‍या र सारा यहुदि जातिबाट सुम्‍मान पाया मान्‍ठ हुन्।

अनि तुमिबाट रैबार स्‍हुन्‍नु भुनि एक पबित्‍त सोर्गका रैबार्‍याबाट तिनुकन आदेस मिल्‍याछ।”

23 तब यइ स्‍हुन्‍यार पत्‍तुरुसले तिनुहरुकन भित्‍त डाकि स्‍हुम्‍मान गर्‍या।

कर्नेलियसको घरमै पत्‍तुरुस

भोलिपल्‍ट पत्‍तुरुस उठ्‌यार तिनुहरुस्‍हात गया,

र योप्‍पाका केइ प्रभुमै बिसास गन्‍न्‍या भाइहरु पुनि तिनुहरुका पछाडि लाग्‍या।

24 पर्स्‍हिपल्‍ट तिनुहरु कैसरिया पुग्‍या कर्नेलियसले आम्‍ना इस्‍टमित्‍तहरुकन घोइरायर जुम्‍मा गरि पत्‍तुरुसको बाटो हेरिरया छिया।

25 अनि पत्‍तुरुस घरभित्‍त पैन लाग्‍दा कर्नेलियसले तिनुका खुट्‌टामै पडि ढोग गर्‍या।

26 तर पत्‍तुरुसले कर्नेलियसकन उठाउँदै भुन्‍या,

“उठ,

मु पुनि मान्‍ठै त हुँ।”

27 तब तिनुहरु कुडा गद्‌दै घरभित्‍त गया,

र ताँइ पत्‍तुरुसले मथ्‍थै मान्‍ठहरुकन जुम्‍मा भया देख्‍या।

28 अनि पत्‍तुरुसले तिनुहरुकन भुन्‍या,

“हामि यहुदिहरुकन अरु जातिका मान्‍ठहरुस्‍हात सङ्‍गति गन्‍न या भेटगाट गन्‍न हाम्‍मो यहुदि अइनले दिँनैन भुन्‍न्‍या कुडा तुमिहरु स्‍हबैकन थाँ छ।

तर कोइ पुनि मान्‍ठकन अस्‍हुद्‌दा ठराउनु हुँदैन भुनि परमेसोरले मुकन देखाया छुन्।

29 यइबिअ डाक्‍ना बित्‍तिकै केइ अप्‍ठारो नमानि मु तुमिहरुति आयाँ अब भुन,

तुमिहरुले मुकन क्‍यान डाक्‍यौं?”

30 तब कर्नेलियसले भुन्‍या,

“चारदिन अगेडिको कुडा हो। दिउँसको लगभग तिन बज्‍यातिर मु घरमै प्रार्थना गद्‌दै छिया। अचानक एकजुना चुम्‍किला टाला लाया मान्‍ठ मेरा अगाडि ढुक्‍या।

31 तिनुले मुकन भुन्‍या,

‘कर्नेलियस,

परमेसोरले तुम्‍मो प्रार्थना स्‍हुन्‍याछुन् र तुमिले नागाहरुकन गर्‍या दयाको काम स्‍हुम्‍ज्‍याछुन्।

32 योप्‍पा सहरमै आया पत्‍तुरुस भुनिन्‍या सिमोनकन डाक्‍न पठाउ।

तिँ समुन्‍द्रको छाइलमै छालाको काम गन्‍न्‍या सिमोनका घरमै बस्‍याछुन्।’

33 तेइपछि मोइले तुरुन्‍तै तुमिकन डाक्‍न मान्‍ठ पठायाँ,

र तुमि हाम्‍मा निम्‍ति दुख गरेर आयौं।

अब प्रभुले तुमिकन क्‍या भुन्‍न्‍या आग्‍या दियाछुन् तेइ कुडा स्‍हुन्‍न हामिहरु परमेसोरको अगाडि तैयार भयाछौ।”

पत्‍तुरुसले प्रचार गर्‍या

34 अनि पत्‍तुरुसले बोल्‍या,

“स्‍हाँच्‍चि मु देख्‍तैछु परमेसोरले कैकन पछ्‍यपात गद्‌दैनुन्।

35 तर जोसुकै जातिका मान्‍ठहरु होस्‌,

परमेसोरको सुम्‍मान गन्‍न्‍या र ठिक काम गन्‍न्‍या मान्‍ठकन परमेसोरले मुन मान्‍नाछुन्।

36 परमेसोरले इस्राएलिहरुकन पठाया रैबार,

या इसु ख्रिस्‍टबाट प्रचार गरिया सान्‍तिको राम्‍मो रैबार तुमिकन थाँ छ, तिनु नै स्‍हबैका प्रभु हुन्।

37 युहन्‍नाले बप्‍तिस्‍माको प्रचार गर्‍यापछि गालिल ठौरदेखि सुरु गरि यहुदियाभरि भया कुडाका बार्‍यामै तुमिहरुकन थाँहै छ।

38 परमेसोरले नासरतका इसुकन पबित्‍त आत्‍मा र सक्‍तिले अबिसेक गर्‍या,

अनि इसुले राम्‍मा राम्‍मा काम गद्‌दै र सैतानबाट दुख पायाहरुकन भलो पाड्‌डै गया,

क्‍यानभुन्‍या परमेसोर इसुस्‍हातै छिया।

39 अनि यहुदिहरुको देसमै र यरुसलेममै गर्‍या स्‍हबै कुडाका हामि स्‍हाँचि छौं।

इसुकन यहुदिहरुले क्रुसमै झुँडाइकन मार्‍या।

40 अनि तिन दिनमै परमेसोरले इसुकन मर्‍याबाट ज्‍युँद्‍याया र मान्‍ठहरुले इसुकन देख्‍या।

41 उनु स्‍हबै मान्‍ठहरुति त देखियानुन्,

तर हामि जैकन परमेसोरले स्‍हाँचि दिन छान्‍यास्‍हात देखिया। उनु मर्‍याबाट ज्‍युँदा भयापछि हामिले उनुस्‍हातै खानपिन गर्‍यौँ।

42 हामिले स्‍हबै मान्‍ठहरुकन प्रचार गन्‍न र परमेसोरले इसुकन मर्‍या र ज्‍युँदाहरुको निसाप गन्‍न छान्‍या हुन्‌ भुन्‍न्‍या हामिकन स्‍हाँचि दिन्‍या आग्‍या दियाछुन्।

43 स्‍हबै परमेसोरका रैबार्‍याले उनुको बार्‍यामै यइथो भुन्‍या छुन्,

इसुकन बिसास गन्‍न्‍या स्‍हबैले इसुको नाउँमै पाप माप पाउन्‍याछुन्।”

परमेसोरकन बिसास नगन्‍न्‍या जातिले पबित्‍त आत्‍मा पाया

44 अनि पत्‍तुरुस यिँ कुडा भुन्‍नैछिया स्‍हुन्‍न्‍या जति स्‍हबै मान्‍ठमाथि पबित्‍त आत्‍मा आया।

45 परमेसोरकन बिसास नगन्‍न्‍या जातिहरुमाथि पुनि पबित्‍त आत्‍माको बरदानले भरिपुरि भया देख्‍यार पत्‍तुरुसस्‍हात आउन्‍या यहुदि बिसासिहरु छक्‍क पड्‍या।

46 क्‍यानभुन्‍या तिँ स्‍हुन्‍न्‍याहरुले अरु भासामै बोलेर परमेसोरको गुनगान गरिरया स्‍हुन्‍या।

अनि पत्‍तुरुसले तिनुहरुकन भुन्‍या,

47 “हामि जैथै यिनुहरुले पुनि पबित्‍त आत्‍मा पाया छुन्, अब यिँ मान्‍ठहरुकन पानिको बप्‍तिस्‍मा ल्‍हिनबाट क्‍याले रोक्‍न स्‍हक्‍छ।”

48 अनि पत्‍तुरुसले तिनुहरुकन इसु ख्रिस्‍टको नाउँमै बप्‍तिस्‍मा ल्‍हेउ भुनि आग्‍या दिया।

तेइपछि तिनुहरुले पत्‍तुरुसकन एक दुइ दिन आपुहरुस्‍हातै बस भुनि बिन्‍ति गर्‍या।

पत्‍तुरुसले यरुसलेमको मन्‍डलिमै बयान दिया

11

1 यहुदियामै भया मुख्‍य चेलाहरु र बिसासि दाजुभाइहरुले परमेसोरकन बिसास नगन्‍न्‍या अरु मान्‍ठहरुले पुनि परमेसोरको बचनमै बिसास गर्‍याछुन् भुन्‍न्‍या स्‍हुन्‍या।

2 जब पत्‍तुरुस यरुसलेममै आया,

तब खतना गन्‍नै पड्‌छ भुन्‍न्‍या यहुदि बिसासिहरुले पत्‍तुरुसकन दोस लाया,

3 र यइथो भुन्‍या, “खतना नगन्‍न्‍या मान्‍ठहरुस्‍हात गयर तुमिले क्‍यान खानपिन गर्‍यौं?”

4 तब पत्‍तुरुसले क्‍या भया छियो,

तिँ स्‍हबै कुडा सुरुदेखि स्‍हुनाउन लाग्‍या।

5 “मु योप्‍पा सहरमै प्रार्थना गद्‌दै,

गैरो स्‍हुचाइमै छिया,

तब एक ठुलो तन्‍नाजैथै चार कुना स्‍हुमाति तल छत्‍तिरया केइ चिज मोइले दर्सनमै देख्‍या, र तेइ मोइति आयो।

6 मोइले राम्‍मोगरि हेद्‌दा ताँइ धत्‍तिका स्‍हबै किसिमका चार खुट्‍ट्‍या जन्‍तुहरु,

बुन पसुहरु,

रगडि हड्‌न्‍या जन्‍तु र सरगका चडाचुडिहरु देख्‍याँ।

7 अनि यइथो भुन्‍न्‍या डाको मोइले स्‍हुन्‍या,

‘पत्‍तुरुस उठ,

र मारिकन खा।’

8 तर मोइले भुन्‍या,

‘हैन प्रभु,

यइथा अस्‍हुद्‌दा कुडा मोइले कैले खायानाइ।’

9 फेरि दोर्स्‍होचोटि सोर्गबाट अक्‍को डाको आयो,

‘ज्‍या परमेसोरले स्‍हुद्‌दा भुन्‍याछुन् तुमि तेइकन अस्‍हुद्‌दा नमान।’

10 तिनचोटि यइथै भयो र तिँ स्‍हबै फेरि सोर्गतिर ल्‍हिइया।

11 तेइबेला कैसरियाबाट मुकन डाक्‍न आया तिनजुन मान्‍ठहरु मु बस्‍या घरमै आया।

12 संका नगरि तिनुहरुस्‍हातै जान मुकन पबित्‍त आत्‍माले भुन्‍या।

प्रभुमै बिसास गन्‍न्‍या यिँ छ जुना भाइहरु पुनि मु स्‍हातै आया, र हामि स्‍हबै कर्नेलियसका घरभित्‍त पस्‍यौं।

13 कर्नेलियसले आम्‍नो घरमै एक सोर्गका रैबार्‍या देखला पड्‍या कुडा हामिकन भुन्‍या।

तिँ सोर्गका रैबार्‍याले तिनुकन यइथो गरि भुन्‍या छिया,

‘योप्‍पा सहरमै भया पत्‍तुरुस भुनिन्‍या सिमोनकन डाक्‍न पठाउ।

14 तिनुले तुमिहरुकन राम्‍मो रैबार स्‍हुनाउन्‍या छुन्,

अनि तुमि र तुम्‍मा पुरै झानले मुक्‍ति पाउन्‍याछौ।’

15 जब मोइले तिनुहरुस्‍हात बोल्‍लै छिया,

तब सुरुमै पबित्‍त आत्‍मा हामिमाथि आया जैथै तिनुहरुमै पुनि आया।

16 तब प्रभुले भुन्‍या बचन मुकन याद भयो,

‘युहन्‍नाले त पानिले बप्‍तिस्‍मा दिया,

तर तुमिहरुले पबित्‍त आत्‍माको बप्‍तिस्‍मा पाउन्‍याछौं।’

17 प्रभु इसु ख्रिस्‍टकन बिसास गद्‌दा परमेसोरले हामिकन पबित्‍त आत्‍माको बरदान दिया,

तिनुहरुकन पुनि तेइ बरदान दियापछि परमेसोरकन रोक्‍न स्‍हक्‍न्‍या मु को हुँ र?”

18 यिँ कुडा स्‍हुन्‍यापछि प्रभुमै बिसास गन्‍न्‍या यहुदि दाजुभाइहरु छुपुक्‍क लाग्‍या र परमेसोरले आपुति फर्कुन्‍या र बाँच्‍न्‍या मौका अरु जातिहरुकन पुनि दिया छुन् भुन्‍दै परमेसोरको महिमा गर्‍या।

एन्‍टिओखियाको मन्‍डलि

19 स्‍तिफनसकन मार्‍या पछि प्रभुमै बिसास गन्‍न्‍याहरुकन दुख दिया हुनाले जाँकै छरिछिट्‌टन भयाहरुले अरुकन हैन,

तर यहुदिहरुकन मात्‍तै राम्‍मो रैबार स्‍हुनाउदै फोनिके,

साइप्रस र एन्‍टिओखिया सहर स्‍हम्‍मै पुग्‍या।

20 तर तिनुहरुमद्‌दि कोइ कोइ चेलाहरु साइप्रस र कुरेनि देसका मान्‍ठहरु छिया,

र तिनुहरुले एन्‍टिओखिया सहरमै आइकन अरु जातिका मान्‍ठहरुकन प्रभु इसुको बार्‍यामै स्‍हुनाया।

21 तिनुहरुस्‍हात प्रभुको सक्‍ति भया हुनाले मथ्‍थै मान्‍ठहरुले बिसास गरेर प्रभुतिर फर्क्‍या।

22 यइ रैबार यरुसलेमको मान्‍डलिका बिसासिहरुले स्‍हुन्‍या,

र तिनुहरुले बारनाबासकन एन्‍टिओखियामै पठाया।

23 तिँ एन्‍टिओखियामै आयर परमेसोरले ताँइका मान्‍ठहरुकन दया गर्‍या देख्‍यार जात्‍ति खुसि भया,

र तिनुहरु स्‍हबैकन सारा हिर्दयाले प्रभुकन बिसास गरि रनु भुनि बारनाबासले आँट दिया।

24 क्‍यानभुन्‍या बारनाबास राम्‍मा,

पबित्‍त आत्‍मा र बिसासले भरिपुरि भया मान्‍ठ छिया।

अनि तिनुले गर्‍या कामले गद्‌दा मथ्‍थै मान्‍ठहरुले प्रभुमै बिसास गर्‍या।

25 तेइपछि बारनाबास साउलकन खोइन टार्सस सहरतिर गया।

26 जब बारनाबासले साउलकन भेटाया र एन्‍टिओखिया सहरमै ल्‍याया,

अनि दुबै जुनाले एक बर्स्‍हस्‍म्‍म एन्‍टिओखियाका मन्‍डलिका मान्‍ठहरुस्‍हात भेटगाट गद्‌दै मथ्‍थै मान्‍ठहरुकन सिकाया।

एन्‍टिओखियामै स्‍हबै भुन्‍दा पैला ख्रिस्‍टका चेलाहरुकन ख्रिस्‍टियान भुनिया हो।

27 तेइबेला कोइ परमेसोरका रैबार्‍या यरुसलेमबाट एन्‍टिओखियामै आया।

28 तिनुहरुमद्‌दि एकजुना अगाबस नाउँ भया मान्‍ठ छिया।

पबित्‍त आत्‍माले तिनुकन सारा धत्‍तिभरि उनिकाल पड्‌न्‍याछ, भुन्‍न्‍या कुडा मन्‍डलिमै भुन्‍या। तेइ उनिकाल रोमि राजा क्‍लौडियसको सासन गन्‍न्‍या बेला पड्‌यो।

29 यइ कुडा स्‍हुन्‍यार प्रभुका चेलाहरु आपुले स्‍हक्‍या उन्‍सार यहुदियामै बैन्‍या दाजुभाइहरुकन भेटि उठायर पठाउन्‍या स्‍हल्‍ला गर्‍या।

30 अनि तिनुहरुले उठाया भेटि बारनाबास र साउल स्‍हात यरुसलेममै भया मन्‍डलिका अगुवाहरुकन पठाइदिया।

हेरोद राजाले मन्‍डलिका मान्‍ठकन दुख दिया

12

1 तिँ दिनहरुमै हेरोद राजा अग्रिपाले मन्‍डलिका कोइ कोइ मान्‍ठहरुकन पग्‍डेर तिनुहरुमाथि अत्‍याचार गन्‍न लाग्‍या।

2 हेरोदले युहन्‍नाका दाजु याकुबकन तरबारले मार्‍न लाया।

3 यइ कामले यहुदिहरु खुसि भया देखेर पत्‍तुरुसकन पक्‍डन्‍या तरखर गर्‍या।

यइ कुडा भैइरया बेला अखमिरि रोटाको त्‍युबारको सुमय छियो।

4 हेरोदले पत्‍तुरुसकन पक्‍ड्‌यार झ्‍यालखानमै हाल्‍दिया,

र मुक्‍तिको त्‍युबार पछि पत्‍तुरुसकन जुन्‍ताका अगाडि ल्‍याउन्‍या बिचार गरेर तिनुको रछ्‍या गन्‍न सिपाइका चार ठाउँमै चार चारजुना सिपाइहरु जुम्‍मा लाइदिया।

5 यइगरि पत्‍तुरुस झ्‍यालखानमै राखिया,

तर तिनुको निम्‍ति मन्‍डलिका मान्‍ठहरुले परमेसोरस्‍हात बडो जोसिलो भयर प्रार्थना गरिरया छिया।

पत्‍तुरुस झ्‍यालखानबाट छुट्‍या

6 हेरोदले पत्‍तुरुसकन मान्‍ठका अगाडि ल्‍याउनु भुन्‍दा अगेल्‍लो रात,

पत्‍तुरुस दुइटा स्‍हाँङ्‌लाले बानिकन दुइजुना सिपाइहरुका म्‍हाँजौनै सियाछिया। सिपाइहरु पुनि धेला अगाडि ढुकिकन झ्‍यालखानको सुरछ्‌या गरिरया छिया।

7 एक्‍कासि प्रभुका एक सोर्गका रैबार्‍या देखिया र झ्‍यालखानका कोठा उज्‍यालो भया,

अनि सोर्गका रैबार्‍याले पत्‍तुरुसको कुम हल्‍लाउँदै,

“स्‍हाँटा उठ!”

भुनेर उठाया।

तेइबेला पत्‍तुरुसका हातमै बान्‍या स्‍हाङ्‌लाहरु चुँडियर छत्‍तिया।

8 सोर्गका रैबार्‍याले भुन्‍या,

“पाउडो बान र पौला लाउ।”

अनि पत्‍तुरुसले तेइथै गर्‍या।

तिनुले फेरि भुन्‍या,

“तुम्‍मो ओड्‌न्‍या ओडेर मेरो पछि पछि आउ।”

9 अनि पत्‍तुरुस सोर्गका रैबार्‍याका पछि पछि लाग्‍यार झ्‍यालखानबाट बाइर निक्‍ल्‍या।

तर सोर्गका रैबार्‍याले गर्‍या यिँ कुडा स्‍हाँच्‍चै हो भुन्‍न्‍या तिनुकन थाँ छियोन,

तर दर्सन देख्‍थैछु भुनि तिनुले स्‍हुच्‍या।

10 जब पैलो ठौरमै र दोर्स्‍हो ठौरमै लाग्‍या सिपाइहरुकन न्‍हाँगेर सहरमै पैन्‍या फलामे धेलामै पत्‍तुरुस र सोर्गका रैबार्‍या पुग्‍या,

अनि तेइ धेलो आपै उग्‍ड्‌यो र तिनुहरु बाइर निक्‍लिया र एक गल्‍लि पर गयापछि सोर्गका रैबार्‍याले पत्‍तुरुसकन छोडिगया।

11 तेइबेला पत्‍तुरुसका चेत खुल्‍या तब तिनुले भुन्‍या,

“अब मुकन स्‍हाँच्‍चिकै थाँ भयो,

प्रभुले आम्‍ना रैबार्‍याकन पठायर हेरोद राजाको हातबाट र यहुदिहरुले ज्‍या गन्‍न खोज्‍या तिँ स्‍हबैबाट मुकन छुट्‌करा दिया छुन्।”

12 यइ कुडा तिनुकन थाँ भयापछि,

मर्कुस भुनिन्‍या युहन्‍नाकि आमा मरियमका घर गया।

ताँइ मथ्‍थै जुना जुम्‍मा भैइ प्रार्थना गरिरया छिया।

13 पत्‍तुरुसले धेलो ढक्‍कढकाउँदा रोदा नाउँ भयाइ कमारि धेलो उगाड्‌न आइ।

14 पत्‍तुरुसको डाको रयापछि तेइ खुसि भयर धेलो न उगाडि दगुडेर गैइ, “पत्‍तुरुस धेलामै ढुक्‍या छुन्” भुनि।

15 तर तिनुहरुले भुन्‍या,

“तो बौलिगइस् कि क्‍या हो?”

तर तेइले स्‍हाँच्‍चि हो भुनिकन जिद्‌दि गरि।

तब तिनुहरुले भुन्‍या,

“तेइथो भया तिँ पत्‍तुरुसकन हेरबिचार गन्‍न्‍या परमेसोरका रैबार्‍या हुनान्।”

16 तर पत्‍तुरुसले धेलो ढक्‍ढकाइ रया।

अनि तिनुहरुले धेलो उगाड्‌या र पत्‍तुरुसकनै देख्‍ता तिनुहरु छक्‍कै पड्‌या।

17 पत्‍तुरुसले छुबुक्‍क लाग् भुनि हातले स्‍हान गर्‍या,

अनि प्रभुले तिनुकन क्‍यागरि झ्‍यालखानबाट बाइर ल्‍याया तेइ तिनुहरुकन भुन्‍या,

“यिँ कुडा याकुब र मन्‍डलिका बिसासि दाजुभाइहरुकन पुनि भुनिदिनु” भुन्‍यार तिँ ताँइबाट अक्‍कै ठौर गया।

18 अनि भोलि ब्‍याना भयापछि पत्‍तुरुसकन क्‍या भयो भुनि झ्‍यालखानको सिपाइहरुका बिचौनो ठुलो हल्‍ला खल्‍ला भयो।

19 हेरोदले पत्‍तुरुसकन खोइन पठाया,

तर पत्‍तुरुसकन काँइ पुनि फेला पाड्‌यानुन्।

तेइबिअ झ्‍यालखानामै हेराल्‍ला लाग्‍या सिपाइहरुकन स्‍होदपुछ गर्‍या तर केइ पुनि जबाक नदिया हुनाले तिनुहरुकन मार्‌न लाया।

अनि हेरोद यहुदिया छोडि कैसरिया सहर गैकन ताँइ बैन लाग्‍या।

हेरोद राजा मर्‍या

20 हेरोद राजा टुरोस र सिदोन देसका मान्‍ठहरुस्‍हात जात्‍ति झोकाया छिया।

अनि तिँ दुइ सहरका नेताहरु मिलेर राजास्‍हात मिलाप गन्‍न खोज्‍या।

तिनुहरुले राजाकै मान्‍ठ बलस्‍तसकन आपुस्‍हात ल्‍हियर राजास्‍हात भेट गद्‍देउ भुन्‍या।

क्‍यानकि तिँ दुबै सहरका मान्‍ठहरुले खान्‍याकुडा हेरोद राजाको ठौरबाट नै माग्‍नु पड्‍डोछियो।

21 अनि तोक्‍या दिनमै हेरोदले राजाको लाउन्‍या टाला लाइकन मान्‍ठहरुका अगाडि राजगद्‌दिमै बसेर अरु मान्‍ठहरुकन सिछ्‌या दिया।

22 अनि यइ स्‍हुनेर मान्‍ठहरुले “यइ त परमेसोरको बोलि हो,

मान्‍ठको बोलि हैन” भुन्‍यार कोक्‍काया।

23 तर परमेसोरको महिमा नगर्‍या हुनाले तेइबेलै प्रभुका एक सोर्गका रैबार्‍याले हेरोदकन हान्‍या र स्‍याउँ स्‍याउँ किडा पडेर मर्‍यो।

24 तर परमेसोरको बचन फिँजिदै गयो र मथ्‍थैले बिसास गर्‍या।

25 बारनाबास र साउल आम्‍नो काम स्‍हकेर यरुसलेमबाट फर्क्‍या।

अनि तिनुहरुले मर्कुस भुनिन्‍या युहन्‍नाकन पुनि स्‍हातै ल्‍हिया।

बारनाबास र साउलकन छानि पठाया

13

1 एन्‍टिओखिया सहरको मन्‍डलिमै परमेसोरका रैबार्‍याहरु र सिच्‍छ्‍या दिन्‍या मान्‍ठहरु मथ्‍थै छिया।

तिनुहरुमद्‍दि बारनाबास,

काला भुनिन्‍या सिमियोन,

कुरेनिका लुकियस,

हेरोद राजास्‍हातै बड्‍या मनेन र साउल छिया।

2 तिनुहरु बत्‍त बसेर प्रभुको आराधना गरिरया बेला पबित्‍त आत्‍माले भुन्‍या,

“बारनाबास र साउलकन मोइले ज्‍या कामको निम्‍ति तिनुहरुकन डाक्‍याछु,

तेइ कामको निम्‍ति छान।”

3 तेइबिअ तिनुहरुले फेरि बत्‍त बस्‍यार तिँ दुइजुनाकन हात राखि प्रार्थना गरि पठाइदिया।

बारनाबास र साउल साइप्रसमै

4 पबित्‍त आत्‍माले पठाइया बारनाबास र साउल एन्‍टिओखिया सहरबाट सिलुकिया सहरमै गया। ताँइबाट पुनि पानिझाँज चडेर साइप्रसतिर गया।

5 अनि सलामिस सहरमै पुग्‍यापछि यहुदिहरुका सबाघरभित्‍त पसि तिनुहरुले परमेसोरको बचन स्‍हुनाउन लाग्‍या।

तिनुहरुकन सयोग गन्‍न्‍या मर्कुस भुनिन्‍या युहन्‍ना पुनि गयाछिया।

6 तिनुहरु पुरै साइप्रस टापु हुँदै पाफोस भुन्‍न्‍या सहरमै आया।

ताँइ तिनुहरुले एकजुना बारइसु भुन्‍न्‍या यहुदि परमेसोरका झुटा रैबार्‍या जादु गन्‍न्‍याकन फेला पाड्‌या।

7 तेइ जादु गन्‍न्‍या साइप्रस टापुको ठुलो हाकिम सर्गियस पौलसको घरमै बैथो छियो।

सर्गियस पौलस बुद्‌दिमानि मान्‍ठ छिया।

तिनुले बारनाबास र साउलकन डाकि परमेसोरको बचन स्‍हुन्‍न्‍या इच्‍छ्‌या गर्‍या।

8 तर एलुमास जादु गन्‍न्‍याले (एलुमासको अथ्‍थ ग्रिक भासामै जादु गन्‍न्‍या हो) बारनाबास र साउलकन बिरोद गरि सर्गियस पौलसकन इसुमै गर्‍या बिसासबाट फर्काउन खोज्‍यो।

9 अनि साउलको नाउँ पावल पुनि हो, पबित्‍त आत्‍माले भरिकन एलुमासकन हेर्‍या हेर्‍याइ गर्‍या,

10 र भुन्‍या,

“तो राम्‍मा कुडाको सत्‍तुर,

नराम्‍मो काम गन्‍न्‍या,

धुतुआले भरिया सैतानको छोरा क्‍या तो प्रभुका स्‍होजा बाटा बाङ्‍ग्‍याउन छोड्‍डैनै?

11 अब हेर्,

प्रभुको सजाय तोइमाथि पड्‌याछ।

तो अब घामको उज्‍यालो नदेख्‍न्‍या कान्‍या हुन्‍याछै।”

अनि तेइबेला तेइका आँखामै कालो बादल जैथो लाग्‍यो र तेइ आँखा नदेख्‍न्‍या भयो अनि तेइ आँखा नदेख्‍न्‍या भयोर हातले ओडोपुडो छाम्‍न लाग्‍यो।

12 यइथो भया देख्‍यार ठुलो हाकिम सर्गियस पौलसले प्रभुमै बिसास गर्‍या,

क्‍यानभुन्‍या प्रभुको सिच्‍छ्‍यामै तिनुले अचुम्‍म मान्‍या छिया।

पावल र बारनाबास पिसिदियाको एन्‍टिओखियामै

13 पावल र तिनुका स्‍हात्‍याहरु पाफोसबाट पुनि पानिझाँज चडेर पामफिलियाको पर्गा सहरमै पुग्‍या,

र मर्कुस भुनिन्‍या युहन्‍ना पावल र बारनाबासबाट छुट्‌टियर यरुसलेमतिर फर्क्‍या।

14 अनि पावल र बारनाबास पर्गा सहरबाट निक्‍लेर पिसिदियाको एन्‍टिओखिया सहरमै गया।

अनि पट्‌याइ मान्‍न्‍या दिनमै दुबैजुना सबाघरमै गैकन बस्‍या।

15 तब मोसाले दिया अइन र परमेसोरका रैबार्‍याले लेख्‍या किताब पडिस्‍हक्‍यापछि सबाघरका सासन गन्‍न्‍याहरुले पावल र बारनाबासकन डाकि भुन्‍या,

“या भाइहरु हौं,

तुमिहरुस्‍हात मान्‍ठहरुका निम्‍ति आँट दिन्‍या बचन केइ छ भुन्‍या भुन।”

16 यइ स्‍हुनिकन पावल उठ्‌यार हातले स्‍हान गरि भुन्‍या,

“या इस्राएलि दाजुभाइ र परमेसोरको भेइ मान्‍न्‍या मान्‍ठौ स्‍हुन,

17 इस्राएलि जातिका परमेसोरले हाम्‍मा जिजुबाज्‍याहरुकन छानि मिस्रदेसमै हुँदा तिनुहरुकन मथ्‍थै बुनाया,

र आम्‍नो सक्‍ति देखाइकन परमेसोरले तिनुहरुकन मिस्रदेसबाट छुटाइ ल्‍याया।

18 अनि तिनुहरु रुखा ठौरमै हुँदा परमेसोरले चालिस बर्सस्‍हम्‍म हेरबिचार गर्‍या।

19 तेइपछि परमेसोरले कनान देसका सात जातिकन नास पाड्‌यार तेइ देस हाम्‍मा जिजुबाज्‍याहरुकन दिया।

20 तेइबेलास्‍हम्‍म चार सय पचास बर्स्‍ह जति भैस्‍हक्‍या छियो।

“तेइपछि परमेसोरले हाम्‍मा मान्‍ठहरुकन परमेसोरका रैबार्‍या समुएलको पालास्‍हम्‍म सासन गन्‍न्‍या न्‍यादिसहरु दिया।

21 तेइपछि हाम्‍मा पुर्खाले राजा माग्‍या र परमेसोरले बेन्‍यामिन कुलका किसका छोरा साउलकन राजा बुनाया र तिनुले चालिस बर्स्‍हस्‍हम्‍म राज्‍या गर्‍या।

22 परमेसोरले साउलकन राजाबाट हटाइ दाउदकन राजा बुनाया।

अनि परमेसोरले दाउदको बार्‍यामै यइथोगरि भुन्‍या,

‘यिसैको छोरो दाउद मेरो मुन पड्‌न्‍या मान्‍ठ हो।

यइले मेरा स्‍हबै इच्‍छ्‌याका काम पुरा गर्न्‍याछ।’”

23 “परमेसोरले आम्‍नो बाचा पुरा गरेर इस्राएलिहरुको निम्‍ति दाउद राजाका बुङ्‍समै मुक्‍तिदिन्‍या इसुकन पठाया हुन्।

24 इसु आउनु भुन्‍दा पैला बप्‍तिस्‍मा दिन्‍या युहन्‍नाले इस्राएलका स्‍हबै मान्‍ठकन आम्‍ना पाप छोडि बप्‍तिस्‍मा ल्‍हेउ भुनि स्‍हुनाया।

25 अनि युहन्‍नाले आम्‍नो काम स्‍हक्‍या बेला मान्‍ठहरुकन यइथो भुन्‍या,

‘तुमिहरु मुकन मुक्‍ति दिन्‍या मान्‍ठ हुन् कि भुनि स्‍हुइताछौ?

मु तेइ हैन।

तर तिँ मु पछि आउँदै छुन् र मु उनुका पौलाका तुना फुकाउन लायकको नाइ।’”

26 “या,

अब्राहामका स्‍हुन्‍तान र परमेसोरको भेइ मान्‍न्‍या अरु जातिहरु हो,

यइ मुक्‍तिको रैबार हामि स्‍हबैका निम्‍ति परमेसोरले पठाया हुन्।

27 तर यरुसलेममै बैन्‍या मान्‍ठहरु र तिनुहरुका अगुवाहरुले इसु मुक्‍तिदिन्‍या ख्रिस्‍ट हुन भुनि रयानुन्।

र परमेसोरका रैबार्‍याहरुले धर्मसास्‍तरमै लेख्‍या स्‍हबै कुडा पट्‌याइ मान्‍न्‍या दिनमै तिनुहरुले पड्‌यार पुनि बुज्‍यानुन्।

अनि तिनुहरुले इसुकन मान्‍न लायर धर्मसास्‍त्रमै उनुको बार्‍यामै लेख्‍या कुडा पुरा गर्‍या।

28 अनि इसुकन मान्‍या केइ दोस नपाउँदा पुनि तिनुहरुले इसुकन मान्‍नै पड्‌छ भुनि ठुला हाकिम पिलातसस्‍हात बिन्‍ति गर्‍या।

29 यइगरि उनुका बार्‍या धर्मसास्‍तरमै लेख्‍या स्‍हबै कुडा तिनुहरुले पुरा गरिस्‍हक्‍यापछि इसुकन क्रुसबाट तल निकाल्‍यार च्‍यानमै राख्‍या।

30 तर परमेसोरले इसुकन मर्‍याबाट ज्‍युँद्‌याय।

31 अनि गालिलबाट यरुसलेमस्‍हम्‍म आया मान्‍ठहरुले उनुकन मथ्‍थै दिनस्‍हम्‍म देख्‍या,

तिनुहरु इस्राएलका मान्‍ठा निम्‍ति स्‍हाँचि छुन्।

32 परमेसोरले हाम्‍मा जिजुबाज्‍याकन गर्‍या बाचाको रैबार हामि तुमिहरुकन भुन्‍छौं।

33 या कस्‍हरि परमेसोरले इसुकन मर्‍याबाट ज्‍युँद्‍याया तेइ कुडा हामि तिनुहरुका स्‍हुन्‍तानको निम्‍ति नै पुरा गरिदिया,

यइथै दोर्स्‍हो भजनको किताबमै पुनि लेख्‍याछ।

“‘तुमि मेरा छोरा हौं,

आज मु तुम्‍मो बाबा भयाँ।’”

34 परमेसोरले इसुकन कैलेइ नमर्न्‍या गरि मर्‍याबाट ज्‍युँद्‌याया बार्‍यामै यइथो भुन्‍या छुन्,

“‘मोइले दाउदस्‍हात कबुल गर्‍या पबित्‍त र कैलेइ नस्‍हकिन्‍या असिपात दिन्‍याछु।’

35 तेइथै दोर्स्‍हो भजनको किताबमै यइथो लेख्‍याछ,

‘तुमिले आम्‍नो पबित्‍त सेबकका हडकन कुइन दिन्‍यानाइ।’”

36 “यइ कुडा दाउदले आम्‍नो बार्‍यामै भुन्‍या हैनुन्,

क्‍यानभुन्‍या दाउद बाँचुन्‍जै परमेसोरले स्‍हुच्‍या जैथै काम गर्‍यापछि तिँ मर्‍या र तिनुका जिजुबाज्‍या गाड्‍या जैथै तिनुकन पुनि गाड्‍या, अनि तिनुको हड्‌ कुइयो।

37 तर परमेसोरले इसुकन मर्‍याबाट ज्‍युँद्‌याय अनि उनुको हड्‌ कुइयोन।

38 यइबिअ दाजुभाइ हौं,

यिँ इसुले हाम्‍मा पाप माप गद्‍दाछुन भुन्‍न्‍या कुडा तुमिहरुकन स्‍हुनाउन्‍याछु।

39 इसुमै बिसास गन्‍न्‍या स्‍हबैले पापबाट छुटकारा पाइ परमेसोरका अगाडि स्‍है ठरिन्छ।

यइ कुडा मोसाको अइनले पुरा गन्‍न स्‍हक्‍योन।

40 यइबिअ चेतगरि बस,

हैन भुन्‍या परमेसोरका रैबार्‍याले लेख्‍या यिँ कुडा तुमिहरुमाथि पुरा हुन्‍या छुन्,

41 ‘या गिल्‍ला गन्‍न्‍या हौं,

हेर र अचुम्‍म मान!

अनि नास भैजाउ,

क्‍यानभुन्‍या तुमिहरुका सुमयमै एक काम गन्‍न्‍याछु,

तेइ कामको बार्‍यामै कोइले तुमिहरुकन बयान गर्‍या पुनि

तुमिहरुले कैलेइ बिसास गन्‍न्‍यानाइ।’”

42 पावल र बारनाबास सबाघरबाट निक्‍लेर जान्‍याबेला मान्‍ठहरुले अक्‍को पट्‌याइ मान्‍या दिनमै पुनि आइकन यइथा कुडा हामिकन स्‍हुनाइ देउ भुनि बिन्‍ति गर्‍या।

43 बैठेक स्‍हकियापछि मथ्‍थै यहुदिहरु र यहुदि धर्म मान्‍या अरु जातिका मान्‍ठहरु पावल र बारनाबासको पछाडि लाग्‍या।

तेइपछि पावल र बारनाबासले तिनुहरुकन स्‍हुम्‍जाउँनै जैलेपुनि परमेसोरको दयामै रैरनु भुनि बिन्‍ति गर्‍या।

44 अक्‍को पट्‌याइ मान्‍या दिनमै प्रभुको बचन स्‍हुन्‍न सहरका मान्‍ठहरु उल्‍टेर आया।

45 यिँ मान्‍ठहरुकन देखि यहुदि अगुवाले पावल र बारनाबासकन रिस मान्‍न लाग्‍या। पावलले भुन्‍या कुडाको बिरोद गद्‌दै गाल गर्‍या।

46 तर पावल र बारनाबासले भेइ नमानिकन यइथो भुन्‍या,

“परमेसोरको बचन स्‍हबै भुन्‍दा पैला तुमिहरुकनै स्‍हुनाउनु आबासेक छियो।

तर तुमिहरुले यइ बचन नमानि आपैकन अजम्‍बरिको जिबन पाउन लायक नाइ भुन्‍या हुनाले हामि अब अरु जातिहरुति जान्‍याछौं।

47 क्‍यानभुन्‍या प्रभुले हामिकन यइथो आग्‍या दियाछुन्,

“‘धत्‍तिभरिका स्‍हबै मान्‍ठहरुले मुक्‍तिको रैबार पाउन् भुनि

मोइले तुमिहरुकन अरु जातिका मान्‍ठहरुको निम्‍ति उज्‍यालो दिन पठायाछु।’”

48 यइ कुडा अरु जातिहरुले स्‍हुन्‍यार खुसि भया र परमेसोरको गुनगान गर्‍या।

अनि अजम्‍बरिको जिबनको निम्‍ति अगाडिबाटै छान्‍या जातिले बिसास गर्‍या।

49 अनि प्रभुको बचन तेइ भेगै भरि फिजियो।

50 तर पावल र बारनाबासको बिरोदमै यहुदिहरुले धार्मिक मान्‍ठहरु र नाउँ चल्‍यायै स्‍हैनि र सहरका मुख्‍य मुख्‍य मान्‍ठहरुकन उस्‍काया,

र तिँ दुइ जुनाकन आम्‍नो सिमानाबाट धपाया।

51 तेइबिअ पावल र बारनाबासले मान्‍ठहरुकन परमेसोरले निसाप गरुन् भुनि तिनुहरुका बिरोदमै पैतेलाको धुलेउटो टकटक्‍यायार आइकोनिया सहरतिर गया।

52 चेलाहरु मथ्‍थै खुसि भया र पबित्‍त आत्‍माले भरिया।

आइकोनियन सहरमै पावल र बारनाबास

14

1 आइकोनियन सहरमै पावल र बारनाबास यहुदि सबाघरमै गया। र तिनुहरुले सबाघर भित्‍त यइथो किसिमले बोल्‍या, कि ताँइ भया मथ्थै यहुदिहरु र अरु जातिका मान्‍ठहरुले पुनि प्रभु इसु ख्रिस्‍टमै बिसास गर्‍या।

2 तर बिसास नगन्‍न्‍या यहुदिहरुले अरु जातिका मान्‍ठहरुकन उस्‍कायर बिसास गन्‍न्‍या दाजुभाइहरुको बिरोद गन्‍न लाग्‍या।

3 तर पुनि पावल र बारनाबास तेइ सहरमै मथ्‍थै दिनस्‍हम्‍म बस्‍या।

तिनुहरुले प्रभुमै भरोसा राखेर आँट गरि बोल्‍या। अनि प्रभुले तिनुहरुको हातबाट अचुम्‍मका चिनारिहरु र काम गन्‍न्‍या सक्‍ति दियर तिनुहरुले बोल्‍या दयाको रैबार स्‍हाँचो हो भुनि देखाइ दिया।

4 तर सहरका मान्‍ठहरु छुटियार कोइ यहुदितिर र कोइ मुख्‍य चेलाहरुति गया।

5 अनि अरु जातिहरुका मान्‍ठहरु र यहुदि दुबै मिलेर तिनुहरुका अगुवास्‍हात मिलिकन पावल र बारनाबासकन ढुंगाले हान्‍न्‍या निदो गर्‍या।

6 पावल र बारनाबासले यइ कुडा थाँ पायर लुकोनिया ठौरमै पड्‌न्‍या लुस्‍त्रा र डर्बि सहरमै भाग्‍या।

7 अनि दुबै सहरमै तिनुहरुले राम्‍मो रैबारको प्रचार गरिरया।

लुस्‍त्रा र डर्बि सहरमै पावल र बारनाबास

8 लुस्‍त्रा सहरमै हँड्‌न नस्‍हक्‍न्‍या एक जुना मान्‍ठ छियो,

तेइ जुन्‍मैदेखि कुज्‍या भया हुनाले कैले हड्‌न स्‍हक्‍या छियोन।

9 पावलले भुन्‍या कुडा तेइले स्‍हुन्‍नै बस्‍या छियो।

अनि पावलले तेइकन हेरिरया छिया,

तेइ मान्‍ठले मु पुनि भलो हुन स्‍हक्‍छु,

भुनि बिसास गर्‍या पावलले थाँ पाया।

10 पावलले ठुलो डाको गाडि भुन्‍या,

“उठ्‌ र उभिउ।”

अनि तेइ स्‍हुन्‍ना बित्‍तिकै जुरुक्‍कै उठ्‌यो र हँड्‌न लाग्‍यो।

11 अनि पावलले गर्‍या काम ताँइ भया मान्‍ठहरुले देख्‍या,

र तिनुहरुले लुकोनियाको भासामै ठुलो डाकोले भुन्‍न लाग्‍या,

“देउताहरु त मान्‍ठको रुपमै हामिति आयाछुन्।”

12 तिनुहरुले बारनाबासकन जिउस देउता र पावलकन हर्मेस देउता भुन्‍न लाग्‍या,

क्‍यानभुन्‍या पावल नै मुख्‍य मान्‍ठ छिया।

13 अनि जिउस देउताको मुन्‍दिर सहरको छेउति छियो।

तेइ मुन्‍दिरको पुजारिले फुलमाला र गाइको भडहरु ल्‍याइकन सहरका धेलाति आयो।

अनि तिनुहरुले पावल र बारनाबासका अगाडि भडहरुकन बलि चडाउन तैयार गर्‍या।

14 जब मुख्‍य चेला पावल र बारनाबासले यइ कुडा स्‍हुन्‍ना बित्‍तिकै आपद मान्‍नै आम्‍ना टाला चिर्‍या र दगुड्‌दै मान्‍ठहरुको भिडमै गैकन भुन्‍या,

15 “या दाजुभाइहरु हौं,

तुमिहरु क्‍यान यइथो काम गद्‌दाछौं?

हामि पुनि तुमिहरु जैथै सुख दुख गन्‍न्‍या मान्‍ठ हौं,

हामि तुमिहरुकन परमेसोरले दिया रैबार स्‍हुनाउन आया हौं।

यइथो नराम्‍मो काम छोडि सोर्ग र धत्‍ति,

अनि ताँइ भया स्‍हबै चिज बुनाउन्‍या जिउँदो परमेसोरकन मान्‍नु पड्‌छ।

16 पैलाका मान्‍ठहरुकन त परमेसोरले आम्‍नै रितिउन्‍सार चल्‍न दिया छिया।

17 तापुनि परमेसोरले कैले पुनि भलो गन्‍न्‍या काम गन्‍न छोड्‌यानाइ,

क्‍यानभुन्‍या परमेसोरले सरगबाट मेग बर्साइ ठिकै बेलामै अन्‍न फलाइ दिन्‍छुन् र स्‍हबैकन पुग्‍न्‍यागरि खान्‍या कुडा दिइ हाम्‍मो हिर्दया आनन्‍दले भरिदियाछुन्।

यइगरि परमेसोरले गर्‍या स्‍हबै कामले उनुको स्‍हाँचि दिन्‍छ।”

18 यिँ स्‍हबै कुडा भुन्‍यार पावल र बारनाबासले मान्‍ठहरुकन बलि गन्‍नबाट धौ धौ गरि रोख्‍या।

19 तेइपछि एन्‍टिओखिया र आइकोनिया सहरबाट कोइ कोइ यहुदि ताँइ आया।

तिनुहरुले मान्‍ठको भिडकन उस्‍काइ पावलकन ढुंगा हान्‍न लाया,

र पावल मर्‍या भुनि स्‍हुँचेर सहरबाट रक्‍छुदै ल्‍हियार बाइर फाल्‍या।

20 अनि चेलाहरु आयार पावलका ओरिपोरि जुम्‍मा भयापछि पावल जुडुक्‍क उठ्‌यार सहरभित्‍त पस्‍या।

अनि भोलिपल्‍ट बारनाबासस्‍हातै डर्बि भुन्‍न्‍या सहरमै गया।

पावल र बारनाबास सिरियाको एन्‍टिओखियामै

21 पावल र बारनाबासले डर्बि सहरमै राम्‍मो रैबार स्‍हुनायर मथ्‍थै मान्‍ठहरुकन चेला बुनाया,

तेइपछि तिनुहरु लुस्‍त्रा,

आइकोनियाबाट पिसिदिया ठौरको एन्‍टिओखियामै फर्क्‍या।

22 ताँइ तिनुहरुले चेलाहरुकन बिसासमै बलिया हुनु भुन्‍दै अत्‍तो दिया,

र परमेसोरको राज्‍यामै पैनु भुन्‍दा अगाडि हामि स्‍हबैले मथ्‍थै दुख स्‍हनु पड्‌छ भुनि तिनुहरुकन सिकाया।

23 तेइपछि पावल र बारनाबासले स्‍हबै मन्‍डलिमै एल्‍डरहरुकन छान्‍या र बत्‍त बसेर प्रार्थना गद्‌दै तिँ चेलाहरुकन आपुले बिसास गन्‍न्‍या प्रभुका जुम्‍मा लाया।

24 अनि पावल र बारनाबास पिसिदिया ठौरको पामफिलियामै फर्कि आया।

25 पर्गामै पुनि राम्‍मो रैबार स्‍हुनाया।

अनि तिनुहरु अटालिया सहरतिर गया।

26 अनि तिनुहरु अटालियाबाट पुनि पानिझाँज चडिकन एन्‍टिओखिया सहरमै फर्क्‍या।

तेइ सहरका प्रभुमै बिसास गन्‍न्‍या दाजुभाइहरुले पावल र बारनाबासकन परमेसोरको दयामै दुबै जुनाकन स्‍हुम्‍प्‍यार राम्‍मो रैबार स्‍हुनाउन पठाया छिया। तेइ काम स्‍हक्‍यापछि एन्‍टिओखियामै फर्कि आया।

27 एन्‍टिओखियामै आइस्‍हक्‍यापछि पावल र बारनाबासले मन्‍डलिका स्‍हबै मान्‍ठहरुकन डाक्‍या।

अनि परमेसोरले तिनुहरुस्‍हात गर्‍या स्‍हबै कामको बयान गर्‍या,

र कस्‍हरि परमेसोरले अरु जातिहरुका निम्‍ति बिसासको बाटो खोलिदिया तेइ तिनुहरुकन भुन्‍या।

28 तेइपछि दुबैजुना मथ्‍थै दिनस्‍हम्‍म एन्‍टिओखिया मन्‍डलिका दाजुभाइहरुस्‍हात बस्‍या।

यरुसलेमको सबा

15

1 तेइपछि केइ मान्‍ठहरु यहुदियाबाट एन्‍टिओखिया ठौरमै आइकन प्रभुमै बिसास गन्‍न्‍या ताँइका दाजुभाइकन यइथो गरि सिकाउन लाग्‍या,

“मोसाले दिया अइन उन्‍सार खतना नगरि तुमिहरुले मुक्‍ति पाउन स्‍हक्‍तैनौ।”

2 यइथो सिच्‍छ्‍या स्‍हुनेर पावल र बारनाबासको तिनुहरुस्‍हात भुनाभुन भयो।

तेइबिअ ताँइका दाजुभाइहरुले पावल,

बारनाबास र अरु कोइ कोइ बिसासि मान्‍ठहरुकन यइ कुडा मिलाउन यरुसलेमका मुख्‍य चेलाहरु र मन्‍डलिका अगुवाति जान्‍या निदो गर्‍या।

3 तेइबिअ मन्‍डलिका बिसासिहरुले तिनुहरुकन ताँइबाट पठाया।

तिनुहरु फोनिके र सामारियाबाट भैइ गयाबेला तिनुहरुले ताँइका बिसासिहरुकन अरु जातिका मान्‍ठहरुले पुनि प्रभुमै बिसास गर्‍या कुडा स्‍हुनाया।

यइ कुडा स्‍हुन्‍न्‍या दाजुभाइहरु जात्‍ति खुसि भया।

4 जब तिनुहरु यरुसलेम सहरमै पुग्‍या,

तब तिनुहरुकन मन्‍डलिका बिसासिहरु,

मुख्‍य चेलाहरु,

र अगुवाहरुले स्‍हुम्‍मान गर्‍या। परमेसोरले पावल र बारनाबासस्‍हात गर्‍या स्‍हबै कामका बार्‍यामै तिनुहरुकन स्‍हुनाया।

5 तेइपछि फरिसि दलका कोइ कोइ बिसासिहरुले यइथो भुन्‍या,

“अरु जातिका बिसासिहरुले यहुदि अइन उन्‍सार खतना गन्‍नै पड्‌छ र तिनुहरुले मोसाको अइन मान्‍नै पड्‌छ।”

6 यइ कुडाका बिअ मुख्‍य चेलाहरु र मन्‍डलिका अगुवाहरुकन छानपिन गन्‍नलाइ डाक्‍या।

7 ताँइ मथ्‍थै भुनाभुन् भयापछि पत्‍तुरुस उठ्‍यार भुन्‍या,

“दाजुभाइहरु हौं,

तुमिहरुकन थाँहै छ,

अरु जातिका मान्‍ठहरुले प्रभु इसुको राम्‍मो रैबार स्‍हुनुन् र बिसास गरि मुक्‍ति पाउन भुनि परमेसोरले तुमिहरुमद्‍दि मुकन छान्‍या हुन्।

8 स्‍हबै मान्‍ठहरुको हिर्दयाका कुडा जान्‍न्‍या परमेसोरले हामिकन दिया जैथै अरु जातिका मान्‍ठहरुकन पुनि पबित्‍त आत्‍मा दिइकन आम्‍ना मान्‍ठहरु बुनाया कुडा देखाया।

9 परमेसोरले अरु जातिका मान्‍ठहरु र यहुदिहरु कैकन छुट्‍याउदैनुन् अनि तिनुहरुले इसुमै बिसास गर्‍या हुनाले तिनुहरुको हिर्दया स्‍हुद्‌दा पाडि दिया।

10 तेइबिअ यइ अप्‍ठारो यहुदि अइन अरु जातिका बिसासिकन मान्‍नलाइ क्‍यान परमेसोरको जाँच गद्‍दाछौं?

यइ न त जिजुबाज्‍याले मान्‍न स्‍हक्‍या न त हामिले मान्‍न स्‍हक्‍छौं।

11 तर हामि बिसास गद्‌दाछौं,

इसु प्रभुको अनुग्रबाट हामिले उद्‌दार पायाछौं, जस्‍हरि तिनुहरुले पुनि पाया छुन्।”

12 यइ स्‍हुन्‍यार सबाका स्‍हबै मान्‍ठहरु छुबुक्‍क लाग्‍या,

अनि पावल र बारनाबासले अरु जातिहरुका बिचौनो परमेसोरले गर्‍या अचुम्‍मका कामहरु र चिनारिहरुका बार्‍यामै स्‍हुनाउँदा स्‍हबैले ध्‍यान दियर स्‍हुन्‍या।

13 अनि तिनुहरुले भुनि स्‍हक्‍यापछि याकुबले यइथो भुन्‍या,

“दाजुभाइ औ,

मेरा कुडा स्‍हुन,

14 परमेसोरले दया गर्‍यार पैलो चोटि अरुजातिका मान्‍ठहरुको हिर्दयमै काम गरि तिनुहरुकन आम्‍ना मान्‍ठ बुनाया भुन्‍न्‍या कुडा तुमिहरुले सिमोन पत्‍तुरुसबाट स्‍हुनिल्‍यौं।

15 यइथै कुडा परमेसोरका रैबार्‍याले धर्मसास्‍त्रमै लेख्‍याछुन्,

16 “‘तेइपछि मु फर्कुन्‍याछु,

र दाउदको ओद्‌या घर फेरि बुनाउन्‍याछु,

अनि तेइको नास भया राज्‍या,

फेरि सक्‍तिसालि बुनाउन्‍याछु।

17 तेइबिअ अरुजातिका मान्‍ठहरुले परमप्रभुकन खोइन स्‍हकुन्।

अनि अरुजातिका मान्‍ठहरुकन मोइले आम्‍नै हुन घोइराया छु।

18 यइ कुडा परमप्रभुले मथ्‍थै बर्स्‍ह पैलै देखि मान्‍ठहरुकन भुन्‍या छिया।’”

19 याकुबले यइथो भुन्‍न लाग्‍या, “परमेसोरमै फर्केर बिसास गन्‍न्‍या अरुजातिका मान्‍ठहरुकन मथ्‍थै दुख नदिउँ भुन्‍न्‍या मेरो बिचार छ।

20 तर अरु जातिका मान्‍ठहरुकन यइथो कुडा लेखिदेउ,

तुमिहरुले देउताकन पुज्‍या खान्‍या कुडा नखानु,

बेबिचार नगन्‍नु,

अनि घाँटि निमुठि मार्‍या पसुको सेकार र रगत पुनि नखानु।

21 क्‍यानभुन्‍या अगाडिका जिजुबाज्‍या देखि नै सहर सहरमै मोसाले दिया अइन पडेर स्‍हुनाइदैछ, क्‍यानकि यइ स्‍हबै सबाघरमै पट्‌याइ मान्‍न्‍या दिनमै पडिदैछ।”

अरुजातिका बिसासिहरुकन चिठिक

22 तेइपछि मुख्‍य चेलाहरु,

मन्‍डलिका अगुवाहरु र स्‍हबै बिसासिहरुस्‍हात मिलि दुइ जुनाकन छान्‍या।

तिनुहरुकन पावल र बारनाबासस्‍हातै एन्‍टिओखियामै पठाउन्‍या बिचार गर्‍या,

र तिनुहरुले यहुदा भुन्‍न्‍या बारनाबास र सिलासकन छान्‍या यिँ दुबैजुना बिसासिहरुका अगुवा छिया।

23 तिनुहरुस्‍हात यइथो चिठिक पठाया,

“एन्‍टिओखिया,

सिरिया र किलिकियामै रन्‍या अरुजातिका बिसासि दाजुभाइहरुकन मुख्‍य चेलाहरु र अगुवाहरुको जदेउ।

24 हामिले नपठाइकन हाम्‍मो बिचौनोबाट कोइ कोइ मान्‍ठहरु तुमिहरुति आइ बिफरा कुडा सिकाया र दुख दिया हामिले स्‍हुन्‍याछौं।

25 तेइथो भया हुँदा हामि स्‍हबै जुम्‍मा भैइ हामिले गर्‍या निदो तुमिहरुति पठाउनाबिअ दुइ जुनकन छानि, हामिकन माया गन्‍या पावल र बारनाबासस्‍हात पठाउन्‍या बिचार गर्‍याछौं।

26 यिँ दुइजुना यइथा हुन्,

हाम्‍मा प्रभु इसु ख्रिस्‍टका कामको निम्‍ति मर्न पुनि भेइ मान्‍यानाइ।

27 यइबिअ हामिले दुइ जुनास्‍हात यहुदा र सिलासकन पठायाछौं।

तिनुहरुले पुनि यइ कुडा तुमिहरुकन भुन्‍न्‍याछुन्।

28 क्‍यानभुन्‍या मान्‍नु पड्‌न्‍या मुख्‍य कुडा बाएक तुमिहरुकन मोसाले दिया अइनको अरु भौति भारि नबोकाउनु नै पबित्‍त आत्‍मा र हामिकन राम्‍मो लाग्‍यो।

29 तिँ मुख्‍य कुडा यिँ हुन्,

तुमिहरुले देउताकन बलि चडाया खान्‍या कुडा नखानु,

रगत नपिनु,

अनि घाँटि निमुठि मार्‍या पसुको सेकार नखानु र बेबिचार नगन्‍नु,

यिँ कुडाहरु मान्‍यौं भुन्‍या तुमिहरुको राम्‍मो हुन्‍याछ। अनि हामिले भुन्‍न्‍या कुडा यिँ हुन् अब बिदा हुन्‍छौ जदेउ।”

30 तेइपछि चार जुना दाजुभाइ यरुसलेमबाट एन्‍टिओखिया सहरमै गया।

तिनुहरुले ताँइ मन्‍डलिका स्‍हबै मान्‍ठहरुकन जुम्‍मा गर्‍या र तेइ चिठिक दिया।

31 तेइ चिठिकमै लेख्‍या आँट दिन्‍या कुडा स्‍हुन्‍यार स्‍हबै खुसि भया।

32 यहुदा र सिलास आपै पुनि परमेसोरका रैबार्‍या भया हुनाले बिसासि दाजुभाइहरुकन मथ्‍थै बचनबाट आँट दियर तिनुहरुको बिसासकन भरिला गराया।

33 ताँइ तिनुहरु मथ्‍थै दिन बस्‍या र ताँइका बिसासि दाजुभाइहरुले तिनुहरुकन यरुसलेमको मन्‍डलिमै जान्‍या बेला राम्‍मरि जाउ भुनि पठाया।

34 [तर सिलासले ताँइ बैन्‍या इच्‍छ्‍या गर्‍यो।]

35 पावल र बारनाबास मान्‍ठहरुकन प्रभुको बचनबाट सिकाउँदै अरु मथ्‍थै जुना स्‍हात एन्‍टिओखियामै बस्‍या।

पावल र बारनाबास छुटिया

36 मथ्‍थै दिन पछि पावलले बारनाबासकन भुन्‍या,

“अब हामि दुबै जुनाले जो जो सहरमै प्रभुको बचन स्‍हुनाया छियौं तिँ सहरमै फर्केर गइ दाजुभाइहरु कैथा रैछुन बुजौँ।”

37 बारनाबासले मर्कुस भुनिन्‍या युहन्‍नाकन आपुस्‍हातै ल्‍हिन्‍या इच्‍छ्‌या गर्‍या।

38 तर पावलले मर्कुसकनस्‍हातै ल्‍हिन ठिक मान्‍यानुन्,

क्‍यानभुन्‍या मर्कुसले पामफिलियामै काम पुरा नगरि पावल र बारनाबासस्‍हात छुटिया छियो।

39 यइ कुडामै पावल र बारनाबासको मुन मिल्‍योन र दुबै जुना छुटिया,

अनि बारनाबासले मर्कुसकन ल्‍हिइ पानिझाँज चडेर साइप्रसतिर गया।

40 तर पावलले आपुकन सायता गन्‍न सिलासकन छान्‍या,

तेइपछि प्रभुमै बिसास गन्‍न्‍या दाजुभाइहरुले तिँ दुबै जुनाकन परमेसोरका हातमै स्‍हुम्‍पि दिया अनि ताँइबाट छुट्‌या।

41 अनि पावल र सिलास सिरिया र किलिकिया भरिका मन्‍डलिहरुकन बिसासमै भरिला बुनाउँनै गया।

पावल र सिलासकन तिमोथिले भेट्‍या

16

1 पावल डर्बि सहर भैइ लुस्‍त्रा सहरमै आया।

ताँइ तिमोथि नाउँ भया एक जुन चेला छियो।

तेइकि आमा परमेसोरमै बिसास गन्‍न्या यहुदिकि छोरि छिन्,

तर तेइका बाबा ग्रिक जातिका मान्‍ठ छिया।

2 लुस्‍त्रा र आइकोनिया सहरका बिसासि दाजु भाइहरुले तिमोथिकन राम्‍मा मान्‍ठ हुन भुनि भुन्‍दाछिया।

3 तब तिमोथिकन पावलले आपुस्‍हात ल्‍हिन्‍या इछ्‍या गर्‍या अनि ताँइका यहुदिहरुकन बादा नहोस् भुनेर खतना गर्‍या।

क्‍यानभुन्‍या तेइका बाबा ग्रिक हुन भुन्‍या कुडा ताँइका स्‍हबै यहुदिहरुकन थाँ छियो।

4 अनि तिनुहरु सहर सहरमै गयार स्‍हबै ठौरका बिसासिहरुकन यरुसलेमका मुख्‍य चेलाहरु र मन्‍डलिका अगुवाहरुले गर्‍या निदो मान्‍नु भुनि स्‍हुनाया।

5 यइथै गरि मन्‍डलिका मान्‍ठहरुको बिसास भरिलो हुँदै गयो र दिन दिनै प्रभुमै बिसास गन्‍न्‍या मान्‍ठहरु थपिदै गया।

पावलले तोरोआस सहरमै पाया दर्सन

6 पावल, सिलास र तिमोथि फ्रिगिया र गलातिया ठौर हुदै गया। क्‍यानभुन्‍या तिनुहरुकन पबित्‍त आत्‍माले एसियामै बचन स्‍हुनाउन जान दियानुन्।

7 अनि माइसियाको सिमानामै पुग्‍यापछि बेथानियातिर जान्‍या मुन गर्‍या।

तर इसुको आत्‍माले तिनुहरुकन जान दियानुन्।

8 तेइबिअ तिनुहरु माइसिया भैकन तोरोआस सहरतिर गया।

9 तेइ रात पावलले एक स्‍हुइना देख्‍या।

तिनुले माकेडोनिया ठौरको एक जुनले यइथो भुन्‍या स्‍हुन्‍या,

“माकेडोनियामै आइकन हामिकन सयोग गरिदेउ।”

10 पावलले यइथो स्‍हुइना (दर्सन) पायापछि तुरुन्‍तै हामि माकेडोनियामै जान स्‍हतियौं।

क्‍यानभुन्‍या ताँइका मान्‍ठहरुकन राम्‍मो रैबार स्‍हुनाउन परमेसोरले घोइराया हुन् भुन्‍न्‍या कुडा हामिकन थाँ भयो।

लिडियाले प्रभुमै बिसास गरिन्

11 तेइपछि हामिहरु तोरोआसबाट पानिझाँज चडेर स्‍होजै सामोथ्राके भुन्‍या ठौरमै आयौं र भोलिपल्‍ट नियापोलिस सहरमै पुग्‍यौं।

12 अनि ताँइबाट हामिहरु माकेडोनिया ठौरको मुख्‍य सहर फिलिप्‍पिमै पुग्‍यौं।

तेइ सहर रोमिहरुको कब्‍जामै छियो।

हामि तेइ सहरमै दुइ चार दिन बस्‍यौं।

13 अनि पट्‌याइ मान्‍या दिनमै सहरको धेलाबाट बाइर आयौं र नदिका छाइलति प्रार्थना गन्‍न्‍या ठौर छ कि भुनि स्‍हुच्‍या छियौं,

र ताँइ भित्‍त पस्‍यौं तब ताँइ जुम्‍मा भयाइ स्‍हैनिहरुस्‍हात कुडा गर्न लाग्‍यौं।

14 अनि ताँइ हाम्‍मा कुडा स्‍हुन्‍न्‍याहरुमद्‌दि परमेसोरको भक्‍ति गन्‍न्‍या लिडिया नाउँ गर्‍याइ स्‍हैनि छि।

तेइ थिआटिरा भुन्‍या ठौरबाट आइकन फिलिप्‍पिमै राता र हरिया रङका टाला बेइन्‍या काम गद्‌दिछि। पावलले भुन्‍या कुडा राम्‍मो गरि बुजोस् भुनि प्रभुले तिनुको हिर्दया खुलाइदिया।

15 अनि लिडिया र तिनुका घरा स्‍हबै झानले प्रभुमै बिसास गर्‍यार बप्‍तिस्‍मा ल्‍हिया।

र तेइले हामिकन बिन्‍ति गद्‌दै भुनि,

“यति तुमिहरुले मुकन स्‍हाँच्‍चै प्रभुमै बिसास गन्‍न्‍या बुइनि ठराउँदाछौ भुन्‍या मेरो घरमै आइकन बसिदेउ।”

यइगरि तेइले हामिकन आम्‍ना घर आइदेउ भुनि कर गरि।

पावल र सिलास झ्‍यालखानामै

16 एक दिन हामि प्रार्थना गन्‍न्‍या ठौरतिर गैरया छियौं,

ताँइ दुस्‍ट आत्‍माको सक्‍तिले जोखाना हेन्‍या टोक्‍यानिकन फेला पाड्‍यौं,

तेइले मान्‍ठहरुको जोखना हेरि मथ्‍थै रुपियाँ कुमाइ आम्‍ना मालिकहरुकन दिन्‍छि।

17 तेइ टोक्‍यानिले पावल र हाम्‍मा पछि पछि आइर यइथो भुनि कोकाइ,

“यिँ म्‍हाँन परमेसोरका सेबा गन्‍न्‍या मान्‍ठ हुन्।

यिनुहरुले त मुक्‍ति पाउन्‍या बाटाका बार्‍यामै स्‍हुनाउँदाछुन्।”

18 तेइबिअ मथ्‍थै दिनस्‍हम्‍म तेइ टोक्‍यानिले तेइथै गरिरै अनि पावलले झिजो मानि फन्‍क्‍क फर्क्‍यार तेइ नराम्‍मा आत्‍माकन भुन्‍या,

“इसु ख्रिस्‍टको नाउमै तो तेइ टोक्‍यानिबाट निस्‍कि जा।”

अनि दुस्‍टआत्‍मा तुरुन्‍तै तेइकन छोडि गयो।

19 तर तेइका मालिकहरुले रुपिँया कुमाउन्‍या बाटो बिफल भया थाँ पायार पावल र सिलासकन पक्‍ड्‌यार बजारका चोकबाटै रख्‍छुदै निसाप गन्न्‍याहरुति ल्‍हिया।

20 अनि पावल र सिलासकन सहरका हाकिमहरुति ल्‍हियार भुन्‍या,

“यि मान्‍ठ यहुदि हुन्, यि दुबैले हाम्मा सहरका मान्‍ठहरुकन अल्‍मल्‍याइकन दुख दिदैछुन्।

21 यिनुहरुले यइथा रितिथिति सिकाउन्‍छुन्, तिँ हामि रोमिहरुले मान्‍नु ठिक नाइ।”

22 तेइबेला मान्‍ठहरुको भिडले पावल र सिलासकन कुट्‍न लाग्‍या।

सहरका हाकिमहरुले दुबैजुना टाला चिरेर फाल्‍दिया, अनि डिङ्‍लाले हान भुनि आग्‍या दिया।

23 तिनुहरुले पावल र सिलासकन डिङ्‍लाले बेसगरि कुट्‍यार झ्‍यालखानामै हाल्‍दिया र झ्‍यालखानका हाकिमले यिँ दुबै जुनाकन निक्‍लुन नस्‍हक्‍न्‍या गरि थुन भुन्‍या।

24 यइथो हुकुम पायापछि पावल र सिलासकन झ्‍यालखानाको स्‍हबै भुन्‍दा भित्‍त कोठा ल्‍हियार दुबैजुनाका खुट्‍टामै ठिँगुरोa ठोकिकन राख्‍या।

25 अनि पावल र सिलास मद्‍दि राततिर प्रार्थना गद्‍दै परमेसोरको गाना गाउँनैछिया।

र अरु कैदिहरुले स्‍हुनिरया छिया।

26 तेइबेलै एक्‍कासि ठुलो भुइँचालो आयो।

तब झ्‍यालखानका जगहरु हल्‍याया,

स्‍हबै धेला उग्‍ड्‍या र कैदिहरुकन बान्‍या स्‍हाङ्‌लाहरु फुक्‍या।

27 अनि झ्‍यालखानका हाकिम ढुल्‍याबाट ब्‍युँज्‍या।

तेइबेला स्‍हबै धेलाहरु उग्‍ड्‌या देख्‍यार स्हबै कैदिहरु भागिगया स्‍हुचि आपै काटियर मन्‍नाबिअ तरबार गाड्‌या।

28 यइ देख्‍यार पावलले ठुलो डाकाले तिनुकन भुन्‍या,

“आपैकन नोक्‍सानि नगर,

हामि स्‍हबै नेइछौं।”

29 हाकिमले यइ स्‍हुन्‍योर बत्‍ति मागि दगुड्‌डै भित्‍त आयो,

र भेइले काम्‍दै पावल र सिलासका खुट्‍टामै घोप्‍ट्‍या पड्‌यो।

30 अनि हाकिमले पावल र सिलासकन बाइर ल्‍याइ भुन्‍यो,

“मुक्‍ति पाउन मोइले क्‍या गन्‍नु पड्‌छ?”

31 तिनुहरुले भुन्‍या,

“प्रभु इसुकन बिसास गर अनि तुमि र तुम्‍मा झानले मुक्‍ति पाउन्‍याछौं।”

32 अनि पावल र सिलासले तिँ र तिनुका घरमै भया जति स्‍हबैकन प्रभुको बचन स्‍हुनाया।

33 हाकिमले तेइ रात दुबै जुनकन आम्‍ना घर ल्‍हियार घा पोछि दिया।

अनि तिँ र तिनुका झानले तुरुन्‍तै बप्‍तिस्‍मा ल्‍हिया।

34 तेइपछि हाकिमले पावल र सिलासकन आम्‍ना घर ल्‍हि खच्‍च ख्‍वाया।

तिँ र तिनुका झानले परमेसोरकन बिसास गर्‍या हुनाले स्‍हबै खुसि भया।

35 भोलिपल्‍ट छकलै सहरका हाकिमहरुले सिपाइहरुन,

“पावल र सिलासकन छोड्‍डेउ” भुन्‍न्‍या आदेस दिइकन पठाया।

36 तेइबिअ झ्‍यालखानका हाकिमले पावलकन भुन्‍या,

“तुमि र सिलासकन छोड्‌दिनु भुनि सहरका हाकिमहरुले आदेस दियाछुन्।

तेइबिअ तुमिहरु खुसि हुँदै जाउ।”

37 तर पावलले तेइ रैबार ल्‍याउन्‍या सिपाइहरुकन भुन्‍या,

“हामि रोमि मान्‍ठ हुना हुनै पुनि तिनुहरुले हामिकन केइ पुनि दोस फेला नपाडिकनै मान्‍ठहरुका अगाडि बेस्‍गरि कुट्‍या र झ्‍यालखानामै हुल्‍या,

अनि अइले सुटुक्‍कै छोड्‍न खोज्‍याछुन्?

हामि जाँदैनौ।

आदेस दिन्‍या हाकिमहरु आपै आइकन हामिकन छोड्‍नु पड्‌छ।”

38 पावलले भुन्‍या कुडा सिपाइहरुले हाकिमहरुति गैकन भुन्‍या।

पावल र सिलास रोमि मान्‍ठ हुन् भुन्‍न्‍या स्‍हुनेर तिनुहरुले भेइ मान्‍या।

39 तेइपछि हाकिमहरु आइकन पावल र सिलासस्‍हात माप माग्‍या,

अनि तिँ दुबै जुनाकन झ्‍यालखानबाट बाइर ल्‍हियर यइ सहर छोडि जाउपुडा भुनि बिन्‍ति गर्‍या।

40 पावल र सिलास झ्‍यालखानबाट निस्‍क्‍यापछि लिडियाको घरमै गया,

र ताँइ प्रभुकन बिसास गन्‍न्‍या दाजुभाइस्‍हात भेटगाट गर्‍या र तिनुहरुकन आँट दिइ छुट्‍या।

a 

16:24 ठिँगुरो अपरादिकन थुन्‍यर राख्‍ता भाग्‍न र उम्‍कन नपाओस् भुनि तेइको दुबै खुट्‍टा छिरायर बान्‍न्‍या काठका दुइ फल्‍याक जोडेर थारिम लाउन्‍या चिजबस्‍तु

पावल थेसलोनिके सहरमै

17

1 पावल र सिलास अम्‍फिपोलिस र अपोल्‍लोनिया सहरबाट भयार थेसलोनिके सहरमै पुग्‍या।

ताँइ यहुदिहरुको एक सबाघर छियो।

2 अनि आम्‍नो आदत उन्‍सार पावल सबाघर भित्‍त गया, र तिन हप्‍तास्‍हुम्‍म पट्‌याइ मान्‍न्‍या दिनहरुमै धर्मसास्‍त्रमै लेखिया कुडाहरुको बार्‍यामै तिनुहरुस्‍हात खल गरिरया।

3 पावलले ताँइका मान्‍ठहरुकन यइथोगरि बुजाइदिया,

“मुक्‍ति दिन्‍या राजा ख्रिस्‍टले दुख पाइ मन्‍नु पड्‍यो र मर्‍याबाट ज्‍युँदिनु पड्‌यो,

अनि मोइले प्रचार गर्‍या इसु नै मुक्‍ति दिन्‍या ख्रिस्‍ट हुन्” भुनि धर्मसास्‍त्रबाट प्रमाण दिया।

4 पावलको यइ कुडा स्‍हुनायर यहुदिहरुले प्रभुमै बिसास गर्‍या र तेइथैगरि परमेसोरकन पुज्‌न्‍या मथ्‍थै ग्रिकहरु र मथ्‍थै नाउँ चलेइ स्‍हैनिहरुले पुनि बिसास गरिकन पावल र सिलासस्‍हात हँड्‍या।

5 तर अरु यहुदिहरुले तिनुहरुकन रिस मान्‍यार बजारका गुन्‍डाहरुकन जुम्‍मा गर्‍यार सहरमै अराम्‍मा काम गन्‍न लाया।

अनि तिनुहरुले पावल र सिलासकन मान्‍ठहरुका अगाडि ल्‍यायर ढुकाउन यासोन भुन्‍न्‍या मान्‍ठको घरभित्‍त तोडफोड गर्‍या।

6 तर तिनुहरुले पावल र सिलासकन फेला पाड्‌यानुन्।

यइबिअ तिनुहरुले यासोन र प्रभुकन बिसास गन्‍न्‍या अरु दाजुभाइकन रक्‍छुदै सहरका हाकिमहरुति ल्‍हियार भुन्‍या, “पावल र सिलासले सुन्‍सार भरि दुख दिया छुन् जो अइले हाम्‍मो सहरमै पुनि आयाछुन्।

7 यासोनले तिनुहरुकन आम्‍ना घर राख्‍याछुन्।

तिनुहरुले इसु भुन्‍न्‍या अक्‍कै राजा छुन् भुनि रोमि म्‍हाँराजाको बिरुद्‍दमै यिँ कामहरु गद्‍दाछुन्।”

8 यइ कुडा स्‍हुन्‍यार सहरका मान्‍ठहरु र हाकिमहरु आत्‍तिया।

9 अनि हाकिमहरुले यासोन र तिनुस्‍हात भया मान्‍ठहरुस्‍हात धरौटि ल्‍हिइ छोडिदिया।

पावल र सिलास बेरिया सहरमै

10 पावल र सिलासकन प्रभुमै बिसास गन्‍न्‍या दाजुभाइहरुले राता रात बेरिया सहरमै पठाया।

अनि तिनुहरु बेरियामै पुग्‍यापछि यहुदिहरुको सबाघर भित्‍त पस्‍या।

11 ताँइका यहुदि मान्‍ठहरु थेसलोनिकेका मान्‍ठहरु भुन्‍दा निका छिया।

तिनुहरुले परमेसोरको बचन मुनलाइकन स्‍हुन्‍या।

पावलले भुन्‍या कुडा स्‍हाँचा हुनकि होइनुन् भुनि तिनुहरु दिनदिनै धर्मसास्‍त्र पडेर जाँइता छिया।

12 यइबिअ मथ्‍थै यहुदिहरुले प्रभुमै बिसास गर्‍या,

अनि नाउँ चल्‍या मथ्‍थै ग्रिक स्‍हैनिहरु र लोग्न्‍याहरुले समेत बिसास गर्‍या।

13 अनि परमेसोरको बचन बेरियामै पुनि पावलले स्‍हुनाउदैछुन् भुन्‍या थेसलोनिकेका यहुदिहरुले थाँ पायापछि।

ताँइ पुनि आइ पावलको बिरोद गन्‍न तिनुहरुले मान्‍ठहरुकन उच्‍काया।

14 तेइ देखिकन बिसासि दाजुभाइहरुले पावलकन तुरुन्‍तै समुन्‍द्रका छइलति पठाइदिया।

तर सिलास र तिमोथि बेरिया सहरमै बस्‍या।

15 अनि पावलकन पिर्‍याउन जान्‍याहरुले एथेन्‍स सहरस्‍हम्‍म पिर्‍याइदिया।

पावलले आपुकन पिर्‍याउन आउन्‍या दाजुभाइहरुस्‍हात सिलास र तिमोथिकन स्‍हाँटा आउनु भुनि रैबार पठाया।

एथेन्‍समै पावलको प्रचार

16 सिलास र तिमोथिका बिअ पावलले एथेन्‍स सहरमै ढुक्‍या बेला तेइ सहरभरि मुत्‍तिहरु देख्‍यार तिनुकन जत्‍ति दुख लाग्‍यो।

17 तेइबिअ पावल यहुदिहरुको सबाघरमै गैइ परमेसोरकन मान्‍या मान्‍ठहरु,

यहुदिहरु अनि बजारमै भेटिन्‍या मान्‍ठहरुस्‍हात दिनदिनै खल गद्‍दाछिया।

18 अनि इपिक्‍युरि र स्‍तोइकि दलका गुरुहरुले पावलस्‍हात खल गर्‍या।

तिनुहरुमद्‍दि कोइ कोइले भुन्‍या,

“यइ बक्‍बकेले क्‍या भुन्‍दोछ?”

अरुहरुले पुनि भुन्‍या,

“यइले त अरु नौला देउताको कुडा गद्‍दैछ!”

क्‍यानभुन्‍या पावलले इसु मर्‍याबाट ज्‍युँदिया भुन्न्‍या कुडाको बार्‍यामै स्‍हुनाया छिया।

19 तेइबिअ तिनुहरुले पावलकन अरियोपागस भुन्‍न्‍या सबामै ल्‍हियार स्‍होद्‍या,

“तुमिले स्‍हुनाया यइ नौलो सिच्‍छ्‍या क्‍या हो, हामिकन भुन।

20 क्‍यानकि तुमिले हामिकन अनौटा कुडा स्‍हुनाउँदैछौं।

यइ कुडा कइथो हो तेइ हामिकन बुजाइदेउ।”

21 अनि स्‍हबै एथेन्‍सका मान्‍ठहरु र ताँइ बैन्‍या बिदेसिहरुले अरु कुडामै भुन्‍दा नौला नौला कुडा भुन्‍न्‍या र स्‍हुन्‍न्‍या गरि दिन काट्‍टाछिया।

22 तेइबिअ पावलले अरियोपागस भुन्न्‍या सबाको अगाडि ढुक्‍यर भुन्‍या,

“एथेन्‍सका मान्‍ठौ,

तुमिहरु स्‍हबै कुडामै जात्‍ति धर्मि रैछौं भुन्‍न्‍या मोइले थाँ पाया।

23 क्‍यानकि मु घुमघाम गद्‍दै जाँदा तुमिहरुको पुजा गन्‍न्‍या ठौरहरु देख्‍याँ।

मोइले बेदिमै पुनि यइथो देख्‍याँ,

‘नरया देउताको निम्‍ति’ भुनि लेख्‍या रैछ। यइबिअ तुमिहरुले नरइकन पुज्‍या परमेसोरको बार्‍यामै मोइले भुन्‍नैछु।

24 परमेसोरले यइ सुन्‍सार र नेइ भया स्‍हबै चिज बुनाया।

तिँ नै सोर्ग र धत्‍तिका मालिक भया हुनाले हातले स्‍हज्‍या मुन्‍दिरमै बैथैनुन्।

25 अनि परमेसोरकन मान्‍ठहरुको हातबाट चडाया चिजहरुको खाँचो पड्‌डैन्।

बतु उनुले स्‍हबै मान्‍ठहरुकन जिबन,

स्‍हास र स्‍हबै चिज दिन्‍छुन्।

26 परमेसोरले एक जुन मान्‍ठबाट सुन्‍सार भरि बैन्‍या जाति जातिका मान्‍ठहरु बुनाया र सुन्‍सारमै बैन दिया।

अनि तिनुहरुको बाँच्‍न्‍या सुमय र बैन्‍या ठौर पुनि अगाडिबाटै तोकिदिया।

27 मान्‍ठहरुले परमेसोरकन खोजुन् र उनु को हुन् भुनि खोजेर फेला पाड्‌न स्‍हकुन् भुनि तिनुले यइथो गर्‍या हुन्।

तर पुनि परमेसोर हामि स्‍हबैबाट टाडा नाइ।

28 क्‍यानभुन्‍या कोइले यइथो भुन्‍याछ,

“‘हामि उनुमै जिउँछौं,

र ओडापुडा हँड्‍छौं,

अनि हाम्‍मो अस्‍तित्‍तो उनुमै छ।’

अनि तुमिहरुका आम्‍नै कबिता लेख्‍न्‍न्याले पुनि यइथो भुन्‍याछुन्,

‘स्‍हाँच्‍चि हामि उनुकै स्‍हुन्‍तान हौं।’”

29 “यइथै हामि परमेसोरका स्‍हुन्‍तान भया हुनाले,

हामिले परमेसोरकन मान्‍ठका मुनले स्‍हुच्‍या र हातले बुनाया सुन,

चाँदि र ढुङ्‍गाका मुत्‍ति जैथा स्‍हुम्‍जुनु हुँदैन।

30 यइबिअ अगाडि थाँ नपाइकन गर्‍या पाप परमेसोरले मतलब गद्‍दैनुन्।

तर अब परमेसोरले स्‍हबै मान्‍ठहरुकन आम्‍ना पाप छोडि पछ्‍ताप गर भुनि आग्‍या दियाछुन्।

31 क्‍यानभुन्‍या परमेसोरले धत्‍तिका स्‍हबै मान्‍ठहरुको निसाप गन्‍न्या दिन छानि स्‍हक्‍या छुन्।

तेइ दिन उनुले छान्‍या मान्‍ठबाट सुन्‍सारका मान्‍ठहरुको स्‍हइ निसाप गर्न्‍याछुन्।

तेइ मान्‍ठकन निसाप गन्‍न्‍या अदिकार छ भुन्‍न्‍या प्रमाण स्‍हबै मान्‍ठहरुकन दिन परमेसोरले उनुकन मर्‍याबाट ज्‍युँद्‍याया।”

32 अनि तिनुहरुले मर्‍याबाट ज्‍युँदिन्‍या बार्‍यामै स्‍हुन्‍यार कोइ कोइले पावलकन खिसि गर्‍या।

तर अरुहरुले भुन्‍या,

“तुमिले भुन्‍या यइ कुडाका बार्‍यामै हामिकन फेरि स्‍हुन्‍न्‍या मुन छ।”

33 तेइपछि पावल तिनुहरुबाट गया।

34 अनि नाप्‍नापा मान्‍ठहरुले प्रभुमै बिसास गर्‍या र पावलस्‍हात गया।

तिनुहरुमद्‌दि अरियोपागस भुन्‍न्‍या सबाका डियनुसियस,

दामारिस नाउँ भयाइ स्‍हैनि र अरु पुनि छिया।

पावल कोरिन्थि सहरमै गया

18

1 तेइपछि पावल एथेन्स छोडिकन कोरिन्थि सहरमै गया।

2 ताँइ पावलले पोन्‍टस ठौरको अकिलास भुन्न्या एक जुना यहुदिकन भेट्‌या।

तेइ आम्नि जोइ प्रिस्‍किलास्हात इटालिया देसबाट आया छियो,

क्‍यानभुन्‍या रोमको राजा क्लौडियसले स्हबै यहुदिहरुकन रोम सहर छोड्न्या हुकुम दियाछिया।

पावल तिनुहरुकन भेट्न गया।

3 पावल र तिनुहरुको काम एकै भया हुनाले तिनुहरुस्‍हातै बस्‍या,

र काम गर्‍या,

क्‍यानभुन्‍या तिनुहरुको काम पाल बुनाउन्‍या ‍छियो।

4 पावल पट्‌याइ मार्‌न्‍या दिनमै जैले पुनि सबाघरमै गैइ यहुदिहरु र ग्रिकहरुकन इसुको बार्‍यामै बुजाउन कोसित गद्‍दाछिया।

5 सिलास र तिमोथि माकेडोनियाबाट आयापछि,

पावलले पुरै सुमय इसुको बार्‍यामै स्हुनाउन्‍या काम गर्‍या। अनि उनुले यहुदिहरुकन इसु नै मुक्‍ति दिन्‍या ख्रिस्ट हुन् भुनि बुजाउन्‍या काम गर्‍या।

6 तर यहुदिहरुले पावलको बिरोद गद्‍दै खिसि गन्‍न लाग्‍या।

पावलले तिनुहरुको बिरुद्‍दमै आम्नो टालाको धुल्‍याउटो टक्टकाउदै भुन्‍या,

“तुमिहरु नास भयौ भुन्‍या तुमिहरुकै दोसले नास हुन्‍याछौं तेइ दोस मुकन लाग्‍दैन।

अब देखि मु अरुजातिहरुति इसुको राम्‍मो रैबार स्‍हुनाउन जान्‍याछु।”

7 अनि पावल ताँइबाट परमेसोरको सेबा गन्‍न्‍या तितस युस्तस नाउँ गर्‍या मान्‍ठको घरमै गया।

र तेइको घर सबाघरको छेउति छियो।

8 सबाघरका अगुवा क्रिस्पस र तिनुका स्हबै झानले प्रभुमै बिसास गर्‍या,

र कोरिन्थिका एतिका मान्‍ठहरुले पुनि पावलको बचन स्हुन्‍यार प्रभुमै बिसास गर्‍या,

र बप्‍तिस्‍मा ल्‍हिया।

9 एक रात प्रभुले पावलकन स्‍हुइनामै भुन्‍या,

“भेइ नमान,

तर बोल्‍लै जा, र चुप्‍प नलाग्,

10 क्‍यानकि मु तोस्हात ‍छु,

कोइले पुनि तोकन केइ पुनि गन्‍न स्हक्न्‍यानाइ,

क्‍यानकि यइ सहरमै मेरा एतिका मान्‍ठहरु छुन।”

11 परमेसोरको बचन सिकाउँदै पावल एक बर्स्‍ह छ मुइना स्हम्मै तिनुहरुस्हात बस्‍या।

12 अखैया भुन्‍न्‍या ठौरमै गलियोन भुन्‍या मान्‍ठ ठुलो हाकिम हुँदा, यहुदिहरु मिलेर पावलकन पक्‍डेर अदालतमै ल्‍हिया।

13 तिनुहरुले यइथो भुन्‍या, “यइ मान्‍ठले हाम्‍मो अइनस्‍हात नमिल्‍ल्‍या किसिमले परमेसोरको आराधना गन्‍न मान्ठहरुकन उस्‍काउँदैछ।”

14 जब पावल बोल्‍लै लाग्‍या छिया,

तब गलियोनले यहुदिहरुकन भुन्‍या, “यहुदिहरु हौं, यइ मान्‍ठले गर्‍या काम स्हाँच्‍चि नै नराम्‍मो र ठुलो अपराद गर्‍या भया मोइले तुमिहरुका कुडा मान्‍नै पड्‌न्‍या छियो।

15 तर यइ त तुमिहरुले सिकाउन्‍या कुडाहरु,

नाउँहरु र तुमिहरुकै अइनका बार्‍यामै रैछ।

यइ तुमिहरु आपैले मिलाउ मु यइ कुडाको निसाप गद्‍दैन।”

16 अनि गलियोनले तिनुहरुकन अदालतबाट निकाल्यो।

17 तब तिनुहरु स्हबैले सबाघरका सासन गन्‍न्‍या सोस्थेनेसकन स्हमात्यार अदालतको अगाडि कुट्‍या।

तर गलियोनले तेइ कुडाको केइ मत्‍लब गर्‍योन।

पावल एन्‍टिओखिया सहरमै फर्क्‍या

18 तेइपछि पावल मथ्‍थै दिन कोरिन्थि सहरका बिसासि दाजुभाइस्हात ताँइ बस्‍या।

तब तिनुहरुबाट बिदा भैइ पानिझाँज चडि सिरिया गया।

तिँस्हात प्रिस्किला र अकिलास पुनि छिया। उनुले भाकल गर्‍या उनुसारले किंक्रिया सहरमै आम्नो कप्‍पाल खौर्‍या।

19 तिनुहरु एफिससमै पुग्‍यापछि,

पावलले प्रिस्‍किला र अकिलासकन ताँइ छोडि, आपु मात्‍तै सबाघरमै पस्‍यार यहुदिहरुस्हात खल गन्‍न लाग्‍या।

20 तब तिनुहरुले पावलकन एक दुइ दिन हामिस्हात बस भुनि बिन्‍ति गर्‍या।

तर पावलले मान्‍यानुन्।

21 तिनुहरुस्हात छुट्‌टिन्या बेला पावलले यइथो भुन्‍या,

“परमेसोरको इच्छा भयो भुन्‍या फेरि मु तुमिहरुति आउन्याछु।”

तेइपछि तिँ एफिससबाट पानिझाँजमै चडि गया।

22 पावल कैसरियामै पुग्‍यार यरुसलेममै गैइ मन्‍डलिका मान्‍ठहरुस्हात भेटगाट गर्‍या।

तेइपछि पावल एन्‍टिओखिया सहरमै फर्क्‍या।

23 पावल ताँइ एक दुइ दिनस्हम्म बस्‍या।

तेइपछि पावल गलातिया र फ्रिगियाको स्हबै ठौरमै जाँनै बिसासिहरुकन बिसासमै भरिला पाड्‌दै अक्‍को ठौरमै गया।

अपोल्‍लोसले एफिसस सहरमै प्रचार गर्‍या

24 अलेक्‍जेन्‍ड्रिया भुन्‍न्‍या ठौरमै अपोल्‍लोस भुन्‍न्‍या एक जुना यहुदि एफिससमै आयो।

तेइ परमेसोरको बचन जान्‍न्‍या बुझ्‍न्‍या र सप्‍पारि कुडा गन्‍न स्हक्न्‍या मान्‍ठ छियो।

25 प्रभु इसुले सिकाया जिबनको बाटोका बार्‍यामै तेइले राम्‍मरि सिक्‍या छियो।

तेइबिअ मुनैबाट खुसि भैकन इसुको बार्‍यामै सप्‍पागरि सिकाउन्‍छियो।

तर पुनि तिनुले युहन्‍नाले दिन्‍या बप्‍तिस्‍मा मात्‍तै थाँ पाया छिया।

26 पावल सबाघरमै भेइ नमानिकन बोल्‍न लाग्‍या।

जब पावलले बोल्‍या कुडा प्रिस्किला र अकिलासले स्‍हुन्‍यापछि तिनुहरुले पावलकन आम्ना घरमै ल्‍हिया,

अनि तिनुकन परमेसोरले देखाया जिबनको बाटाका बार्‍यामै सप्‍पारि बुजाइदिया।

27 तिनुले अखैयामै जान्‍या मुन गद्‍दा बिसासि दाजुभाइहरुले तिनुकन ताँइ जान्‍या आँट दियार उनुकन सम्‍मान गरुन् भुनि ताँइका बिसासि दाजुभाइहरुकन हौसला दिइ निबेदन लेख्‍या।

ति ताँइ पुग्‍यार प्रभुको अनुग्रबाट बिसासिहरुकन मथ्थै सयोग गर्‍या।

28 क्‍यानभुन्‍या तिनुले परमेसोरको बचनबाटै इसु नै मुक्‍तिदिन्‍या ख्रिस्ट हुन् भुनि मान्ठहरुको अगाडि यहुदिहरुकन केइ पुनि बोल्‍न नस्हक्‍न्‍या गर्‍या।

पावल एफिसस सहरमै

19

1 अपोल्‍लोस कोरिन्थ सहरमै भया बेला पावल एसिया ठौरबाट भित्‍त भित्‍तै एफिससमै आया।

ताँइ तिनुले कोइ कोइ चेलाहरुकन भेट्‍या।

2 तेइपछि पावलले तिनुहरुकन भुन्‍या,

“क्या तुमिहरुले प्रभुमै बिसास गरेर पबित्‍त आत्‍मा पायौं?”

तिनुहरुले भुन्‍या,

“हामिहरुले त पबित्‍त आत्‍मा छुन् भुन्‍न्‍या त हामिले स्हुन्‍या पुनि नाइ।”

3 अनि पावलले तिनुहरुकन भुन्‍या,

“तेइथो भया तुमिहरुले कैथो बप्‍तिस्‍मा ल्‍हियौं त?”

तिनुहरुले भुन्‍या,

“युहन्‍नाले दिया बप्‍तिस्‍मा।”

4 तब पावलले भुन्‍या,

“युहन्‍नाले दिया बप्‍तिस्‍मा त पछ्‍तापको बप्‍तिस्‍मा छियो।

युहन्‍नापछि आउन्‍या इसुमाथि बिसास गन्‍नु भुनि तिनुले मान्ठहरुकन भुन्‍ना छिया।”

5 यइ कुडा स्हुन्‍यार तिनुहरुले प्रभु इसुको नाउँमै बप्‍तिस्‍मा ल्‍हिया।

6 जब पावलले तिनुहरुमाथि हात राख्‍या,

तब पबित्‍त आत्‍मा तिनुहरुमाथि आया, र तिनुहरुले नबुइन्‍या भासामै बोल्‍या र भबिस्‍यबानि गर्‍या।

7 ताँइ जुम्‍मा बार जुना जति मान्‍ठहरु छिया।

8 पावल सबाघरमै जाँदै तिन मुइनास्हम्‍म भेइ नमानि परमेसोरको राज्‍याको बार्‍यामै राम्‍मरि बुजुन भुनि मान्‍ठहरुकन सिकाया।

9 तर कोइ कोइले मुन कठोर बुनाइ प्रभुमै बिसास गर्‍यानुन्।

तिनुहरुले प्रभुले दिया मुक्‍ति पाउन्‍या बाटोकन स्‍हबैका अगाडि बिरोद गर्‍या।

तेइबिअ पावल तिनुहरुको सबाघरमै जानै छोडिदिया र प्रभुमै बिसास गन्‍न्‍या चेलाहरुकन आपुस्हात ल्हिइ टुरान्‍नसको पाठसालामै मान्‍ठहरुस्‍हात खल गन्‍न लाग्‍या।

10 पावलले ताँइ दुइ बस्‍र्हस्हम्‍म सिकाया अनि एसियाका स्हबै यहुदि र अरु मान्‍ठहरुले प्रभुको बचन स्हुन्‍या।

एफिससमै अचुम्‍मका काम

11 परमेसोरले पावलबाट पत्‍याउनै नस्हकिन्‍या अच्‍चुम्‍मैका कामहरु गर्‍या।

12 पावलले छुइया रुमाल र पछ्‌यौडा ल्हिइ मुदौरुहरुमाथि राखिदिँदा तिनुहरुको हडा रोग भलो हुन्छियो र नराम्‍मो आत्‍मा पुनि निक्‍लि जान्‍छियो।

13 यहुदि झारफुक गन्‍न्‍याहरु ओडापुडा डुल्‍लै नराम्‍मो आत्‍मा लाग्‍याहरुकन प्रभु इसुको नाउँ गाड्‌दै यइथो भुन्‍या,

“पावलले प्रचार गर्‍या इसुका नाउँमै मु तोकन निक्लि जान्‍या आग्‍या गद्‍दोछु।”

14 ताँइ एक जुना स्केबास नाउँ गर्‍या यहुदि ठुला पुजारिका सात जुना छोराहरुले पुनि यइथै गद्‍दाछिया।

15 तब नराम्‍मो आत्‍माले तिनुहरुकन भुन्‍यो,

“इसुकन मु रौन्‍छु,

र पावलकन पुनि रौन्‍छु,

तर तुमिहरु को हौ?”

16 तेइ नराम्‍मो आत्‍मा लाग्‍या मान्‍ठ तिनुहरुति उम्‍लिनै आयो,

र पस्‍हि लागेर तिनुहरु स्हबैकन लछारपछार गरि चोटै चोट पाड्‌यो र तिनुहरु घाइत्‍या भैइ नागै घरबाट भाग्‍या।

17 यि कुडा एफिससमै बैन्‍या यहुदि र अरु मान्‍ठहरुमै फिजियो।

र तिनुहरु स्हबै जुनाले भेइ मान्‍या, र प्रभु इसुको नाउँमै गुनगान गर्‍या।

18 तेइपछि बिसास गन्‍न्‍या मथ्थै मान्‍ठहरु आया, र आपुले गर्‍या नराम्‍मा कामहरु अब देखि गद्‌दैनौ भुन्‍या।

19 तिनुहरुमद्‍दि मथ्‍थै जुनाले टुनामुना गन्‍न्‍याले आम्ना आम्ना किताबहरु खेडि ल्याया,

र स्हबैका अगाडि पोल्या।

ति पोल्या किताबको हिसाब गद्‍दा पचास हजार चाँदिका रुडा भयो।

20 यइथै गरि प्रभुको बचन फिँजिदै र सक्‍तिसालि हुँदै गयो।

एफिसस सहरमै खैलाबैला

21 यिँ स्हबै कुडाहरु भैइस्हक्यापछि,

पावलले माकेडोनिया र अखैयाको बाटो भैकन यरुसलेममै जान्‍या मुन गर्‍या।

तिनुले भुन्‍या, “ताँइ पुग्‍यापछि मु रोम सहरमै जानै पड्‌छ।”

22 तिनुकन सयोग गन्‍न्‍या दुइजुना तिमोथि र इरास्तसकन पावलले माकेडोनियामै पठाया,

तर आपु मात्‍तै नाप्‍नापा दिनस्हम्‍म एसियामै बस्‍या।

23 तेइबेला एफिससमै प्रभुले दिया मुक्‍ति पाउन्‍या बाटा बार्‍यामै माइमरि हल्‍ला खल्‍ला फिजियो।

24 एकजुना डेमेत्रियस नाँउ भया मान्‍ठ आर्तेमिस देबिको नान्‍नाना मुन्‍दिरहरु बुनाइ कामदारहरुकन मथ्थै काम गन्‍न दिन्छियो।

25 अनि डेमेत्रियसले आम्‍ना काम गन्‍न्‍याहरुकन र अरु तेइथै काम गन्‍न्‍याहरुकन एक्‍कै ठौर जुम्मा गरेर भुन्‍यो,

“भाइहरु हौं,

तुमिहरुले थाँइ त छ,

क्या यइ कामबाटै हामिकन मथ्थै कुमाइ हुन्छ।

26 तर यइ पावलले क्‍या भुन्‍दैछ तुमिहरुले देख्या र स्हुन्‍या पुनि छौं।

मान्ठहरुको हातले स्‍हज्‍या देउताको मुत्‍तिहरु त देउता नै होइनुन् भुन्‍दैछ।

तेइले एफिसस र एसियाको ठौरमै बैन्‍या प्रया जैथो मान्‍ठहरुकन आम्‍नो कुडा सिकायर उस्‍काउँदैछ।

27 यइबिअ हाम्मो खेलो ब्‍यापारको काम नास हुन्या मात्‍तै हैन तर ठुल्‍लै देउता आर्तेमिसको मुन्‍दिर पुनि काम नलाग्‍न्‍या हुन्‍याछ,

र स्हबै एसिया र सुन्‍सारका मान्‍ठहरुले पुजा गर्‍या ठुल्‍लै देउताकन पुज्‍न छोड्न्‍याछुन।”

28 यइ कुडा स्हुन्‍यार तिनुहरु माइमरि झोकायार,

“एफिसिहरुको आर्तेमिस देउता नै स्हबै भुन्‍दा ठुलो हो।” भुनि कोक्‍काउन लाग्‍या।

29 यइ कुडा स्हबै सहरभरि हल्‍ला फिजियो र तिनुहरु स्हबै एक जुट भैकन पावल र तेइका स्हात्या माकेडोनिया ठौरका गायास र अरिस्तार्खसकन स्हमात्‍यार लछार पछार गद्‍दै ठुलो सबा गन्‍न्‍या ठौरमै ल्‍हिया।

30 पावलले मान्‍ठहरु भया ठौर जान खोज्‍या,

तर बिसासिहरुले तिनुकन जान दियानुन्।

31 एसियाका कोइ हाकिमहरु पावलका स्हात्‍या छिया। तिनुहरुले पावलकन सबा गन्‍न्‍या ठुलो ठौरमै नजानु है भुन्‍या।

32 तब तिनुहरु अक्‍कै अक्‍कै कुडा गद्‍दै कोक्‍काउन लाग्‍या।

क्‍यानकि तेइ सबाका मान्‍ठहरु अलमलिया छिया,

र मथ्थै मान्‍ठहरुले त तिनुहरु क्यान जुम्‍मा भयाछुन् भुनि थाँ पाया छियानुन्।

33 तेइपछि यहुदिहरुले भिडबाट अलेक्‍जेन्‍डर नाउँ भया मान्‍ठकन अगाडि ल्‍याया,

र भैरया घटनाको बार्‍यामै भुन्‍न लाया। अलेक्‍जेन्‍डरले हातको स्‍हान गरि मान्ठहरुबाट आपु जोगिना बिअ केइ बोल्‍न खोज्‍या।

34 तर तिनुहरुले तेइ यहुदि रैछ भुनि थाँ पायार स्हबै जुनाले एक्‍कै डाकोले लगबग दुइ घुन्‍टा जति कोक्‍काउँदै भुन्‍या, “एफिसिहरुको स्हबै भुन्‍दा ठुलो देउता आर्तेमिस हो।”

35 तेइपछि सहरका हाकिमले मान्ठहरुकन सान्त पाडिस्हक्‍यापछि भुन्‍या,

“एफिससका मान्ठौ,

ठुलो आर्तेमिसको मुन्‍दिर र सरगबाट छत्‍तिया यइखो मुत्‍तिको हेरालो एफिसस सहर हो भुन्‍न्‍या कुडा स्‍हबैकन थाँ छ।

36 यइ कुडा स्‍हाँचो हो र कोइले पुनि हैन भुन्‍न स्हक्‍तैन।

यइबिअ तुमिहरु चुप्‍प लाग्‍नु पड्‍छ, र केइ उत्‍ताउलो काम गन्‍नु हुदैन।

37 क्‍यानभुन्‍या तुमिहरुले ल्याया यिँ मान्‍ठहरुले मुन्‍दिरबाट केइपुनि चोर्‍या नाइ। र हाम्‍मो देउतान हेला पुनि गर्‍यानाइ।

38 यइबिअ डेमेत्रियस र तेइका काम गन्न्‍याहरुले कोइको बिरोदमै उजुरि गन्‍नु पड्‌छ भुन्‍या अदालतहरु खुल्‍ला छुनैछुन, र न्‍यायदिसहरु पुनि छुनैछुन, यइबिअ एकाले अक्‍काको बिरोद गन्‍न्‍या हो भुन्‍या मुद्‍दा हाल्‍नु।

39 तर यइ कुडा नभइ अरुयै कुडाको बार्‍यामै हो भुन्‍या तेइको फैसलाका निम्‍ति छलफल गरिदिन स्‍हक्‍न्‍याछौं।

40 तेइबिअ आज भैरया यइ खैलाबैलाको दोस हामिकन आउन स्हक्‍छ भुन्‍न्‍या भेइ छ।

क्‍यानभुन्‍या यइ नचाइदो खैलाबैलाको बार्‍यामै हामि केइ पुनि भुन्‍न स्हक्‍तैनौं।”

41 यति भुनि स्‍हक्‍यापछि ताँइ खेडिया मान्ठहरुकन हाकिमले बिदा गर्‍या।

पावल माकेडोनिया र ग्रिस भुन्‍या ठौरमै गया

20

1 मान्‍ठहरुले खैलाबैला गन्‍न छोड्‌यापछि पावलले बिसासिहरुकन घोइराउन पठाया,

र तिनुहरुकन बिसासमै भरिला हुनु भुनि अत्‍तो दिया तब तिनुहरुबाट छुट्‍टियार माकेडोनिया इलाकामै गया।

2 ताँइ पुग्‍यापछि पावल ठौर ठौर भैकन गया र ताँइका बिसासिहरुकन मथ्थै कुडा भुन्‍यार हौसला दियापछि तिँ ग्रिसमै गया।

3 पावल ताँइ तिन मुइनास्हम्‍म बस्‍या।

ति पानि झाँज चडिकन सिरिया भुन्‍या ठौरमै जान लाग्‍दा तिनुकन यहुदिहरुले मान्‍न्‍या स्‍हल्‍ला गर्‍या छुन् भुन्‍न्‍या कुडा थाँ पायार तिँ माकेडोनिया भैइ जान्‍या निदो गर्‍या।

4 तब बेरिया भुन्‍न्‍या ठौरको पुरसको छोरो सोपात्‍तोरस,

थेसलोनिकेबाट अरिस्तार्खस र सिकन्दस,

डर्बिबाट गायस,

तिमोथि, एसिया ठौरा तुखिकस र तोरोफिमस पुनि तिनुस्हात गया।

5 तिनुहरु हामि भुन्‍दा अगेडि नै तोरोआसमै पुग्‍यार हाम्‍मा बिअ ढुक्‍या छिया।

6 तब हामिहरु अखमिरि रोटाको त्‍युबार मानि स्हक्यापछि फिलिप्पिबाटै पानिझाँज चडि आउँदा पाँच दिनमै तिनुहरु भया ठौर तोरोआसमै आयौं,

र ताँइ सात दिन स्हम्‍म बस्यौं।

पावलले युटिकसकन ज्‍युँदो पाड्‌या

7 हप्‍ताको पैलो दिनमै हामि प्रभु भोज खान जुम्मा भयौं।

तब पावलले ताँइबाट भोलिपल्‍ट जान्‍या मुन गर्‍या हुनाले,

तिनुहरुस्हात मद्‍दि रातस्हम्म कुडा गरि बस्‍या।

8 हामिहरु जुम्‍मा भया घरा हपाल्‍लो तलाको कोठामै मथ्थै बत्‍तिहरु छिया।

9 ताँइ एक जुना युटिकस नाउँ भया तुन्‍नेरि मान्‍ठ झ्यालमै बस्‍या छियो।

पावलले मथ्‍थै सुमयस्हुम्‍म कुडा गरिरया हुँदा तेइले माइमरि ढुल्‍याइ मान्‍यो र ढुल्‍यो।

तेइ तिन तलाबाट छत्‍तियो र तेइकन तिनुहरुले उठाउँदा मरिस्हक्‍या छियो।

10 तब पावल तलि गया,

र घोप्‍टो पडि तेइकन अँगालो हाल्‍या र भुन्‍या,

“तुमिहरु भेइ नमान क्‍यानभुन्‍या यइ ज्‍युँदैछ।”

11 तब पावल हपल्‍ला तला गया र प्रभुभोज खाइस्हक्‍यापछि छगलको उज्‍यालो नहुन्‍जै मथ्थै सुमयस्हम्‍मै कुडाकानि गरि बस्‍या।

तेइपछि तिनुहरुबाट पावल छुट्‍टियार गया।

12 अनि तिनुहरुले तेइ ठेटाकन ज्युँदै घर ल्हियार मथ्थै खुसि भया।

पावल तोरोआसबाट मिलेटस भुन्‍न्‍या ठौरस्हम्‍म गया

13 हामि त्रोआसबाट पानिझाँजमै चडि अस्सोस सहरमै गयौं।

पावलले अस्‍सोस सहरस्‍हम्‍म पैदेला जान्‍या र ताँइ मात्‍तै पानिझाँजमै चड्‍न्‍या तिनुले निदो गर्‍या छिया।

14 अनि पावलले हामिकन अस्सोसमै भेटाया,

र हामिले तिनुकन पानिझाँजमै चडायौं, र मितिलेने सहरमै गयौं।

15 ताँइबाट पानिझाँजमै चडि गयार भोलिपल्‍ट खियस टापुति पुग्‍यौं,

र पर्सिपल्ट सामोस टापुमै पुग्‍यौं।

तेइको अक्‍को दिन मिलेटस सहरमै पुग्‍यौं।

16 एसियामै सुमय बिताउन्‍या मुन नगर्‍या हुनाले तिनुले एफिसस सहरमै नपसि जान्‍या निदो गर्‍या।

स्हक्‍यास्हम्‍म पेन्‍तिकोसको दिन यरुसलेममै पुग्‍नुपड्‍छ भुनि पावल आत्‍तिया छिया।

पावल एफिससका बिसासिहरुबाट बिदा भया

17 मिलेटस सहरबाटै पावलले एफिससमै भया मन्‍डलिका अगुवाहरुकन घोइराउन मान्‍ठ पठाया।

18 तिनुहरु पावल भया ठौरमै आयापछि पावलले तिनुहरुकन भुन्‍या,

“एसियामै पुग्‍या अगेल्‍लो दिनबाटै नै मोइले स्हबै सुमयस्हुम्‍म तुमिहरुका भ्‍हाँजौनो क्यागरिकन बस्‍याँ भुन्‍या कुडा त तुमिहरुले थाँ पाया छौं।

19 अनि यहुदिहरुले सड्‌यान्‍त गर्‍यार मुकन फसाउन खोज्‍या हुनाले मोकन माइमरि दुख भयो, तर पुनि स्‍होजो भैकन रुनै प्रभुको काम गर्‍या।

20 तुमिहरुकन राम्‍मो हुन्‍या कुडा तुमिहरुकै अगेडि सिकायाछु र घर घरमै गैइ स्हबै कुडा तुमिहरुकन सिकाउनबाट मु पछि स्‍हरिन।

21 यहुदिहरु र ग्रिकहरुकन आम्‍नो आम्‍ना पापबाट पछ्‍ताप गरि परमेसोरपट्‍टि फर्क र हाम्‍मो प्रभु इसु ख्रिस्‍टमै बिसास गर भुन्‍न्‍या कुडाको बार्‍यामै मोइले सिकायाछु।

22 अब स्हुन,

मुकन पवित्‍त आत्‍माले भुन्‍या उन्‍सार बाद्‍य भयार यरुसलेममै जानैछु, ताँइ मुकन क्या कैथो हुन्‍या हो मुकन केइ पुनि थाँ नाइ।

23 तर मोइले यति मात्‍तै थाँ पायाछु, कि स्हबै सहरमै मुकन दुख हुन्‍याछ र मोइले झ्‍यालखानमै मथ्थै दुख स्‍हनु पड्‌न्‍याछ भुनि पबित्‍त आत्‍माले मुकन भुन्‍याछुन्।

24 तर मु आम्‍नो जिबनकन ठुलो र प्‍यारो ठान्‍नैन।

यइ मात्‍तै स्हुइतोछु, कि परमेसोरको दयाको राम्‍मो रैबार स्‍हुनाउन प्रभु इसुबाट पाया यइ काम मु पुरा गन्‍न स्हकु।

25 “अब हेर,

मु जान्‍नाछुकि तुमिहरु मद्‍दि स्हबै जो जोकन मोइले परमेसोरको राज्याको बार्‍यामै स्‍हुनाउँदै हड्‍या।

तुमिहरुले मेरो मुख फेरि अब कैले पुनि देख्न्‍यानाइ।

26 यइबिअ आजै मु तुमिहरुकन स्‍हाँचि दिनै भुन्‍नोछु,

यति तुमिहरुमद्‍दि कोइ नास भयौं भुन्‍या तेइखो दोस मुकन लाग्‍न्‍यानाइ।

27 क्‍यानभुन्‍या परमेसोरले हाम्‍मो निम्‍ति गर्‍या र पछि हुन्‍या कामको बारेमै एक पुनि नछोडिकन स्‍हबै भुन्‍याछु।

28 तुमिहरु आम्‍नो निम्‍ति र आम्‍ना स्हबै मन्‍डलिका बिसासिहरुका निम्‍ति होस्‍यार रया।

पबित्‍त आत्‍माले तुमिहरुकन मन्‍डलिको जुम्‍मा लाया हुनाले उनुले आम्‍नै रगतले किन्‍या परमेसोरको मन्‍डलिको हेरबिचार तुमिहरु गर।

29 क्‍यानभुन्‍या मुकन थाँ छ,

कि मु गयापछि झुटा कुडा सिकाउन्‍याहरु ब्वाँसा जैथा मान्‍ठ तुमिहरुकै म्हाँजौनो पैन्‍याछुन्,

र तिनुहरुले बिसासिहरुकन दुख दिन्‍याछुन्।

30 तुमिहरुकै म्हाँजौनोबाट झुटो कुडा सिकाउन्‍या मान्‍ठहरु निस्कुन्‍याछुन,

जोले बिसासिहरुकन आपुस्हात ल्हिन्‍याछुन्।

31 यइबिअ तुमिहरु यइ कुडा स्हुम्‍जि होस्‍यार भैकन बस।

मोइले तिन बर्स्‍हस्‍हुम्‍मै दिन रात रोइ रोइ तुमिहरु स्हबैकन भुन्‍या कुडा स्‍हुम्‍ज।

32 “अब मु तुमिहरुकन परमेसोरमै र उनुको अनुग्रको बचनकन जुम्‍मामै छोडिदिन्‍याछु,

जोले तुमिहरुकन बिसासमै भरिलो पाड्‌न्‍याछ, अनि परमेसोरले आम्‍ना मान्ठहरुकन असिपातको हक पुनि दिन्‍याछुन्।

33 मोइले कोइ मान्‍ठको सुन, चाँदि, र टालाको लोभ गरिन।

34 मोइले आपै काम गरिकन मेरो र मेरा स्हात्‍याहरुकन खाँचो पड्‌न्‍या कुडाहरु आपै पुरा गर्‍या तुमिहरुले देख्‍याछौं।

35 मोइले स्हबै कुडाको उदारन तुमिहरुकन दियाछु, कि तुमिहरुले पुनि यइथैगरि नै भौति म्‍हिँनेत गरि नहुन्‍याहरुकन देउ। प्रभु इसुको बचन स्‍हुम्‍ज, क्यागरि तिनुले आपै भुन्‍याछुन, ‘ल्‍हिन्‍या भुन्‍दा दिन्‍या झुन धन्‍न्‍याको हो।’”

36 यति भुन्‍यार पावलले घुँडा टेक्‍या र तिनुहरुस्‍हातै प्रार्थना गर्‍या।

37 तिनुहरु स्हबै रोया,

र पावलकन अँगालो हालि माइ खाया।

38 तिनुहरुले फेरि कैले पुनि पावलको मुख देख्न पाउन्‍यानाइ भुनि तिनुहरु माइमरि स्हम्‍जुनै रोया।

अनि तिनुहरुले पावलकन पानिझाँजमै पिर्‍याउन गया।

पावल यरुसलेमतिर गया

21

1 एफिसस मन्‍डलिका अगुवाहरुबाट छुट्‍टियौं र हामि पानिझाँज चडि सिदै कोस भुन्‍या ठौर आयौं।

भोलिपल्‍ट रोडसमै आयौं, र ताँइबाटै पटारा भुन्‍या ठौरमै आयौं।

2 तेइपछि फोनिके ठौरमै जान्‍या एक पानिझाँज हामिले भेटायौं र तेइमै चडेर गयौं।

3 जब साइप्रस टापु देखियो,

तब हामि ताँइबाटै दाब्‍र्‍या पट्‍टि भैकन सिरियामै गयौं र टुरोस भुन्‍न्‍या ठौरमै ओल्‍यौं।

क्‍यानभुन्‍या पानिझाँजमै ल्‍याया मालसामान ताँइ उतार्नु पड्‍न्‍या छियो।

4 अनि हामिले बिसासिहरुकन खोज्‍यौं र फेला पाडि तिनुहरुस्हात हामि सात दिन स्हम्‍म बस्यौँ।

तिनुहरुले पबित्‍त आत्‍माले भुन्‍या कुडा थाँ पायार पावलकन यरुसलेममै नजानु भुन्‍या।

5 ताँइबाट जान्‍याबेला भयापछि हामि तेइ ठौरबाट आम्‍नो बाटो लाग्‍यौँ।

ताँइका स्हबै बिसासिहरुका झान र टवाटुकिहरु समेत हामिहरुकन सहर बाइर स्हम्‍मै पुर्‍याउन आया,

र हामि स्हबैले समुद्रको छाइलति घुँडा टेकेर प्रार्थना गर्‍यौ,

र आपु आपु छुट्‍टियौं।

6 तेइ पछि हामि पानिझाँजमै चड्‌यौं,

र तिनुहरु आम्‍ना घर गया।

7 अनि टुरोसबाट हामि पानिझाँज चडि टोलेमाइस भुन्‍या ठौरमै आयौं।

ताँइका बिसासि दाजुभाइहरुकन भेट्‍न गयौँ र तिनुहरुस्हात एक दिन बस्‍यौं।

8 भोलिपल्‍ट ताँइबाट छुटियर हामि कैसरियामै आयौँ,

र परमेसोरको राम्‍मो रैबार स्हुनाउन्‍या फिलिपको घरमै बस्यौं।

फिलिप त यरुसलेममै सेबा गन्‍न छानिया सात जुनामद्‍दि एक छिया।

9 तिनुकि भ्‍या नगर्‍याइ चार जुनि छोरिहरु छिन् र तिनुहरुले भबिस्‍यबानि बोल्‍लिछन्।

10 हामि फिलिपको घरमै केइ दिनस्हम्‍म बस्दा यहुदिया ठौरबाट अगाबस नाउँ भया एक जुना परमेसोरका रैबार्‍या आया।

11 तिँ परमेसोरका रैबार्‍या हामि भया ठौरमै आया र पावलको पाउडो ल्‍हिया र आम्‍नो हात खुट्‍टा बानिकन,

भुन्‍या,

“पबित्‍त आत्‍मा यइथो भुन्‍नाछुन,

‘यइ पाउडो जो मान्‍ठको हो, तेइकन यरुसलेममै यहुदिहरुले यइथैगरि बान्‍न्‍याछुन र अरुजातिहरुका हातमै स्हुम्‍पिदिन्‍याछुन्।’”

12 यइ कुडा स्हुन्‍यार,

ताँइ भया मान्‍ठहरु र हामि मिलिकन पावलकन यरुसलेममै नजाउ भुनि बिन्ति गर्‍यौँ।

13 तर पावलले भुन्‍या,

“तुमिहरु क्यान यइथोरि रोइ मेरो मुनकन छिया छिया पाड्‌डाछौ?

क्‍यानकि प्रभु इसुको नाउँको निम्‍ति मु झ्‍यालखानामै थुनिनु मात्‍तै हैन,

तर यरुसलेममै मन्‍न पुनि राजि छु।”

14 हामिले पावलकन फकाउन नस्हक्यापछि, “प्रभुको इच्छा पुरा होस्‌” भुनि हामि चुप्प लाग्यौँ।

15 तेइपछि हामि स्‍हतियौं, र यरुसलेमतिर लाग्यौं।

16 हामिस्हात कैसरियाका कोइ कोइ बिसासि पुनि गया,

र तिनुहरुले हामिकन साइप्रसका एक जुना पुराना बिसासि मनासोन भुन्‍न्‍या मान्‍ठका घरमै ल्‍हिया।

तिनुस्हात हामि बस्‍यौं।

पावल यरुसलेम पुग्‍या

17 जब हामि यरुसलेममै पुग्‍यौं,

तब ताँइका बिसासिहरुले हामिकन खुसिले सुम्‍मान गर्‍या।

18 भोलिपल्‍ट पावल हामिस्हात याकुब भया ठौर गया।

ताँइ स्हबै अगुवाहरु खेडिया छिया।

19 पावलले तिनुहरु स्हबैकन ढोग गर्‍यापछि,

पावलले तिनुहरुकन आपुले गर्‍या कामबाट अरुजातिहरुका म्हाँजौनो परमेसोरले गर्‍या काम तिनुहरुकन एक एक गरिकन स्‍हुनाया।

20 यइ स्‍हुन्‍यापछि तिनुहरुले परमेसोरको गुणगान गर्‍या।

अनि तिनुहरुले भुन्‍या,

“या भाइ हौं स्हुन,

यहुदिहरुका म्‍हाँजौदो बिसास गन्‍न्‍याहरु हजारौं छुन, र मोसाको अइनका कुडामै पुनि तिनुहरु जाँगरिला छुन।

21 तिनुहरुले तुम्‍मो बार्‍यामै पुनि एक कुडा स्हुन्‍या छुन, तेइ क्या हो भुन्‍या, अरुजातिहरुका म्‍हाँजौनो बैन्‍या यहुदिहरुकन तुमिले ‘मोसाले लेख्‍या अइन मान्‍नु पड्‌डैन र छोट्‍याहरुकन खतना नगन्‍नु र यहुदिहरुको रितिरिबाज मान्‍नु पड्‌दैन’ भुन्‍यार तुमिले सिकायाछौं, रे।

22 तेइबिअ अब क्या गन्‍न्‍या हो?

तुमि आयाछौं भुन्‍न्‍या कुडा तिनुहरुले पक्‍का स्हुन्‍न्‍याछुन्।

23 यइबिअ ज्‍या हामि भुन्‍दाछौं,

तेइथै गर परमेसोरस्हात भाकल गन्‍न्‍या चार जुना हामिस्हात छुन्‌।

24 यिनुहरुकन ल्हियार तुमि पुनि तिनुहरुस्हात चोखिन्‍या काममै लाग्‍नु।

तिनुहरुकन चाइन्‍या खच्‍च तुमिले हालिदिनु,

र तिनुहरुको कप्‍पाल खौरुनु।

यइथै गरि तुमिले अइन मान्‍या देख्‍यार तुम्‍मो बारेमै स्हुन्‍या कुडा स्‍हाँचो रैनछ भुनि स्हबैले थाँ पाउन्‍याछुन्।

25 तर अरुजातिहरु जोले प्रभुमै बिसास गर्‍याछुन्,

तिनुहरुले मुत्‍तिमै बलि चडाया खान्‍या कुडा,

रगत,

घाँटि निमुठ्‌यार मार्‍या पसुको सेकार नखानु र बेबिचारको काम नगन्‍नु भुनि हामिले निदो गरेर चिठिक लेख्याछौं।”

26 तेइपछि पावलले भोलिपल्‍ट तिँ चार जुना मान्ठहरुकन मुन्‍दिरमै ल्‍हिया,

र आपुकन पुनि तिनुहरुस्हात चोख्‍याय, अनि चोखिन्‍या दिन कैले स्हकिन्छ, र स्हबैको निम्‍ति बलि चढाउन्‍या दिन कैले हो भुन्‍न तिँ मुन्‍दिर भित्‍त पुजारि भया ठौर गया।

पावल मुन्‍दिरमै पक्‍डिया

27 भाकल गर्‍या सात दिन पुरा हुन लाग्‍या छियो,

तेइबेला एसिया ठौरा यहुदिहरुले पावलकन मुन्‍दिरमै देख्यार स्हबै मान्ठहरुको भिडकन उस्कायार पावलन पक्‍ड्‌या।

28 तिनुहरु यइथो भुन्‍दै कोक्‍काउन लाग्‍या,

“इस्राएलका मान्‍ठहरु हौं,

हामिकन सयोग गर!

क्‍यानभुन्‍या जाँकै हाम्‍मा जातिका मान्ठहरुकन,

हाम्‍मो अइन र यइ ठौरको बिरोदमै सिकाउदै हँड्न्‍या मान्‍ठ यइ हो।

यति मात्‍तै हैन, यइले अरुजातिका मान्‍ठहरुकन पुनि मुन्‍दिर भित्‍त पसाल्‍यार यइ चोखो ठौरकन घिन लाग्‍दो पारिदियाछ।”

29 क्‍यानभुन्‍या यइ भुन्‍दा अगाडि तिँ मान्‍ठहरुले एफिसस ठौरको तोरोफिमस भुन्‍न्‍या मान्‍ठकन पावलस्हात देख्या छिया, तेइकन पावलले मुन्‍दिर भित्‍त ल्याया होला भुनि तिनुहरुले स्हुच्‍याछिया।

30 तब यइ कुडा सहरभरि हल्‍लि खल्‍लि भयो,

र मान्‍ठहरु चारैतिरबाट डगुड्‌दै आया।

तिनुहरुले पावलकन स्हमात्‍यार मुन्‍दिरबाट रख्‍छुदै बाइर ल्याया,

र तेइबेलै मुन्‍दिरको धेलो अड्‍याया।

31 अनि पावलकन मान्‍ठहरुले मार्‌न्‍या बिचार गर्‍या छिया,

तब स्हबै यरुसलेममै हल्‍ला खल्‍ला छ भुन्‍न्‍या कुडाको रैबार पल्‍टनका सेनापतिले स्हुन्‍या।

32 तेइपछि तिनुले स्हाँटा स्हाँटा सिपाइहरु र कप्‍तानहरुकनस्‍हातै ल्हियर दगुड्‌डै पावलकन कुट्‍टै गर्‍या ठौरमै आया।

पावलकन कुट्‍न्‍याहरुले सेनापति र सिपाइहरुकन देख्या, तेइबिअ तिनुकन कुट्न छोड्‍या।

33 तब ति सेनापति पावलको काखति आइकन स्हुमात्‍यार दुइ स्हाङ्‍लाले तिनुकन बान्‍न्‍या हुकुम दिया।

यइ मान्‍ठ को हो र यइले क्या गर्‍यो भुनि स्होद्‍या।

34 तर ताँइ जुम्‍मा भया मान्ठहरुमद्‍दि कोइले एक कुडा र कोइले अक्‍को कुडा भुन्‍यार कोक्‍काया,

र तिनुले तेइ होहल्‍लाले गर्दा क्या भया हो ठ्याक्‍कै थाँ पाउन नस्हक्‍या हुनाले पावलकन सिपाइ बैन्‍या ठौर ल्‍हैजाउ भुनि हुकुम दिया।

35 जब पावल खुट्‍किलामै पुग्‍या,

तब मान्ठहरुको भिडले तिनुकन मान्‍नाबिअ पस्‍हि लाग्‍या।

तेस्‍हो हुँदा सिपाइहरुले तिनुकन बोक्यार ल्‍हिया।

36 क्‍यानभुन्‍या मान्ठहरुको भिडले “तेइकन मार” भुनि कोक्‍काउनै पछि पछि लाग्‍या छिया।

पावलले आम्‍नो बारेमै भिडकन भुन्‍या

37 सिपाइ बैन्‍या ठौर भित्‍त पैन लाग्‍दा पावलले सेनापतिकन भुन्‍या,

“हजुर,

मेरो एक कुडा तुमिकन भुन्‍न स्हक्‍छु कि?”

तेइ सेनापतिले भुन्‍यो,

“क्या तो ग्रिक भासा जान्‍नोछै?”

38 “क्या तो तेइ बिरोद गर्न्‍या मिस्रि हैनस्?

जोले सरकारको बिरोद गन्‍न्‍या चार हजार मान्‍ठहरुको नाइके भैइ तिनुहरुकन रुखो ठौरमै ल्‍हिया छियो?”

39 तर पावलले भुन्‍या,

“मु त किलिकिया इलका टार्सस सहरको यहुदि मान्‍ठ हुँ।

नान्‍नानो सहरको मान्‍ठ हैन।

बिन्‍ति छ,

यिँ मान्‍ठहरुस्‍हात मुकन नाप्‍नापा कुडा बोल्‍न देउ।”

40 कप्‍तानले पावलकन मान्ठहरुको अगेडि बोल्‍न दिया,

तब पावलले खुट्‍किलामै उभियार मान्ठहरुकन हातले स्‍हान गर्‍या।

मान्ठहरु तुरुन्‍तै छुपुक्‍क भयापछि,

पावलले तिनुहरुकन हिब्रु भासामै यइथो भुन्‍या,

22

1 “या मेरा दाजु भाइहरु र बाबाहरु हौं,

तुमिहरुको अगाडि मोइले भुन्‍नै पड्‌न्‍या कुडा भुन्‍न्‍याछु स्हुन।”

2 पावलले हिब्रु भासामै बोल्‍या स्हुन्‍यार तिनुहरु झुन चुप्‍प लाग्‍या।

3 पावलले भुन्‍या,

“मु किलिकिया इलाका टार्सस सहरमै जुन्‍मिया एक यहुदि हुँ,

तर यइ सहरमै गमलिएलको चेला भयर हुर्किया हुँ।

हाम्‍मा बाउ बाज्‍याले सिकाया धर्मसास्तरको अइनका कुडाहरु मोइले सप्‍पा गरि सिक्याछु। आज तुमिहरु जतिपुनि परमेसोरको कुडामै जोसिला भया छौ, मु पुनि तेइथै जोसिलो छिया।

4 मोइले प्रभुले दिन्‍या मुक्‍तिको बाटोमै हँड्न्‍या मान्ठहरुकन मरुन्‍जैस्हुम्‍म दुख दिया,

अनि स्हैनि र लोग्‍न्‍या दुबैकन पक्‍डेर झ्‍यालखानमै थुन्‍दिया।

5 मोइले गर्‍या काम स्‍हाँचो हो भुनि ठुला पुजारि र ठुलो सबाका स्हबै मान्‍ठहरुले मेरो स्‍हाँचि दिन्‍छुन्।

तिनुहरुकै तर्फबाट यहुदि दाजुभाइहरुका नाउँमै पक्‍डुन्‍या पत्‍तर पाइ मु ताँइका बिसासिहरुकन पक्‍डेर यरुसलेममै ल्‍याइकन सजाय दिन दमस्‍कसमै गयाछियाँ।

आम्‍नो जिबन फेरिया बार्‍यामै पावलको बयान

(प्रेरित ९:१-१९; २६:१२-१८)

6 “मु दमस्कसति पुग्‍न लाग्‍दा मद्‍दि दिउस भयाछियो,

तेइबेला एक्‍कासि सरगबाट ठुल्‍लै उज्‍यालो मेरो ओरिपोरि चुम्‍क्‍यो।

7 मु भुइयौनि ढल्‍याँ,

अनि मोइले यइथो भुन्‍या डाको स्हुन्‍या,

‘साउल,

याइ साउल,

तो मोकन क्यान दुख दिन्छै?’

8 अनि मोइले स्होद्‍या,

‘हे प्रभु तुमि को हौं?’

अनि उनुले भुन्‍या,

‘मु नासरतको इसु हुँ,

जैकन तोइले दुख दिइरयाछै।’

9 मुस्हात जति जुना छिया,

तिनुहरुले उज्‍यालो त देख्या तर मुस्हात बोल्‍न्‍याको कुडा बुज्‍यानुन्।

10 मोइले भुन्‍या,

‘हे प्रभु अब क्या गरुँ?’

अनि प्रभुले मुकन भुन्‍या,

‘उठ, र दमस्‍कसमै जा, र तोइले गन्‍नु पड्‌न्‍या कामको बार्‍यामै तोकन भुनिन्‍याछ।’

11 तेइ उज्यालोले गद्‍दा मोइले केइ पुनि देख्न स्हकिन, तब मुस्हात हुन्‍या स्‍हात्‍याहरुले मेरो हात स्हुमाति डोर्‍यायर मोकन दमस्‍कस सहरमै ल्‍हिया।

12 “तेइ सहरमै एकजुना हननिया नाउँ भया मान्‍ठ छिया।

तिँ मोसाले दिया अइन उन्‍सार चल्‍न्‍या धर्मि मान्‍ठ छिया। अनि दमस्‍कसमै बैन्‍या स्‍हबै यहुदिहरुले उनुको मान गद्‌दाछिया।

13 तेइ मान्‍ठले मेरा काखति ढुकेर मुकन भुन्‍यो,

‘भाइ साउल,

फेरि देख्‍न्‍या होइजाउ।’

तिनुले यइ भुन्‍ना बित्‍तिकै मु आँखा देख्‍न्‍या भयाँ र तिनुकन देख्‍याँ।

14 अनि हननियाले भुन्‍या,

‘तुमिले हाम्‍मा जिजुबाज्‍याका परमेसोरको इछ्‍या बुइन र ति धार्मिक मान्‍ठ इसुकन देख्‍न र उनुको बोलि स्‍हुन्‍न तुमिकन छान्‍या छुन्।

15 क्‍यानकि स्‍हबै मान्‍ठहरुका अगाडि उनुका निम्‍ति तुमिले ज्‍या देख्‍यौं र ज्‍या स्‍हुन्‍यौं तेइ कुडाको स्‍हाँचि भैइ भुन्‍नु पड्‌न्‍याछ।

16 तेइबिअ अब क्‍यान बार गन्‍न्‍या?

उठ र बप्‍तिस्‍मा ल्‍हेउ,

अनि इसुको नाउँमै पुकारा गरि आम्‍ना पापबाट स्‍हुद्‍दा होउ।’

पावलले अरु जातिकन घोइरायार सिकाया

17 “अनि ताँइबाट मु यरुसलेममै फर्क्‍यापछि परमेसोरको मुन्‍दिरमै प्रार्थना गरिरयाबेला मोइले दर्सन देख्‍या।

18 मोइले प्रभुकन देख्‍याँ र तिनुले मुकन यइथो भुनिरया स्‍हुन्‍याँ,

‘स्‍हाँटा यरुसलेमबाट जा पुडो,

क्‍यानकि तोइले मेरा बार्‍यामै भुन्‍या कुडाहरु नेइका मान्‍ठहरुले स्‍हुन्‍दैनुन्।’

19 अनि मोइले भुन्‍या,

‘या प्रभु,

मोइले स्‍हबै सबाघरमै गैइ तुमिकन बिसास गन्‍न्‍याहरुकन झ्‍यालखानामै थुन्‍या र कुट्‍या यिनुहरु स्‍हबैकन थाँ छ।

20 तुम्‍मो स्‍हाँचि दिन्‍या स्‍तिफनसकन रक्‍त मुसल गरि माद्‍दा मु सहमत छिया।

अनि स्‍तिफनसकन मार्‌न्‍याहरुका टाला हेन्‍न बस्‍या छिया।’

21 तब प्रभुले मुकन भुन्‍या,

‘जा,

क्‍यानकि मु तोकन अरुजातिहरुति टाडा टाडास्‍हम्‍म पठाउन्‍याछु।’”

22 मान्‍ठहरुले पावलका कुडा यति मात्‍तै स्‍हुन्‍या।

तेइपछि तिनुहरु यइथो भुन्‍दै ठुलो डाकाले कोक्‍काउन लाग्‍या,

“यइ मान्‍ठकन मार्नै पड्‌छ!

यइकन ज्‍युँदै छोड्‍नु हुनैन।”

23 अनि तिनुहरु झोकले आम्‍ना आम्‍ना ओड्‍न्‍या टाला चिर्दै र सरगतिर धुलेउटो छड्‍डै कोक्‍काउन लाग्‍या।

24 यइ देख्‍यार रोमि सिपाइका ठुला मान्‍ठले भुन्‍या,

“पावलकन सिपाइ बैन्‍या ठौर भित्‍त ल्‍हिइ कोर्रा लाइदेउ। कैले कोर्रा लाउँदा तेइले यहुदिहरु क्‍यान झोकाया हुन भुन्‍नोछ कि?”

25 अनि सिपाइहरुले पावलकन कोर्रा लाउना बिअ बान्‍दा पावलले काखति ढुक्‍या कप्‍तानकन स्‍होद्‍या,

“क्‍या रोमि मान्‍ठहरुकन दोसि नठराइ कोर्रा लाउन पाइन्‍छ?

क्‍या रोमि अइनमै यइथै गन्‍नु भुनि भुन्‍याछ?”

26 कप्‍तानले यइ स्‍हुन्‍यापछि सेनापतिति गैइ यइथो भुन्‍यो,

“तुमिले यइकन क्‍या गन्‍न आँट्‍याछौ?

यइ मान्‍ठ त रोमि रैछ।”

27 यइ कुडा स्‍हुनेर सेनापतिले भित्‍त पस्‍योर पावलकन स्‍होद्‍यो,

“मुकन भुन् क्‍या तो स्‍हाँच्‍चै रोमि मान्‍ठ होइ?”

पावलले भुन्‍या,

“अँ मु रोमि हुँ।”

28 सेनापतिले भुन्‍यो,

“तर मु त रुपिँया तिरेर रोमि मान्‍ठ भया हुँ।”

पावलले भुन्‍या,

“मु त जुन्‍मैदेखिको रोमि मान्‍ठ हुँ।”

29 यइ स्‍हुन्‍ना बित्‍तिकै पावलकन कोर्राले हान्‍न र स्‍होद्‍न स्‍हतिया मान्‍ठहरुले छोड्‌या।

अनि पावल रोमि मान्‍ठ रैछुन भुनि थाँ पायार सेनापतिले भेइ मान्‍या,

क्‍यानकि तिनुले पावलकन स्‍हाङ्‌लाले बाँन्‍न लाया छिया।

पावल यहुदिहरुको ठुलो सबामै

30 यहुदिहरुले पावलकन क्‍यान दोस लाया हुन भुन्‍न्‍या कुडा सेनापतिले थाँ पाउन्‍या इछ्‍या गर्‍या र छोडिदिया।

अनि भोलिपल्‍ट तिनुले मुख्‍य पुजारिहरु र ठुलो सबाका स्‍हबै मान्‍ठहरुकन जुम्‍मा हुन्‍या आदेस दिया।

पावलकन ल्‍हिइ स्‍हबैका अगाडि ढुकाया।

23

1 पावलले ठुलो सबाको चारैतिर हेर्‍या र भुन्‍या,

“दाजुभाइहरु औ,

आजको दिनस्‍हम्‍म परमेसोरको हेराइमै मोइले स्‍हुद्‍दो मुनले जिबन बितायाछु।”

2 यइ कुडा स्‍हुन्‍यार ठुला पुजारि हननियाले पावलका काखति ढुक्याहरुकन तिनुका मुखमै हान्‍न्‍या हुकुम दिया।

3 तब पावलले हननियाकन भुन्‍या,

“या कुइपाजि मान्‍ठ,

तोकन पुनि परमेसोरले सजाया दिन्‍याछुन्!

तो अइनको उन्‍सार मेरो निसाप गन्‍न बस्‍याछै, तेइपुनि अइनकन मिचेर मुकन कुट्‍न्‍या हुकुम दिन्छै?”

4 अनि पावलका काखति ढुक्‍याहरुले भुन्‍या,

“क्‍या तो परमेसोरका ठुला पुजारिकन गालि गद्‌दोछै।”

5 पावलले भुन्‍या,

“दाजुभाइहरु औ,

तिँ ठुला पुजारि हुन भुनि मुकन थाँ छियोन।

‘क्‍यानकि तोइले आम्‍ना मान्‍ठहरुका सासन गन्‍न्‍याकन अराम्‍मो नबोल्‍नु’ भुनि धर्मसास्‍त्रमै लेख्‍याछ।”

6 अनि तेइ ठुलो सबामै एक दल सदुकि र फरिसिहरु रैछुन् भुन्‍या थाँ पायार पावलले ठुलै डाको गाडि भुन्‍या,

“दाजुभाइहरु औ,

मु त फरिसिको छोरो फरिसि नै हुँ।

मर्‍या मान्‍ठहरु फेरि ज्‍युँदा हुन्‍छन् भुन्‍या कुडामै आसा र बिसास गर्‍या हुनाले मेरो मुद्‍दा चलिरयाछ।”

7 पावलले यइथो भुन्‍यापछि फरिसि र सदुकिहरुस्‍हात झकडा भयो,

र सबाघरका मान्‍ठहरु छुटिया।

8 क्‍यानकि सदुकिहरु भुन्‍नाछुन् कि,

मर्‍याबाट फेरि ज्‍युँदिदैनुन्, सोर्गका रैबार्‍या, र आत्‍माहरु भुन्‍न्‍या केइ पुनि नाइ। तर फरिसिहरु तिँ कुडामै बिसास गद्‌दाछुन्।

9 तेइबिअ ताँइ ठुलो हल्‍ला मच्‍चियो,

र फरिसि दलका कोइ धर्मगुरुहरु उठ्‍यार यइथो भुन्‍दै बिरोद गन्‍न लाग्‍या,

“हामिले त यइ मान्‍ठमै केइ पुनि दोस देख्‍तौनौ।

यति आत्‍मा या सोर्गका रैबार्‍याले नै भुन्‍या हुन् भुन्‍या क्‍या भयो त?”

10 ताँइ ठुलै झकडा भयापछि तिनुहरुले पावलकन कुटेर मार्छन् भुन्‍या भेइले सेनापतिले सिपाइहरुकन तल गैइ पावलकन तिनुहरुका म्‍हाजौनैबाट बलगरि ल्‍याइ सिपाइ बैन्‍या ठौर ल्‍हेउ भुनि हुकुम दिया।

11 तेइ रात प्रभुले पावलति आइकन भुन्‍या,

“याइ पावल भेइ नमान,

क्‍यानकि जस्‍हरि तोइले यरुसलेममै मेरा बार्‍यामै स्‍हाँचि दिइस् तेइथै गरि तोइले रोममै पुनि स्‍हाँचि दिनुपड्‌छ।”

पावलकन मार्न्‍या सड्‍यान्‍त

12 भोलिपल्‍ट छकलै यहुदिहरु जुम्‍मा भैइ पावलकन मार्न्‍या निदो गर्‍या।

र तिनुहरुले पावलकन नमार्‍यास्‍हुम्‍म केइ नखान्‍या र नपिन्‍या भुनि किरिया खाया।

13 यइ गरि पावलकन मान्‍नै पड्‌छ भुन्‍न्‍या मान्‍ठहरु चालिस भुन्‍दा भौति छिया।

14 अनि तिनुहरु मुख्‍य पुजारिहरु र अरु अगुवाहरुति गैइ भुन्‍या,

“पावलकन नमार्‍यास्‍हुम्‍म हामि केइ पुनि खान्‍या नाइ भुनि किरिया खायाछौं।

15 यइबिअ तुमिहरु र ठुलो सबाका मान्‍ठहरु मिलिकन सेनापतिकन भुन र पावलकन मथ्‍थै कुडा स्‍होद्‍पुछ गन्‍नुछ भुनि बाहाना बुनाइ तेइकन घोइराउ।

अनि तेइ ठुला सबामै आउँदै गद्‍दा तेइकन बाटोमै मन्‍न्‍याछौं।”

16 तर पावलको भान्‍जले यइ सड्‌यान्‍त थाँ पायार सिपाइ बैन्‍या ठौरभित्‍त गैइ तिनुकन भुन्‍यो।

17 अनि पावलले तेइ कुडा स्‍हुन्‍ना बित्‍तिकै एक जुन कप्‍तानकन घोइर्‍यायर भुन्‍या,

“यइ ठेटाकन सेनापतिति पिर्‍याइदेउ, क्‍यानकि यइले पावलस्‍हात केइ कुडा गन्‍नु पड्‌न्‍याछ।”

18 यइबिअ कप्‍तानले पावलका भान्‍जकन सेनापतिति ल्‍हियार भुन्‍या,

“झ्‍यालखानामै हुलिया पावलले मुकन डाकेर यइ ठेटाकन तुमिति ल्‍हैजाउ भुन्‍या छ,

तुमिकन भुन्‍नु पड्‌न्‍या केइ कुडा छ रे।”

19 अनि सेनापतिले तेइको हात स्‍हुमातेर थोक्‍कै पुड्‌डो ल्‍हिइ स्‍होद्‍यो,

“मुकन भुन्‍नु पड्‍न्‍या कुडा क्‍या हो?”

20 तेइ ठेटाले भुन्‍यो,

“यहुदिहरुले पावलका बार्‍यामै झुन राम्‍मरि स्‍होद्‍न्‍या निउ गरि भोलि तेइकन ठुलो सबामै ल्‍याइदेउ भुनि तुमिस्‍हात बिन्‍ति गन्‍न्‍या निदो गर्‍याछुन्।

21 तर तुमिले तिनुहरुको कुडा नमान क्‍यानकि तिनुहरुमद्‌दि चालिस जुना भुन्‍दा भौति मान्‍ठहरुले पावलकन नमार्‍यास्‍हम्‍म केइ पुनि नखान्‍या र नपिन्‍या किरिया खाइ पावलकन मान्‍न्‍या भुनि ढुकेर बस्‍याछुन्,

र तिनुहरुले तुम्‍मो आग्‍याको आस गर्‍याछुन्।”

22 यइ स्‍हुन्‍यार सेनापतिले तेइ ठेटाकन यइथो भुन्‍या,

“तोइले मुकन भुन्‍या कुडा कैकन पुनि नभुन्‍नु भुनि पठाया।”

पावलकन कैसरिया पठाया

23 तेइपछि सेनापतिले दुइ जुन कप्‍तानहरुकन घोइरायार भुन्‍या,

“आज रात नौ बज्‍यातिर दुइ सय सिपाइहरु,

सत्‍तरि जुन घोडाचडि,

र दुइसय भालाa बोक्‍न्‍याहरुकन कैसरियास्‍हुम्‍म जान स्‍हत्‍याइ राख।

24 अनि पावलकन चड्‍न्‍या घोडो पुनि स्‍हत्‍याइ राख,

र तिनुकन राम्‍मोगरि जगाइकन ठुलो हाकिम फेलिक्‍सति ल्‍हेउ।”

25 यति भुनि स्‍हक्‍यापछि सेनापतिले ठुला हाकिम फेलिक्‍सकन यइथो चिठिक लेख्‍या,

26 “मान्‍न्‍यागुन्‍या ठुला हाकिम फेलिक्‍स,

क्‍लौडियस लुसियसको ढोग!

27 यइ मान्‍ठकन यहुदिहरुले पग्‍डेर मान्‍न खोज्‍या छिया,

तर यइ रोमि मान्‍ठ रैछ भुन्‍न्‍या मोइले थाँ पायाँ र सिपाइहरु ल्‍हिइ तिनुहरुबाट छुटाइ ल्‍यायाँ।

28 अनि यइ मान्‍ठले क्‍या काम बिगाड्‍या रैछ भुनि बुइनाबिअ मोइले यइकन तिनुहरुको ठुला सबामै पुनि ल्‍हियाँ।

29 तिनुहरुले यइ मान्‍ठकन तिनुहरुकै धार्मिक अइनका बार्‍यामै दोस लाया रैछुन्।

तर यइ मान्‍ठकन मार्न्‍या लायकको र झ्‍यालखानामै थुन्‍नु पड्‌न्‍या दोस मोइले केइ पुनि पाइन।

30 अनि यइ मान्‍ठको बिरोदमै सड्‌यान्‍त हुँदैछ भुन्‍न्‍या कुडाको रैबार पायाँ,

तेइबिअ यइ मान्‍ठकन स्‍हाँट्‍टै तुमिति पठायाछु, र यइको बिरोदमै दोस लाउन्‍याहरुकन पुनि तुम्‍मो अगाडि बयान दिनु भुनि आदेस गर्‍याछु।”

31 यइबिअ सेनापतिको आग्‍या पायापछि सिपाइहरुले पावलकन रातै भित्‍त एन्‍टिपाटिस सहरमै पिर्‍याया।

32 भोलिपल्‍ट सिपाइहरुले पावलकन घोडा चड्‍न्‍या सिपाइहरुको जुम्‍मा दिइ तिनुहरु आम्‍ना बैन्‍या ठौर फर्क्‍या।

33 घोडा चड्‌न्‍या सिपाइहरु कैसरिया पुग्‍यापछि तिनुहरुले ठुला हाकिमकन चिठिक बुजाइ पावलकन पुनि तिनुका अगाडि जुम्‍मा लाया।

34 तिनुले चिठिक पड्‍यापछि पावलकन स्‍होद्‍या,

“तेरो घर काँ हो?”

पावलले भुन्‍या,

“मेरो घर किलिकिया हो” तिनुले थाँ पायार पावलकन भुन्‍या,

35 “तुमिकन आरोप लाउन्‍याहरु आयापछि तुम्‍मो कुडा स्‍हुन्‍याछु।”

अनि तिनुले हेरोदले बुनाया दरबारमै पावलकन रेखदेख गन्‍नु भुनि हुकुम गर्‍या।

a 

23:23 भाला एक किसिमको तिखिल्‍लो टुपो र लामो बिड भया हतियार यइकन झकडामै चलाउन्‍या गद्‌दाछुन्

पावल ठुला हाकिम फेलिक्‍सको अगाडि

24

1 पाँच दिनपछि ठुला पुजारि हननिया र केइ यहुदि अगुवाहरु तर्तुल्‍लस नाउँ भया एक जुना ओक्‍किलस्हात कैसरियामै आया,

र तिनुहरुले पावलको बिरोदमै हाकिमको अगाडि मुद्‌दा हाल्‍या।

2 अनि पावलकन ठुला हाकिमति ल्यायापछि तर्तुल्‍लसले पावलकन दोस लाउँदै यइथो भुन्‍यो,

“हाम्मा मान्‍न्‍या गुन्‍य फेलिक्स,

तुमिबाट हामिले मथ्थै सान्ति पायाछौं,

र तुमिले यइ जातिको निम्‍ति सप्पा काम गर्‍याछौं।

3 यइ कुडाकन हामि जैलेपुनि मान्‍दाछौं र तुमिकन धन्‍याबाद दिन्‍छौं।

4 तुम्मो सुमय भौति ल्‍हिदैनौ तेइबिअ हाम्मो बिन्ति दया गरि स्हुनिदेउ।

5 क्‍यानकि हामिले यइ मान्‍ठकन जाँकै दुख दिइ हँड्न्‍या,

सुन्‍सार भरिका स्हबै यहुदिहरुका म्हाँजौनो हुल्‍दङ्‌गा मच्‍चाउन्‍या,

र नासरि भुन्‍न्‍या दलका मुख्‍य अगुवा भया हामिले भेटायाछौं।

6 यइ मान्‍ठले मुन्‍दिर अस्‍हुद्‍दो बुनाउन खोज्‍या छियो,

तेइकन हामिले पक्‍ड्‍यौं। [अनि हाम्मो अइन उन्‍सार सजाय दिन्‍या पुनि छियौं।

7 तर सेनापति लुसियस आयर जबरजस्ति तेइकन हाम्‍मो हातबाट तान्‍यार ल्‍हिया,

र तेइको बिरोदमै दोस लाउन्याहरुकन तुमिति आउन्‍या हुकुम गर्‍यौं।]

8 अब तुमि आपैले यइको जाँच गर्‍यापछि हामिले यइकन लाया दोसका स्हबै कुडा यइबाटै थाँ पाउन स्हक्न्‍याछौं।”

9 ताँइका अरु यहुदिहरु पुनि यिँ कुडा स्‍हाँचा हुन् भुनि राजि भया।

पावलले फेलिक्सको अगाडि आम्‍नो कुडा राख्‍या

10 ठुला हाकिमले पावलकन बोल भुनि स्‍हान गर्‍यापछि पावलले भुन्‍या,

“मथ्‍थै बर्स्‍हदेखि तुमि यहुदि जातिका न्‍यादिस भया कुडा थाँ छ, तेइबिअ तुम्मो अगाडि मेरो बयान दिन आँट आयाछ।

11 मु यरुसलेममै आराधना गन्‍न गया बार दिन भुन्‍दा बडि भया नाइ।

यइ कुडा तुमिले स्‍हाट्‍टै पत्‍ता लाउन स्‍हक्‍छौं।

12 यिनुहरुले न त मुकन कोइ मान्‍ठस्हात कुडा गरिरया भेटाया,

न मुन्‍दिरमै या सबाघरमै या सहरमै मान्ठहरुकन उस्काउन लाया भेटाया छुन्।

13 यति मात्‍तै हैन, यिनुहरुले मुकन लाया दोसको प्रमाण पुनि यिनुहरुस्हात नाइ।

14 तर यइ कुडा मु तुम्‍मै अगाडि भुन्‍छु,

प्रभुले दिन्‍या मुक्‍तिको बाटाकन यिनुहरु झुटो भुन्‍छन।

तेइ बाटोका पछाडि लागिकन अइनमै भया कुडा र परमेसोरका रैबार्‍याको किताबमै लेख्या स्हबै कुडा बिसास गरि मेरा जिजुबाज्‍याहरुका परमेसोरको आराधना गद्‍दोछु।

15 अनि धर्मि र पापि मान्‍ठहरु दुबै मरि स्हक्यापछि फेरि ज्‍युँदिन्‍छन् भुनि यिनुहरु आपैले मुन्‍जुर गर्‍या जैथै मु पुनि परमेसोरमै आसा राख्‍छु।

16 यइबिअ परमेसोर र मान्ठहरुको अगाडि मेरो मुन स्‍हुद्‍दो राख्‍न्‍या कोसित गद्‍दछु।

17 “मथ्थै बर्स्‍हपछि मु आम्नो जातिको निम्‍ति दान दिन र परमेसोरकन भेटि चडाउन आयाछु।

18 तिनुहरुले मुकन मुन्‍दिरमै भेटाउँदा चोखिन्या काम मोइले पुरा गरिस्‍हक्‍या छिया।

तेइबेला मुस्हात मान्ठहरुको भिड र हल्‍ला पुनि छियोन।

19 तर ताँइ एसियाका कोइ कोइ यहुदिहरु छिया।

मेरो बिरोदमै यति केइ कुडा छ भुन्‍या तिनुहरुले नै तुमिति आइकन उजुरि हाल्‍ल सक्‍ताछिया।

20 या यि मान्‍ठहरुले आपै भुनुन्, मु ठुलो सबाको अगाडि ढुक्‍ता मेरो क्या दोस भेटाया छिया?

21 तिनुहरुले मुकन एक कुडामै मात्‍तै दोस लाउन स्हक्‍न्‍याछुन।

तेइ क्‍या हो भुन्‍या,

‘मर्‍या मान्‍ठ फेरि ज्‍युँदिन्‍याछुन् भुन्‍न्‍या बार्‍यामै मोइले तिनुहरुका म्हाँजौनो ढुकि कोक्‍काउँदै भुन्‍याँ छियाँ,

आज तुम्‍मा साम्‍न्‍या यइको मुद्‍दा चलिरयाछ।’”

22 यइ परमेसोरले दिन्‍या मुक्‍तिको बाटाका बार्‍यामै फेलिक्‍सकन राम्‍मरि थाँ छियो।

उनुले यिँ कुडा स्‍हुन्‍यापछि तिनुहरुकन यइथो भुनि पठाया,

“अब सेनापति लुसियस नेइ आयापछि मु तुमिहरुको मुद्‍दा छिनोफानो गरिदिन्‍याछु।”

23 यति भुन्‍यार फेलिक्सले कप्‍तानकन हुकुम दिनै भुन्‍या,

“पावलको राम्‍मरि हेर बिचार गन्‍नु र दुख पुनि नदिनु,

अनि पावलकन चाइन्‍या कुडा ल्‍याइदिन्‍या स्‍हात्‍याहरुकन नथाम्‍नु।”

फेलिक्स र दुरसिल्‍लाको अगाडि पावल

24 केइ दिनपछि फेलिक्स आम्ना यहुदि जातिकि जोइ दुरसिल्‍लाकनस्‍हातै ल्‍याइ आया।

तिनुले पावलकन डाकि ख्रिस्ट इसुकन बिसास गन्‍न्‍या बार्‍यामै तिनुबाट स्हुन्‍या।

25 अनि परमेसोरको धार्मिक आग्‍याहरु मान्‍यर काम गन्‍नु पड्‌छ,

आम्‍नो मुनकन निर्धक्‍क गन्‍नु पड्‌छ र परमेसोरले निसाप गन्‍न्‍या दिन आउन्‍याछ भुन्‍या कुडा पावलले भुन्‍दा फेलिक्स आत्‍तिया,

र यइथो भुन्‍या,

“अइले जाउपुडा,

मौका पड्‌यो भुन्‍या मु तुमिकन फेरि घोइर्‍याउँला।”

26 फेलिक्‍सले पावलबाट रुपियाँ खान पाउँछु कि भुन्‍न्‍या आस गर्‍या छिया।

तेइबिअ फेलिक्सले पावलकन बेला बेला डाकि कुडाकानि गद्‍दा छिया।

27 तर दुइ बर्स्‍हपछि फेलिक्सको स्हट्‍टामै पर्किअस फेस्तस भुन्‍या ठुलो हाकिम आया तब फेलिक्सले यहुदिहरुकन खुसि होउन् भुनि पावलकन झ्‍यालखानमै थुनि राख्‍या।

फेस्‍तसका अगाडि पावलको मुद्‌दा

25

1 फेस्‍तस आम्‍नो इलाकामै आया तिन दिनपछि नै कैसरिया सहरबाट यरुसलेम गया।

2 ताँइ मुख्‍य पुजारिहरु र यहुदिहरुका मुख्‍य मान्‍ठहरुले पावलको बिरुद्‌दमै दोस लाया।

3 पावलकन बाटामै मान्‍न्‍या सड्‌यान्‍त बुनाइ पावलकन यरुसलेममै घोइराइदेउ भुनि बिन्‍ति गर्‍या।

4 तर फेस्‍तसले तिनुहरुकन भुन्‍या,

“पावलकन कैसरियामै थुनि राख्‍याछ, र आपु पुनि स्‍हाँट्‌टै ताँइ जाँदैछु।

5 यइबिअ तुमिहरुमद्‌दिका कोइ अगुवाहरु ताँइ मुस्‍हात जाउन्,

र तेइ मान्‍ठमै केइ नराम्‍मा कुडा छुन् भुन्‍या तेइकन उजुर हालुन्।”

6 अनि फेस्‍तस आठ दस दिनस्‍हम्‍म यरुसलेममै बस्‍यापछि कैसरियामै फर्क्‍या।

भोलिपल्‍ट तिनुले निसाप गन्‍न्‍या ठौरमै बसेर पावलकन ल्‍याउन्‍या हुकुम गर्‍या।

7 पावल आयापछि यरुसलेमबाट आया यहुदिहरु पावलका ओरिपोरि उबिया,

र पावलका बिरुद्‌दमै मथ्‍थै किसिमका आरोप लाया,

तर तिनुहरुले पावलकन दोस लाउन्‍या केइ प्रमाण दिन स्‍हक्‍यानुन्।

8 अनि पावलले तिनुहरुकन भुन्‍या,

“मोइले न यहुदि धर्मसास्‍त्रको बिरोदमै,

न मुन्‍दिरको बिरोदमै, न त रोमि म्‍हाँराजाको बिरुद्‌दमै केइ नराम्‍मा काम गर्‍याछु।”

9 तर फेस्‍तसले यहुदिहरुकन खुसि बुनाउना बिअ पावलकन भुन्‍या,

“क्‍या तुमि यरुसलेममै गैइ ताँइ मेरो अगाडि यिँ कुडाका बार्‍यामै निसाप गरिओस् भुन्‍न्‍या इच्‍छ्‌या गद्‍दाछौं?”

10 तर पावलले भुन्‍या,

“मु रोमि म्‍हाँराजाले निसाप गन्‍न्‍या ठौरको अगाडि उबियाछु,

जाँ मेरो निसाप हुनुपड्‌छ।

यहुदिहरुकन मोइले केइ नराम्‍मो गर्‍यानाइ। तेइ तुमिकन थाँहै छ।

11 यति मु अपरादि हुँ,

र मोइले मारि पाउन्‍या लायकको काम गर्‍याछु भुन्‍या मु मन्‍न तयार छु।

तर यति यहुदिहरुले मुकन लाया आरोप स्‍हाँचो हैन भुन्‍या मुकन यिनुहरुका हातमै कोइले पुनि स्‍हुम्‍पन स्‍हक्‍तैन। मु रोमि म्‍हाँराजाकनै निसाप गद्‍देउ भुनि बिन्‍ति गद्‌छु।”

12 तब फेस्‍तसले स्‍हल्‍ला दिन्‍यास्‍हात स्‍हल्‍ला गरि पावलकन भुन्‍या,

“तोइले रोमि म्‍हाँराजाति बिन्‍ति गरिस्, तेइबिअ तो रोमि म्‍हाँराजाति जान्‍याछै।”

राजा अग्रिपासस्‍हात फेस्‍तसको स्‍हल्‍ला

13 केइ दिनपछि फेस्‍तसकन सुम्‍मान गन्‍न राजा अग्रिपास र बरनिकिa कैसरिया सहरमै आया।

14 अनि तिनुहरु ताँइ केइ दिन बस्‍यापछि फेस्‍तसले पावलको मुद्‌दा राजाको अगाडि यइथो भुन्‍दै दिया,

“फेलिक्‍सले थुनेर राख्‍या एक मान्‍ठ नेइ छ।

15 जैखो बार्‍यामै मु यरुसलेममै हुँदा मुख्‍य पुजारिहरु र यहुदिहरुका अगुवाहरुले तेइको बिरुद्‌दमै आरोप लायर तेइकन डण्‍ड दिनुपड्‌छ भुनि बिन्‍ति गर्‍या छिया।

16 तर मोइले तिनुहरुकन भुन्‍या,

‘मान्‍ठकन दोसि नठरायास्‍हम्‍म रोमि सरकारको डण्‍ड दिन्‍या चलन नाइ।

दोसि ठराइया मान्‍ठले दोस लाउन्‍याका अगाडि आम्‍नो कुडा स्‍हुनाउन्‍या मौका पाउनु पड्‌छ।’

17 जब तिनुहरु जुम्‍मा भैइ नेइ आया, र मोइले बार् नगरि भोलिपल्‍ट पावलकन निसाप गन्‍न्‍या ठौरमै ल्‍याउनु भुनि तिनुहरुकन हुकुम गर्‍याँ।

18 जब पावलका बिरोदिहरु उबियर मोइले ठान्‍या जैथै तेइका मुद्‌दामै केइ नराम्‍मा कुडाहरुको आरोप तिनुहरुले लाउन स्‍हक्‍यानुन्।

19 तर तिनुहरुको खल आम्‍नै धर्म र मरिस्‍हक्‍या इसुका बार्‍यामै रैछ।

इसुकन पावलले अँजै ज्‍युँदा छुन् भुनि जिद्‌दि गद्‍दा छिया।

20 यइबिअ यइ कुडाको बार्‍यामै स्‍होदपुछ गन्‍न मु अलमल्‍ल पड्‌या हुनाले यइको बार्‍यामै कुडाकानि गन्‍न यरुसलेममै जान्‍या पावलको इच्‍छ्‌या छ कि भुनि मोइले स्‍होद्‌या।

21 तर पावलले रोमि म्‍हाँराजाबाट निसाप पाउँछु कि भुनि बिन्‍ति गर्‍या, र मोइले राजाति नपठायास्‍हम्‍म तेइकन राम्‍मरि रेखदेक गन्‍नु भुनि आग्‍या दियाँ।”

22 तब अग्रिपासले फेस्‍तसकन भुन्‍या,

“यइ मान्‍ठा कुडा मु आपैले पुनि स्‍हुन्‍न पाया हुन्‍याछियो।”

अनि फेस्‍तसले भुन्‍या,

“भोलि तुमिले स्‍हुन्‍न्‍याछौं।”

23 भोलिपल्‍ट अग्रिपास र बरनिकि ठुलै फुत्‍तिगरि आया।

तिनुहरु सेनापतिहरु र सहरका मुख्‍य मान्‍ठहरुस्‍हातै सबाघरमै पस्‍या। अनि फेस्‍तसको हुकुम पायर पावलकन सबामै ल्‍याया।

24 फेस्‍तसले भुन्‍या,

“राजा अग्रिपास र हाकिमस्‍हात नेइ भया स्‍हबै भलादिमिहरु हौं,

तुमिहरुले यइ मान्‍ठकन देख्‍थाछौं,

यिनुका बार्‍यामै स्‍हबै यहुदिहरुले ‘यइ मान्‍ठ अब बाँइन पाउन्‍यानाइ’ भुनि यरुसलेममै र नेइ मोइस्‍हात पुनि बिन्‍ति गर्‍या छिया।

25 तर मोइले यइकन मान्‍न्‍या लायकको केइ दोस नदेख्‍या हुनाले र यइ आपैले पुनि राजाति बिन्‍ति गर्‍या हुनाले मोइले यइकन तिनुति पठाउन्‍या पक्‍का गर्‍याछु।

26 तर यइको बार्‍यामै मोइले मेरा राजाकन लेख्‍न्‍या मुख्‍य कुडा केइनाइ।

यइबिअ मोइले यइकन तुमिहरुका अगाडि,

र खास गरेर,

हे राजा अग्रिपास, तुम्‍मो अगाडि ल्‍यायाछु। र हामिले यइको जाँच गर्‍यापछि सायद मोइले केइ लेख्‍न्‍या कुडा पाउन्‍याछु।

27 क्‍यानभुन्‍या मुकन कैदिको बिरुद्‌दमै केइ दोस नदेखाइ तेइकन तुमिति पठाउन राम्‍मो लाग्‍दैन।”

a 

25:13 बरनिकि रोमि म्‍हाँराजा अग्रिपासकि बुइनि हुन्।

पावलले म्‍हाँराजा अग्रिपासको अगाडि आम्‍नो कुडा राख्‍या

26

1 अग्रिपासले पावलकन भुन्‍या,

“तो आम्‍ना पछ्‌यामै बोल्‍न स्‍हक्‍छै।”

तब आम्‍नो हात उठाइ पावलले आपुकन बचाउना बिअ बोल्‍न लाग्‍या,

2 “हे म्‍हाँराजा अग्रिपास,

यहुदिहरुले मुकन लाया स्‍हबै दोसका बार्‍यामै आज तुम्‍मो अगाडि मोइले आपुकन बचाउना बिअ बोल्‍न पाया हुनाले मु आपुकन भाग्‍यामानि ठान्‍नोछु।

3 यहुदिहरुको चालचलन र खलका बार्‍यामै तुमिकन राम्‍मरि थाँ भया हुनाले,

मु बिन्‍ति गद्‌दछु मेरा कुडा धिर गरिकन स्‍हुनिदेउ।

4 “मु आम्‍नै देसमै र यरुसलेम सहरमै भया यहुदिजातिका बिचमै हुर्क्‍याँ।

तेइबिअ यहुदिहरुले मुकन राम्‍मरि रौन्‍छुन्।

5 पैला मु फरिसि भुन्‍न्‍या कट्‌ठर धार्मिक दलको मान्‍ठ छिया,

तेइ कठ्‌ठोर धर्मको जिबन ज्‍युँउन्‍छिया।

यति तिनुहरुले चाया भुन्‍या यइ कुडा आपैले पुनि भुन्‍न स्‍हक्‍न्‍याछुन्।

6 परमेसोरले हाम्‍मा पुर्खाहरुकन गर्‍या बाचामै मोइले आसा राख्‍या हुनाले आज मु यइ मुद्‌दामै उबिया छु।

7 हे म्‍हाँराजा अग्रिपास,

हाम्‍मा बारै कुलहरुले यइ आसा पाउन रातदिन एक चित्‍तले आराधना गद्‌दछुन्,

र मोइले पुनि आसा राख्‍या हुनाले यहुदिहरुले मुकन दोस लायाहुन्।

8 परमेसोरले मर्‍याहरुकन ज्‍युँदो गद्‌दाछुन् भुन्‍न्‍या कुडा क्‍यान तुमिहरु कैकनै बिसास लाग्‍योन?

9 “नासरतका इसुको नाउँको मथ्‍थै बिरोद गन्‍नुपड्‌छ भुन्‍न्‍या मु आपैकन पुनि बिसास छियो।

10 अनि मोइले यरुसलेममै तेइथै गर्‍याँ।

र मुख्‍य पुजारिहरुबाट हक पायर मथ्‍थै प्रभुकन बिसास गन्‍न्‍या मान्‍ठहरुकन मोइले झ्‍यालखानमै हाल्‍या मात्‍तै हैन, तर तिनुहरुकन मान्‍न पुनि लायाँ।

11 अनि मु स्‍हबै सबाघरमै गैइ तिनुहरुले बिसास गन्‍न छोडुन भुनि डण्‍ड दिन लायाँ।

तिनुहरुले मेरा जात्‍ति झोक उठाया छिया।

तेइ झोकले अरु देसका सहरहरुमै पुनि गैइ मोइले तिनुहरुकन दुख दिन लाग्‍याँ।

आपु फेरिया बार्‍यामै पावलको बयान

(प्रेरित ९:१९; २२:६-१६)

12 “यइगरि मु मुख्‍य पुजारिहरुबाट अदिकार र आग्‍या पायर दमस्‍कसतिर जानैछियाँ।

13 हे राजा,

तेइ दिन मद्‌दि दिउँस बाटोमै जानै गद्‍दा सरगबाट बेल भुन्‍दा पुनि चम्‍किलो उज्‍यालो मु र मेरा स्‍हात्‍याहरु हँडिरया बेला चारैतिर चम्‍क्‍या देख्‍याँ।

14 तेइबेला हामि स्‍हबै जुना जुमिनमै लोट्‌या छियौं,

तब हिब्रु भासामै मुकन यइथो भुनिरया डाको मोइले स्‍हुन्‍या,

‘साउल, साउल, तो मुकन क्‍यान दुख दिन्‍छै? स्‍हुइयामै लात्‍ता हान्‍दा तोकनै दुख्‍छ।’

15 अनि मोइले भुन्‍या,

‘हे प्रभु,

तुमि को हौं?’

प्रभुले मुकन भुन्‍या,

‘मु तोइले दुख दिइरया इसु हुँ।

16 अब उठ र आम्‍नो खुट्‌टामै ढुक।

क्‍यानभुन्‍या मोइले तोकन मेरो सेबक र स्‍हाँचि दिन्‍या मान्‍ठ बुनाउन खोज्‍याछु।

तेइबिअ मु तोइति देखला पड्‌या छु तोइले मेरा बार्‍यामै देख्‍या कुडा र मोइले तोकन पछि देखाउन्‍या कुडाहरु स्‍हबै अरु मान्‍ठहरुकन स्‍हुनाउनै पड्‍छ।

17 मु तोकन यहुदिहरु र परमेसोरकन बिसास नगन्‍न्‍या जातिका बिचौनो पठाउन्‍याछु।

अनि मु तोकन तिनुहरुबाट जोगाउन्‍याछु।

18 तोइले ति मान्‍ठहरुका आँखा खोल्‍दिनु,

र तिनुहरु उद्‍यारोबाट उज्‍यालोतिर र सैतानको सक्‍तिबाट परमेसोरतिर फर्कुन्।

यइगरि तिनुहरुले पापको माप पाउन्‍याछुन् र मुकन बिसास गर्‍या हुनाले पबित्‍त भयाहरुको ठौर तिनुहरुले पुनि पाउन्‍याछुन्।’

19 “यइबिअ,

हे राजा अग्रिपास,

मोइले सोर्गबाट पाया दर्सनको आग्‍या नमानि बैन स्‍हकिन।

20 अनि पैला दमस्‍कस र यरुसलेममै र सारा यहुदिया देसभरि बैन्‍याहरु,

र परमेसोरकन बिसास नगन्‍न्‍या जातिहरुकन पुनि पछ्‍ताप गरि परमेसोरतिर फर्क र परमेसोरति फर्क्‍य हुँ भुनि प्रमाण आपुले गर्‍या कामबाट देखाउनु पड्‌छ भुन्‍दै सिकायाँ।

21 यइबिअ यहुदिहरुले मुकन मुन्‍दिरमै पक्‍डेर मार्न खोज्‍या।

22 तर आजको दिनस्‍हम्‍म परमेसोरबाट मोइले सायता पायाछु।

यइबिअ नाना ठुला दुबैकन स्‍हाँचि दिनै मु नेइ उबियाछु। परमेसोरका रैबार्‍याहरुले र मोसाले बोल्‍या बचन अबस्‍य पुरा हुन्‍याछुन् भुन्‍न्‍या कुडा बाएक मोइले अरु केइ भुन्‍यानाइ।

23 तिनुहरुले भुन्‍या छिया कि ख्रिस्‍टले दुख पाउनुपड्‌छ,

र मर्‍याबाट ज्‍युँदो भैइ उठ्‍न्‍यामै पैलो हुन्‍याछुन् र इसुले आम्‍नो उज्‍यालो आम्‍ना जाति र परमेसोरकन नमान्‍या जातिका म्‍हाँजौनो देखाउन्‍या छुन्।”

24 पावलले भुन्‍या यिँ कुडा स्‍हुनेर फेस्‍तसले ठुलो डाको गरि भुन्‍यो,

“या पावल,

तो बौला होइ, तेरा मथ्‍थै ग्‍यानले तोकन बौला बुनायाछ।”

25 तर पावलले भुन्‍या,

“मान्‍न्‍या गुन्‍न्‍या फेस्‍तस,

मु बौलाया हैन,

बरु स्‍हाँचो र बुद्‌दिका कुडाहरु गद्‌दैछु।

26 राजा अग्रिपासकन यिँ स्‍हबै कुडाका बार्‍यामै थाँ छ,

जैको अगाडि मु ढुक्‍कले बोल्‍लैछु।

क्‍यानकि यिँ केइ कुडा तिनुबाट लुकायानाइ,

यइबिअ यइ कुडा गोप्‍यामै गरिया हैन।”

27 अनि पावलले भुन्‍या,

“हे राजा अग्रिपास क्‍या तुमि परमेसोरका रैबार्‍याकन बिसास गद्‌दाछौं?

मुकन थाँ छ, तुमि बिसास गद्‌दाछौं।”

28 राजा अग्रिपासले पावलकन भुन्‍या,

“क्‍या तो स्‍हाँट्‌टै मुकन ख्रिस्‍टियान बुनाउन खोइदोछै?”

29 पावलले भुन्‍या,

“अइले होस्‌ या पछि,

तुमि र आज मेरा कुडा स्‍हुन्‍न्‍या जति स्‍हबै मु जैथै हुन् भुनि परमेसोरस्‍हात प्रार्थना गद्‍दोछु, तर मु जैथै कैदि हुनु नपडेस्।”

30 तब राजा अग्रिपास,

ठुला हाकिम फेस्‍तस,

बरनिकि र ताँइ बैन्‍याहरु जति स्‍हबै उठ्‌या।

31 अनि तिनुहरु बाइर निस्‍क्‍यापछि आपु आपु यइथोगरि कुडा गन्‍न लाग्‍या,

“यइ मान्‍ठले मारि पाउन्‍या या झ्‍यालखाना जान्‍या लायकको काम केइ गर्‍यानाइ।”

32 अग्रिपासले फेस्‍तसकन भुन्‍या,

“यइले रोमि म्‍हाँराजाति बिन्‍ति नगर्‍या भया त यइ मान्‍ठकन छोडिदिया पुनि हुन्‍याछियो।”

पावल रोममै गया

27

1 हामि पानिझाँजमै चडि इटालिया जानुपड्‌छ भुन्‍न्‍या निदो गर्‍यापछि तिनुहरुले पावल र अरु कैदिहरुकन राजा अगस्‍टसका सिपाइ युलियस नाउँ गर्‍या कप्‍तानका जुम्‍मा लाइदिया।

2 अनि एड्रामिटेनोसबाट एसिया ठौरका फरक फरक बन्‍दरगाहरुa हुनै जान्‍या एक पानिझाँजमै चडेर हामि बाटो लाग्‍यौं।

र अरिस्‍तार्खस नाउँ भया थेसलोनिकेका एक जुना माकेडोनियाका मान्‍ठ पुनि हामिस्‍हात छिया।

3 भोलिपल्‍ट हामि सिदोनमै पुग्‍यौं र लङ्‍गरb हाल्‍यौं।

अनि युलियसले पावलकन दया देखाइ तिनुका स्‍हात्‍याहरुस्‍हात गयर चाइया जति सयोग माग्‍न्‍या मौका दिया।

4 ताँइबाट पानिझाँज फेरि समुन्‍द्रतिर लाग्‍यो,

र बयाल चल्‍या हुनाले हामि साइप्रस टापुको आड लागिकन गयौं।

5 किलिकिया र पामफिया पारिपट्‌टिको समुन्‍द्रमै पुग्‍यापछि, हामि लुकिया सहरको माइराम भुन्‍न्‍या ठौर आयौं।

6 ताँइ अलेक्‍जेन्‍ड्रिया सहरबाट इटालिया देसमै जान्‍या एक पानिझाँज फेला पाडेर कप्‍तानले हामिकन तेइमै चडाइदिया।

7 मथ्‍थै दिनस्‍हम्‍म स्‍हैतै स्‍हैतै गरि बल्‍ल क्‍निडस सहरस्‍हम्‍म आयौं र बयालले अझ अगाडि जान नदिया हुनाले क्रेट भुन्न्‍या टापुको आड ल्‍हियर हामि सालमोने भुन्‍न्‍या ठौरा छेउछाउ भैइकन गयौँ।

8 दुख गद्‌दै टापुको छेउछाउ भैइ हामि राम्‍मो बन्‍दरगा भुनिन्‍या ठौरमै आयौँ।

ताँइबाट लासिया सहर नजिकै छियो।

9 सुमय मथ्‍थै गैस्‍हक्‍या छियो।

समुन्‍द्रको बाटो पुनि भेइलाग्‍दो भया छियो,

पछ्‍तापको बत्‍त बैन्‍या सुमय गैइ स्‍हक्‍या हुनाले, पावलले तिनुहरुकन यइथो भुन्‍दै स्‍हुम्‍जाया,

10 “स्‍हात्‍यौं,

हामि अइले पानिझाँज चडि नेइबाट गयौं भुन्‍या एकै पानिझाँज र मालसामानको मात्‍तै हैन,

तर हाम्‍मो जिउ ज्‍यानस्‍हुम्‍म अप्‍ठारो र नोक्‍सानि हुन्‍छ कि भुन्‍न्‍या मुकन लाग्‍या छ।”

11 तर कप्‍तानले पावलको कुडा भुन्‍दा पुनि पानिझाँज चलाउन्‍या र झाँजको मालिकले भुन्‍या कुडा पत्‍याया।

12 यइ बन्‍दरगा हिउँद काट्‌नालाइ अस्‍हजिलो भया हुनाले केइ हालतले पुनि फोनिक्‍स सहरमै पुगि चिसो सुमय बिताउनु पड्‌छ भुनि मथ्‍थैले ताँइबाट पानिझाँज चलाउन्‍या स्‍हल्‍ला दिया।

फोनिक्‍स क्रेटको एक बन्‍दरगा हो,

जो दच्‍छिन पच्‍छिम र उत्‍तर पच्‍छिमपट्‌टि फर्क्‍या छ।

समुन्‍द्रमै आँदि

13 जब दच्‍छिनतिर बयाल स्‍हैतैगरि चल्‍न लाग्‍यो।

स्‍हबै मान्‍ठहरुले अब हामि जान स्‍हक्‍ताछौं भुन्‍न्‍या स्‍हुम्जेर,

लङ्‌गर गाडिकन तिनुहरु क्रेटको छेउछाउ भयर गया।

14 तर केइ सुमयपछि तेइ टापुबाट ठुलो आँदिेबेरि आयो। तेइ उत्‍तर पुर्बि भुन्‍न्‍या तुफानc छियो।

15 जब झाँजकन आँदिले हल्‍लायापछि,

आँदिको अगाडि हाम्‍मो केइ लाग्‍योन,

र हामिले तेइकन जाँ जान्‍छ जाओस् भुनेर छोडिदियौं।

16 क्‍लौडा भुन्‍न्‍या एक नानो टापुको आडमै पुग्‍यापछि हामिले मुस्‍किलले झाँजको पछाडि बान्‍या ज्‍यान बचाउन्‍या नाउकन जगाउन स्‍हक्‍यौं।

17 तेइ नाउकन माथि उठायापछि तिनुहरुको केइ उपायाले झाँजकन बान्‍दै ल्‍याया, र लिबियाको छाइलतिर बालुमै डुब्‍बछकि भुन्‍न्‍या भेइले तिनुहरुले पाल झाडिदिया, र झाँज आपै चल्‍न लाग्‍यो।

18 तेइ भेइ लाग्‍न्‍या आँदिले हामिहरुकन जात्‍तिगरि मच्‍चाउन लाग्‍यो,

अनि भोलिपल्‍ट तिनुहरुले झाँजका मालसामान फाल्‍ल लाग्‍या।

19 अनि तेर्स्‍हो दिन तिनुहरुले आम्‍नै हातले झाज चलाउन्‍या सामान समुन्‍दमै मिल्‍काइदिया।

20 मथ्‍थै दिनस्‍हम्‍म घाम,

तारा केइ देख्‍न पायनौं। आँदि चलिराख्‍या हुनाले आखिरि हामि बाँचैला भुन्‍न्‍या आसा पुनि मार्‍यौं।

21 मथ्‍थै दिनस्‍हम्‍म तिनुहरु नखाइकन बस्‍याछिया।

तब पावल तिनुहरुति आयर भुन्‍या,

“स्‍हात्‍यौं,

तुमिहरुले मेरो स्‍हल्‍ला मान्‍यार क्रेटबाट झाँज चलाउनु राम्‍मो छियोन,

र तुमिहरुले यइथो दुख र हानि नोक्‍सानि स्‍हनु पड्‌न्‍या छियोन।

22 अब मु भुन्‍नोछु,

खुम खाउ।

तुमिहरुमद्‌दि कोइ पुनि मन्‍न्‍यानाइ,

तर झाँज भुन्‍या नास हुन्‍याछ।

23 क्‍यानभुन्‍या मु परमेसोरको मान्‍ठ हुँ।

मु तिनुको आराधना गद्‌दोछु।

तिनुका एक रैबार्‍या आज रात मेरो काखति उबिया,

24 र भुन्‍या,

‘या पावल,

भेइ नमान्,

तो रोमि म्‍हाँराजाका अगाडि जानै पड्‌छ। हेर्, तोकन परमेसोरले दया गर्‍या हुनाले तेइस्‍हात झाँजमै चड्‍न्‍या जति स्‍हबैकन उनुले जोगाउन्‍या छुन्।’

25 यइबिअ स्‍हात्‍यौं,

खुमखाउ।

मु परमेसोरमै बिसास गद्‌दोछु।

मुकन जैथो भुनियाछ, तेइथै हुन्‍याछ।

26 तर हामिले चड्‍या पानिझाँज कोइ एक टापुमै ठोकिन्‍याछ।”

27 तब चौद्‌द रात भयाछियो,

हाम्‍मो पानिझाँज एड्रियास भुन्‍न्‍या समुन्‍दमै लरखराइ रया छियो, आदा राततिर झाँज चलाउन्‍याहरुले हामि कोइ जुमिन नजिकै पुगिरयाछौं भुन्‍न्‍या अनुमान गर्‍या।

28 तिनुहरुले गैरो नाप्‍ता पैँतिस मिटर,

र थोक्‍कै पुड्‍डो गयर फेरि नाप्‍ता छब्‍बिस मिटर भयो।

29 अनि कोइ ढुङ्‍गामै ठोकिन्‍छौं कि भुन्‍न्‍या भेइले,

तिनुहरुले झाँजको पछाडितिरबाट चार लङ्‌गर फाल्‍या,

र उज्‍यालो होस्‌ भुनि प्रार्थना गन्‍न लाग्‍या।

30 जब झाँज चलाउन्‍याहरु झाजबाट भाग्‍न खोजिरया छिया, र अगाडि पट्‌टि लङ्‌गर फाल्‍ल्‍या निउले नाउ समुन्‍द्रमै फालिस्‍हक्‍या छिया।

31 तब पावलले कप्‍तान र सिपाइहरुकन भुन्‍या,

“यिँ झाँज चलाउन्‍या मान्‍ठहरु भाग्‍या भुन्‍या तुमिहरु बाँइन स्‍हक्‍न्‍यानाइ।”

32 तब सिपाइहरुले नाउँका डोरिहरु काट्‍या, र नाउकन जान दिया।

33 अनि झुसुमुस्‍या उज्‍यालो हुन लाग्‍या छियो,

पावलले तिनुहरुकन खाना खानै पड्‌छ भुनि कर गर्‍या,

“आज चौद्‌द दिन भैइस्‍हक्‍यो। तुमिहरु चिन्‍ताले गद्‌दा भोकभोकै केइ नखाइ बस्‍याछौं।

34 यइबिअ मु तुमिहरुकन बिन्‍ति गद्‌दोछु,

केइ खान्‍या कुडा खानै पड्‌छ।

केइ खायौं भुन्‍या तुमिहरुले सक्‍ति पाउन्‍याछौं।

तुमिहरु कैखै कप्‍पाला एक रुँगो पुनि नास हुन्‍यानाइ।”

35 यिँ कुडा भुन्‍यापछि पावलले रोटो ल्‍हिया, र स्‍हबैका अगाडि परमेसोरकन धन्‍याबाद चडाइ भाँचेर खान लाग्‍या।

36 तब तिनुहरुले पुनि आँट गरेर केइ खान्‍या कुडा खाया।

37 झाँजमै हुन्‍या हामि जुम्‍मै दुइ सय छयत्‍तर जुना छियौं।

38 अनि तिनुहरुले अगाउन्‍जै खायपछि,

झाँजकन हलुको बुनाउना बिअ झाँजमै भया स्‍हबै गहुँ समुन्‍द्रमै फालिदिया।

पानिझाँज नास भयो

39 उज्‍यालो भैइस्‍हक्‍यापछि तिनुहरुले समुन्‍द्रको छाइल देख्‍या तर तेइ ठौर रौन स्‍हक्‍यानुन्।

तेइ बालु भया ठौर छियो स्‍हक्‍यास्‍हम्‍म झाँजकन पाख लाउन्‍या कोसित गर्‍या।

40 तिनुहरुले लङ्‌गरहरुमै बान्‍या डोराहरु काट्‌यार लङ्‌गरहरु समुन्‍द्रमै छोड्‌डिया।

नाउ खियाउन बान्‍या दाब्‍ला डोरिहरु पुनि फुकाइदिया, अनि पानिझाँजको अगेडिको पालकन माथि उठाइ दिया र बतासले झाँजकन ल्‍हिँदा छाइलतिरै खियाउँदै ल्‍हिया।

41 तर झाँज बालुको रासमै ठोकियो र ताँइ डुब्‍यो,

अनि झाँजको अग्‍याल्‍लो भाग अड्‌कियो र चल्‍लै स्‍हक्‍योन,

तब पछिल्‍लो भाग छाइलहरुका झट्‍काले फुट्‌न लाग्‍यो।

42 तेइबेला कैदिहरु बाउँद खेलेर भाग्‍छन कि भुनेर सिपाइहरुले तिनुहरुकन मान्‍न्‍या बिचार गर्‍या।

43 तर कप्‍तानले पावलकन जोगाउन्‍या मुन गरि तिनुहरुकन तेइथो गन्‍न देखि रोख्‍यो।

बाउँद खेल्‍ल स्‍हक्‍न्‍या जतिकन झाँजबाट पैला फटेक हालेर पाखामै उत्‍तुन्‍या हुकुम दियो।

44 बाँकि रयाहरुले फल्‍याकहरुमै र झाँजका टुकुराहरु स्‍हुमातेर पारि जानु भुन्‍या।

यइगरि स्‍हबै जुना बाँच्‍या।

a 

27:2 बन्‍दरगायइ एक किसिमको पानि झाँजकन अड्‌याउन्‍या या रोक्‍न्‍या ठौर हो यइकन बन्‍दरगा भुन्‍दाछुन्

b 

27:3 लङ्‍गर पानिझाँजकन पानिमै अड्‍याउनको निम्‍ति स्‍हाँङ्‍लामै झुँडाइ तल स्‍हम्‍म पुग्‍न्‍या गरि फालिन्‍या एक किसिमको फलाम।

c 

27:14 तुफान यइ एक किसिमको ठुलो जोरले चल्‍न्‍या बयाल हुरि बतास हो, खास गरि यइ समुन्‍द्रमै आउन्‍या गद्‌दोछ

पावल माल्‍टा भुन्‍न्‍या टापुमै

28

1 हामि बाँचिकन छाइलति गयापछि तेइ टापुको नाउँ माल्‍टा रैछ भुन्‍न्‍या हामिले थाँ पायौं।

2 ताँइका मान्‍ठहरुले हामिकन सारै दया मान्‍या।

मेग आयार चिसो भया हुनाले तिनुहरुले आगो बाल्‍दिया, र हामि स्‍हबैकन ताप्‍न डाक्‍या।

3 पावलले एक बिटो दाउरा जुम्‍मा गर्‍याछिया तेइ ल्‍यायर आगामै हाल्‍या।

आगाको रापले एक स्‍हाप निस्‍क्‍योर आयो,

र पावलका हातमै बेडियो।

4 ताँइका मान्‍ठहरुले पावलको हातमै स्‍हाप गुथिया देख्‍यार आपु आपु भुन्‍न लाग्‍या,

“यइ मान्‍ठ पक्‍कै पुनि ज्‍यानमारा नै हुनुपड्‌छ।

समुन्‍द्रबाट बाँचिकन त आयो, तर निसाप गन्‍न्‍या देउताबाट उम्‍कन स्‍हक्‍योन।”

5 तर पावलले तेइ स्‍हापकन आगामै फाल्‍दिया,

र तिनुकन केइपुनि हानि नोक्‍सानि भयोन।

6 तर तिनुहरुले पावलको हड्‌ स्‍हुनिन्‍याछ,

या एक्‍कासि ढलेर मर्‌न्‍याछ भुनि हेरिरया छिया।

तर मथ्‍थै बारगरि ढुक्‍ता पुनि तिनुकन केइ नास नभया देख्‍यार तिनुहरुले आम्‍नो स्‍हुचाइ फेरेर भुन्‍न लाग्‍या,

“यिँ त देउता रैछुन्।”

7 तेइ टापुका पब्‍लियस नाउँ भया मुखियाको जग्‍गा जुमिन ताँइ छेउछाउमै छियो।

तेइले हामिकन सुम्‍मान गर्‍यो,

र तिनदिनस्‍हम्‍म पाउना भयर तेइका घरमै बस्‍यौं।

8 पब्‍लियसका बाबा जरो र रगतमासिले गद्‌दा मुदौरा भया छिया।

तब पावल तिनुकन हेन्‍न गया, र तिनुमाथि आम्‍नो हात राखि प्रार्थना गर्‍या, र भलो भया।

9 यइगरि भलो भया कुडा थाँ पायर तेइ टापुमै भया स्‍हबै मुदौरुहरु पुनि पावलति आयार भलो भया।

10 तिनुहरुले हामिहरुकन मथ्‍थै मान सुम्‍मान गर्‍या।

हामिले तेइ ठौर छोडेर पानि झाँज चड्‍न्‍या बेलामै तिनुहरुले हामिकन चाइया जति मालसामान झाँजमै हाल्‍दिया।

पावल रोम सहरमै आया

11 तिन मुइनापछि,

हामि अलेक्‍जेन्‍ड्रिया सहरबाट आया झाँजमै चड्‌यौं।

यइ झाँज हिउँदभरि यइ टापुमै छियो।

झाँजको अगेल्‍लो भागमै जुम्‍ल्‍या देउता लेख्‍या छियो।

12 सुराकुसाइ भुन्‍न्‍या सहरमै पुगेर हामि ताँइ तिन दिन बस्‍यौं।

13 ताँइबाट निस्‍केर छाइलै छाइल भैइ रेगियनमै पुग्‍यौं।

भोलिपल्‍ट दच्‍छिनतिरबाट बयाल चल्‍यो,

र पर्सिपल्‍ट हामि पटिओलि सहरमै पुग्‍यौं।

14 ताँइ हामिले प्रभु इसुमै बिसास गन्‍न्‍या दाजुभाइहरुकन भेट्‍यौं,

र तिनुहरुले हामिकन सात दिनस्‍हम्‍म बसि देउ भुनि बिन्‍ति गर्‍या।

तब हामि तिनुहरुस्‍हात सात दिन बस्‍यापछि रोम सहरतिर गयौं।

15 ताँइबाट हामि आउन्‍या रैबार स्‍हुनेर दाजुभाइहरु हामिकन भेट्‌न अप्‍पियसको बजार र तिन पाटि भुन्‍न्‍या ठौरमै आयाछिया।

तिनुहरुकन देख्‍ना बित्‍तिकै हौसला पायर पावलले परमेसोरकन धन्‍याबाद दिया।

रोम सहरमै पावलले प्रचार गर्‍या

16 हामि रोम सहरमै पुग्‍यापछि, एकजुना सिपाइको रेखदेखमै पावलकन एक्‍लै बैन्‍या आग्‍या दिइयो।

17 तिन दिनपछि पावलले यहुदिहरुका अगुवाहरुकन घोइर्‍या।

अनि तिनुहरु जुम्‍मा भयापछि पावलले तिनुहरुकन भुन्‍या,

“दाजुभाइ यौं,

मोइले त आम्‍नो देसका मान्‍ठहरु,

या जिजुबाज्‍याका रितिथितिका बिरुद्‌दमै केइ काम गर्‍या छिइन। तापुनि मुकन यरुसलेममै पक्‍डेर बन्‍दि बुनाइ रोमिहरुका हातमै स्‍हुम्‍पियाछ।

18 तिनुहरुले छानपिन गर्‍यापछि मुकन मार्‌न्‍या जैथै केइ दोस नभेटाउँदा छोडिदिन्‍या मुन गर्‍या छिया।

19 तर यहुदिहरुले बिरोद गर्‍या हुनाले रोमि म्‍हाँराजाति बिन्‍ति गन्‍न मुकन कर लाग्‍यो,

मेरा जातिहरुका बिरुद्‌दमै केइ दोस लाउन्‍या कुडा छियोन।

20 यइ कुडा बुजाउन र तुमिहरुस्‍हात भेट गन्‍नका निम्‍ति मोइले तुमिहरुकन नेइ घोइराया हुँ।

हामि इस्राएलिहरुले आस गर्‍या मुक्‍तिदिन्‍या राजाको निम्‍ति नै मु यइ स्‍हाङ्‌लाले बानियाछु।”

21 तिनुहरुले पावलकन भुन्‍या,

“हामिले तुम्‍मो बार्‍यामै यहुदिहरुबाट केइ चिठिक पायानाइ।

कोइ भाइहरुले आयर तुम्‍मो बिरुद्‌दमै केइ पुनि नराम्‍मा कुडा स्‍हुनाया र बोल्‍यानाइ।

22 तर तुम्‍मो बिचार क्‍या छ,

तेइ तुमिबाट स्‍हुन्‍न खोज्‍याछौं। क्‍यानकि यइ दलको बार्‍यामै हामिकन यति मात्‍तै थाँ छ, कि जाँकै मान्‍ठहरुले यइखो बिरुद्‌दमै मात्‍तै बोल्‍लाछुन्।”

23 तब तिनुहरुले पावलका निम्‍ति एक दिन पक्‍का गर्‍या,

र मथ्‍थै मान्‍ठहरु तिनुको डेरामै आया।

पावलले तिनुहरुकन ब्‍यान देखि बाहापल्‍टिस्‍हम्‍म सिच्‍छ्‍या दिया।

तिनुले मोसाका अइन र परमेसोरको रैबार्‍याहरुका किताबबाट परमेसोरको राज्‍याको स्‍हाँचि दिया, अनि इसुको बार्‍यामै तिनुहरुकन बुजाउँदै बिसासमै ल्‍याउन्‍या कोसित गर्‍या।

24 पावलले भुन्‍या कुडा कोइ कोइले बिसास गर्‍या,

कोइले गर्‍यानुन्।

25 तिनुहरु आपु आपु नमिलेर छुट्‌टिन लाग्‍दा पावलले तिनुहरुकन यइथो भुन्‍या,

“तुमिहरुका जिजुबाज्‍याकन परमेसोरका रैबार्‍या यसैयाबाट पबित्‍त आत्‍माले भुन्‍या बचन ठिकै छियो।

26 तिनुले भुन्‍या,

यिँ मान्‍ठहरुति गयर भुनः

“‘तुमिहरु स्‍हुन्‍न त स्‍हुन्‍छौं,

तर कैले बुज्‍दैनौं,

हेन्‍न त हेर्छौं, तर कैले देख्‍तैनौं,

27 क्‍यानभुन्‍या यिँ मान्‍ठहरुको हिर्दया कठ्‌ठोर भयाछ,

तिनुहरुका कान बोदा भयाछुन्,

तिनुहरुका आँखा बुन्‍द भयाछुन्,

नतर तिनुहरुले देख्‍न्‍या छिया,

कानले स्‍हुन्‍या छिया,

हिर्दयाले बुइन्‍या छिया,

र मोइतिर फर्कुन्‍या छिया,

अनि मु तिनुहरुकन भलो गन्‍न्‍या छिया।’”

28 अनि पावलले यइथो भुन्‍या,

“यइबिअ तुमिहरुकन थाँ होस्‌ कि परमेसोरले दिया यइ मुक्‍तिको राम्‍मो रैबार अरुजातिका निम्‍ति पठाइया छ,

र तिनुहरुले स्‍हुन्‍न्‍याछुन्।”

29 [अनि पावलले यिँ बचन भुन्‍यापछि, यहुदिहरु आपु आपु बिबाद गद्‌दै छुटिया।]

30 पावल पुरा दुइ बर्सस्‍हम्‍म आम्‍नै खर्चले रोम सहरमै बस्‍या,

र तिनुति आउन्‍याहरु स्‍हबैकन तिनुले सुम्‍मान गर्‍या।

31 तिनुले खुलमखुला र आँटिलो भयर परमेसोरको राज्‍याको प्रचार गद्‌दाछिया, र प्रभु इसु ख्रिस्‍टको बार्‍यामै सिच्‍छ्‍या दिन्‍छिया।